
„„„ Preaiubitului inimii mele, 
Care atât de mult m-a iubit, 
încât pe Sine Însuşi S-a dat 
şi pentru mine! 


Și ființelor scumpe 

cu care m-a binecuvântat 
Dumnezeul lubirii, 

prin efortul cărora a fost cu putință 
ajungerea mea pe-o vreme 

între hotarele Canaanului, 


Și inimilor nespus de alese 
prin al căror îndemn şi sprijin 


trăirile de acolo 
au încercat să se întrupeze 
pe filele acestea... 


«... Întunericul nu va împărăţi veşnic pe pământul în care acum este necaz! 
După cum în vremurile trecute a acoperit cu ocară țara lui Zabulon şi ţara lui 
Neftali, în vremurile viitoare va acoperi cu slavă ţinutul de lângă mare, țara de 
dincolo de Iordan, Galilea Neamurilor... ». 


Isaia 9, 1 


«... A străbătut lisus toată Galileia, învățând în sinagogile lor şi 
propovăduind Evanghelia Împărăției şi tămăduind toată boala şi toată neputinţa 
care era în popor...» 


Matei 4, 23 


«... Duceţi-vă de spuneţi ucenicilor Lui, şi lui Petru, că merge înaintea 
voastră în Galileia: acolo Il veţi vedea!...» 


Marcu 16,7 


Peregrin prin Ţara Făgăduinţei... 


Mă bucur că mi s-a oferit posibilitatea să scriu în fruntea acestei cărți câteva rânduri de 
binecuvântare şi de recomandare pentru cei ce o vor citi. Sunt convins că cititorii ei vor face 
aceeaşi experiență duhovnicească pe care am făcut-o eu însumi parcurgând manuscrisul şi 
anume experienţa bucuriei care inundă inima şi a luminii care dezvăluie tainele ascunse în 
fiecare palmă de pământ din Țara Sfântă. Descrierea pelerinajului făcut de autor la Locurile 
Sfinte este atât de vie şi de captivantă încât cititorul devine şi el împreună peregrin prin Țara 
Făgăduinţei. Mulţi pelerini în Țara Sfântă au aşternut pe hârtie cele ce au trăit călcând pe 
urmele Mântuitorului, aşa încât literatura despre Locurile Sfinte s-a îmbogăţit mereu. Am citit 
şi eu o parte din această literatură care mi-a fost de folos în pelerinajele făcute în Țara Sfântă. 
Cartea de faţă a fratelui Petru Giurgi are însă o calitate aparte şi anume aceea că autorul nu se 
limitează la descrierea locurilor vizitate din punct de vedere biblic, istoric şi geografic — 
prezentare făcută cu mare acrivie (exactitate) ştiinţifică — , ci încearcă să găsească mereu şi 
învățătura sau mesajul pe care locul sau evenimentul descris ni-l transmite şi nouă celor de 
astăzi. Astfel cititorul credincios se va bucura să afle atâtea îndemnuri ziditoare pe care 
autorul i le pune la inimă, nu cu autoritatea dascălului, ci cu dragostea şi smerenia fratelui de 
credinţă. 


În această carte, fratele Petru descifrează „graiul pietrelor” de pe întinsul Ţării Sfinte care 
vorbesc tuturor celor ce au urechi de auzit. Desigur, fiecare loc, fiecare eveniment din istoria 
mântuirii ne vorbeşte înainte de toate prin graiul Sfintelor Scripturi ale Vechiului şi Noului 
Testament cu care fratele Petru este atât de familiar şi la care face mereu referire. Peregrin 
prin Ţara Sfântă nu poţi fi decât însoţit şi călăuzit la tot pasul de Cartea Cărţilor care a apărut 
pe aceste locuri şi despre care ea dă mărturie. Din păcate, oamenii care trăiesc aici nu sunt la 
înălțimea sfinţeniei locurilor, după cum nici creştinii din alte părți, nu sunt la înălțimea 
chemării lor. Fratele Petru reaminteşte că Scriptura, ca şi Locurile Sfinte, nu sunt ale unui 
singur popor, ci ale tuturor oamenilor care acceptă mântuirea lui Dumnezeu realizată de EI 
prin Fiul Său, Domnul nostru lisus Hristos. „Mântuirea este proprietatea Tatălui ceresc pe 
care El o dă cui vrea”, a zis Părintele Iosif Trifa, întemeietorul Oastei Domnului. Iar fratele 
Petru, mâhnit de păcatul dezbinării dintre creştini, care adeseori se concurează şi se exclud 
reciproc de la mântuire, afirmă pe bună dreptate că: „Excluzând pe alții de la mântuirea lui 
Dumnezeu, te excluzi de fapt mai întâi şi mai sigur pe tine însuţi”. 

Pe parcursul acestei lucrări, autorul citează mereu versuri ale poetului Oastei Domnului, 
fratele Traian Dorz, care dau lecturii o notă duhovnicească prin excelenţă. 

Recomand cu toată căldura această carte a fratelui Petru Giurgi credincioşilor noştri şi 
invoc împreună cu Sfântul Apostol Pavel binecuvântarea Domnului peste autorul şi cititorii 
ei: „Harul Domnului nostru Iisus Hristos şi dragostea lui Dumnezeu Tatăl şi împărtăşirea 
Sfântului Duh să fie cu voi cu toţi!“ (II Cor 13, 13). 


f Mitropolitul Serafim 


De-aş putea să-ntorc... 


De-aş putea să-ntorc pe calea timpului spre Început 

— cum cobori din treaptă-n treaptă aş păşi din an în an, 
fără să mă uit o clipă la nimic din ce-am trecut 

m-aş opri-ntr-un veac de aur, 

lâng-un țărm galileian. 


Cum Te-aş aştepta acolo răbdător şi fericit 

când aş şti că, dimineaţă, ai să treci şi-ai să mă iei... 
— ceilalți s-ar uita la mine cu un ochi nedumerit, 

dar pe urmă cu ce zâmbet m-ar primi să merg cu ei. 


Cum m-aş avânta, ca Petru, peste valuri, netemut, 
cum Ți-aş sta răpit pe umăr, ca loan, să Te ascult, 
cum, ca şi Zacheu, îndată Ţi-aş da-ntregul meu avut, 
ca să poți vedea, lisuse, cât Te-am înţeles de mult! 


Ti-aş spăla ca păcătoasa praful drumului trudit 
de pe sfintele-Ţi picioare cu al lacrimii izvor 
şi mi-aş sparge ca Maria vasul cel nepreţuit 
să-Ți torn numai Ție mirul cel plăcut mirositor. 


Aş căuta să-Ți dau ce încă nimeni altul nu Ţi-a dat 
şi-aş găsi să-Ţi spun cuvinte care nimeni nu Ţi-a spus 
— ca să-mi poţi cunoaşte-n totul sufletul îndatorat 

şi adânc-recunoştința cât-aş vrea să-Ți dau, lisus! 


Traian Dorz 


Amintiri duioase 


„.. Eram copil, abia trecut de doisprezece ani, când mi-a ajuns în mână cartea Părintelui 
Iosif Trifa, «Însemnări din călătoria la Ierusalim»... Cartea aceasta era una dintre multe altele 
pe care le-a scris cu un har unic acest mare om al lui Dumnezeu, supranumit pe bună dreptate 
«Profetul vremilor noastre», mai precis al secolului 20. Aceasta, pentru că atât cuvântul lui 
rostit din faţa Sfântului Altar sau oriunde altundeva, dar mai ales cel „îngropat“ în slove, se 
dovedise că era unul cu „putere multă“... Unul care îi determina pe cei ce-l auzeau sau îl 
citeau să părăsească păcatul în care trăiau şi să se hotărască a-L asculta şi urma pe Dumnezeul 
pe Care el mai întotdeauna Îl numea «Isus cel Răstignity. Astfel, prin Mişcarea duhovnicească 
născută de el în noaptea Anului Nou 1923 şi „botezată“ cu un preafrumos nume: «Oastea 
Domnului», s-au întors Acasă la Tatăl Ceresc nenumărați fii risipitori ai neamului nostru 
românesc — şi nu numai! — părăsind „porcii“ păcatelor, aidoma Fiului Risipitor din 
Evanghelie... 

Prin graiul şi condeiul Părintelui Iosif Trifa începură să se facă adevărate minuni în tot 
cuprinsul ţării noastre! Localuri destinate pentru horă, în care se aprindeau trupurile tinerilor 
şi chiar crâşme în care îşi pierdeau mântuirea veşnică nu doar pătimaşii beţivi, ci nenumărate 
alte suflete inconştiente, lăsându-se prea uşor pradă în plasa acestui demon ucigaş, îşi 
schimbau dintr-o dată şi stăpânul, şi menirea. Ele deveneau apoi, pe lângă sfintele lăcaşuri ale 
Bisericii Neamului, spaţii închinate numai lui Dumnezeu, fiind destinate de acum înainte 
cântării, rugăciunii şi evanghelizării poporului nostru care trăia în întunericul şi în 
umbra morţii. Precum cel din Galileia Neamurilor, la venirea Mântuitorului în lumea noastră 
(Matei 4, 15-16)... 

Oricine doreşte să verifice aceste afirmaţii, care nu-s nicidecum exagerări, poate să 
cerceteze publicaţiile din acea vreme ale Mitropoliei Ardealului de la Sibiu. Dar mai ales 
«Lumina Satelor» — până în anul 1930 —, apoi «Oastea Domnului», până în 1935, care erau 
redactate de Părintele Iosif Trifa, iar după 1935 până la intrarea în bezna comunismului, în 
1948, foaia «Isus Biruitorul». Şi dacă această binecuvântată Mişcare de trezire sufletească ar 
fi fost înţeleasă şi sprijinită pe măsură de autoritățile bisericeşti ale vremii, poate că cea mai 
mare parte a naţiunii noastre s-ar fi ridicat până la trăirile creştine din primelor veacuri şi ar fi 
avut o altă soartă prin toate evenimentele cumplite ce au urmat curând în lumea noastră ajunsă 
tot mai fără Dumnezeu... 


„.. Cartea Părintelui Iosif Trifa cu însemnările din călătoria la Ierusalim ce-mi căzuse în 
mână în anii copilăriei a fost scrisă în urma peregrinajului la Locurile Sfinte, în toamna anului 


1925. Părintele făcuse parte atunci dintr-un grup mare de români din toată ţara, avându-l în 
frunte pe inimosul mitropolit al Ardealului de atunci, Nicolae Bălan... Aceasta era, pe lângă 
manualele şcolare, cea dintâi carte de care mi-am atins inima şi mâna, după cea de rugăciuni 
şi Noul Testament cu care mă trezisem în casa părintească!... 

Încă de la prima pagină, m-a cucerit scrisul fermecat al acestui Preot al Bisericii Neamului, 
trezindu-mi „dorul Veşniciei“ şi arătându-mi calea ce duce într-acolo... Părintele-scriitor mă 
făcea şi pe mine părtaş la bucuriile trăirilor lui sfinte de la Ierusalim, ca o arvună a celorlalte 
de la capăt... Şi nu mă mai săturam să răsfoiesc filă după filă, sorbind cuvintele fermecate şi 
lăsându-mă purtat prin Țara Canaanului de mâna Părintelui binevoitor, pe urmele Domnului 
lisus. Eram deplin încredinţat şi simţeam din tot sufletul meu că Părintele acesta Îl cunoscuse 
atât de bine..., căci altfel n-ar fi putut scrie cu atâta putere duhovnicească! 

Era primăvară, şi eu citeam răpit, pe fânul din şoprul nostru; şură nu aveam pe atunci... 
Inima mea de copil mi se înfiora din ce în ce mai puternic de trăirile duhovniceşti îngropate 
mai ales printre rândurile cărții. Şi nu de puţine ori foloseam mâneca largă a cămăşuţei mele 
de cânepă, toarsă şi ţesută, albită şi cusută de mâinile mamei mele — cum făceau mai toate 
femeile de la ţară pe atunci —, ca să-mi şterg ochii de „apele“ ce izvorau din ei, până nu mai 
puteam desluşi slovele cărții... 

Plângeam fără să ştiu de ce! Eram prea fraged pe atunci ca să înţeleg sensul şi gravitatea 
celor mai multe dintre lucrurile pe care le citeam, dar puternica trăire personală „semănată“ de 
autor în „brazdele“ cărții lui se revărsa şi spre mine, încălzindu-mi inima şi umezindu-mi 
ochii de copil ce nu cunoscuseră încă plânsul pocăinţei, ca Maria din Magdala (Luca 7, 37- 
38). Nici plânsul de după lepădare, ca Simon Petru (Marcu 14, 66-72) şi cu atât mai puţin, 
plânsul deznădăjduit de după trezirea conştiinţei lui Iuda Iscarioteanul, venit însă mult prea 
târziu în inima lui lacomă şi vicleană... (Matei 27, 3-5). 


Încă de atunci şi din această carte a Părintelui Iosif Trifa, mi s-a trezit nu numai dorul de 
Cer, ci şi visul de a ajunge vreodată pe acele tărâmuri, incomparabil mai dorite de mine decât 
cele din basmele copilăriei! Dar pentru condiția modestă a unui fiu de ţăran sărac dintr-un 
izolat sat de munte, şi mai apoi a unui slujbaş de rând cu posibilităţi dintre cele mai reduse, 
realizarea acestui gând era absolut o utopie. De aceea nu-mi amintesc să fi îndrăznit vreodată 
a mă ruga lui Dumnezeu în acest sens... Pentru că cea mai mare parte din viața mea n-am 
priceput că lui Dumnezeu putem să-l cerem „lucruri imposibile“, căci pe toate celelalte le 
putem cere oamenilor!... Dar pe atunci n-aveam cum să ştiu de aceste înțelepte cuvinte ale 
Părintelui Rafael Noica. 


În anii formării mele profesionale, pe când eram în oraşul Brăila — deşi pe atunci nu mai 
eram un prunc! — de câte ori puteam, ieşeam în portul dunărean cu nădejdea copilărească să 
văd vreun vapor navigând sub pavilion... israelian sau măcar sub al vreunei ţări din zona 
Orientului Mijlociu. Apoi, visam cu ochii deschişi... şi nu de puţine ori mă pomeneam noaptea 
că ating fericit pământul Țării Sfinte... 

La trezire, mulțumeam Domnului de fiecare dată pentru fărâma de bucurie sfântă pe care o 
trăisem în vis. Eram pe atunci din ce în ce mai încântat de trăirile duhovniceşti oferite generos 
de rugăciune, de cântare şi de Sfântul Cuvânt al lui Dumnezeu pe care începuse a le îndrăgi 
tot mai tare inima mea singuratică. lar pe toate acestea, eu le regăseam mai ales în adunările 
Oastei Domnului, interzise pe atunci... 

Ceva mai târziu, pe când aveam „să întâlnesc“ oamenii Securităţii şi să cunosc 
„bunăvoința“ lor, nădejdea ieşirii mele în afara «lagărului (sic!) socialist» mi-a pierit cu totul 
din suflet. Şi nici n-am mai gândit vreodată la ajungerea mea în Ierusalimul pământesc, ci 


doar în cel ceresc, despre a cărui intrare ştiam că n-a fost nicicând şi nici nu va fi vreodată la 
cheremul vreunui om. Oricine ar fi el!... 

... Şi aşa a fost până în clipa când Înțeleptul şi Atotputernicul Dumnezeu a găsit de bine să 
reaşeze lucrurile şi pe pământul nostru românesc, să dărâme, rând pe rând, gardurile dintre ţări 
şi popoare, să-i înlăture pe cei asupritori doar cu suflarea gurii Sale şi să ridice din pulbere pe 
cel lipsit..., întocmai cum scrie Sfânta Scriptură (1 Samuel 2, 8; Isaia 14, 4-7; 2 Tesaloniceni 
2, 8). 


Pregătiri de plecare 


Un peregrinaj la Locurile Sfinte cred că este dorința şi rugăciunea fierbinte a 
nenumăratelor milioane de creştini de pe tot pământul, a tuturor sufletelor care I-au simțit 
duioşia glasului de Păstor şi a Mâinii de Samaritean Milostiv, Care leagă răni şi şterge lacrimi 
ca nimeni altul, pentru că mai ales aceştia râvnesc să pornească şi trupeşte pe urmele lăsate 
acolo de paşii Lui sfinţi. Precum au pornit cei de odinioară de prin jurul Mării Tiberiadei şi 
din ţinutul binecuvântat al Galileii sau din Betania şi lerihonul Iudeii şi chiar până şi din 
Samaria cea pururi controversată... 

Numai că, spre a culege din asta un folos mântuitor, adică plinirea sensului oricărui 
peregrinaj printr-o trăire sufletească pe măsură, o asemenea călătorie presupune cunoaşterea 
cât de cât a evenimentelor biblice descrise de Cartea Domnului, dar mai ales a celor cuprinse 
în Sfintele Evanghelii şi în Faptele Apostolilor. De aceea, cred că pe lângă oricare alte 
cărți şi hărți, chiar şi a unui ghid bine informat, peregrinul prin Țara Sfântă va trebui să aşeze 
pe cel dintâi loc Sfânta şi dumnezeiasca Scriptură şi să o cerceteze în toată vremea. 

Dar realizarea efectivă a unui astfel de vis minunat rămâne, pentru cei mai mulţi dintre 
muritorii de rând din neamul nostru — şi poate că nu numai —, un mare har şi o aleasă 
binecuvântare de la Domnul Îndurărilor... 


Cu aceste gânduri răscolite dintr-o dată în suflet, ne pregătim şi noi de plecare pe acele 
sfinte meleaguri atât de dorite ale Israelului de azi, pentru a doua oară! 

Momentul plecării ne este rânduit chiar în vremea răsăritului de soare al zilei de 18 mai 
2008, în duminica de la mijlocul urcuşului dintre Învierea Domnului şi Pogorârea Duhului 
Sfânt, cea a Slăbănogului care de 38 de ani aştepta pe Cineva să-l ducă până în apele 
Scăldătorii Betezda, lângă care zăcea uitat de toți. Iar singur n-avea putere să ajungă înaintea 
altora până în ele, imediat după coborârea trimisului ceresc ca să le tulbure... (loan 5, 1- 
9). O, nici că se putea o zi de plecare mai semnificativă pentru noi! De vreme ce avem atâta 
nevoie de o Mână care să ne poarte până acolo unde ne zbura închipuirea în nenumărate zile şi 
nopţi, de-a lungul atâtor zeci de ani... 


Spre Ţara Canaanului... 


În această frumoasă şi caldă dimineaţă de primăvară, plecăm spre aeroportul Budapestei, 
de unde trebuie să zburăm către Țara Sfântă!... De data asta emoția ne este oarecum mai mică 
decât în anul trecut, când avusesem şi noi un mic accident nu departe de Oradea, fiind loviți 
uşor în spate de o maşină... Acel incident ne-a amintit din nou atunci de minunata carte a 
Părintelui Iosif şi de credincioasa «măicuţă de la Răşinari», care tot timpul nopţii se rugase, 
îngrijorată de huruitul ciudat al roţilor de tren de la vagonul călătorilor spre Ierusalim din acea 


vreme... Acelaşi vrăjmaş de veacuri încercase să împiedice sosirea noastră la timp în 
aeroportul ungar şi să ne răpească bucuria ajungerii în Țara Canaanului. Dar Domnul, Cel 
nespus de bun întotdeauna cu orice suflet, nu ne-a lăsat la voia Ispititorului!... 


„.. Tot câmpul dimprejur era numai culoare şi mireasmă, încât parcă şi maşina cu care 
călătoream adulmeca priveliştea nespus de minunată ce ne înconjura din toate părțile, 
„zburând“ spre destinaţie... 

Ajungem destul de devreme la Granița de Vest şi trecem atât de repede prin ea de parcă 
nici n-ar mai fi vamă... Doamne, câtă deosebire e între ce fusese doar cu câtva timp înainte şi 
ce este acum pe la aceste porţi tot mai deschise între ţări şi popoare!... Sufletul însă ni se 
întreabă înfiorat: vor fi oare şi Mâine tot aşa deschise Porţile Împărăției celei Veşnice pentru 
noi? Şi răspuns nu avem, decât emoție şi teamă, îndemn la rugăciune şi priveghere, ca să ne 
pregătim pentru ceasul acela rămas cu totul necunoscut nouă. 


După alte câteva ore de drum liniştit, ne apropiem de aeroportul ungar. Vom avea de 
aşteptat destul de mult în el: nouă ceasuri! Avionul de Tel Aviv pleacă de aici înaintea 
miezului de noapte cu doar 15 minute! Deci va fi şi noaptea asta tot una de veghe, precum cea 
dinainte... Pentru a ajunge în Ţara Sfântă înaintea zorilor trebuie să plecăm de aici în puterea 
nopţii, de vreme ce drumul este lung şi primejdiile, nenumărate... 

Ce asemănare adâncă reprezintă pentru noi şi acest amănunt! O, dacă ne-am îndesi 
privegherile şi pregătirea pentru „zborul“ de atunci şi pentru destinația Aceea, nespus mai 
importante decât acestea de acum!... 

Timpul rămas îl folosim pentru a ne împrospăta mintea cu descrierile Sfintelor Evanghelii 
şi cu ale neuitatei cărți a Părintelui Iosif Trifa, care îmi fermecase nu doar copilăria, ci 
întreaga viaţă de până acum, şi pe care o luasem cu noi ca pe un ghid binecuvântat. În acest 
fel, timpul celor nouă ceasuri ne trece atât de iute, încât toată aşteptarea nu ni se pare lungă! 
Când doreşti ceva cu tot sufletul din tine, nimic nu mai contează şi nu-i nici greu, nici 
obositor!... 


Soarele alunecă tot mai jos spre orizont în timp ce amurgul îmbrățişează pe nesimţite 
întinsa câmpie a Panoniei... Curând vine vremea să predăm bagajele. Abia atunci observăm 
lângă noi un grup numeros de cetăţeni israeliți care urma să se îmbarce pe acelaşi avion cu 
noi. Mulţi dintre ei, tineri. Privim atenţi la feţele lor — şi un sentiment de dragoste şi 
compasiune ne cuprind în acelaşi timp: o, dacă L-ar cunoaşte ei pe Dumnezeul părinților lor 
credincioşi! Pe Mesia, Cel Promis şi îndelung aşteptat de tot neamul lor... Pe Acela de Care, 
tocmai atunci când era mai prezent ca oricând în mijlocul lor şi mai-marii lor şi poporul s-au 
lepădat atât de vinovat... Ştim însă că în Înţelepciunea cea nepătrunsă a Veşnicului 
Dumnezeu, toate lucrurile îşi au şi rostul, şi vremea lor, chiar şi lepădarea pe-o vreme... 
(Eclesiast 3, 6; Romani 11, 11). 


Tocmai a sosit momentul să trecem prin poarta controlului vigilent al bagajului de mână şi 
al nostru, ca nu cumva să avem cu noi lucruri vătămătoare... Cu ele n-ai drept să zbori 
niciunde. Şi cu atât mai puţin spre ţara cea mai pândită azi de ochi şi mâini vrăjmaşe!... Toate 
acestea ne devin învățăminte de mare preţ pentru călătoria de astăzi, dar şi mai mult pentru 
cea de Mâine, al cărei moment de „decolare“ ne rămâne ascuns nouă, pământenilor. Cu toate 
că aceea este de o mie de ori mai sigură şi decât zborul nostru de peste un ceas!... 

Înainte cu 30 de minute de plecare, ni se deschide uşa de ieşire spre avion, cu ultima 
verificare a documentelor personale. Coborâm uşor printr-un coridor, ca un tunel suspendat, 
spre uşa aeronavei ce ne va purta pe aripile vântului spre depărtările Orientului Mijlociu... 


Ajungem la locurile noastre: 17A şi 17B, situate înspre centrul avionului, lângă fereastră, 
chiar deasupra mijlocului aripii din stânga a acestei „păsări“ uriaşe. 

Ne uităm afară şi la lumina reflectoarelor vedem bine desfăşurarea pregătirilor dinaintea 
decolării. Rămânem uimiţi descoperind pe uriaşa întindere betonată o mulțime de oameni 
instruiți care veghează împreună cu pilotul la reuşita acesteia, adăugându-i şi pe cei de 
deasupra lor, din turnul de control, pe care noi nu-i vedem... Privindu-i, gândul ni se duce la 
îngerii Domnului, trimişi să-l însoţească pe fiecare om, în toată vremea călătoriei lui pe 
pământ, pe lângă ceilalți „îngeri în trup“ rânduiţi şi dăruiți nouă cu acelaşi scop sfânt. Din 
clipa concepției şi până în momentul plecării în veşnicie... 

După ce ne cuplăm centura ce ne leagă de navă spre a fi în siguranţă în timpul decolării, ne 
însemnăm înfiorați cu «Semnul Fiului Omului», încredințându-ne soarta în Mâna 
Atotputernicului Dumnezeu, Singurul Care ne poate ajuta să atingem cu bine pământul de vis, 
după cele două ore de zbor cu mult deasupra norilor. 

Scoatem apoi cu fior Sfânta Scriptură... Dorim s-o avem la îndemână în tot timpul zborului 
ca pe o comoară de mare preţ şi ca pe un însoțitor nedespărțit şi sigur... Cuvântul Sfânt aduce 
mângâiere şi pace oricând te hrăneşti cu el şi oriunde..., dar nespus mai mult atunci când eşti 
în faţa necunoscutului. În ceas de nenumărate primejdii posibile, simţi că însăşi prezența 
Bibliei îți sporeşte siguranţa... 

Vecinul nostru de zbor este un bărbat tocmai din inima Africii: Nigeria. Schimbăm câteva 
cuvinte şi mare ne e bucuria aflând că şi el este creştin! Observăm fericiţi cum se închină 
deodată cu noi, în timp ce buzele i se mişcă a rugăciune plină de evlavie către Acelaşi 
Dumnezeu-Mântuitor în Mâna Căruia ne încredințăm soarta înaintea desprinderii de pământ... 

O Domnul şi Dumnezeul nostru, ce minunat este că, deşi nu vorbim aceeaşi limbă şi nu 
avem aceeaşi culoare a feţei, ba nici aceleaşi încredinţări confesionale, totuşi inimile ne sunt 
însuflețite de duhul credinţei în Tine şi suntem aprinşi de aceeaşi sfântă iubire!... Tu eşti 
Unicul Răscumpărător al tuturor creaturilor Tale de pretutindeni, pentru că numai Tu Te-ai 
jertfit pentru toți oamenii! Din toate timpurile. Din toate popoarele. Din toate limbile. Din 
toate bisericile. PENTRU TOŢI... De aceea, Ție Îţi mulţumim până în veci pentru toată 
dragostea Ta cea nemăsurată! 


... În timp ce ni se face elementarul instructaj de zbor pentru posibilele situaţii de urgenţă, 
simţim cum nava este împinsă înapoi spre banda pe care va rula singură până la pista rânduită 
decolării. După câteva minute de mers încet, ajungem la linia de plecare şi aşteptăm cu emoție 
momentul decolării... Cu tot sufletul învăluit de teamă şi fior, şoptim încă o dată: «Doamne al 
Puterilor, fii cu noi! Că AFARĂ DE TINE pe altul ajutor întru primejdii NU AVEM! “... 


Între pământ şi cer... 


În urechi ne răsună din ce în ce mai asurzitor zgomotul motoarelor accelerate la maxim, în 
timp ce rulăm tot mai rapid pe pistă. Apoi, după câteva secunde, trăim senzaţia ciudată a 
desprinderii de pământ, în timp ce zgomotul şi trepidaţia produsă de roţile de cauciuc ce 
„mănâncă“ betonul de sub ele dispar dintr-o dată. Se aude doar un foşnet ca al unui ventilator 
uriaş — şi nava urcă tot mai sus, spintecând văzduhul, în drumul ei spre Orientul Mijlociu... 

E destul de târziu: doar câteva clipe înainte de miezul nopţii şi noi zburăm spre Țara 
Sfântă, fredonând înlăcrimaţi de bucurie Troparul Învierii: «Hristos a înviat din morți, cu 
moartea pre moarte călcând şi celor din mormânturi viaţă dăruindu-le...». O, ce mare este 


harul pe care ni-l faci Tu, Doamne, acum!... Slavă nemărginită Ție, Dumnezeul şi Mântuitorul 
nostru Preaiubit!... 


Pământul rămâne tot mai jos, cu toate ale lui... Ce mici ni se par prin rariştea norilor nu 
doar casele, ci chiar şi aşezările omeneşti pe care le mai desluşim prin întunericul nopţii..., dar 
numai pe cele luminate!... Pe cele rămase în beznă, ochiul nostru nu le mai percepe de la 
această înălțime ameţitoare. Ne întrebăm: oare şi Ochii Domnului îi văd tot aşa mai ales pe 
cei cu „candela aprinsă“, care priveghează în dorul aşteptării Lui?... 

Zburând cu 777 km pe oră, atingem repede altitudinea de 10.515 m. Afară este o 
temperatură incredibilă: -560C şi chiar deasupra zonei de vest a ţării noastre!... 

În timp ce survolăm întinderile din dreapta Dunării, «pasărea de aluminiu» începe să 
tremure din toate încheieturile... Ni se spune că trecem prin turbulenţe atmosferice! O, cu câtă 
bucurie constatăm că şi în această situaţie liniştea şi siguranţa se regăsesc doar silind în sus, 
spre înălțimi... Aşa că avionul nostru urcă din nou, zburând aproape constant la 11.277 m 
altitudine, cu o viteză tot mai crescută, de până la 933 km/h. Aici temperatura de afară este şi 
mai joasă: -630C. 

După ce depăşim hotarele frământatei Serbii, ni se pare că scăpăm pentru un timp şi de 
turbulenţele ce ne-au făcut inima slabă să tresară... Pe monitoarele coborâte în faţa noastră din 
plafonul navei, urmărim cu emoție traseul pe care îl străbatem. Ce fericiți suntem când 
desluşim pe ele multe nume de oraşe cunoscute! Apoi, în timp ce zburăm deasupra Greciei, pe 
coasta Mării Egee şi deasupra Mediteranei, nume de insule şi cetăţi amintite în cartea Faptele 
Apostolilor: Tesalonic, Samos, Cos, Rodos, Pafos etc... 

O, pe acolo au trecut cândva paşii unora dintre cei mai harnici apostoli ai Domnului şi mai 
ales cei ai Marelui Pavel, în cele patru călătorii misionare ale sale!... Numai că acei oameni 
sfinţi le-au străbătut nu ca noi, cu atâta uşurinţă şi confort, ci umblând pe jos, din loc în loc şi 
înfruntând primejdii fără număr... Arzând de dragul lui Iisus Cel Răstignit şi topindu-se în 
dorul mântuirii semenilor care încă nu-L primiseră pe Domnul şi care nici nu L-ar fi putut 
cunoaşte vreodată fără ostenelile şi suferințele lor, adăugate la Jertfa lui Hristos pentru 
Biserica Lui (Coloseni 1, 24). Dar la preţul uriaş dat de ei atunci, cei mai mulţi dintre noi nici 
nu mai gândim astăzi — sau privim spre vremile şi stările acelea doar ca la nişte frumoase 
legende... 


„.. Avionul nostru care zburase mai tot timpul la altitudinea de peste zece mii de metri, 
începe să coboare lin, după ce fusesem atenționaţi să ne cuplăm iarăşi centurile... La un 
moment dat, jos, pe ţărmul stâng al Mediteranei de sub noi se conturează tot mai clar în bezna 
nopții un peisaj fascinant. Este Tel Avivul, cu luminile lui strălucitoare, oraşul cel mai mare şi 
mai modern al Israelului de azi, situat de-a lungul coastei Mediteranei. A fost întemeiat în 
1909, în prelungirea străvechiului oraş-port Iope sau Jaffa. Această imensă metropolă cu peste 
un milion de locuitori, numită şi «Colina Primăverii», a fost capitala Țării Sfinte până după 
«Războiul de Şase Zile» dinspre sfârşitul primăverii lui 1967, dar ea rămâne şi pe mai departe 
centrul economic şi cultural al Israelului. 

În timp ce coborâm prin văzduh, luminile strălucitoare ale Tel Avivului se văd tot mai 
limpede prin ferestrele avionului şi începem să distingem tot mai bine clădirile de sub noi. 


Aflasem mai de mult că pentru piloţii iscusiţi nu zborul în sine este cel mai pândit de 
primejdii, ci desprinderea de pământ şi mai ales aterizarea în deplină siguranţă. Atingerea 
pământului este de o mie de ori mai dificilă! Cugetând la acestea, înțelegem că şi 
duhovniceşte lucrurile stau tot cam aşa: câte suflete curajoase au plecat cândva pe calea 
Domnului şi au „zburat“ frumos ani şi ani, dar tocmai pe când se apropiau să intre biruitori în 


„Aeroportul“ Veşniciei s-au dezechilibrat, şi-au frânt „aripile“ şi s-au prăbuşit pe totdeauna în 
moarte. La doar un pas de Viaţă!... Aceasta, pentru că n-au vegheat până la capăt, cum zice 
Scriptura: „Fii credincios până la moarte şi îți voi da cununa vieţii!“ (Apocalipsa 2, 10). 
Abia atunci... 


O, ce cutremurător avertisment este acesta pentru oricare dintre noi şi ce semnal de alarmă 
permanentă!... De aceea, în timp ce ne apropiem vertiginos de pământ — dar şi de sfârşitul 
alergării noastre pe el —, ne rugăm înfioraţi cu şi mai multă stăruinţă: «Doamne al Puterilor, 
fii cu noil...». Te rugăm, îndură-Te şi ne ajută să atingem cu bine pământul acesta sfânt şi să 
umblăm pe el în siguranţă deplină, cu Tine, pe urmele Tale şi până la capătul rânduit nouă!... 
Amin. 


Pe pământul Ţării Sfinte! 


După câteva clipe de coborâre cu viteză tot mai redusă până spre limita unui autoturism 
performant, simţim dintr-o dată o puternică zdruncinătură produsă de impactul roților navei cu 
betonul aeroportului Ben Gurion. Am atins cu bine pământul Ţării Sfinte!... Slavă şi 
mulțumire nesfârşită Ție, Domnul şi Dumnezeul nostru, Care ne-ai vegheat clipă de clipă în 
tot timpul zborului prin întuneric, făcându-ni-l liniştit şi în deplină siguranţă!... Da, cu 
adevărat, NUMAI TU ne dai linişte deplină şi nu doar în locuinţa noastră, ci în orice timp şi 
loc... Slavă veşnică Ție! (Psalm 3, 5). 


Desfăcându-ne centurile cu care ne legasem la plecare, ne pregătim să coborâm din nava ce 
ne-a purtat cu bine peste atâtea depărtări şi primejdii rămase necunoscute nouă. 

După ce, pe o bună parte a drumului, furtunile de înălțimi au zgâlţâit cu putere avionul 
nostru, ca pe o pasăre prinsă de vârtej, ce plin de bucurie ne este momentul de după aterizarea 
cu bine! Ne gândim la cât de fericită şi liniştitoare trebuie să fie clipa ajungerii în Veşnicie a 
sufletelor care s-au confruntat pe pământ îndelung, dar biruitor, cu „furtunile“ ce au încercat 
mereu să le taie calea, căutând cu orice chip să le zădărnicească „zborul“ spre cer!... 


La coborâre, avusesem încă de acasă dorinţa să mă prăbuşesc mai întâi şi să sărut cu 
lacrimi pământul sfânt pe care au călcat odinioară paşii atâtor copii preaiubiţi ai Domnului... 
Începând cu Avraam Peregrinul, cel dintâi călător spre Țara Făgăduinței şi prin ea, continuând 
apoi cu patriarhii, cu poporul scăpat din robia Egiptului, cu profeţii — şi până în vremea 
Mântuitorului nostru, când chiar sfintele Sale picioare au străbătut drumurile acestei țări atât 
de altfel decât toate celelalte! Dar, surpriză: avionul ne-a adus până lângă clădirea marelui 
aeroport ce poartă numele celui dintâi prim-ministru al Statului Israel, David Ben Gurion. Aşa 
că, prin intermediul tunelului aerian, ajungem direct în uriaşa clădire, fără să mai atingem 
solul cu picioarele noastre... Regretăm că nu putem îmbrăţişa acum glia Ţării Făgăduinţei, în 
chiar clipa ajungerii pe ea! N-am fost vrednic de asta!... 

Observăm încă de la sosire că ora Israelului este identică cu ora noastră de vară, deci nu va 
trebui să ne modificăm ceasurile, precum în vremea Părintelui Iosif! Trimit câteva mesaje 
telefonice de pe acest tărâm îndepărtat câtorva suflete scumpe... Ciudat: unul dintre ele ne 
răspunde imediat! Era unul dintre rarele suflete sincere de jertfă şi de rugăciune pe care le-am 
cunoscut în viaţă. Se pare că era în mijlocire către Domnul în târziul nopţii, mult înaintea 
ivirii zorilor... O, Dumnezeul Căruia te rogi necurmat să-ţi răsplătească înmiit şi dragostea, şi 
Jertfa pe care El ţi le ştie bine... şi le scrie în Cartea Lui, spre aducere-aminte şi spre răsplătire 
veşnică!... 


Trecem iarăşi prin vămile omeneşti, dar fără absolut nicio greutate!... De parcă cineva 
venise aici mai dinainte spre a ne purta de grijă... sau o fi venit vreun înger al Domnului 
nostru Preaiubit, în Mâna Căruia ne-am încredinţat şi noi sufletul de ceva vreme? Dar în loc 
să căutăm răspuns, trimitem spre cer o şoaptă de iubire: Mulţumimu-Ţi cum nu ştim mai 
frumos, ie, Doamne, pentru că nu ne laşi singuri niciunde şi nicicând!... 

E acest lucru cea dintâi bucurie pe care o trăim pe pământul Canaanului în revărsatul 
zorilor, chiar la „hotarul“ lui aerian: dreptul de intrare!... 

Încă de la obţinerea vizei în capitala noastră fusesem preveniţi despre posibila refuzare a 
intrării în Israel, chiar de la poarta lui aeriană. Totuşi sufletul ni se bucură tremurând, gândind 
la clipa ajungerii la Poarta de pe celălalt Tărâm, cea de la urmă... Ştiind că e cu putinţă să te 
amăgeşti singur că mergi spre cer şi tocmai la capăt să realizezi cu groază că nu te-ai luptat 
„după rânduieli“ şi că din pricina asta n-ai drept de intrare în adevărata Țară Sfântă. Nu 
degeaba avertizează Sfântul Apostol Pavel: „... Mă port aspru cu trupul meu şi-l ţin în 
stăpânire, ca nu cumva după ce am propovăduit altora, eu însumi să fiu lepădat...“ (1 
Corinteni 9, 27). Pentru că se poate şi aşa! Te cutremuri şi numai gândind că nu puţini vor fi 
cei care vor afla năuciţi asta abia la Marea Poartă, atunci când nici chiar plânsul celei mai 
sfâşietoare pocăinţe nu le va folosi la nimic!... 


... După câteva clipe, ne întâlnim cu copiii noştri, prin efortul cărora avem bucuria aceasta 
deosebită. Abia ajunseseră şi ei, venind din depărtările nordului... Ce fericită şi înlăcrimată ne 
este revederea şi îmbrățişarea cu ei pe pământul Țării Sfinte, după ce am trecut de toate 
„vămile“ şi primejdiile de până aici şi mai ales când aflăm că nu mai sunt tot doi ca mai 
nainte!... 

Momentul acesta impresionant ne duce cu gândul la suprema bucurie de Mâine a celor 
credincioşi, ajunşi în hotarele Împărăției lui Dumnezeu, adevărata Ţară a Făgăduinţei. Bucuria 
noastră de azi şi de o clipă nu poate fi decât o umbră palidă pe lângă realitatea şi veşnicia 
celeilalte! Atunci, Însuşi Domnul şi Răscumpărătorul îi va întâmpina cu cea mai sfântă 
îmbrăţişare pe cei învredniciţi să ajungă Acasă, din cea mai lungă înstrăinare şi risipire... O, 
dacă ne-am număra Atunci şi noi printre aceia! Dumnezeule al Îndurărilor veşnice, 
milostiveşte-Te şi de noi, păcătoşii, şi adaugă-ne încă de pe acum cetei lor! 


„.. Mijeau zorii dimineţii de luni, 19 mai 2008, în timp ce ieşeam plini de bucurie şi emoție 
din marele aeroport spre maşina cu care aveam să ne deplasăm noi pe drumurile Israelului... 


„Viaţa noastră este o pregătire pentru călătoria cea mare... Când vine «toamna», când 
vine iarna vieţii, noi trebuie să zburăm într-o altă lume, într-o lume minunată unde pomii 
înfloresc de douăsprezece ori pe an şi apele-s vii (Apocalipsa 22, 1-2). Viaţa noastră trebuie 
să fie o pregătire pentru această călătorie!“ 


Preot Iosif Trifa 


Ţara lui Avraam... 


Țara Canaanului este nu doar un pământ sfânt, ci şi un tărâm de vis!... De mii de ani se 
spune metaforic despre ea — şi pe bună dreptate! — că acolo „curge lapte şi miere“..., pentru că 
acolo omul găseşte până şi în copacii din oazele pustiei câte un fruct cu care să-şi astâmpere 
foamea, precum Sfântul loan Botezătorul (Marcu 1, 6). 

Numai că această ţară a fost aşezată de Dumnezeul Care pe toate le cunoaşte încă mai 
dinainte de a fi vreuna din ele, la răscruci de drumuri şi de lumi, de religii şi civilizaţii — şi cu 
nimic mai puţin, de interese!... 

Peste această limbă de pământ ce tinde să unească miazănoaptea cu miazăziua şi cerul cu 
pământul, se încrucişau încă din vechime drumurile ce duceau din Egipt spre Mesopotamia, 
adică din Asia în Africa, şi chiar înspre Europa. De aceea, nu doar istoria, ci chiar şi geografia 
acestor ţinuturi este plină de nenumărate curiozităţi inedite şi este mai mult decât interesantă 
pentru orice peregrin ce ajunge aici: în mijlocul celei mai netede câmpii se înalță dintr-o dată 
coline înalte şi abrupte sau în mijlocul celor mai întinse pustietăți răsar dintr-o dată oaze 
binecuvântate, pline de rod... 

Parcă nicăieri altundeva în lume nu ai senzaţia ca în Israel că totul se aseamănă profund cu 
structura sufletească a omului, cu prăbuşirile şi înălțările sale, cu rodirile sau pustiirile de care 
este sau poate fi cuprins... 


În aceste ţinuturi cu puternice şi permanente contraste, a găsit de bine Înțeleptul Dumnezeu 
să-l aducă odinioară pe credinciosul Avraam din Urul Haldeii (Facere 11, 31 şi 12, 1-7). Apoi, 
din urmaşii acestui credincios peregrin, dezlipit de «cetatea stătătoare» şi învăţat să trăiască în 
corturi vremelnice (Evrei 11, 8-10), a rânduit Domnul să-Şi crească un popor ales care să fie 
al Lui, ca prin el să aducă la cunoştinţa mântuirii şi pe celelalte neamuri ale pământului. 
Pentru că El le iubeşte şi pe acelea!... (Deuteronom 33, 3). 

Dar tot de pe această glie binecuvântată a Canaanului, urmaşii lui Avraam au fost duşi în 
nenumărate robii vremelnice spre cele patru depărtări, din pricina neascultării lor de Domnul. 
Şi tot aici au fost aduşi înapoi după ce regăseau calea ascultării de EI, prin pocăință, din vreme 
în vreme, precum se duc şi vin apele mării, prin fluxuri şi refluxuri... Păcatul care îi depărtase 
de Dumnezeul părinților lor era ispăşit prin robii şi înstrăinări, iar pocăinţa sinceră şi adâncă 
determina nu doar revenirea lor acasă, ci şi consolidarea unei conştiinţe religioase şi naționale 
încă mai puternice... (Ieremia 50, 4-5). 


Dar pe acele întinderi peste care Dumnezeu a revărsat nespuse binecuvântări, ar fi fost 
normal să domnească întotdeauna pacea şi bunăînvoirea între oameni... Totuşi, paradoxal, 
tocmai aici, mesajul păcii divine a rămas mai întotdeauna unul al vorbelor fără acoperire... 
Certurile şi ura, ca şi luptele dintre fraţi au degenerat adesea în războaie cumplite şi parcă fără 
capăt, umbrind şi frumuseţea, şi bogăţia acestor locuri edenice, iar pacea atât de mult dorită 
întârzie până şi azi să se aşeze statornic între hotarele Israelului. Aceasta, pentru că aici, mai 
mult decât oriunde, urmaşii lui Avraam — cei legitimi (din Sara) şi cei nelegitimi (din roaba 
Agar) —, încă n-au realizat că sunt fraţi şi că nu pot avea o altă alternativă de viaţă fericită 
decât împreună — iertând şi uitând, îmbrăţişând şi iubind — pe celălalt, pentru că tocmai acela 
îi este aproapele — adică fratele!... (Luca 10, 25-37). 


Scurtă incursiune în trecut... 


O istorie a acestor ţinuturi, oricât de sumară, reţine un trist adevăr: în vremea Naşterii 
Mântuitorului, Ţara Sfântă era sub stăpânire străină..., întocmai cum ajunsese şi omul, 


făptura ieşită din Mâinile dumnezeieşti, creat spre a fi liber şi fericit, după chipul şi 
asemănarea lui Dumnezeu!... (Facere 1, 26). 

Măreţul Israel de oarecând era sub stăpânirea Romei încă din primăvara anului 63 înainte 
de Întruparea Mântuitorului, când porţile Ierusalimului se deschiseseră în faţa iscusitului 
general Pompei. Se pare că vremea acelei asupriri a poporului ales anticipa prigonirile 
creştine ale noului popor al lui Dumnezeu care tot aici se vor dezlănţui în curând. Dar care nu 
se vor limita numai la aceste întinderi de pământ!... 


O dată cu urcarea pe tron a împăratului Constantin cel Mare, în anul 313, Ţara Sfântă a fost 
izbăvită de marile persecuții păgâne, devenind astfel principalul centru al Creştinismului. 
Numai că această libertate nu avea să ţină prea mult! În anul 614, Palestina va fi invadată de 
perşi. În răstimpul celor aproape cincisprezece ani cât Țara Sfântă a stat sub ocupaţia acestora, 
au fost martirizaţi zeci de mii de creştini, călugări sau mireni şi chiar episcopi. Atunci au fost 
distruse sute de biserici şi mănăstiri dintre cele mai impunătoare şi chiar lemnul Sfintei Cruci 
pe care Se jertfise Mântuitorul, care fusese aflat de fericita împărăteasă Elena după 300 de ani, 
a fost dus în Persia, ca pradă de război... Dar în anul 628 însuşi împăratul bizantin Heracle 
conduce o armată bine organizată şi eliberează Ţara Sfântă, recucerind Lemnul Crucii din 
mâinile cotropitorilor. 


„.„. Atunci când credinciosul împărat Heraclie cobora înfiorat Muntele Măslinilor, ca să 
intre în cetate în fruntea oștirii sale biruitoare, în dreptul Porții de Aur şi-a lepădat hainele cele 
scumpe, şi-a ridicat de pe frunte cununa împărătească, şi s-a descălţat de încălțămintea sa, în 
semn de umilinţă... Apoi, a luat Crucea Domnului lisus pe umerii săi şi a dus-o singur şi 
smerit, din Ghetsimani până sus pe Golgota. Ajuns acolo, a aşezat-o cu cea mai adâncă 
evlavie în Sfântul Lăcaş, refăcut în parte după prăpădul prin care trecuse de curând... 

Dar după numai zece ani, în anul 638, Palestina este invadată din nou. De data asta, de 
arabi. Nenumăraţi creştini care nu reuşiră să fugă, au avut numai două alternative: să treacă la 
islamism, ori să plătească cu viaţa statornicia credinţei lor în Hristos. Cei mai mulţi au ales-o 
atunci pe cea din urmă, îngroşând numărul martirilor şi mucenicilor din Țara Sfântă şi din 
Împărăţia lui Dumnezeu. 


Stăpânirea arabă asupra Ţării Sfinte se va întinde apoi de-a lungul a opt secole, până în 
anul 1516, cu câteva scurte recuceriri de către împărații bizantini între anii 867-886, 976- 
1025, 1042-1055 şi de către Biserica Romei, prin vestitele, dar şi sângeroasele sale Cruciade, 
între anii 1099-1187... 

În anul 1189, Palestina este invadată de armatele sultanului Saladin al Egiptului. Ocupaţia 
aceasta va ţine îndelung, până în 1516, când ţara ajunge sub dominaţia otomană a sultanului 
Soliman al II-lea Magnificul. În timpul domniei acestuia au fost refăcute zidurile Vechiului 
lerusalim care stau în picioare până astăzi, redevenind puternice întărituri de apărare ca 
oarecând. 

Situaţia Bisericii Creştine din Țara Sfântă s-a îmbunătăţit întrucâtva în timpul stăpânirii 
otomane, numai că au rămas în loc birurile istovitoare... Această stare a durat până la 9 
decembrie 1917, când Palestina intră sub stăpânirea englezilor. Protectoratul britanic a ţinut 
până la 14 mai 1948, ziua în care pe harta lumii reapare Statul Israel, după cea mai îndelungă 
împrăştiere a poporului ales şi absenţă dintre ţările lumii: aproape două mii de ani, depăşind 
mult suma tuturor robiilor dinainte... Perioada aceasta sumbră, cauzată de neascultarea 
Dumnezeului lui Avraam, începuse într-un fel în primăvara anului 63 înainte de Hristos. 


După această incursiune de o clipă în trecutul zbuciumat al Țării lui lisus, să ne apropiem 
cu fior şi cu toată ființa de pământul acesta de trei ori sfânt! Întâi, pentru că pe aceste plaiuri 
binecuvântate a călcat Fiul lui Dumnezeu, venit să aducă neamului omenesc Vestea cea bună 
a Evangheliei şi prin ea, împăcarea cu Tatăl Ceresc. Apoi, pentru că pe glia aceasta Şi-a vărsat 
Sângele Său Preascump Răscumpărătorul sufletelor noastre, dând Dreptăţii Dumnezeieşti 
Preţul cutremurător pe care îl cerea această pace. Şi în urmă, pentru că aici a început să curgă 
nu cu mult în urmă sângele nenumăratelor mii de urmaşi ai Domnului, începând cu al 
Arhidiaconului Ştefan şi al Apostolului Iacov... (Faptele Apostolilor, cap. 7 şi 12, 1-2). 

Să ne procurăm dar nu numai nişte ochi atenţi şi larg deschişi spre contemplarea acestor 
privelişti deosebite, cât mai ales o inimă sensibilă şi simţitoare şi două urechi duhovniceşti, în 
stare să perceapă şi să înţeleagă pe lângă graiul Scripturii şi pe cel „al pietrelor“, al sudorii şi 
al sângelui sfânt, care pe aici au curs nu doar picături, ci adevărate şuvoaie, de-a lungul miilor 
de ani... 

Deci să păşim pe glia Canaanului, îndemnați şi de cuvintele parafrazate ale poetului persan 
Omar Khayyam, medic şi astronom din Evul Mediu: «... Peregrinule, păşeşte cu grijă pe 
pământul Ţării Făgăduinţei! Pentru că în orice loc poţi atinge urmele paşilor 
Domnului tău. Sau ai ucenicii Săi. Şi în orice bulgăr de lut de care îți loveşti picioarele, 
poate fi ochiul unui martir sau mucenic. Ori o şuviță din părul unei fecioare logodită cu 
Mirele Hristos!...». 

Şi acum, să mergem!... 


Spre Galileia Neamurilor... 


„... După ce ne-am încărcat bagajele în maşina închiriată, am urcat şi noi, pornind spre 
nordul Țării Sfinte, către Galileia Neamurilor... (Isaia 9, 1; Matei 4, 12-16). Aceasta, pentru că 
în zilele ajungerii noastre în Israel, poporul lui Avraam îşi aniversa fastuos şaizeci de ani de la 
revenirea acasă din cea mai îndelungă pribegie... Circulaţia în Ierusalim urma să fie 
restricționată pe măsură, întrucât ajungea acolo şi „omul cel mai puternic al planetei“ din 
acele zile. De aceea, am ales nordul, şi nu centrul Țării Sfinte. Aşa că adăpostul nostru pentru 
o săptămână va fi undeva la foarte mică distanţă de oraşul Tiberias, deasupra Mării Galileii, în 
localitatea Arbel. 

Am observat imediat o mare problemă pe care o ai cu orientarea în Israel: mai peste tot, 
indicatoarele sunt zgârcite cu cei ce nu ştiu graiul ţării... De aceea, trebuie să ai la orice pas fie 
un bun îndrumător, fie să cunoşti cât de cât literele ciudate ale acestui alfabet. Cum noi nu 
dispuneam nici de una, nici de alta, a trebuit să plătim tributul acestor lipsuri, rătăcind prin 
periferiile imensului Tel Aviv până să nimerim în cele din urmă şi direcția cea bună... 

Am tras şi de aici o învăţătură: ca să poţi cunoaşte drumul sigur ce duce la mântuire, 
trebuie să înveţi neapărat „alfabetul“ Împărăției Cerurilor, adică al Sfintelor Scripturi, iar ca să 
poţi înainta în siguranţă trebuie să calci pe urmele celor dinainte, ale sfinţilor ostenitori care 
au bătătorit acest drum, croind cărări drepte, pentru ca cei care vor păşi după ei să nu se abată 
din cale şi să nu şchiopăteze... (Evrei 12, 13). Când nu faci aşa, rişti să bâjbâi în căutarea 
drumului bun sau, mai rău: să rătăceşti, ajungând cu totul altundeva! Nu la Poarta Cerului, ci 
la cea a... Infernului... 


Pe lângă Cezareea... 


Deşi obosiţi după o noapte de veghe, petrecută pe drumul dintre Europa şi Asia, gonim cu 
maşina pe şoselele moderne ale acestei ţări renăscute rapid din propria-i cenuşă... Intrăm 
curând în ţinutul Samariei şi trecem foarte aproape de Cezareea, dar fiind prea dimineaţă ca să 
găsim deschise porțile locurilor însemnate ale acestei cetăţi, ne resemnăm, rememorând 
informaţiile pe care le avem, în nădejdea unei reveniri pe meleagurile ei. Dar întoarcerea asta 
n-a mai fost să vină în zilele peregrinării nostre prin Țara Sfântă!... 


... Oraşul Cezareea pe lângă care trecem este un vechi port la Marea Mediterană, situat la 
circa 100 km nord-vest de Ierusalim, la 37 km de Muntele Carmel şi la 60 km de cetatea 
Samariei... A fost întemeiat cu circa 300 de ani înainte de venirea Mântuitorului, fiind numit 
Turnul lui Straton. Împăratul Augustus i-a dăruit oraşul acesta lui Irod cel Mare, în anul 22 
înainte de Hristos. Regele iudeu l-a modernizat şi i-a dat acest nume nou, în onoarea 
Cezarului, devenind astfel capitala romană a Palestinei şi reşedinţa oficială a dinastiei regelui 
Irod... 

În Cezareea era reşedinţa principală a guvernatorului Palestinei şi acolo a locuit însuşi 
proconsulul Pilat între anii 26-36. Din Cezareea se ducea el la Ierusalim mai ales în timpul 
marilor sărbători iudaice, pentru a supraveghea totul îndeaproape. În timpul primei revolte 
iudaice din anii 66-70, în amfiteatrul Cezareei au fost aduşi şi executaţi cu o cruzime sălbatică 
rebelii captivi şi tot aici au fost torturați cumplit, în faţa publicului îngrozit, alţi zece iudei, în 
timpul celeilalte revolte contra stăpânirii romane, din anul 135. Aceasta, spre a băga groaza în 
poporul asuprit peste măsură, ca să nu mai îndrăznească a se răscula... 


După Înălţarea Domnului la cer şi după Pogorârea Duhului Sfânt, Cezareea s-a dovedit 
receptivă creştinismului. Ea a fost evanghelizată mai întâi de către un băştinaş: diaconul Filip, 
unul din cei şapte diaconi ai Bisericii din Ierusalim, cel care l-a încreştinat pe famenul reginei 
Candace a Etiopiei (Fapte 8, 26-40 şi 21, 8). 

În cetatea aceasta locuise Corneliu, vrednicul centurion roman, omul milosteniei şi al 
rugăciunii stăruitoare, care s-a întors la Dumnezeu în chip minunat în urma unei descoperiri 
cereşti... (Fapte, cap. 10). Atunci şi acolo a avut Apostolul Petru vedenia cu acea față de masă 
plină cu tot felul de dobitoace, prevestind deschiderea largă a Evangheliei mântuirii spre toate 
națiunile pământului. Numai că pentru evreii-creştini din Ierusalim acest lucru a fost un motiv 
de puternică împotrivire. În confesionalismul lor înfocat şi îngust, ei se considerau şi pe mai 
departe singurii îndreptăţiţi la mântuirea lui Dumnezeu... (Fapte, cap. 11). Din păcate, se pare 
că această atitudine egoistă şi profund greşită n-a pierit cu totul nici după aceea, ci a rămas 
până şi între creştinii vremilor noastre!... 

Din Cezareea a plecat mai târziu apostolul Pavel spre Tars, la îndemnul fraților din 
Ierusalim, după ce puternica lui mărturisire pentru lisus Cel Răstignit îi atrăsese ura de moarte 
din partea mai-marilor neamului său (Fapte 9, 30). În garnizoana din Cezareea a fost el adus 
sub escortă, după arestarea din Ierusalim, ca să fie scăpat astfel din cursa ucigaşă ce-i fusese 
pregătită de cei mai zeloşi apărători ai literei Legii lui Moise... Apoi în închisoarea de acolo a 
petrecut Marele Apostol al Neamurilor doi ani întregi, timp în care a fost audiat de dregătorii 
romani Felix şi Festus şi de regele Agrippa (Fapte, cap. 21-25). În cele din urmă, din portul 
Cezareii a fost îmbarcat el cu destinaţia Roma, spre a fi judecat acolo de Cezar, după cum el 
însuşi ceruse forțat de împrejurări... (Fapte, cap. 27). 

Tot din portul acesta au plecat şi Sfinții Apostoli la propovăduirea Evangheliei spre 
Europa. lar mai târziu, tot aici s-a ţinut Sinodul care a hotărât ca Învierea Domnului să fie 
prăznuită în ziua dintâi a săptămânii: duminica... 


Celebra Şcoală a lui Origen în Cezareea a funcționat încă din secolul 3, după alungarea ei 
din Alexandria — şi tot acolo era o vastă bibliotecă, demnă de invidiat până şi astăzi, având în 
anul 630 peste 30.000 de volume!... În acea «casă a cărților» s-au păstrat vreme îndelungată 
şi operele marelui scriitor bisericesc Origen. Tot din Cezareea era originar şi ucenicul 
acestuia, Episcopul Eusebiu, supranumit «Părintele Istoriei Bisericii» şi cel dintâi geograf 
biblic. Cu ajutorul lucrării lui, numită «Onomasticonul», au fost identificate o seamă de locuri 
biblice importante, care, altfel, ar fi rămas pentru totdeauna necunoscute generaţiilor 
următoare. 

Dar în Cezareea fiind şi sediul guvernatorului roman, acolo erau aduşi pentru judecată şi 
condamnare creştinii din Palestina şi din împrejurimi, după începerea valului de persecuții... 
În marele amfiteatru roman din Cezareea au fost chinuiţi înfiorător nenumărați creştini sau 
erau daţi pradă fiarelor sălbatice înfometate, pentru că nu voiau cu niciun chip să se lepede de 
Mântuitorul şi Răscumpărătorul lor lisus Hristos... Printre nenumăratele suflete martirizate în 
Cezareea au fost şi muceniţele Marina şi Iuliana. 

O, ce credinţă tare şi neclătinată au avut creştinii din primele veacuri spre care suntem 
îndemnați şi noi cei de azi să privim, silindu-ne să le fim următori!... (Evrei 12, 1). 

În anul 640, Cezareea a fost ocupată de năvălitorii arabi, apoi, în anul 1102, de cruciați. 
Cea mai cumplită invazie a fost însă cea a egiptenilor, din anul 1291, când cetatea a fost 
nimicită din temelii, precum Ierusalimul cândva. Abia prin anul 1884 s-au aciuiat aici câteva 
familii de musulmani bosniaci şi puţini creştini, care au rămas până la înfiinţarea statului 
Israel, în mai 1948. În urmă, aceştia au părăsit ţinutul, simțindu-se probabil în nesiguranță. 

În ultima vreme au fost efectuate în Cezareea săpături arheologice care au scos la lumină 
multe structuri bizantine şi cruciate, printre care: 

— Palatul lui Irod; 

— un templu grec, străjuit de două statui mari; 

— amfiteatrul roman, folosit acum în fiecare an pentru Festivalul Muzical al Israelului; 

— ruinele unei biserici bizantine de prin secolele 5-6 şi o străveche porţiune de mozaic din 
interiorul ei; 

— Hipodromul lui Irod, folosit de romani pentru călărie; 

— două apeducte romane care aduceau apa din munţi; 

— o străveche sinagogă; 

— Fortăreaţa din timpul Cruciadelor; 

— o inscripţie cu numele guvernatorului Ponţiu Pilat... 


„.. Dar toate aceste locuri pline de atâta încărcătură istorică şi religioasă ne rămân în stânga 
drumului ce coteşte spre Galileia!... Începeam să constatăm cu durere încă din primele clipe 
că şi în Ţara Sfântă ziua are tot douăzeci şi patru de ceasuri... şi că, dintre nenumăratele locuri 
însemnate ale Israelului de azi, de prea puţine ne vom putea atinge cu adevărat ochii şi 
mâinile, inima şi paşii, în zilele peregrinajului nostru — chiar dacă acesta ar fi fost cu mult mai 
lung!... 


Înainte, spre Arbel! 


După ce lăsăm Cezareea tot mai în urmă, trecem foarte aproape prin dreapta Muntelui 
Tabor, care se înalță maiestuos în mijlocul câmpiei Izreelului. Vom reveni aici într-una din 
zilele următoare..., acum zorim înainte spre Arbel! 

Pe când ne apropiem de coborârea înspre oraşul Tiberias, ne atrage atenţia în stânga 
drumului o întindere de pământ foarte mănos, plină de lanuri de orz şi grâu. Multe, secerate 


deja... Aflasem că în zona acestor câmpuri roditoare a fost identificat încă din Evul Mediu 
locul lanului de grâu prin care au trecut apostolii cu Învățătorul lor într-o zi de sabat. Ucenicii 
Domnului au fost judecaţi necruţător atunci de farisei pentru călcarea Sabatului, prin faptul că 
smulseseră câteva spice, spre a-şi astâmpăra foamea cu boabele lor abia date în pârg!... (Matei 
12, 1-8). Se pare că tocmai pe acolo trecea odinioară cărarea ce lega Nazaretul de Capernaum, 
coborând pe lângă satul Arbel şi pe sub Prăpastia cu acelaşi nume direct în Magdala şi ieşind 
apoi la Marea Chineretului... 

Cugetăm şi noi la felul vinovat al fariseilor care-L urmau pe Domnul nu pentru a-L asculta 
şi a-l primi Învățătura, ci doar pentru a-L pândi şi a strânge cât mai multe dovezi împotriva 
Lui... Ce vinovat se dovedeşte întotdeauna «ochiul rău»! Acesta, la alţii, vede numai răul, iar 
la el, numai binele, pentru că nu poate — şi nici nu vrea să-i înțeleagă şi să-i ierte pe cei ce nu-s 
ca el!... Cât adevăr exprimă un proverb versificat al marelui Traian Dorz despre aceasta: 


„Ochiul rău e-o faţă tristă, care-arată-o stare rea; 
de vezi numai rău la alții, e că-n tine e aşa...“ 


. Curând ajungem pe povârnişul ce coboară spre oraşul Tiberias şi sub ochii noştri se 
deschide o privelişte nespus de minunată, cu nume atât de scump pentru oricine a auzit cât de 
puţin despre viața Mântuitorului: Marea Galileii!... Pe întinderea aceasta albastră şi liniştită 
de apă dulce, precum cerul de deasupra ce se oglindeşte în ea, zărim din loc în loc câteva 
corăbii cu peregrini care îşi desfată ochii şi sufletul în cântare, ori în meditaţie şi rugăciune. 
Inima profund impresionată ni se umple dintr-o dată de bucurie şi dor după vremile şi 
evenimentele acelea care au făcut-o pe veci şi cunoscută, şi nemaiuitată în toată lumea... 

Curând, trebuie să părăsim şoseaua principală şi să apucăm la stânga, coborând pe drumul 
ce duce spre Arbel. Priveliştea nespus de fermecătoare a Mării Chineretului dispare dintr-o 
dată de sub ochii noştri, acoperită de dealuri înalte şi văi adânci pline de vegetaţie. Pe coasta 
dealurilor se zăresc câteva cirezi de vite păscând iarba bogată, dar uscată, precum cea de la 
noi înspre toamnă... 

După ce lăsăm la dreapta drumul care duce la satul Kfar Khitim, mai mergem câteva 
minute înainte şi ajungem la răspântia Arbel. Când ajunsesem aproape lângă sat, nu observăm 
bine că acesta era imediat în faţa noastră — şi o luăm la stânga, fără să ştim că drumul 
acesta ne va duce la Prăpastia Arbel. Abia după ce urcăm circa 2 km, observăm că 
satul rămăsese undeva în urmă, chiar la picioarele noastre... 

Acum suntem prea obosiţi ca să vizităm acest pisc stâncos de pe care se vede până departe 
Marea Galileii şi locurile dimprejur. Vom reveni să-l cercetăm în linişte, mai ales pentru că 
unii geografi biblici presupun că acesta ar fi muntele pe care Şi-a urcat Domnul lisus ucenicii 
şi gloatele ce-L urmau, la începutul propovăduirii Sale... 


Întoarcem spre Arbel şi găsim „casa noastră“ pentru o săptămână întreagă. Descărcăm 
bagajele în încăperile în care vom sta şi aflăm încântați că familia la care ne-am cazat, mai 
precis părinţii doamnei, au fost originari din România şi încă dintr-un sat de lângă Dej... 
Femeia nu mai ştie limba noastră, dar înţelege cu bucurie câte un cuvânt. Vorbeşte puţin 
maghiara şi ceva mai mult engleza. Gazdele noastre se dovedesc oameni cu suflet ospitalier, 
precum numele pe care le poartă: Israel şi Sara... 

În jurul acestei case mari şi pe garduri, din toate părţile se înalță până sus de tot arbuşti 
ornamentali plini de flori în toate culorile, încât ochiul nu ni se mai satură privindu-i. 

De-a lungul aleii pietruite, umbrită cu viţă de vie, atârnă nenumărați ciorchini cu bobiţe 
mari. Aceştia ne amintesc de neuitatul strugure din Valea Eşcol, dus pe prăjină de tinerii 
cercetaşi ai Canaanului, losua şi Caleb, poporului abia scăpat din robia egipteană, ca mărturie 
din ţara spre care plecaseră... (Numeri 13, 23-26). 


În jurul casei, descoperim ici-colo smochini şi portocali, măslini şi lămâi cu rod, ca într-o 
grădină a Edenului. Observăm uimiţi pentru întâia oară că lămâiul poartă pe crengile sale în 
acelaşi timp şi flori, şi fructe abia formate, lângă altele ajunse deja la coacere. Doamne, ce 
neînțeles şi ciudat ni se pare totul pe pământul Țării lui Avraam!... 

Deşi suntem abia în luna mai, vegetația neirigată din jur este precum cea de la noi prin 
august-septembrie în cele mai secetoase veri... Deasupra rădăcinii pomilor, picură câte un 
strop de apă dintr-un furtun perforat din loc în loc... Secretul roadelor bogate din această ţară a 
belşugului, în care soarele fierbinte ar usca totul înainte să se pârguiască ceva, stă în acele 
nelipsite furtunuri de apă, prezente mai peste tot în Israel şi poate ceva mai mult decât în 
zonele secetoase ale ţării noastre... 


După ce gustăm ceva şi ne odihnim puţin, plecăm spre oraşul Tiberias. După mâncare... 
Precum făcură odinioară ucenicii Domnului ajunşi la marginea Siharului, lăsându-și 
Învățătorul ostenit să aştepte lângă fântâna lui Iacov. Dar aşteptarea Lui nu avea să fie 
zadarnică! Acolo urma să vină sufletul împovărat al acelei femei din Samaria, care, după 
întâlnirea cu Mântuitorul, devine imediat o înflăcărată mărturisitoare a Domnului, aducând la 
El întreagă cetatea sa... (loan 4, 5-30). 

Coborând povârnişul dealului pe care este clădit în terase şi acest oraş ca mai toate din 
această ţară cu cetăţi „zidite pe stâncă“, observăm consternaţi pe la jumătatea lui un indicator 
ce marchează tocmai acolo nivelul apelor Mediteranei... Ce ciudat e totul aici: niciodată nu 
ştii limpede când eşti «în adânc», adică mult sub nivelul mării, sau când, în vârf de munte! 
Afli aceasta abia când te uiţi la repere... 

Dar oare sufleteşte nu este întocmai aşa!... Până când nu întâlneşti oameni care se luptă cu 
patimile şi le biruiesc, nu-ţi vezi deloc starea mizerabilă din adâncul sufletului acoperit de 
apele păcatului în care ai ajuns şi despre care până atunci nu ştiai nimic!... 

La întoarcere, trebuie să plătim iarăşi tributul pentru necunoaşterea limbii pământului pe 
care călcăm cu alte câteva rotiri prin oraşul fără indicatoare în engleză!... 

După ce ne pregătim cina şi mulțumim „Celui Ce ne hrăneşte din darurile Sale cele 
bogate“, pregătim planul zilei următoare. Dacă o vom ajunge!... 


... Peste satul Arbel şi peste depărtări se lasă umbrele şi răcoarea serii parcă dintr-o dată, 
mai repede cu aproape două ceasuri decât la noi în ţară. Aici, lungimea zilei este aproape 
egală cu cea a nopţii. Chiar şi vara! Se înserează mai devreme, iar zorii se ivesc mai târziu ca 
la noi. O fi având şi acest amănunt vreun înţeles duhovnicesc rămas nedesluşit nouă!... 

O linişte binecuvântată ne cuprinde întreaga fiinţă, obosită după drumul cel lung de până 
aici, care, pentru noi, a unit două zile, ştergând noaptea dintre ele... În urmă, ne lăsăm fruntea 
obosită pe mâinile împreunate, cu gândul îndreptat în Sus şi departe, spre răsărit şi spre apus, 
în mulţumire şi rugăciune..., pentru cei apropiaţi, pentru dragii sufletului nostru de departe cu 
care ne-a înfrățit Jertfa Crucii Domnului şi pentru «pacea Ierusalimului» de care suntem acum 
atât de aproape. Pace de care, pentru cel puţin două săptămâni bune, va depinde însăşi viaţa şi 
libertatea noastră, chiar dacă suntem acum „în muntoasa Galileie“, adică ceva mai departe de 
locurile unde ura dintre fraţi produce din când în când şi „scântei“!... 


Spre «Prăpastia Arbel»... 


După o noapte odihnitoare, ne trezeşte dis-de-dimineaţă trilul păsărelelor adăpostite prin 
pomii grădinii... Este o dimineaţă minunată, cu un cer albastru intens şi fără niciun nor. Deşi 
este încă foarte devreme, adierea vântului răcoros îmbie parcă la ieşire prin soarele abia ivit. 


Pornesc singur spre Prăpastia Arbel care se află la doar douăzeci de minute de mers pe jos. 
Sunt curios să cercetez singur plaiul ce duce spre această prăpastie... Aceasta mai ales pentru 
faptul deja amintit că unii geografi biblici ai Țării Sfinte presupun că în vecinătatea acesteia ar 
fi rostit Mântuitorul Predica de pe Munte (Matei, cap. 5-7). 

Sunt bucuros că nimeni n-a pornit încă spre acolo atât de dimineaţă prin soarele ce 
străluceşte timid deasupra Mării Galileii. Descoperisem cu mult timp în urmă cât de cerească 
poate fi o clipă trăită pe un vârf de munte, în răsăritul soarelui sau la lăsarea serii, mai ales 
când eşti singur-singurel!... Pentru că şi dragostea de Dumnezeu este tot o intimitate, dar una 
absolut sfântă, care nu mai are niciun fel de oprelişti!... 


... Curând se termină satul, presărat din loc în loc cu ferme de vaci şi de oi, iar chiar la 
margine, cu una de asini. Din acel loc, drumul se înclină tot mai puternic. Din dreapta se simte 
miros de mirişte de orz proaspăt secerat, iar în stânga, spre marginea prăpăstiei, este o păşune 
întinsă cu iarbă înaltă, asemănătoare ovăzului. Numai că arşiţa soarelui de mai a uscat-o deja. 

Dincolo de sat, pe o cărare şerpuitoare ce coboară printre stâncile acestei prăpăstii, zăresc 
un grup de peregrini care se îndreaptă către satele Hamam şi Migdal din apropierea Lacului 
Galileii. Probabil urmând calea pe care vor fi trecut cândva Cei Doisprezece cu Învățătorul 
lor, colindând între Nazaret şi Capernaum la propovăduirea Evangheliei... 

Ce fericit mă simt că pe tot muntele nu-i absolut nimeni la ora asta! Privesc coasta 
povârnişului pe care urc şi gândesc: se prea poate ca tocmai pe acest plai cu iarbă multă, dar şi 
cu mulți bolovani, presăraţi ca nişte scaune ce îmbie la scurt popas, să-i fi scos Domnul pe 
ascultătorii Săi de lângă mare. Cred acest lucru pentru că mai ales spre urcuşuri Îşi îmbia El 
apostolii şi mulțimile care ÎL urmau... Iar o dată ajunşi cu El pe munte, voia să-i facă să 
înţeleagă, că atât Evanghelia Sa, cât şi fericirea făgăduită presupun un necontenit suiş. Acela 
care nu poate accepta osteneala şi nu iubeşte urcuşul, care cer adeseori eforturi şi privaţiuni 
nebănuite, nu poate înainta prea mult pe urmele Sale şi de aceea nu poate nici pătrunde şi nici 
înţelege tainele Evangheliei. Căci fericirea adevărată nu este de găsit în preajma „locurilor 
joase“, nici în trăirile „uşoare“... Ea se dobândeşte numai după osteneli şi înfrânări, şi adeseori 
după lupte crâncene, iar apoi, rămâne pândită şi ameninţată permanent de primejdii şi 
vrăjmaşi văzuţi şi nevăzuţi, până la capăt... 


... Mă aşez pe un bolovan lângă cărarea ajunsă aproape de culmea Muntelui de Piatră. Scot 
Cartea Sfântă şi citesc înfiorat începutul capitolului 5 al Evangheliei după Matei: 


„Văzând lisus mulțimile, S-a suit în munte şi şezând El, au venit la Dânsul ucenicii Săi. Şi 
deschizându-Şi gura, îi învăţa, zicând: 

«Fericiţi cei săraci cu duhul, că a lor este Împărăţia cerurilor. 

Fericiţi cei ce plâng, că aceia se vor mângâia. 

Fericiţi cei blânzi, că aceia vor moşteni pământul. 

Fericiţi cei ce flămânzesc şi însetează de dreptate, că aceia se vor sătura. 

Fericiţi cei milostivi, că aceia se vor milui. 

Fericiţi cei curaţi cu inima, că aceia vor vedea pe Dumnezeu. 

Fericiţi făcătorii de pace, că aceia fiii lui Dumnezeu se vor chema. 

Fericiţi cei prigoniţi pentru dreptate, că a lor este Împărăţia cerurilor. 

Fericiţi veţi fi când din pricina Mea vă vor ocări şi vă vor prigoni şi, minţind, vor zice tot 
cuvântul rău împotriva voastră! Bucuraţi-vă şi vă veseliţi, că plata voastră multă este în 
ceruri...» 


.... Inima îmi tremura de emoție, iar ochii mi se înceţoşau tot mai mult pe măsură ce 
reciteam Predica de pe Munte în zona în care e cu putinţă să fi fost rostită întâia oară, de gura 
sfântă a Mântuitorului nostru lisus Hristos... Aveam impresia că undeva prin apropiere se mai 
aude încă ecoul acelor sfinte şi dumnezeieşti cuvinte rostite de Domnul cu glasul Lui unic, 
cum niciun pământean nu le-a putut spune vreodată aşa... Şi „piticul“ din sufletul meu se 
opintea să trăiască un strop din cântarea «Ce dor adânc îmi e de Tine», operă a nemuritorului 
poet Traian Dorz: 


„Ce dor adânc îmi e de Tine, 
al vieţii mele Soare Sfânt, 

ca dorul nopţilor din mine 
de-un răsărit ce nu mai vine, 
de cântecul ce nu-l mai cânt! 


Te vrea iubirea-mi pururi nouă 
cu doru-i tot mai sfânt şi-aprins 
şi plâng ca zorii după rouă, 

şi Stau cu mâinile-amândouă 

şi sufletul spre Tine-ntins. 


E-n pieptul meu, Sfâşietoare, 
dorinţa de-a Te-avea mereu, 
ca setea arsei căprioare 
de-a apei limpede răcoare, 
ca taina dorului prea greu. 


Și parcă-aici, pe-aşa de-aproape, 
Te simt pe undeva ascuns, 

că-mi vezi şi lacrima în pleoape 
şi dulcile privirii ape, 

că de-aş şopti, ar fi de-ajuns: 


M-ai auzi — şi n-ar fi-n stare 
nimic să Te oprească-apoi, 

şi-n Sfânta clipă următoare 

am fi un duh şi-o-mbrăţişare, 

un dor şi-un cântec, amândoi... 


Privesc înfiorat în jur, dar nu-i absolut nimeni aici în răcoarea dimineţii! Atunci, de ce oare 
mi se încălzeşte inima şi mi se umezesc ochii?... 

În urmă, sufletul meu încearcă să îngâne o rugăciune înfiorată cum numai în singurătatea 
vârfului de munte şi din cea mai adâncă intimitate se poate rosti. E toată numai mulţumire şi 
recunoştinţă Domnului meu, Care va fi călcat poate chiar pe această pajişte şi printre aceşti 
bolovani... 

Încercam să-l mulţumesc pentru toată bunătatea Lui arătată faţă de mine... Pentru iubirea 
Lui cutremurătoare cu care m-a căutat, până când m-a găsit la margine de prăpastie şi la capăt 
de lume, de unde m-a ridicat blând şi iertător, precum păstorul cel bun pe oaia cea mai rătăcită 
şi mai înfundată între spini... Îi mulţumeam pentru nemărginita Lui milă înţelegătoare. Pentru 
iertarea Lui deplină. Pentru răbdarea Sa îndelungă pe care mi-a arătat-o chiar şi după aceea... 


... Mă îndrept apoi spre culmea Arbelului, ieşind în întâmpinarea soarelui care, între timp, 
urcase ceva mai sus... Privesc înfiorat peste prăpastia ameţitoare ce se cască la doi paşi de 
mine... Pe Marea Galileii, apele scăldate în razele soarelui de dimineaţă sunt liniştite deplin şi 
pustii: nicio corabie n-a ieşit încă în larg. Aşteaptă şi ele după peregrinii ce mai caută încă 
urme sfinte, pe valuri şi pe nisipul purtat de ele, căci „Profetul din Nazaret“ cu ceata Lui de 
ucenici nu mai vine de mult pe aici!... 

Privesc apoi peste ţinutul Migdalului ce se întinde dincolo de poalele prăpăstiei: şi acolo e 
linişte deplină!... Maria din Magdala s-a dus de mult şi ea, urmându-şi cu credincioşie 
statornică Salvatorul şi Binefăcătorul, alături de pescarii Capernaumului, care, în aşteptarea 
Învăţătorului îşi dregeau mrejele, şi de vameşii care îşi abandonaseră dintr-o dată vinovatele 
lor deprinderi, de dragul aflării Mântuitorului lor!... 

Departe, undeva în zare, sunt Înălţimile Golan! Şi acolo e linişte deplină, acum... Se pare 
că nu e nicio ameninţare de „furtună“ prin apropiere! Numai că pentru asta cineva veghează 
permanent de sus la menţinerea liniştii din vale. Cu preţul păcii omeneşti!... 


Îmi arunc ochii cu spaimă spre baza stâncilor de sub mine şi mă înfior: faţă de nivelul 
Mediteranei înălțimea pe care stau nu poate fi prea mare. Dar cum şi adâncimile, şi înălțimile 
se compară cu ceea ce este în preajma lor, prăpastia deasupra căreia stau este ameţitoare... Şi 
gândesc: întocmai aşa e şi cu oamenii, şi cu stările lor! Însuși Sfântul Cuvânt al Domnului îi 
compară aşa: pe Noe, cu cei din vremea lui (Facere 6, 9). Pe Lot, cu cei din Sodoma 
sa... (2 Petru 2, 7-8). Pe credincioşii din cetatea Filipi, cu neamul lor „sucit şi stricat 
în care străluceau ca nişte luminători “ (Filipeni 2, 15), iar pe noi, cu cei din generaţia noastră 
— dacă mai este într-adevăr vizibilă vreo diferență de mentalitate şi de trăire între ei şi noi — ca 
atunci... 


... Cum n-am spus nimic alor mei despre această ieşire matinală, mă mulţumesc să cuprind 
din priviri încă o datăde la înălțimea pe care sunt şi Marea cea Mică, şi aşezările de pe malul 
ei nord-vestic ce amintesc nostalgic de trecerile Domnului pe acolo cu două mii de ani în 
urmă. Apoi, cobor în grabă povârnişul dealului pe care venisem, ca să ajung cât mai repede 
„acasă“, înainte să fi stârnit îngrijorarea lor pentru mine... 


Pe lângă Marea Galileii... 


După ce ajung cu bine în Arbel şi prânzim ceva, ne pregătim pentru un peregrinaj prin 
împrejurimile Mării Galileii. Coborâm prin Tiberias până aproape de țărm, apoi cotim la 
stânga pe şoseaua modernă de pe malul vestic. Privind luciul apelor întinse şi liniştite acum, 
în timp ce maşina goneşte, ne amintim înfioraţi de evenimentele neuitate petrecute pe aici în 
vremea Domnului lisus... 

Acest lac cu apă dulce se întinde acum pe circa 21 km lungime şi 13 km lăţime, fiind situat 
la -209 m sub nivelul Oceanului Planetar, dar adâncul apelor lui atinge până şi 70 metri. Privit 
de sus, se spune că lacul are formă de harpă, de aceea a şi fost numit Chinor, care în limba 
ivrit harpă înseamnă. 

Lacul Galileii este singurul rezervor natural de apă dulce al Țării Sfinte, constituind sursa 
binecuvântată de apă potabilă atât pentru locuitori, cât şi pentru pământurile lor roditoare. 
După iernile cu ploi mai abundente, lacul se umple, înmagazinând aproape patru milioane de 
metri cubi de apă. Principala sursă de aprovizionare a lacului rămâne însă râul Iordan şi 


câteva pâraie ce izvorăsc din Munţii Galileii de nord şi din Inălţimile Golan. Toate împreună 
aduc anual în acest rezervor uriaş peste 600 milioane de metri cubi de apă. 


Pe marginea vestică a lacului, în vremea Mântuitorului erau o mulțime de localităţi, dintre 
care puţine au mai rămas până azi: Tiberias şi Magdala, Horazin şi Capernaum, Betsaida şi 
altele. Domnul Iisus Şi-a ales ca loc de reşedinţă acest ţinut şi îndeosebi Capernaumul, în care 
a şi locuit o vreme, după ce fusese alungat cu ură de către nazaritenii între care crescuse. În 
urmă, de prin satele acestea Şi-a chemat şi ales pe cei dintâi apostoli şi tot în aceste 
părţi Şi-a răspândit mai întâi Evanghelia, făcând nenumărate minuni pentru a-Şi dovedi 
Dumnezeirea. Tocmai de aceea, începând din secolul IV acest ţinut din jurul Tiberiadei a fost 
socotit pământ sfânt de către lumea creştină, existând încă de atunci nenumărate locuri de 
reculegere pentru peregrinii care ajungeau pe aici. 


„... Iisus Hristos n-a fost numai un Învățător! El n-a dat numai sfaturi morale... Sfaturi 
morale mai dau ei şi alții destui (dintre care cei mai mulţi ei înşişi nu le ţin). Domnul lisus 
este Calea vieții, El este Adevărul, El este Viaţa însăşi!“ 


Preot Iosif Trifa 


În ținutul Magdalei 


Înaintăm spre Capernaum prin ținutul de lângă mare, numit şi Ghenizaret (Luca 5, 1). 
Acest pământ ascunde pe o lățime de circa 6 km o ciudățenie a Naturii, în ce priveşte terenul 
fertil, un adevărat colț de rai... Ca nicăieri altundeva pe pământ, aici cresc alături pomi care, în 
mod obişnuit, nu trăiesc în bună vecinătate: măslini roditori şi viţă de vie, nuci şi curmali, 
portocali şi smochini... Poate că acest „amănunt“ ce scapă multora, ar trebui să ne aducă 
aminte şi azi de Voia Atotputernicului Dumnezeu, exprimată în finalul Cântării Îngerilor de 
pe câmpurile Betleemului la Naşterea Domnului lisus: «... pe pământ pace, între oameni 
bunăvoire...» (Luca 2, 14). O, dacă am înţelege limpede toţi oamenii de la o margine la alta a 
lumii că trebuie să trăim împreună şi mai ales: în bună înțelegere!... 


La numai 5 km de oraşul Tiberias remarcăm primul indicator de localitate înspre partea 
stângă: Migdal sau El-Mazdal, adică turn, în limba arabă. Vechea localitate Magdala era 
situată însă ceva mai la sud, cu circa 1 km. Din acel sat era una dintre cele trei Marii ale 
Evangheliei: Maria Magdalena, femeia pe care o izbăvise Domnul de sub stăpânirea multor 
duhuri şi păcate. În urmă, ea a devenit una dintre cele mai devotate şi credincioase fiinţe care 
L-a urmat pe Mântuitorul ei până la capăt (Luca 8, 1-2). Pentru statornicia iubirii ei curate şi 
smerite, s-a învrednicit să-L vadă înaintea apostolilor în dimineaţa Învierii, lângă Stânca 
Golgotei... (loan 20, 11-18). 


Ne amintim că în ţinutul acesta binecuvântat S-a întors Mântuitorul cu ucenicii Săi după 
propovăduirea Evangheliei prin ţinuturile Tirului şi ale Sidonului. Şi tot aici a revenit după 
cea de-a doua înmulţire a pâinilor. 

În sinagoga din Magdala, fariseii Îi ceruseră Domnului un semn, ca să creadă... (Matei 15, 
39 şi 16, 1-4). Inimii lor făţarnice şi viclene şi minţii lor necredincioase şi iscoditoare, 


nenumăratele Lui dovezi de până atunci nu ajungeau..., nici chiar «semnul lui Iona» pe care li- 
l amintise El şi care preînchipuise limpede moartea şi Învierea Lui slăvită... O, cât de păgubită 
rămâne întotdeauna inima rea şi necredincioasă! 

Săpăturile arheologice efectuate aici au descoperit ruinele acelei sinagogi din vremea 
Domnului, precum şi urmele unei mănăstiri din secolul 6, a cărei biserică se înălța chiar pe 
locul casei Mariei Magdalena, întru pomenirea pocăinţei şi a statorniciei credinţei ei... Toate 
acestea însă au fost distruse fără milă de năvălitorii care au călcat prea curând în picioare şi 
ţinutul binecuvântat al Galileii. Însăși localitatea Magdala a fost distrusă şi părăsită după anul 
1187, când biserica a fost batjocorită, fiind transformată în grajd... 

Astăzi, pe malul lacului, până unde se întindea cândva satul Mariei Magdalena, mai este 
doar o frumoasă bisericuţă rusească, construită în anul 1963, spre pioasă aducere-aminte... 


Prin «Oraşul lui lisus»... 


Zorim înainte pe şoseaua modernă! Pe marginile drumului se întind livezi nesfârşite de 
măslini şi de bananieri cu roade. De-a lungul rândurilor de pomi, se văd aceleaşi nelipsite 
furtunuri de irigare cu picătura... — şi când te gândeşti câtă apă se risipeşte la noi fără niciun 
rost! Dar poate că nu numai apa o risipim noi iresponsabil... 

După ce trecem înainte pe lângă Tabgha — locul întâii Înmulţiri a Pâinilor —, la un moment 
dat se iveşte în faţa noastră un zid înalt din piatră de bazalt, cioplită frumos, şi o poartă din 
grilaj de fier, vopsită în alb, cu aripa din dreapta deschisă larg peregrinilor. Pe partea din 
stânga, o pancartă albastră ne vesteşte cu litere mari şi albe: «Capernaum, oraşul lui lisus»... 

Este îmbucurător să vezi încă de la poartă un anunţ categoric, scris în mai multe limbi, că 
fiind un loc sfânt aici, trebuie să ai îmbrăcăminte şi comportare decentă. Gândim trist: o, dacă 
aceste cuvinte ar fi scrise pe uşa fiecărei biserici şi la noi în ţară — şi mai ales dacă ar fi 
înţelese şi ascultate!... 

Un preot negru, cu o inimă generoasă, ne întâmpină binevoitor din poartă. Intrăm înăuntru 
plini de emoție şi fior. Imediat în stânga noastră încep ruinele reconstituite ale cetăţii 
Capernaumului şi de printre ele, amintirile noastre răscolite... 


Numele original semit al localităţii de odinioară era «Kafar Nahum», adică Satul lui 
Nahum. Nimeni nu ştie dacă acesta amintea de numele profetului Naum din Vechiul 
Testament... Dar cum «Nahum» mai înseamnă şi mângâiere, numele localităţii s-ar putea 
traduce şi «Satul Mângâierii». Cine ar putea spune dacă Mântuitorul nu Se stabilise aici 
tocmai din lipsa orişicărei mângâieri pământeşti, după ce fusese alungat cu ură înverşunată de 
cei din Nazaret... (Luca 4, 16-31), când Dreptul Iosif nu mai era... şi imediat după 
întemnițarea Sfântului loan Botezătorul de către vicleanul Irod?! (Matei 4, 12-13). 

Istoricii spun despre Capernaum că, deşi el n-a fost pomenit nici măcar o dată în cuprinsul 
Vechiului Testament, satul a fost întemeiat în secolul al II-lea înainte de Naşterea 
Mântuitorului, în vremea stăpânirii greceşti. Apoi, după moartea lui Irod cel Mare, când 
regatul i-a fost împărțit în trei de către fiii săi, cetatea aceasta a fost atribuită lui Irod Antipa. 
Imediat dincolo de râul Iordan, care se varsă nu departe de aici în Marea Galileii, începea 


teritoriul lui Filip, cu granița de răsărit dintre Galileia şi cele zece oraşe păgâne care alcătuiau 
aşa-numitul Decapolis. 

Întrucât prin Capernaum trecea pe atunci un important drum de caravane spre Damasc, 
exista în el o vamă şi o garnizoană romană. Datorită acestui fapt, Capernaumul ajunsese un 
orăşel important şi prosper, cu circa patru-cinci mii de locuitori, dar cu toate că populaţia 
cetăţii era formată în majoritate din evrei băştinaşi, mai trăiau acolo şi mulţi militari şi 
funcţionari romani, vameşi etc. 


... În această cetate situată pe coasta nordică a Mării Chineret venise Domnul lisus să 
locuiască la începutul propovăduirii Sale. Şi tocmai Prezenţa Lui o făcuse pe ea cunoscută, 
fund amintită de paisprezece ori în cuprinsul Sfintelor Evanghelii. 

Umblând în căutare de suflete pe ţărmul acestei mări, Mântuitorul i-a întâlnit şi chemat 
după Sine pe cei dintâi ucenici: fraţii Petru şi Andrei, apoi, pe fiii lui Zebedei: Iacov şi loan, 
iar mai în urmă, pe Matei, vameşul... (Matei 4, 18-22 şi 9, 9; Marcu 1, 16-20). 

De aici se desprinde un mare adevăr: nu ucenicii L-au căutat pe Domnul, ci El i-a căutat şi 
găsit, şi chemat pe ei, pe fiecare! Chiar dacă uneori se pare că ei L-au aflat pe El!... Aşa, pe 
întâii-chemaţi, aşa pe Maria din Magdala, aşa pe femeia samariteancă de la marginea 
Siharului şi tot aşa, până la noi! Şi până la cei mai din urmă chemaţi, întocmai cum este scris: 
„Nu voi M-aţi ales pe Mine; ci Eu v-am ales pe voi... (loan 15, 16). 


În apropierea Sinagogii din Capernaum ale cărei ziduri sunt parţial restaurate, găsim un loc 
de popas la umbra răcoroasă a câtorva copaci înalți. Mai multe grupuri de peregrini destul de 
numeroase ascultă de la ghidul lor explicaţii despre „tainele“ cetăţii de odinioară... În ciuda 
faptului că vorbesc în alte limbi, feţele tuturor sunt luminate de aceeaşi bucurie. Un gând 
fericit ne îndeamnă la rugăciune: O Doamne al popoarelor, adu mai curând vremea înfrățirii 
tuturor oamenilor: de orice neam, de orice limbă şi de orice confesiune!... când cu toţii vom 
vorbi, din nou şi pentru totdeauna, o singură limbă, aşa ca la început, înainte de amestecarea 
lor la Turnul Babel... (Facere 11, 1-9) 


În spaţioasa incintă este amenajat un muzeu sub cerul liber, având expuse multe piese 
arhitectonice care au aparţinut cândva sinagogii, iar mai târziu bazilicii bizantine de după ea, 
precum şi diferite unelte rămase din primele veacuri: pietre de măcinat, teascuri de ulei etc. 

La intrare, pe dreapta, este un fragment de coloană care a aparţinut curții sinagogii, având o 
inscripţie pe care se poate citi: „Alfeu, fiul lui Zebedeu, fiul lui Ioan, a făcut această coloană, 
să fie pentru el o binecuvântare! “. Înţelegem că nu e cu neputinţă ca donatorul să fi fost o 
rudă a fiilor lui Zebedeu: Iacov şi loan... 

Tot în apropiere se află şi o piatră cu sculptura unui templu în miniatură. Aceasta 
reprezintă Chivotul Legământului între Dumnezeul Savaot şi poporul lui Israel, numit şi Arca 
Alianţei, aducând Legea lui Moise, pe roți. Aceasta este o reprezentare unică în lume. 

Mai atrage atenţia aici şi o bornă kilometrică ce străjuia cândva şoseaua imperială ce trecea 
prin Capernaum. Pe bornă este o inscripție în latină, referindu-se la Adrian: „Imperator 
Caesar Divi Traiani parthici Filius Divi Nervae nepos Traiannus Hadrianus Augustus “... 


O bucurie aparte avem întâlnind un grup de compatrioți, însoțiți de preoţii lor. Plecăm 
urechea la ghid, ca să aflăm mai multe amănunte, în timp ce ne îndreptăm împreună spre 
Sinagoga din preajmă. 

... În Sinagoga din Capernaum, orientată cu faţa spre Ierusalim, a început Domnul lisus să 
înveţe norodul care devenea tot mai uimit de învăţătura Sa nouă, realizând că Mesajul Lui, 


adresat mai ales inimii, era plin de putere şi căldură... nu sec şi rece, precum acela al 
cărturarilor care le vorbeau doar minţii... (Marcu 1, 21-22). 

Suspinăm adânc: O, dacă ar fi rostit întotdeauna aşa mesajul Sfintelor Evanghelii şi mai 
ales cel din faţa Sfântului Altar! Nu unul scolastic, pe care îl înţeleg doar „cei învăţaţi“. Dar 
chiar şi aceia, doar cu mintea!... 

Unul dintre cele mai deosebite momente ale prezenţei Domnului în acea sinagogă a fost 
cuvântarea despre Pâinea Vieţii — preludiul Sfintei Taine a Euharistiei. Dar, durere: chiar şi 
dintre cei mai apropiaţi ascultători ai Săi de atunci şi dintotdeauna, n-au fost în stare să 
priceapă şi să primească acel mesaj! De aceea L-au părăsit imediat şi ÎL tot părăsesc, rând pe 
rând, până astăzi, poticnindu-se de Taina Sfintei Euharistii, pe care orice suflet smerit şi 
credincios o primeşte prin credinţa în Cuvântul Domnului pe care nu-l pune nicicând la 
îndoială... (loan 6, 24-71). 

Tot în sinagoga din Capernaum a vindecat Mântuitorul pe un nefericit om, eliberându-l din 
robia unui duh necurat care îl chinuia până şi în Casa închinată lui Dumnezeu... Această 
izbăvire minunată i-a înmărmurit pe toţi cei prezenţi prin faptul că Mântuitorul poruncea ca 
un Stăpân până şi duhurilor necurate şi ele I se supuneau! (Marcu 1, 23-28). Ce păcat însă că 
şi aceia au rămas doar cu euforia minunii de-o clipă! N-au fost în stare să meargă şi mai 
departe, până la alipirea de Domnul pentru totdeauna... 


Aflăm că această clădire de cult între pereții căreia intrasem nu este cea zidită de 
cucernicul sutaş roman a cărui slugă fusese vindecată miraculos şi în care răsunaseră cuvintele 
Domnului lisus de mai multe ori... (Luca 7, 1-10), ci sinagoga aceasta a fost ridicată mult mai 
târziu, sub domnia împăratului lulian, în secolele 2-3, dar pe ruinele celei construite de 
vrednicul şi credinciosul centurion. În sprijinul acestei afirmaţii stau cele câteva sculpturi în 
piatră de pe pragul de sus al intrării ei şi în interior, simboluri care erau interzise de cultul 
iudaic: un vultur cu o ramură de măslin în cioc, monştri şi lei etc. Tot de la acea sinagogă se 
mai păstrează, dăltuite în piatră: Steaua lui David — Stema Israelului —, o Menora, o urnă, un 
monstru pe jumătate cal şi pe jumătate peşte etc... 

Mai aflăm că restaurarea Sinagogii din Capernaum a fost efectuată în anul 1926, astfel că 
rămăşiţele din zidurile ei de piatră calcaroasă, coloanele înalte de marmură albă cu minunate 
capiteluri de Corint, fragmentele decorative din frize şi cornişe, dau împreună o largă 
perspectivă asupra splendorii lăcaşului de cult de cândva... 


Spre „Casa Vindecărilor“... 


Plecăm de la Sinagogă, urmărind paşii Mântuitorului, Care de aici S-a dus la casa lui 
Simon, însoțit de primii Săi patru ucenici: Petru şi Andrei, Iacov şi loan. Aceasta fusese o 
casă sărăcăcioasă, situată nu departe de sinagogă. Din descrierea Sfântului Evanghelist Marcu 
aflăm că aceasta nu era doar a Marelui Pescar, ci şi a lui Andrei, fratele său... (Marcu 1, 29). 

O, câte amintiri sfinte ne năpădesc în suflet şi aici!... 


... În timp ce intra Domnul în casa asta, soacra lui Petru zăcea într-un pat, cuprinsă de 
friguri. Văzând-o şi fiindu-l milă, Mântuitorul a ridicat-o de mână, şi ea s-a tămăduit pe loc. 
În bucuria cea mare a izbăvirii, femeia s-a sculat imediat şi a început să-l slujească... (Marcu 
1, 29-31). 

Încă din primul secol, iudeii creştini din Capernaum au cinstit cu toată evlavia şi încăperea 
în care intrase Domnul, socotind-o drept casă-biserică... În secolul 4, clădirea a fost extinsă, 
iar în cel următor a fost construită acolo o biserică, având pardoseala lucrată frumos în mozaic 


floral, din care au rămas până la noi doar câteva porțiuni, ca mărturie vie. Se crede că pavajul 
rămas decorase chiar camera în care a fost primit Domnul. Acea biserică din casa lui Petru a 
fost printre cele dintâi sfinte lăcaşuri construite în Țara Sfântă în secolul al V-lea. 


.. Ne amintim înfioraţi că la uşa casei lui Petru se adunaseră într-o seară mulți din 
locuitorii cetăţii, cu bolnavii şi îndrăciţii lor, căutând vindecare şi izbăvire la Învățătorul din 
Nazaret. Şi efortul nădăjduirii lor n-a fost zadarnic! Niciunul dintre cei care au venit la 
Domnul cu credinţă, nu s-a întors acasă cu mâinile goale... Nici după aceea, până azi şi până 
în vecii vecilor..., pentru că Domnul e bun, nespus de bun, cu oricine se apropie de El, cu un 
strop de credinţă!... (Marcu 1, 32-34). 

(Îmi aduc aminte aici de câteva cuvinte ale marelui Traian Dorz pe când îmi trecea odată 
prin casă: „... Într-o noapte l-am văzut pe Sfântul Evanghelist Luca... Îmi spunea el atunci cu 
un glas profund cum au numai marii oameni ai lui Dumnezeu: «O, dacă aţi şti voi, oamenii, 
cât de bun este Domnul Dumnezeul nostrul...». După o clipă, a repetat aceleaşi cuvinte. În 
urmă, Sfântul Apostol a spus şi mai mişcat: «... Dar dacă aţi şti cât de bun este Dumnezeul 
nostru, mulți dintre voi aţi fi nespus de răi, abuzând astfel de dragostea şi de bunătatea 
Lui!...» “®). 

Într-adevăr, cât de nemărginit de bun este Dumnezeul şi Mântuitorul nostru cu fiecare 
dintre noi şi față de orice neputinţă a noastră! Dar ce puțini gândim şi că bunătatea şi 
îndelunga Lui răbdare au şi un capăt odată şi odată... lar dacă nu ne cunoaştem «vremea 
cercetării», ca să ne întoarcem la El cu pocăință pe măsura căderilor noastre, atunci se poate 
să cunoaştem şi cealaltă faţă a Lui: cât de drept şi înfricoşat este Dumnezeu cu oricine nu vrea 
să-L asculte câtă vreme se zice «astăzi»... (Evrei 3, 7-9; 10, 31). 


Tot într-o casă din Capernaum, posibil aceasta a lui Petru, umplută până la refuz, vindecase 
Domnul pe un paralizat, coborât prin acoperiş cu ajutorul frânghiilor cu „pat“ cu tot, până în 
faţa Lui, de către patru bărbaţi milostivi şi plini de credinţă în puterea Mântuitorului — şi El l-a 
tămăduit! 

Este această minunată vindecare o binecuvântată anticipare a tuturor binefacerilor posibile 
prin rugăciunea cea plină de credinţă a oricăror suflete care se roagă nu atât pentru ei, cât mai 
ales pentru alţii... (Marcu 2, 1- 12). 

Cugetând la aceasta, mi-am adus aminte de sfatul înţelept al unui mare slujitor al Sfântului 
Altar către un mirean de rând: „,... Roagă-te şi pentru mine! Că nu se ştie niciodată a cui 
rugăciune o ascultă Domnul mai întâi...“ O, dacă am stărui noi cât mai des în «rugăciunea 
pentru alții»! Câte binecuvântări s-ar revărsa atunci în jurul nostru şi până departe peste cei 
puşi în fruntea poporului, când n-am judeca pe nimeni, ci ne-am ruga pentru toți!... 


La „Casa lui Petru“... 


Cu inima răscolită de toate evocările biblice de dinainte, ajungem lângă „Casa lui Petru“ 
şi-i pipăim ruinele... Pentru că această casă L-a primit cu bucurie pe Domnul atunci când 
nimeni nu-L primea, ea rămâne pentru totdeauna cel mai minunat şi mai intim loc al 
Capernaumului, cel puţin pentru noi!... 

Privim cu duioşie la rămăşiţele zidurilor ce ne „vorbesc“ de casa Marelui Pescar şi mai ales 
de trecerile prin ea ale Marelui Mântuitor... Deasupra acestora se înalţă acum discret, ca un 
acoperemânt odihnitor, un modern şi intim lăcaş de rugăciune, în formă octogonală, ai cărui 
pereţi sunt numai sticlă. Înţelegem simbolismul acestei construcţii: transparentă ar trebui să 
fie nu doar casa, ci şi viaţa oricărui credincios. O, dacă ar fi aşa şi ale noastre!... 


Deasupra sfântului lăcaş străjuieşte semnul Sfintei Cruci. Aflăm că biserica a fost 
construită în anul 1990, în stil modern, pentru a oferi peregrinilor dornici un loc potrivit de 
reculegere şi rugăciune, după cercetarea ruinelor cetății Capernaumului!... 

O, ce inspirat gând au avut ctitorii acestui aşezământ sacru! La capătul oricăror peregrinaje, 
doar rugăciunea şi meditaţia le pot da şi sens, şi finalitate... 


Urcăm emoţionaţi treptele de piatră albă ce duc în biserică. Opt sculpturi în lemn reproduc 
minunat câteva scene din viaţa Mântuitorului petrecută în Capernaum şi împrejurimi. În chiar 
centrul sfântului lăcaş, o balustradă împrejmuieşte un loc pătrat, deschis, prin care se pot 
vedea dedesubt urmele reconstituite ale construcțiilor din primele veacuri. 

Ne apropiem cu evlavie de locul deschis al Sfântului Altar şi îngenunchem înfioraţi 
înainte-i, mulțumindu-l Domnului că ne-a făcut şi nouă hatârul să ajungem până aici... 

Fiind adânc mişcaţi, ne amintim de cântarea superbă «Preaiubitul meu e Unul», scrisă de 
acelaşi mare poet creştin al vremilor din urmă, Traian Dorz, şi de conţinutul ei ce musteşte 
adânc de intimitatea umblării cu lisus. Cum nu era aproape nimeni în acel moment în biserică, 
cerem îngăduinţa preotului care supraveghea liniştea Casei Domnului, un tânăr pe cât de 
negru pe atât de generos, şi viersuim mai mult în taină: 


„Preaiubitul meu e Unul 
fără seamăn pe pământ, 
glasul Lui e Armonia, 
cântec este-al Lui Cuvânt. 


Orice loc pe unde trece, 

de miresme-alese-i plin, 
câmpu-i mai frumos pe-acolo, 
cerul este mai senin. 


Dulcea Lui înfăţişare 
este-ntreagă farmec sfânt; 
mii de primăveri vin parcă 
toate-o dată pe pământ. 


„„„ Preaiubitul meu e Unul; 
nimenea asemeni nu-i... 
Cât aţi da de L-aţi cunoaşte, 
ca să fiţi şi voi ai Lui...“ 


„.. Cuvintele cântării înmiresmate şi armonia ei divină răsunau în surdină poate pentru 
întâia oară în biserica de deasupra casei Marelui Apostol. Cuvintele ni se înecau în lacrimi de 
bucurie şi recunoştinţă. Era momentul acesta a doua „urcare pe Tabor“ din peregrinajul 
nostru! O, câte se vor mai adăuga în zilele următoare!... 

În urmă, mulţumim preotului binevoitor pentru favoarea acordată şi ne îndreptăm spre 
ieşire. Tocmai atunci intra în sfântul lăcaş o parte din grupul compatrioților noştri..., numai că 
imediat ni se întristează inima, când observăm cu durere cât de repede devenim, din peregrini 
evlavioşi, nişte turişti gălăgioşi, fără elementarul respect datorat unui lăcaş de închinare. Chiar 
dacă al altei confesiuni. Şi creştine!... Ce departe suntem încă de respectul datorat celorlalți. 
Oricare ar fi aceia! Dar şi mai mult aceasta când te afli chiar pe proprietatea lor... 


O Doamne al Indurărilor, Te rugăm milostiveşte-Te şi de noi, nevrednicii, şi nu ne ţine în 
seamă „păcatele mărunte“! Desigur, pe acele privite de noi aşa! Căci, pentru Tine, păcatul — 
fie „mic“, fie „mare“ — e tot PACAT!... 


Minunile Capernaumului... 


Ajunşi afară, ne revin în minte alte şi alte întâmplări evanghelice petrecute aici: 

„.. Din cetatea Capernaumului plecase Domnul cu corabia spre ţinutul Gadarei şi tot aici S- 
a întors după vindecarea îndrăcitului de acolo, mai ales că fusese rugat de gadareni să plece 
din ţinutul lor... Cu ce bucurie a fost reprimit Mântuitorul atunci de către cei rămaşi acasă! 
De data aceea era aşteptat de un tată a cărui singură fiică era pe moarte... 

Cu toate că acel tată nu era om de rând, ci un fruntaş al sinagogii, fiind ajuns în grea 
încercare, el crede şi nădăjduieşte în puterea „Învăţătorului din Nazaret“, chiar dacă Acela era 
controversat de confrații lui din mai toate ţinuturile lui Israel, fiind considerat un uzurpator al 
Legii lui Moise!... Şi pentru a se smeri şi mai mult în fața Domnului, Iair s-a aruncat la 
picioarele Lui, implorându-L să-i vină în ajutor. 

O, cum îl apleacă şi-l îngenunchează suferința la picioarele Domnului pe orice suflet, 
oricine ar fi el!... Nimic altceva de pe lume nu poate face asta atât de grabnic ca ea! Ne 
amintim că în privinţa aceasta găsisem atâta lumină şi mângâiere duhovnicească tot în 
cuvintele nemaiuitatului Părinte Iosif Trifa: ,„... Suferinţa este cea mai scumpă şi cea mai 
dulce binecuvântare de care Domnul m-a învrednicit! Este îngerul ceresc care m-a trimis în 
brațele Domnului şi mă ţine în braţele Lui. Prin suferinţă «trăiesc», prin ea muncesc. Prin ea 
a vorbit cerul cu mine şi prin ea vorbesc şi eu cu cititorii mei. O, sfântă suferinţă, însoţeşte- 
mă până la marginea mormântului! Ţine-mă neincetat «mai lângă Domnul meu», până în 
clipa când mă vei preda cu totul şi pentru totdeauna în braţele Lui... “ 

lată adevăratul şi binecuvântatul rost al oricăror încercări pe care le îngăduie Dumnezeu în 
viaţa noastră! Pentru că ni se pare adeseori că Domnul „nu-Şi pierde vremea“ să-i explice 
celui ajuns în suferinţă de ce îngăduie El să treacă pe acolo..., ci important este că Dumnezeu 
îi dă putere să rabde şi îl lasă ca să priceapă singur rostul suferinţei..., chiar dacă ceva mai în 
urmă! (2 Corinteni 12, 7-9). Cum a priceput şi mult-încercatul lov... O, dacă ar fi ştiut el că 
Domnul Se lăuda cu credincioşia lui chiar în faţa vrăjmaşului satana, în vremea când până şi 
cei mai de aproape l-au părăsit! Dar lov a înţeles să răbde totul şi să aştepte cu neclintită 
nădejde izbăvirea pe care ştia că i-o va aduce Răscumpărătorul lui Cel Viu... (lov 1, 8 şi 19, 
25-27). 


... Pe drumul ce ducea spre casa lui Iair, Domnul avea să întâlnească încă un suflet nefericit 
care îşi căuta alinare. Era o sărmană femeie bolnavă de doisprezece ani, care , îşi cheltuise cu 
doctorii toată averea ei, fără s-o fi putut vindeca vreunul“. Acum încerca ultima şansă ce-i 
mai rămăsese: să vină la Domnul cu neputinţa ei. Aşa cum era!... Dar nu îndrăznea să vină în 
faţa Lui, ca Iair. Ea se socotea prea nevrednică de asta! Dorea să se apropie de El pe la spate, 
aplecându-se cu smerenie până la pământ, ca în cea mai profundă închinare!... Voia doar să 
se atingă de poala hainei Lui. Atât! Fără să atragă atenţia curioşilor din mulţime... 

Tradiţia creştină spune că nici această femeie nu era una de rând, ci soţia unui ofiţer roman 
din Ierusalim. Arzând de dorul vindecării, alergase ea cale de trei zile până în Capernaum ca 
să şi-o afle... Şi pentru tăria credinţei sale, femeia suferindă şi-a dobândit imediat izbăvirea, 
atât trupeşte, cât şi sufleteşte. Ba încă s-a învrednicit să fie numită de Mântuitorul cum nimeni 
nu mai fusese până atunci: fiică... 


Se prea poate că zăbovirea Domnului cu femeia bolnavă nu-i făcea nicio bucurie lui Iair, ci 
numai fiori, temându-se că din această pricină El va ajunge prea târziu în casa lui. Mai-marele 
sinagogii încă nu ştia că pentru Dumnezeu nu există un «prea târziu» şi că El nu întârzie în 
împlinirea făgăduinţelor Lui, ci, dacă a promis ceva, nimeni şi nimic nu-L poate împiedica să 
şi facă!... (2 Petru 3, 9). 

În urmă şi Iair a văzut cu ochi înmărmuriţi cum Domnul nu doar că îi vindeca fiica, ci o 
readucea la viaţă de dincolo de moartea de care el se temea (Matei 9, 18-26; Marcu 5, 21-43; 
Luca 8, 40-56). Era aceasta cea dintâi înviere pe care o săvârşise Mântuitorul, dovedindu-Și 
Dumnezeirea!... 

O, cât de darnic este Domnul cu oricine ÎI caută cu încredere şi stăruință neobosită! Chiar 
şi atunci când pare că întârzie ori că ajunge prea târziu... (loan 11, 6 şi 21). De câte ori am 
văzut noi înşine minuni de felul acesta de „după întârzierea Domnului“, de-a lungul 
peregrinării noastre pe fața acestui pământ spre celălalt! Minuni pentru care nu vom fi 
nicicând în stare să-l mulţumim îndeajuns Aceluia Care le-a făcut şi Care ne-a deschis ochii, 
ca să le vedem... 


„.. La Vama Capernaumului a fost găsit şi chemat la apostolie vameşul Matei, învrednicit 
să primească şi el nume nou: Levi... Omul acesta ascultase imediat chemarea Învăţătorului, 
abandonându-şi grăbit „avantajele“ meseriei coruptibile şi plecând să-L urmeze, fără să se 
ruşineze de anturajul pescarilor simpli în care intra... 

Dar fostul vameş mai făcuse atunci încă un lucru neuitat: L-a invitat pe Domnul în casa 
lui!... El socotea — şi pe bună dreptate — că bucuria mântuirii nu trebuie ţinută doar pentru 
sine! De aceea a oferit el Marelui său Invitat un ospăț generos, chemând acolo pe mulți dintre 
vechii lui prieteni şi colegi de breaslă, ca să-L vadă şi să-L asculte, şi să se izbăvească şi ei... 
(Matei 9, 9-13; Marcu 2, 14-17; Luca 5, 27-32). 


La intrarea în Capernaum, pe când Se întorcea de la propovăduirea Evangheliei de prin alte 
cetăţi, a fost întâmpinat Domnul şi de către un cucernic centurion roman. Acesta avea un 
slujitor bolnav şi venea cu multă încredere la Mântuitorul ca să-l ceară ajutorul, dovedind o 
credință rară. Aceasta, după ce mai înainte avusese o atitudine binevoitoare faţă de nevoile 
religioase ale oamenilor în mijlocul cărora îşi câştiga pâinea, zidindu-le o sinagogă... 

Dar spre deosebire de Iair, slujbaşul acesta nici nu se socotea vrednic să-L primească pe 
Domnul în casa lui!... Era încredinţat că vindecarea cerută îi poate veni chiar şi numai în urma 
unui singur cuvânt rostit de Mântuitorul. De aceea, El i-a ascultat rugăciunea şi i-a lăudat 
credinţa în faţa tuturor, tămăduindu-i robul prin puterea cuvântului Său, întocmai după 
încredințarea puternică pe care o purta în sufletul său mare. Chiar dacă «păgân»!... (Matei 8, 
5-13; Luca 7, 1-10). 


... În cetatea Capernaumului S-a întors Domnul cu ucenicii Săi de pe Muntele Schimbării la 
Faţă şi acolo a plătit El darea pentru Templu, deşi pe drept trebuia să fie scutit, ca Unul Care 
era mai mare decât Templul... (Matei 12, 6). Pentru aceasta l-a trimis pe Petru să pescuiască, 
apoi cu banul scos în chip miraculos din gura peştelui a plătit şi ceea ce nu datora... (Matei 17, 
24-27). 

.. Venind în Capernaum dinspre Tabor, ucenicii Domnului se certaseră pe drum pentru 
întâietate. Erau atunci încă prea fireşti! De aceea, Mântuitorul le-a spus acele trei cuvinte 
mântuitoare, dar deloc uşoare pentru mulți dintre cei chemaţi să calce pe urmele Lui: „Dacă 
vrea cineva să fie întâiul, să fie cel din urmă dintre toţi şi slujitor al tuturor! “... (Marcu 9, 33- 
37). 


Adeseori, pe colinele din apropierea Capernaumului Se retrăgea Domnul să Se roage. 
Singur. La o parte. În miez de noapte. Ori în revărsat de zori... (Matei 14, 23; Marcu 1, 35 şi 
6, 46; Luca 4, 42 şi 6, 12). 

Şi tot în această cetate i-a avertizat Mântuitorul pe ucenici să se păzească de „aluatul“ 
fariseilor şi al saducheilor, care se dovedeau din ce în ce mai potrivnici învăţăturii Sale 
dumnezeieşti. «Aluatul» lor era fățărnicia şi necredința!... (Matei 16, 6). lar acestea două n-au 
nici drept de intrare şi nici loc în Împărăţia Cerurilor, pentru că ele împiedică şi pe alţii să se 
apropie de Dumnezeu. Întocmai aşa s-a petrecut cu cei din Capernaum, pentru că nu se 
păziseră de „aluatul“ fariseilor şi al saducheilor, ci doar se prefăceau că ascultă şi cred 
Evanghelia Domnului... Şi aşa au rămas! 


Dar câte alte şi alte minuni neştiute de noi mai făcuse Domnul în Capernaum, în toată 
vremea în care a locuit acolo! Sfintele Evanghelii nu menționează de fiecare dată locul exact 
al întâmplărilor şi minunilor, nici nenumărul lor... Căci pentru a crede în Dumnezeu, cele 
scrise ajung cu prisosință orişicărui suflet care doreşte sincer şi cu toată puterea să se 
alipească de El şi să se mântuiască (loan 20, 30-31). Ferice de oricine se mulţumeşte cu cele 
scrise în Cartea Domnului!... 


Soarta cetăţii neprimitoare Evangheliei... 


Cu toate că Domnul lisus a locuit în Capernaum câţiva ani la rând — în ciuda atâtor 
cuvântări rostite de El şi în sinagogă, şi în casele acelor care L-au primit, ca şi a 
nenumăratelor minuni făcute acolo — locuitorii cetăţii n-au primit cuvântul Evangheliei, după 
cum era de aşteptat: cu entuziasm şi seriozitate. Şi nu s-au întors cu adevărat la Dumnezeu, ci 
s-au mulțumit cu o credinţă de suprafaţă, care nu mântuieşte pe nimeni, niciunde şi nicicând, 
dar care mai întotdeauna amăgeşte prea uşor pe cei mulți care o practică... 

Această atitudine nepăsătoare sau chiar respingătoare a celor din Capernaum faţă de 
chemarea la mântuire a atras asupra cetăţii încă de atunci mustrarea Domnului şi profeția 
abandonării ei (Matei 11, 20-24), pentru că Dumnezeu nu mântuieşte pe nimeni cu sila — fie 
om, fie cetate, fie popor! — ci numai „dacă voieşte cineva“ să pornească pe urmele Lui; 
lepădându-se de sine, luându-şi crucea şi purtându-şi-o până la capăt, după Domnul. După 
cum El Însuşi a mărturisit limpede... (Marcu 8, 34). 


„.„. Din vestitul Capernaum de odinioară a mai rămas până azi doar amintirea duioasă a 
cuvintelor Mântuitorului rostite în el fără prea mult ecou — şi o grămadă de dărâmături din 
edificiile lui: pietre care strigă către cine mai poate avea urechi de auzit şi inimă să înţeleagă 
ceva din graiul lor... 

Dar chiar dacă locuitorii acelei cetăţi n-au venit cu grămada la Domnul — precum cei din 
Sihar, doar la mărturisirea unei femei (loan 4, 28-30) — cum ar fi fost normal, avându-L în 
mijlocul lor zi de zi, văzându-l nu doar minunile şi auzindu-l nu doar predicile, ci trăirea Sa 
clipă de clipă. Totuşi, cei din Capernaum nu L-au respins pe față şi nu I-au plănuit moartea, 
precum cei din Nazaret, la începutul propovăduirii Sale, sau cei din Ierusalim, la capătul ei... 
Poate tocmai de aceea printre vestigiile Capernaumului se umblă şi azi cu evlavie şi decenţă! 
Ca în Oraşul lui lisus!... 


„.. Deşi numărul credincioşilor crescuse întrucâtva şi acolo după Inălţarea Domnului lisus 
la Cer, Capernaumul a rămas un oraş majoritar iudaic, până spre sfârşitul secolului al IV-lea. 
Scrierile rabinice şi săpăturile arheologice spun că încă din secolul 2 se înfiripase aici o 


puternică comunitate creştină, care a devenit mai târziu cel mai vechi obiectiv de peregrinaj al 
Țării Sfinte şi pe măsură ce numărul creştinilor din el a crescut, s-au mai zidit şi alte biserici, 
precum cea închinată Sfântului Apostol loan, în secolul al VI-lea. 

În jurul anului 700, cetatea a fost distrusă de năvălitorii arabi, iar importanţa 
Capernaumului a început să scadă, potrivit profeţiei Mântuitorului. Pe la începutul secolului al 
XI-lea se mai vedeau pe acolo doar din când în când câteva colibe de pescari veniţi la pescuit 
de prin alte locuri... Atât mai rămăsese din vestita cetate de odinioară! Se împliniseră cumplit 
avertismentele Domnului, neluate în seamă la vreme de către cei cărora li se adresau... 

O suflete al meu, să luăm aminte cu cutremur şi să învăţăm că viitorul nostru depinde întru 
totul de atitudinea pe care o luăm acum faţă de Domnul! Adică de răspunsul ce-l dăm 
chemării Lui mântuitoare cu care încă mai vine spre lume şi spre noi... Altfel, soarta 
Capernaumului ne va paşte cu siguranţă şi pe noi! 


Pe la sfârşitul secolului 19, această zonă de nord a Galileii a fost cumpărată de Catolicii 
Franciscani şi de Patriarhia Ortodoxă Greacă. Sub patronajul acestora au fost făcute între timp 
mai multe lucrări de restaurare a locurilor creştine, pe ruinele celor distruse de vremuri şi mai 
ales de repetatele năvăliri sălbatice... Astfel, în 1894, catolicii franciscani au început 
restaurarea Sinagogii din Capernaum, a Casei lui Petru şi a unei zone locuite din vechiul oraş. 


... Privind în urma sutelor de peregrini care vin şi pleacă din Capernaum, cugetăm înfioraţi: 
Il vor fi „întâlnit“ ei oare aici şi pe «Învățătorul din Nazaret» ca pe Domnul lor? Sau au 
admirat doar grămădirile de bolovani aduse la suprafaţă de prin veacurile de demult, fără să-şi 


Dar tu, suflete al meu, cu ce ieşi de aici şi de data asta? Pleci oare cu bucuria regăsirii 
Mântuitorului tău în orice loc pe unde a trecut El odată, „zăbovind“ încă după alte suflete 
nemântuite? Şi dacă L-ai regăsit, ÎI iei cu tine la casa ta precum făcuse Petru atunci — sau ÎL 
laşi să aştepte mereu ca să facă asta tot alţii şi alţii?... Nu uita însă că şi aşteptarea Lui, ca 
toate celelalte, îşi are o vreme a ei şi pentru tine!... 


Cu aceste duioase, dar şi cutremurătoare amintiri — şi cu un nostalgic «rămas-bun», poate 
pentru totdeauna, rostit în taina sufletului, ieşim pe aceeaşi poartă deschisă larg prin care 
intrasem ceva mai devreme în „Oraşul lui lisus“... 


La Biserica Ortodoxă a Celor 12 Apostoli 


leşind din Capernaum, ne îndreptăm paşii ceva mai spre est, către Mănăstirea ortodoxă 
greacă de pe malul Tiberiadei. Se pare că până acolo se vor fi întins cândva vestigiile 
Capernaumului!... Ne atrage acolo frumoasa clădire modernă a bisericii, cu pereţi albi şi 
acoperiş de culoarea trandafirului aprins. Aflasem despre ea că a fost înălțată pe ruine rămase 
de prin secolul 7, descoperite de arheologi şi că a fost ctitorită în anul 1925, de către 
Patriarhul Damianos al Ierusalimului. 

Ajungem la poarta deschisă şi intrăm în incinta liniştită şi îmbietoare. Apele mării se întind 
până lângă zidurile mănăstirii. Într-un are cu gard înalt de sârmă sunt câţiva păuni cu penele 
lor frumoase şi înfoiate... Privindu-i, cugetăm la noi, oamenii: oricâte daruri şi frumuseți ar 
avea cineva, toate acestea nu preţuiesc nimic când acela se înalță în ochii săi. Şi totuşi, cât de 
multe suflete se lasă adesea nu doar ispitite, ci şi stăpânite de acest duh drăcesc! Pentru că nu 


iau aminte la îndemnul Domnului Iisus: „Învăţaţi de la Mine, căci Eu sunt blând şi smerit cu 
inima şi veţi afla odihnă pentru sufletele voastre!“... (Matei 11, 29). 


În timp ce ne pregătim să intrăm în biserică, soseşte un grup de peregrini evlavioşi din 
capitala Georgiei. Sunt îmbrăcaţi cuviincios şi însoţiţi de un preot. Se vede de departe că şi ei 
abia scăpară de stăpânirea atee!... 

Amestecându-ne printre ei, intrăm în frumosul lăcaş de rugăciune şi ne apropiem de 
Sfântul Altar. Icoana de pe tetrapod cu hramul acestei biserici îi înfăţişează îmbrăţişaţi pe 
corifeii Apostolilor: Petru şi Pavel... Ne aducem înfioraţi aminte că cel dintâi era Apostolul 
ludeilor, iar celălalt, al Neamurilor şi facem legătura cu necesitatea îmbrăţişării sincere şi a 
înfrățirii adevărate între popoare şi religiile lor, prin Evanghelia lui Hristos... Numai ea o 
poate realiza şi desăvârşit, şi durabil! 

Ne închinăm alături de peregrinii din Tbilisi, cu bucuria acestei sublime nădejdi de viitor 
ce poate nu-i prea departe... Apoi ne rotim privirile prin sfântul lăcaş împodobit cu multe şi 
preafrumoase icoane creştine mai vechi sau mai noi, înfățişând câteva minuni săvârşite de 
Domnul lisus în această zonă a Galileii: Vindecarea slăbănogului, Înmulțirea pâinilor, 
Potolirea furtunii etc... 


Aproape de ieşirea din biserică, în locul îndătinat, descoperim chipul ctitorului acestei 
frumoase şi intime bisericuțe de lângă mare: Patriarhul Damianos. Pe el îl descria Părintele 
Iosif Trifa în cartea lui cu Însemnări de la Locurile Sfinte, în toamna lui 1925, anul ctitoriei: 
„... un bătrân impunător, de peste optzeci de ani, cu o barbă mare şi albă — care pare un 
apostol rămas din vremile de demult... “. Într-adevăr aşa este redat şi de penelul inspiratului 
pictor al acestui sfânt lăcaş în care Părintele nostru Iosif nu mai ajunsese atunci! Renunţase la 
cercetarea Locurilor Sfinte din Galileia pentru un scop şi mai sfânt: să nu se depărteze de 
Ierusalim, ca să-l cunoască şi mai bine!... Poate de aceea, acolo a şi rămas pentru totdeauna 
Părintele Iosif, cu sufletul său întreg! 

În urmă, ne îndreptăm spre ieşire, dorind să putem ajunge şi la ruinele Betsaidei, care se 
află ceva mai înainte, dar nu departe de ţărmul Mării Chineret. 


Printre ruinele „Cetăţii lui Petru şi Andrei“ 


La scurtă vreme după ce trecem podul peste Iordan, ajungem la răscrucea de drum ce 
coteşte în stânga spre Betsaida. lată-ne ajunşi pe meleagurile altei cetăți din vremea Domnului 
lisus! 

În timp ce paşii noştri calcă singuratici printre ruine, pe aleile amenajate îngrijit, dar pustii, 
gândurile ne alunecă emoţionate spre trecut: 


... Cetatea Betsaidei era aşezată pe o culme dulce, la numai 1,5 km distanţă de locul în care 
apele Iordanului se varsă în Lacul Galileii. Nu departe de Capernaum, dar ceva mai înspre 
răsărit. Aflasem că locaţia cetăţii de odinioară a fost sugerată de un cercetător american în 
1838, fiind confirmată apoi în urma săpăturilor arheologice efectuate aici în anul 1987. 

Sfântul evanghelist loan ne destăinuie că aceasta era localitatea în care s-au născut trei 
dintre ucenicii Domnului: frații Petru şi Andrei, precum şi Filip, prietenul lui Natanael, 
„israelitul fără vicleşug“ (loan 1, 44-47). 

De nenumărate ori va fi intrat Domnul şi în Betsaida în timpul activităţii Sale mesianice, 
făcând şi acolo multe minuni, printre care aceea a tămăduirii unui orb. Numai că nevăzătorul 
acela a avut parte de o vindecare mai dificilă — şi nu doar prin cuvânt!... Pentru aceasta, 


Mântuitorul a trebuit să-l scoată mai întâi afară din cetate. Din duhul ei... Apoi, i-a pus 
scuipat pe ochi, dar orbul tot nu se tămăduise deplin: în loc să vadă oameni, el vedea... copaci. 
Şi încă umblând!... Până când, ascultând de porunca Domnului, s-a uitat ţintă la El. Numai la 
El! Abia atunci s-a tămăduit... (Marcu 8, 22-25). 

O, ce adevăr cutremurător se ascunde în acest amănunt evanghelic, care de cele mai multe 
ori şi celor mai mulţi ne scapă! Pe lângă faptul că noi ne simţim bine mai ales în haosul lumii 
de azi şi nu ne grăbim să ieşim din el, privirile noastre alunecă prea uşor spre orice altceva, 
dar nu spre Domnul, Singurul în stare să ne vindece de orice fel de orbie — şi trupească, şi 
sufletească... 


Aflăm aici că regiunea aceasta era foarte bogată în peşte: trăiau în aceste ape nu mai puţin 
de trei sute de specii! De aici îi vine şi numele: «Beit-Țaidy — Casa vânătorilor de peşte... 

În timpul domniei tetrarhului Filip, fiul lui Irod cel Mare, acest neînsemnat sat de pescari 
devine curând un oraş destul de important, primind numele Julias, în cinstea fiicei împăratului 
Augustus. Dar acest favor făcut Cezarului nu 1-a putut înveşnici nici numele şi nici zidurile, 
cum ar fi făcut cu prisosinţă ascultarea şi primirea Evangheliei Împăratului împăraţilor... 


Deşi tradițiile creştine afirmă că prin secolele 5-6 în Betsaida a fost ridicat un lăcaş de 
rugăciune şi peregrinaj — cu toate săpăturile arheologice întreprinse, până azi nu s-au găsit 
ruinele lui. Se prea poate că cetatea Betsaidei a fost abandonată mult mai devreme, spre 
sfârşitul secolului 3. Astfel că i-a rămas doar numele, ca şi al celorlalte cetăți din jur, legat 
doar de trecerile Domnului prin ele, dar fără răsunet... şi al tristelor Lui profeţii ce s-au 
împlinit prea curând şi în totul. Spre pedepsire pentru aceia şi spre înţelepţire pentru noi, cei 
din urmă, care încă mai putem avea urechi de auzit şi inimă de luat-aminte! Atâta vreme cât 
se mai poate... Căci, în urmă, totul rămâne zadarnic. Pentru totdeauna... (Isaia 55, 6; Matei 
11, 20-24; Marcu 6, 45; Luca 9, 10 şi 10, 13). 


Rătăcind printre ruinele cetăţii de odinioară, descoperim câteva locuri mai însemnate, 
marcate pe plăci de marmură neagră: Casa vânătorilor de peşte, Casa vinului etc. Mai 
descoperim aici şi câteva indicatoare ce arată direcția spre diferite locaţii biblice din jur: 
Horazin, Muntele Fericirilor, Tabgha, Capernaum, Magdala, Tiberias, Marea Galileii, Kursi, 
Decapolis... 

Spre deosebire de ruinele Capernaumului, cele dezgropate până acum la Betsaida sunt 
infinit mai sărace. Cel puţin în conţinut religios. Nici urmă de biserică sau de sinagogă, ca şi 
cum acolo n-ar fi fost nicicând edificii sacre!... 

Privind la realitățile acestea, gândim: dacă aici sunt acum numai ruine, să aibă oare vreo 
legătură cu faptul că cei trei ucenici din Betsaida plecaseră şi nu s-au mai întors nicicând, 
determinaţi poate şi de viaţa străină de Dumnezeu a concetăţenilor lor?... Şi suspinăm: o, 
cetăţi ale marilor oameni credincioşi, arătaţi-vă regretul după cei plecaţi din mijlocul vostru şi 
porniţi şi voi pe urmele lor! Până nu-i prea târziu şi până nu se şterg de tot urmele lor şi 
urmele voastre... 


.. Părăsim apoi şi aceste îngrămădiri de pietre, cu inima strânsă în fața necruțătoarei 
realități că nimic nu-i veşnic sub soare..., ci numai Cuvântul lui Dumnezeu şi ceea ce El 
lucrează... (Psalm 118/119, 89; Eclesiast 2, 11 şi 3, 14). 


Pe lângă Horazin... 


Foarte aproape de ruinele Betsaidei, în zona în care Iordanul îşi încheie cea dintâi etapă a 
alergării sale, se găseşte un frumos şi liniştit Parc Natural. Ne îndreptăm înspre acolo şi intrăm 
în incinta imensă. Apoi colindăm pe aleile umbrite de copaci seculari, apropiindu-ne înfioraţi 
de apele Iordanului, pe cât de repezi, pe atât şi de limpezi. În mijlocul acestei minunate naturi 
şi în preajma susurului „repejunilor Iordanului“ te simţi nespus mai fericit decât printre 
oricare lucrări omeneşti, de azi sau dintotdeauna..., oricât de desăvârşite s-ar vrea ele să fie!... 

La întoarcere, lăsăm în dreapta drumul ce duce spre Horazin, neavând timp să păşim acum 
printre ruinele lui... Poate, altădată! Ne mulțumim doar să ne amintim câte ceva despre 
această cetate din vecinătatea celorlalte două pe care le cercetasem mai devreme. 

„.. Prin toate trei au călcat paşii Mântuitorului şi s-au asemănat atât de mult între ele: şi în 
chemarea Lui de care au fost învrednicite, şi în răspunsul pe care l-au dat, şi tocmai de aceea, 
şi în destin!... Pentru că niciuna dintre ele n-a luat aminte la glasul Domnului lisus, niciuna n- 
a fost ridicată „până la cer“, adică până la mântuirea veşnică, ci au fost pogorâte toate „până 
în locuinţa morţilor“, adică până în uitare veşnică... (Matei 11, 20-24). 

Suflete al meu, cum stăm noi în faţa acestui cutremurător adevăr?... Ascultăm oare cu 
grabă chemarea cea mântuitoare a Evangheliei, până ni se mai face? Sau ne-am obişnuit şi noi 
cu „credinţa de suprafaţă“, ca cetăţile galileiene de demult! Ca să nu ne trezim prea târziu, să 
luăm bine aminte la soarta de la urmă pe care au avut-o cei de acolo, tocmai din pricina 
nepăsării lor!... 


... Cetatea Horazin era situată la nord-vest de oraşul Capernaum, fiind un important centru 
iudaic în vremea celui de al doilea Templu, reconstruit pe vremea preotului şi cărturarului 
Ezra. De multe ori va fi trecut Domnul lisus şi prin această localitate, şi prin sinagoga ei, 
vestind Evanghelia Sa şi chemând sufletele la mântuire. Dar locuitorii Horazinului s-au 
dovedit încă şi mai insensibili la predicile şi minunile Domnului decât cei din cetățile 
învecinate, pentru că se pare că niciun suflet din această cetate n-a pornit pe urmele 
Mântuitorului, precum cei trei din Betsaida sau cei câţiva din Capernaum. Tocmai de aceea, 
dureroasele profeţii ale Domnului şi împlinirea lor n-au putut ocoli nici această cetate rămasă 
indiferentă la chemările dumnezeieşti... (Luca 10, 13-15). 

Cu toate că ruinele Horazinului reprezintă astăzi un loc însemnat de peregrinaj în Galileia, 
având vestigii dintre cele mai bine păstrate în împrejurimi, totuşi nimic nu te atrage spre ele... 
Chiar dacă se mai pot vedea acolo câteva lespezi de piatră, mari şi late, care se foloseau 
pentru camere mortuare între mileniile 6-4 înainte de Naşterea Domnului sau zidurile 
reconstituite ale sinagogii de bazalt, construită prin secolele 3-4, similară cu cea din 
Capernaum. Ruinele acestei sinagogi păstrează câteva elemente din cele cu care a fost ornată 
cândva: sculpturi de plante, oameni zdrobind struguri, păsări sărutându-se etc. Amănuntele 
acestea amintesc peste milenii belşugul şi pacea de care se bucurau locuitorii Horazinului din 
acele vremuri îndepărtate. Mai puţin spun însă despre viaţa religioasă a cetăţii... 

Realitatea dureroasă întâlnită aici ne pune pe gânduri, amintindu-ne trist de „boala 
construcțiilor“, cum o numeşte un mare suflet contemporan întors la Dumnezeu... Pentru că 
boala asta şi pe la noi bântuie cu putere, prin multele zidiri ce se înalță cu rost şi fără rost, 
acolo unde nu de „pietre“ este nevoie mai întâi, ci de inimi convertite... 

Alături de sinagogă, se poate vedea un „fotoliu“ de bazalt, numit «jilțul lui Moise». Acesta 
era folosit cândva la citirea Legii Vechiului Testament. Pe acea bancă de piatră se mai 
desluşesc câteva inscripţii lăsate de mâna vreunui învăţător al Legii din Sinagoga Horazinului 
de odinioară. Şi cam atât!... 


Spre «Muntele Fericirilor»... 


Curând ajungem din nou la ramificaţia Tabgha, ce duce spre «Locul Înmulţirii Pâinilor», 
situat pe malul nord-vestic al Lacului Galileii. Noi înaintăm însă pe drumul ce duce spre nord. 
Apoi, la numai câţiva kilometri, cotim iarăşi la dreapta şi coborâm spre vârful unui platou 
dulce pe care se află Biserica Fericirilor. 

Ne apropiem de poarta mănăstirii, dar observăm că la ora aceasta de amiază poarta e 
zăvorâtă... Realitatea asta pe care aveam s-o întâlnim de câteva ori în peregrinajul nostru ne-a 
impresionat neplăcut: să vii de la mii de kilometri şi să afli porţi de biserici închise! Precum la 
un magazin obişnuit... Unei biserici îi stă cel mai bine aşteptând deschisă după închinători, 
pentru că tocmai aceasta îi este destinaţia!... 


„.„. Ne rotim privirile în jur la panorama splendidă şi îmbietoare ce se deschide de pe acest 
vârf de colină deasupra Lacului Chineret. Observăm că până la mare nu-i prea departe, aşa că 
lăsăm maşina aproape de poartă. Apoi întrebăm dacă este permis să coborâm de-a dreptul pe 
drumul de ţară ce duce spre ape şi pornim spre acolo, de parcă am fi la noi acasă!... 

Drumul de pământ coboară pe lângă o întinsă livadă de bananieri, cum nu mai văzusem 
nicicând de foarte aproape. Nenumăraţii ciorchini de banane atârnă înfăşuraţi în pungi de 
plastic, aşteptându-şi culegătorii... 

Închipuirea ne zboară îndărăt peste cele douăzeci de veacuri la duioasele evenimente ce se 
vor fi petrecut şi pe aici când ceata Celor Doisprezece cu Învățătorul în frunte colinda pe 
aceste plaiuri, urmată de mulțimi nenumărate, flămânde după Iubire şi însetate de Adevăr... 

După doar câteva minute de coborâş, ajungem fericiți pe malul mării cu nume neuitat. Ne 
apropiem înfiorați până lângă apă. Departe în zare se desluşeşte bine oraşul Tiberias, iar ceva 
mai în dreapta, Prăpastia Arbel, dincolo de care este adăpostul nostru vremelnic. În aceste 
ceasuri de amiază fierbinte nicio corabie nu se desluşeşte pe tot luciul apelor liniştite şi 
adânci. 

Privind departe, ne aducem aminte cu duioşie de poezia şi cântarea «De Tine simt nevoie», 
scrisă de un alt mare trăitor şi propovăduitor creştin din prima jumătate a secolului trecut: 
învățătorul şi fratele loan Marini. Apoi, privind în zare peste unduirile de ape ce se liniştesc la 
picioarele noastre, izbindu-se uşor de mal, fredonăm cu sufletul adânc înfiorat: 


„De Tine simt nevoie, al inimii-mi Stăpân, 
când valuri m-ameninţă, cum singur să rămân? 


Cum voi putea eu oare la țărmuri ca s-ajung, 
de nu-mi vei fi Tu sprijin pe drumul greu şi lung? 


In marea-mi slăbiciune, Tu eşti puterea mea, 
în Tine am viaţa şi-n Tine-o voi avea. 


De Tine simt nevoie, al vieţii mele Dor, 
de Tine, Soare Dulce şi Scump Mântuitor. 


Rămâi pe totdeauna,rămăi în viaţa mea, 
de Tine simt nevoie deplin a Te avea! “ 


După ce sfârşim cântarea, cu ochii umeziţi de dorul Aceluia Care S-a îndurat şi de noi şi 
fără de Care nimic bun nu putem face niciunul, înălțăm o rugăciune fierbinte spre înălțimile 
atât de albastre şi senine aici... 

Apoi ne odihnim câteva clipe pe bolovanii mari din preajmă, lăsând gândurile să ne zboare 
din nou prin timp, spre vremea când pe aceste maluri pustii acum pescarii galileieni îşi 
dregeau mrejele, aşteptându-şi Învățătorul să întoarcă de prin pustietăţile din jur, după câte o 
noapte de rugăciune... Sau aşteptând porunca Lui să depărteze barca ceva mai înspre larg, 
pentru ca din ea să poată vorbi nestingherit mulțimilor care ÎI împresurau din toate părţile, 
dorind să-l fie cât mai aproape... 

Târziu, treziți din visare, ne îndreptăm spre şosea în aşteptarea dragilor noştri plecaţi sus pe 
colină după maşină — şi în câteva clipe suntem din nou pe Muntele Fericirilor. 


În Casa Domnului... 


... Adevăratul loc al Predicii de pe Munte rămâne însă nedefinit încă! Şi poate pe 
totdeauna. Precum necunoscută rămâne şi Fericirea adevărată pentru cei mai mulți căutători ai 
ei... 

Potrivit unor tradiții, acest loc ar putea fi pe culmea aceasta sau ceva mai jos, undeva foarte 
aproape de Tabgha, aproape de drumul dintre Capernaum şi Magdala, acolo unde au fost 
descoperite ruinele unei vechi biserici sau, potrivit tradiției creştine din Evul Mediu, undeva 
lângă Prăpastia Arbel de care am amintit deja... 

Dar cum niciuna din aceste presupuneri nu a fost confirmată până azi, locul Predicii de pe 
Munte este considerat a fi pe culmea aceasta de deasupra Tabghăi, la numai 346 m altitudine... 
Se poate ca aici să fi rostit Mântuitorul nemuritoarele Sale cuvinte, fericindu-i pe cei 
nefericiți, cum erau cei mai mulți dintre ascultătorii Lui de atunci şi cum au continuat să fie 
prin mai toate veacurile, până astăzi. Pentru că aceştia simt mai puternic decât toți ceilalți 
oameni nevoia de Dumnezeu!... 

Dar Mântuitorul n-a rostit atunci pe munte doar Fericirile, ci întreaga Sa Predică cuprinsă 
în capitolele 5-7 din Evanghelia Sfântului Matei, şi care este esența Învățăturii Sale 
mântuitoare: Iubire şi iertare!... Cu totul altceva şi infinit mai mult decât fusese predica lui 
Moise şi poruncile lui primite pe Sinai, chiar dacă muntele acela este incomparabil mai înalt 
decât deluţul acesta!... 


Determinaţi poate de minunata panoramă a lacului Chineret şi a împrejurimilor sale, unele 
dintre cele mai pitoreşti locuri ale Țării Sfinte, călugării franciscani au efectuat în anul 1933 
vaste săpături arheologice pe vârful acestei coline, descoperind un mic paraclis cu mai multe 
mozaicuri din secolele 4-5. Încurajaţi de aceste dovezi, în anii 1937-1938 ei au înălțat această 
biserică de dimensiuni atât de mici, dar frumoasă ca o bijuterie rară şi aşezată în mijlocul unei 
adevărate grădini a Domnului... 


... Strecurându-ne printre mulţimea peregrinilor care vin sau pleacă „în căutarea fericirii“, 
intrăm şi noi în incinta largă a mănăstirii franciscane — şi ajungem în apropierea graţioasei 
bisericuțe în formă de octogon. În jurul ei se întinde un portic monumental cu arcade sprijinite 
pe coloane de marmură albă, iar la colţuri, pe blocuri de granit. 


Intrăm în sfântul lăcaş şi nimerim peste un alt grup de compatrioți, cu doi preoţi în frunte... 
Tocmai atunci înălțau Domnului o înflăcărată ectenie de mulțumire! 

În timp ce se citeşte o pericopă din Predica de pe Munte, ne alăturăm fericiţi peregrinilor 
români şi cântăm apoi înlăcrimaţi «Fericirile» împreună cu ei — cum poate niciunii nu le 
cântasem vreodată acasă... 

În urmă, unul dintre preoţi rosteşte binecuvântarea, iar grupul se îndreaptă spre ieşire. 


Noi însă ne apropiem de Sfântul Altar, situat în mijlocul octogonului şi îngenunchem lângă 
el, aplecându-ne fruntea până la pământ... Oare cum să-l mulţumim noi şi mai frumos 
Domnului şi Mântuitorului nostru, Care ne-a descoperit şi umplut inima de cea mai înaltă 
fericire posibilă unui muritor: aceea de a-L cunoaşte pe El? Apoi, şi pentru harul să ajungem 
până pe aceste sfinte meleaguri, gustând încă o dată din El, Fericirea noastră întreagă!... 

„.. Tot ce-l putem cere Domnului acum, şi pentru noi, şi pentru sufletele celor dragi din 
Biserica şi neamul nostru, este mai ales harul de care s-a învrednicit bătrânul Simeon în 
Templul din Ierusalim: cunoaşterea Lui, singura fericire adevărată — nu doar în veşnicie, ci 
chiar şi aici pe pământ!... 

Observăm ici şi colo mai mulţi peregrini îngenuncheaţi care îşi înalță spre cer, ca şi noi, 
mulţumirile şi recunoştinţa, în alte limbi şi în alte poziţii, dar fiecare purtând pe faţă urmele 
bucuriei taborice trăită în preajma Singurului Dumnezeu-Mântuitor, Care al tuturor este. Şi 
totuşi, atât de al fiecăruia!... 


Cu ochii umeziţi de bucurie sfântă, admirăm apoi uimiți frumuseţea interioară a sfântului 
lăcaş, murmurând cu Psalmistul: «Cât de plăcute sunt locaşurile Tale, Doamne al oştirilor|... 
Ferice de cei ce locuiesc în Casa Ta, căci ei tot mai pot să Te laude»... (Psalm 83/84, 1-4). 

Pe pardoseala dimprejurul altarului sunt reprezentate în mozaic simbolurile celor şapte 
virtuţi: Dreptatea, Binefacerea, Înţelepciunea, Credinţa, Curajul, Speranţa şi Cumpătarea. În 
dreptul mozaicului ce aminteşte Nădejdea, descoperim că este aşezată o mare şi preafrumoasă 
cruce de lemn pe care atârnă țintuit în trei cuie un „lisus Cel Răstignit“... La picioarele Lui te 
îmbie irezistibil un loc de rugăciune. Cine l-ar putea refuza?... O, ce har este acesta să ne 
prăbuşim în genunchi, sub Crucea Lui, Singura noastră Nădejde de mântuire! Şi nu doar a 
noastră... Pe Muntele Fericirilor! 

Observând că nimeni nu aşteaptă înapoia noastră în acest loc sfânt ca să se închine, nu ne 
grăbim deloc să ne ridicăm... Este prea frumos acest moment trăit sub Crucea cu lisus Cel 
Răstignit! Acest moment n-ai vrea să se sfârşească nicicând!... 


... A fost un mare har acesta pe care l-am avut în tot peregrinajul nostru: că n-am depins de 
un grup anume. În orice loc puteam rămâne cât doream şi puteam reveni oricând!... 

Deasupra Sfântului Altar ne încântă privirile opt vitralii ce împodobesc minunat cele opt 
ferestre alungite de sub cupolă. Fiecare aminteşte cuvintele începătoare ale uneia dintre 
fericirile rostite de Mântuitorul (Matei 5, 3-11). Observăm că aici, Fericirea a noua este 
inclusă în cea de-a opta... 

Deasupra tuturor acestora, contemplăm cupola bisericuţei preafrumoase. Este lucrată în 
mozaic aurit şi continuă cu o clopotniţă rotundă. Totul este nespus de intim, încât n-ai mai 
pleca de aici... 

Nici n-ai cum, când vezi cum intră în preafrumoasa bisericuţă un alt grup de peregrini cu 
ochii strălucind de bucurie sfântă! Sunt tocmai din Finlanda!... Ei cântă cu înflăcărare 
binecunoscutul imn creştin supraconfesional «O Doamne Mare, când privesc eu lumea», 
acompaniaţi la chitară: 


„O Doamne mare, când privesc eu lumea 


Ce ai creat-o prin al Tău Cuvânt, 
Fiinţele ce-mpodobesc natura 
Cum le-ntreţii cu braţul Tău cel sfânt, 


Atunci Îţi cânt, Măreț Stăpânitor: 
Ce mare eşti! Ce mare eşti... 


Privirea când mi-o nalţ şi văd minunea 
Mulţimii aştrilor ce-alerg’ pe cer, 
Măreţul soare, cât şi blânda lună 
Plutind ca mingi de aur prin eter, 


Când L-întâlnesc pe Domnu-n Cartea Sfântă 
Și când zăresc mulțimea-l de-ndurări, 

Pe-ai Săi aleşi cum i-a iubit întruna 

Și i-a condus prin binecuvântări, 


Și-L văd pe Domnul pe pământu-acesta 
Ca serv, dar plin de dragoste şi har, 
Întrezăresc amara-l suferință 

Și mântuirea ce mi-o dă în dar, 


Când mă apasă sarcini mari şi grele, 
Când trist mi-e sufletul pân’ la mormânt, 
EI Se apleacă plin de mângâiere: 

Mă face liber de-orice legământ... 


„„. Când Domnul Sfânt va reveni-n mărire 
şi când voi sta uimit în faţa Sa, 

Eu voi striga, în sfântă adorare: 

«Ce mare eşti, ce mare-i slava Ta!...» “ 


„... Afară, în imediata apropiere a sanctuarului, un grup din îndepărtatul Hong Kong al 
Chinei ascultă Fericirile în limba lor atât de neînţeleasă pentru noi... 

Din înălțimea cerului senin de deasupra Colinei Fericirilor, soarele dogoreşte cu putere, 
deşi abia e trecut de jumătatea lunii mai! Cât de fierbinţi trebuie să fie aici zilele lui iulie şi 
august!... 

Un alt grup de compatrioți se apropie de intrarea în sfântul lăcaş, cântând Fericirile, dar nu 
mai avem timp să-i întâlnim! Ne despărțim de ei înainte de a-i cunoaşte, îndreptându-ne spre 
ieşire, cu inima copleşită de frumusețile şi trăirile din acest loc special, pe care am dori să le 
luăm cu noi pe cât omeneşte este cu putinţă... 

O, slavă ie, Doamne al Fericirii Eterne, pentru toate câte ne-ai făcut Tu nouă!... 
Învredniceşte-ne, Te rugăm, să gustăm şi Mâine, ajunşi în Împărăţia Ta, fericirea aceea care 
nu mai sfârşeşte nicicând! 


Pe locul Înmulţirii Pâinilor 


La întoarcere, urcăm cele câteva sute de metri până la şoseaua principală, de unde apucăm 
la stânga şi curând coborâm spre Tabga. În urmă, cotim la dreapta şi intrăm într-un spaţiu larg 
de parcare, ocupat în mare parte de maşini şi autocare cu peregrini. Intrarea în incinta 
mănăstirii e străjuită sărbătoreşte de nelipsiţii arbuşti ornamentali, înfloriţi în toate culorile 
posibile. 

Aşezarea aceasta este foarte mică. Aflăm că numele îi provine de la cele şapte izvoare 
sulfuroase din zonă şi care, încă din vechime, erau foarte apreciate pentru efectul lor 
tămăduitor mai ales în tratarea bolilor de piele. Tradițiile vechi spun că într-unul din aceste 
izvoare s-ar fi scăldat mult-încercatul şi îndelung-răbdătorul Iov, vindecându-se de toate 
bolile de care suferea... Astăzi însă, determinându-se prezenţa unor elemente radioactive în 
aceste ape minerale, nimeni nu le mai recomandă pentru tratamente. 


„.. După victoria împăratului Constantin cel Mare asupra lui Maxenţiu, în anul 313, în 
această zonă a Galileii s-au construit trei biserici, spre aducere-aminte de cele trei mari 
evenimente petrecute în aceste împrejurimi: Predica de pe Munte, Înmulțirea Pâinilor şi 
Arătarea Domnului lisus la Mare... Mai mult, aici a luat ființă încă din primele veacuri şi o 
aşezare monahală. Dar, durere: toate acestea au fost distruse! Întâi, de perşi, în anul 614, apoi, 
de musulmani, în 638. Astfel că în Tabgha de azi mai sunt doar două biserici, de numele 
cărora se leagă două evenimente foarte cunoscute din viața Mântuitorului: Întâia Înmulțire a 
Pâinilor şi cea de a treia Arătare de după Înviere, la Mare... 


Ne apropiem cu emoție de sfântul lăcaş benedictin, ce se întinde parcă numai pe orizontală, 
precum va fi fost acea agapă bogată pe covorul ierbii de aici... Spaţioasa biserică în formă de 
cruce aminteşte de minunea îndestulării cu doar cinci pâini şi doi peştişori a unei mari mulţimi 
de oameni, care nu se mai îndura să plece de la ascultarea Cuvântului Ceresc ieşit de pe 
buzele Domnului lisus... 

Ne facem loc să intrăm în spațioasa Casă a Domnului printre câteva grupuri de peregrini 
ceva mai gălăgioşi care o părăsesc... Apoi, după „obiceiul“ nostru, ne retragem în vecinătatea 
Sfântului Altar din spațioasa absidă, ca să ne închinăm. Fiind cuprinşi de un fior sfânt, 
mulţumim iară şi iară Domnului şi Dumnezeului nostru pentru însoțirea Lui de care ne-am 
bucurat permanent până aici şi ne încredințăm soarta tot în Mâna Lui, pentru tot restul 
drumului rămas. Şi prin Țara Sfântă, şi prin „Valea Plângerii“. Până Acasă!... 

Pe urmă, Îi aducem aminte Domnului, Cel Care pe nimeni nu uită nicicând, de toţi 
preaiubiții noştri rămaşi departe, începând de la cei mai de aproape şi până la cei mai 
depărtaţi. Atât fizic, cât şi spiritual. Şi le cerem tuturor harul Lui cel mântuitor, din chiar locul 
acestei alese şi rare binecuvântări trupeşti şi sufleteşti... 


Gândul ni se întoarce în timp şi se înfioară adânc: în faţa stâncii din faţa noastră a stat 
Însuşi Domnul şi Mântuitorul nostru lisus Hristos!... Pe piatra aceasta de sub Pristolul de 
marmură albă a fost aşezată ofranda acelui copilaş învăţat de scumpa lui mamă să-şi împartă 
merindea cu cei şi mai flămânzi decât el... 

... Plecase de acasă cu bucurie să-L vadă şi el pe Domnul şi să-L asculte, trimis de mama sa 
credincioasă, care n-a putut merge ea însăşi, având alţi prunci în jur... Dar i-a purtat de grijă să 
aibă merinde îndestulătoare pentru drum: cinci pâini de orz şi doi peşti... Cum să-şi închipuie 
fericita mamă că pâinişoarele acelea, frământate cu dragoste de mâinile ei, vor ajunge tocmai 
în Mâinile Domnului, că vor fi binecuvântate şi frânte de El şi că dintr-însele se vor hrăni 
mulțimile de oameni plecaţi să-l asculte Cuvântul?!... 


Dar dacă mama i-a purtat de grijă odorului ei, cum se putea să-l uite Dumnezeu? Astfel, 
între miile acelea de oameni, îl descoperiră ochii atenţi ai apostolului Andrei, făcându-i loc 
până în preajma Domnului şi tot el I-a spus de pâinişoarele şi peştii copilului gata să le 
dăruiască pe toate! 

Apoi, după ce Mântuitorul binecuvântase şi frânsese darul de bunăvoie, ucenicii l-au 
ridicat şi l-au împărțit îndestulător gloatelor flămânde care şedeau pe iarba cea multă din jur, 
aşteptând să-şi stâmpere şi foamea trupului, după cea a sufletului... 

O, ce nu poate face Domnul şi Dumnezeul nostru, al Cărui Nume este Minunat şi a Cărui 
Putere este nemăsurată, precum mila şi dragostea Lui de oameni şi de nevoile lor! Până şi de 
cele trupeşti!... 


Dar acea îmbelşugată agapă care a săturat cinci mii de bărbaţi, afară de femei şi copii, de la 
care au fost strânse douăsprezece coşuri pline cu fărâmituri, anticipa tainic îndestularea 
dumnezeiască a Sfintei Euharistii!... Despre aceasta le va vorbi Domnul a doua zi, în sinagoga 
din Capernaum. 

O, dar mulți dintre cei hrăniți în chip minunat atunci uitară prea repede minunea săvârşită 
doar cu o seară înainte şi nemaiputându-l înţelege şi crede vorbirea, L-au părăsit apoi 
dezamăgiţi! Până şi o parte dintre cei şaptezeci de ucenici ai Săi!... 

Atunci Domnul fusese silit să-i întrebe şi pe cei doisprezece: „Nu vreţi şi voi să vă 
duceţi? “. Iar Simon Petru Îi răspunde în numele tuturor: „Doamne, la cine ne vom duce? Tu 
ai cuvintele vieţii celei veşnice! “... (Matei 14, 13-21; Marcu 6, 30-44; Luca 9, 10-17; Ioan 6, 
1-69). 

O, ce binecuvântată rânduire este aceea ce ni s-a păstrat încă din vechime în Casa lui 
Dumnezeu! În Ziua Domnului, îndestularea trupului vine întotdeauna — trebuie să vină! — 
după ce ne-am hrănit acolo întâi sufletul, atât cu Pâinea Sfântului Cuvânt, cât şi cu Trupul şi 
Sângele Domnului de pe Masa Sfântului Altar pe care El Însuşi „Se frânge şi Se împarte“ de 
aproape două mii de ani spre mântuirea noastră!... 


Pe pardoseala dinaintea Sfintei Mese descoperim o străveche şi preafrumoasă 
reprezentare în mozaic, ajunsă până la noi din secolul V: un coş împletit, străjuit de doi peşti. 
Pentru moment nu înţelegem de ce în el se văd nu cinci, ci doar patru pâinişoare, însemnate 
deasupra cu semnul Sfintei Cruci, ca patru prescuri pentru slujirea Proscomidiei... 

Pentru ochiul nostru nepriceput, a cincia părea că lipseşte... Iscusitul şi credinciosul 
mozaicar rămas anonim, înzestrat se vede cu o inegalabilă sensibilitate artistică şi 
duhovnicească, ştia bine că acea pâinişoară pe care el n-o reprezenta, era Însuşi Domnul, 
pentru că El este Pâinea Vieţii]... (loan 6, 48). 


Biserica Înmulţirii Pâinilor şi Peştilor este un lăcaş de rugăciune modern. A fost târnosit în 
anul 1982 şi aparţine ordinului catolic al benedictinilor germani. În preajma ei este un 
complex de clădiri ce oferă peregrinilor un loc de găzduire. 

Sfântul lăcaş se înalţă chiar pe locul întâi biserici bizantine din secolul IV. Acea primă 
Casă a Domnului a fost mai întâi lovită de un puternic cutremur de pământ, în secolul 6, apoi, 
în veacul următor, a fost făcută una cu pământul de năvalnica armată a perşilor, care i-au şters 
urmele pentru mai bine de o mie de ani... 

Câţiva călugări benedictini au reuşit să identifice acest loc sacru abia în anul 1932, după 
stăruitoare săpături arheologice. Atunci a fost descoperit aici şi un superb mozaic cu varietăţi 
de floră şi faună din zonă, în care predomină lotusul, o plantă din regiunea Nilului, dar aceasta 
era des întâlnită în arta greco-romană. Această minunăţie, precum şi o porţiune din fundația 
primei biserici de aici, acoperită acum cu sticlă groasă. Prin ea se poate desluşi limpede zidul 
dedesubt, care s-a păstrat incredibil de bine peste atâtea veacuri până la noi. 


Minunata bazilică benedictină de azi este construită în stil clasic, având un pronaos şi trei 
naosuri, tăiate la rândul lor de un altul transversal (transept), dând interiorului sfântului lăcaş 
aspect de cruce, şi o absidă destinată altarului deschis. 

Mozaicurile acestei sfinte biserici pline de culoare şi detalii specifice locului sunt 
considerate cele mai reuşite din Țara Sfântă, dintre care cel mai preţios este tocmai acela care 
înfăţişează coşul cu cele patru pâini, aşezat între doi peşti... 

Printre alte comori sacre păstrate aici, este şi o binecuvântată inscripție grecească tot în 
mozaic, aflată în naosul dinspre nord. Aceasta aduce o deplină şi liniştitoare nădejde oricărui 
suflet credincios: «În acest loc sfânt nu-l uită Dumnezeu pe cel smerit»... Murmurăm şi noi 
înfioraţi: O Doamne al Veşnicelor Îndurări, Te rugăm, să nu-i uiţi pe niciunii din cei care Te 
caută pe Tine din toată inima lor, cu credință smerită şi dragoste fierbinte, oriunde pe pământ! 
Dar, Te rugăm, şi mai stăruitor să nu-i uiţi nici pe ceilalți şi mai mulți, care nici să Te caute nu 
ştiu încă!... 

Îmbogăţiţi cu aceste neuitate privelişti şi trăiri, ne îndreptăm spre ieşirea din sfântul lăcaş... 
Pentru a ajunge la celălalt sanctuar al Tabghăi, va trebui mai întâi să ieşim la şoseaua 
principală şi să o luăm în dreapta. Deşi direct ar fi până acolo doar câteva sute de metri, 
intrarea în acea incintă se află pe partea dreaptă a drumului care duce spre Capernaum. 

Dar până să ajungem la şosea, în parcarea largă întâlnim câteva grupuri de creştini cu feţe 
radiind de bucurie: unul din Italia, însoţit de preot, altul din îndepărtata Chină, din Franţa şi 
din Germania. Ba chiar şi creştini din îndepărtata Țară a Soarelui-Răsare (Japonia)!... Cu toții 
sunt pregătiţi să intre în Casa Domnului de aici... Privindu-i, gândim fericiţi: mulțimile vin şi 
azi la Tabga ca oarecând, pentru că nu numai cei de demult au mâncat din pâinile 
binecuvântărilor lui Dumnezeu, ci şi noi cei de azi, fiecare, din orişicare neam!... (loan 6, 26). 


„„„ Poate că nu fără sens aceste două locuri sfinte sunt separate între ele!... Minunea 
Înmulţirii Pâinilor a avut loc la începutul misiunii mântuitoare a Domnului, în vremea când Îl 
urmau nenumărate mulţimi, dar Arătarea Lui la Mare s-a petrecut după Sfintele şi 
cutremurătoarele Sale Patimi şi după Slăvita Sa Înviere — când mai rămăseseră cu El aşa 
puţini... 

Oricărui suflet de peregrin ajuns pe aceste meleaguri îi fac bine câteva momente de 
meditaţie şi cercetare de sine între ieşirea dintr-un sanctuar şi intrarea în celălalt! În acest fel, 
fiecare poate să-şi dea mai bine seama cam pe unde se află el în urmarea Mântuitorului... 


In Biserica «Arătării la Mare»... 


Acest loc sfânt, pe care noi l-am numit «al întrebărilor duioase», se află la capătul dinspre 
mare al unei minunate grădini verzi, plină de linişte îmbietoare la meditaţie şi rugăciune... 

Intrăm în incinta largă cu îndoită emoție şi fior. Cele petrecute aici sunt atât de răscolitoare 
pentru sufletul nostru, care — precum curajosul apostol Petru — Îi promisese Domnului atât de 
mult cândva. Dar care, în urmă, a dovedit nespus de puţin... Fiecare treaptă pe care o coborâm 
spre biserica de lângă mare, ne este în acelaşi timp şi o întoarcere zguduitoare prin timp şi 
prin amintiri dureroase... 


... În secolele 2-3 era prin apropierea acestui loc sfânt o carieră de piatră de calcar, ale cărei 
urme se mai văd şi azi. Nu departe a fost şi locul celei de-a doua înmulţiri a pâinilor (Matei 
15, 32-38; Marcu 8, 1-9). 


Din prima biserică, ridicată aici în secolul 4, n-au rămas prea multe urme. Ruinele pe care 
le vedem acum sunt din zidurile altui sfânt lăcaş, construit în secolul 5, şi care a fost distrus 
tot de perşi, ca prea multe altele din Galileia şi din Țara Sfântă. Acea biserică a fost reparată 
prin secolele 7-8, astfel că la începutul secolului 9 exista aici o mănăstire, numită «Cele 12 
Tronuri». Ea amintea de făgăduinţa Mântuitorului făcută celor doisprezece apostoli că, la 
Sfârşit, ei vor sta pe douăsprezece scaune de judecată şi vor judeca pe cele douăsprezece 
seminţii ale lui Israel... (Matei 19, 28). Dar din acele douăsprezece pietre mari ce erau cândva 
aici, au mai rămas până astăzi doar şase, situate în partea sudică a bisericii de bazalt. 

În vremea lor, cruciații au ridicat aici din ruine cea de-a patra Casă a Domnului, zidind în 
partea de nord şi un turn. Dar şi aceea a fost distrusă în anul 1217 de armatele cuceritorului 
Saladin, astfel că din toate, au rămas pe rând doar câteva dărâmături şi o duioasă amintire 
răscolitoare pentru mulți... 

Biserica de azi este un sfânt lăcaş franciscan, de dimensiuni relativ reduse, construit în anii 
1933-1934, din blocuri de bazalt, pe stânca de bazalt de pe chiar țărmul Mării Galileii. 


Ne apropiem de modesta biserică orientată spre răsărit. Totul ne apare în ea nespus de 
intim, întocmai cum trebuie să fi fost acel mare eveniment petrecut în chiar acest loc! Simţim 
cutremuraţi că aici trebuie să ne descălțăm nu doar picioarele, ci mai ales inima şi mintea... 

Intrăm înăuntru şi ne apropiem de absida Sfântului Altar. Apoi ne prăbuşim în faţa stâncii 
albe de dinaintea lui, lungă de circa 3-4 m şi închinându-ne o sărutăm înfioraţi. În străfundul 
sufletului şi conştiinţei ni se pare că auzim ecoul din ce în ce mai stins al acelei întreite 
întrebări adresată atunci lui Simon Petru, iar acum nouă: «Mă iubeşti tu mai mult decăt... 
alții?»... Ai fost tu în stare să şi dovedeşti asta?... Şi nu mai îndrăznim să ne ridicăm ochii 
umeziţi de „rouă“, pironiţi de mult în pământ, pentru că nu avem răspuns pe măsură!... 

Rugăciunea noastră în acest loc sfânt mai mult e mută. Şi gemută... Ce să-l spunem noi 
Domnului, Care pe toate ale noastre le ştie mai dinainte şi mai bine chiar decât noi înşine?... 

Ne vine în minte şi murmurăm lăcrimând o cântare duioasă, precum momentul 
cutremurător ce s-a petrecut odinioară chiar pe ţărmul acesta. E scrisă de acelaşi „Poet al 
mântuirii noastre“ şi întitulată întocmai ca întrebarea Mântuitorului adresată lui Simon-Petru 
atunci: «Tu Mă iubeşti, iubitul meu?»: 


„— Tu Mă iubeşti, iubitul Meu, mai mult ca orişicare, 
poți tu veni fără-ndoieli pe calea Crucii oare? 
— Da, Doamne, ştii că Te iubesc, dar nu-ndeajuns de tare! 


Vreau să Te iubesc, 

vreau să Te iubesc, 

vreau mai mult şi mai cu foc 
să Te iubesc! 


— Iubitul Meu, tu Mă iubeşti mai mult ca orice-avere, 
poți tu să laşi al lumii tron, să iei a mea durere? 
— Da, Doamne, ştii că Te iubesc, dar încă se mai cere! 


— Iubitul Meu, azi Mă iubeşti mai mult ca ieri pe Mine, 
creşti oare tu iubirea Mea tot mai frumoasă-n tine? 

— Da, Doamne, ştii că Te iubesc, 

dar vreau mai mult, ştii bine! 


— Eşti mulțumit cu cât îi dai şi cât îi arzi iubirii, 
Îmi ştii tu oare îndeajuns dulceața-mpărtăşirii? 
— Nu, Doamne, ci mai nalt mi-aş vrea altarul dăruirii! 


Ajută-mi, Preaiubitul meu, iubirii proşternute, 
să-Ți verse mirul cel mai scump al lacrimii tăcute, 
ca rana cea mai din adânc să-Ţi spele şi sărute... “ 


.. Mai sărutăm încă o dată îndelung şi durut stânca aspră pentru buze, dar sfântă şi 
mângâietoare pentru inima noastră răscolită de amintiri şi mustrări adânci din vremea de 
demult. Le va veni şi acestora „vremea spovedaniei“ la locul potrivit din „Curtea lui... 
Pilat“!... 

Alături de noi îngenunchează, vizibil emoţionaţi şi ei, o călugăriţă catolică şi un grup de 
peregrini ruşi. Prin oricare din aceste locuri din Țara Sfântă nu mai este nicio distanţă între 
suflete şi încredinţări. Aici, cu toţii se numesc simplu şi frumos ca în primele veacuri: 
peregrini creştini — şi credem din tot sufletul că aşa trebuie să fie şi în Împărăţia lui 
Dumnezeu între cei învredniciţi să ajungă Acolo. Chiar dacă în ea sunt multe lăcaşuri, după 
cum este scris, cu siguranţă că între ele nu va fi niciun „gard“, ca pe pământ... (loan 14,2). 

O, slavă Ție, Domnul şi Mântuitorul nostru lisus Hristos, pentru toate lucrările Tale 
minunate! Dar şi mai mult pentru cea a înfrățirii oamenilor îngenuncheaţi la picioarele Tale! 
Căci acest măreț ideal numai Tu îl poţi înfăptui cu adevărat încă de aici de pe pământ şi 
pentru totdeauna! O Doamne Iisuse, Te rugăm stăruitor să grăbeşti înfăptuirea lui!... 


Ceasul întrebărilor duioase... 


... O placă de marmură albă rezemată de stânca de bazalt din faţa Sfântului Altar poartă 
inscripţia: «Mensa Christi»... Cele două cuvinte amintesc peregrinilor că în chiar acest loc îi 
aşteptase Domnul, după Învierea Sa din morţi, pe şapte dintre ucenicii Săi, tocmai când ei 
erau nu doar dezamăgiţi şi singuratici, ci şi flămânzi şi osteniți după truda zadarnică de-a 
lungul unei nopţi întregi. Şi după câteva zile petrecute fără Învățătorul, când însăşi viaţa lor 
părea o barcă goală, rămasă fără cârmă şi plutind în derivă... 

Dar ca o puternică dovadă că Domnul nu-i lasă nicicând singuri şi părăsiţi pe ai Săi — mai 
mult decât e necesar! -—, tocmai atunci venise la ei şi privea compătimitor la zbaterea lor 
neputincioasă... 

Ştiindu-i flămânzi, Mântuitorul Înviat îi întrebă cu glasul celei mai duioase mame: , Copii, 
aveți ceva de mâncare? Şi pentru că n-aveau nimic prins în năvodul lor, i-a îndemnat cu 
aceeaşi căldură: „Aruncaţi mreaja în partea dreaptă a corabiei şi veţi afla! “... 

Ascultând de îndemnul «Străinului de pe Ţărm», năvodul li s-a umplut pe dată în chip 
minunat, încât nu-l mai puteau trage de mulțimea peştilor. Atunci, dintre cei şapte pescari 
osteniţi, „ucenicul pe care-l iubea lisus“ L-a recunoscut pe Domnul şi i-a descoperit asta şi 
lui Petru, precum în seara Cinei când îşi rezemase capul pe pieptul Mântuitorului... 

Încingându-şi haina, căci era dezbrăcat, Simon Petru s-a aruncat în ape, ca să ajungă cel 
dintâi la țărm. Ardea de nerăbdare să mai poată avea o clipă de intimitate cu Domnul său, de 
Care se lepădase ca un nemernic nu cu mult înainte, în curtea Marelui Preot!... (loan 18, 15- 
27). 

După ce au ajuns cu toţii la mal, «Străinul» le-a spus: „,Aduceți din peştii pe care i-ați prins 
acum! “*. Din nou, Petru o ia înaintea celorlalți, grăbindu-se să tragă mai aproape de țărm 
corabia lor plină cu cei o sută cincizeci şi trei de peşti mari... Dar până să aducă ei din peştele 


prins, Domnul i-a invitat mai întâi la masa Lui: peşte fript pe Jăratec şi pâine îndeajuns... (loan 
21, 1-14). 

Niciunul dintre ucenici nu îndrăznea să întrebe: cine-i «Omul de pe Fărm»? Sau: de unde 
are El bucatele acelea în chiar răsăritul soarelui, pe malul pustiu?... Fiecare era deplin 
încredinţat că Acela este Domnul lor Cel Înviat din morţi. Iar dovada de netăgăduit era însuşi 
glasul Lui cel mereu inconfundabil! Acelaşi glas după care L-a recunoscut şi Maria 
Magdalena în dimineaţa Învierii, în preajma mormântului gol de lângă stânca Golgotei... 


O, câte semnificaţii sfinte şi adânci are fiecare din amănuntele descrise aici de sfântul 
evanghelist loan! Dintre care cele mai multe ne rămân încă nepătrunse nouă... 

Ne amintim înfioraţi că pe stânca aceasta, ocupată acum de intimul lăcaş de rugăciune, 
avusese loc odinioară, în urma prânzului, acel dialog duios între Domnul Iisus, după Înviere, 
şi apostolul Petru, după lepădare. Se poate că ceva mai de-o parte! Ca să nu-i fie prea greu 
ucenicului pocăit!... 

Se pare că întreita întrebare a Mântuitorului se adresa nu «lui Petru», ucenicului care 
primise numele acesta nou după chemarea sa la apostolie (Marcu 3, 16; loan 1, 42), ci «lui 
Simon», adică acelui ins de dinainte de a-L cunoaşte... Pentru că numai acela care încă nu-L 
cunoşte deplin pe Domnul se poate lepăda!... 


... Dar întrebarea Mântuitorului Înviat era rostită cu aluzie fină la vorbele curajoase ale 
celui mai cutezător dintre ucenici în seara Cinei de Taină, rămase după numai câteva ceasuri 
doar nişte vorbe goale: 

— «Simone, fiul lui lona, Mă iubeşti tu mai mult decât aceştia?» 

Întreitul răspuns al Apostolului Petru, fiecare fiind şoptit mai dureros decât cel dinainte, îl 
reaşază pentru totdeauna pe ucenicul pocăit la vrednicia de dinainte de cădere... (Marcu 14, 
26-31; loan, cap. 21). Nimic mai mult! Şi nimic mai puţin... 

Dar ce har necuprins de mare aducea fiecare nouă rostire a Domnului după răspunsul 
ucenicului spăşit cu care vorbea El atunci, au înţeles prin vremi doar aceia care, ca şi Simon, 
au experimentat ei înşişi cât de bun şi de milostiv este lisus cel Răstignit... Chiar şi după 
momentul nefast al unei lepădări!... 


.... leşim cutremuraţi din biserică şi ne îndreptăm spre marginea lacului. Valurile apelor 
liniştite ajung până la picioarele noastre. Îmi descalț încălțămintea şi intru cu fior în apa 
încălzită de soarele fierbinte, cugetând: de câte ori vor fi făcut la fel şi apostolii Domnului şi 
chiar El Însuşi, răcorindu-Și în apele mării tălpile prăfuite pe drumurile Galileii!... 

Privind apoi la stânca pe care se înalță Casa Domnului, descoperim o placă cu trei cuvinte 
de înştiinţare pentru peregrini, însemnate în engleză: «Numai pentru rugăciune!...». Cu 
adevărat, în acest sfânt şi emoţionant loc nu trebuie să se mai petreacă nimic altceva decât 
rugăciune şi cercetare de sine, lacrimi şi tăcere!... 

Cum nivelul apelor mării este destul de scăzut acum, descoperim uşor în apropierea 
bisericii de granit şase bolovani mari ce răzbesc la lumină prin prundişul din apropierea 
țărmului. Ei amintesc de cele «12 Tronuri» câte au fost odată. Dar numai jumătate din ele au 
mai rămas până astăzi! 

Cugetând la semnificaţia lor sufletească, gândul ni se duce la realitatea de azi a lumii 
creştine (s1c!...) în ce priveşte „scaunele“... Şi gândim că şi aceste şase sunt mult prea multe! 
Poate că îndestul ar fi un singur tron, iar pe el să stea pentru totdeauna un Singurul Judecător 
şi Domn: Acela Care, mai întâi, Şi-a dat viaţa pentru noi toţi!... 

Cât de adânc duhovniceşti şi ce înţelepţi s-au dovedit Sfinţii Părinţi la cel dintâi Sinod 
Ecumenic (din anul 325 de la Niceea), abia scăpaţi de prin furtunile persecuțiilor cumplite şi 
îndelungi, când şi-au ales ca preşedinte Sfânta Scriptură! Ei au aşezat Cartea Domnului cu cea 


mai sfântă evlavie pe scaunul din frunte... Acela rămăsese gol şi nerâvnit de nimeni, pentru că 
absolut niciunul dintre ei n-a dorit şi n-a îndrăznit să se aşeze pe el, socotindu-se nevrednic de 
o aşa responsabilitate. Atunci!... Se pare însă că de această dumnezeiască înţelepciune şi 
adâncă dovadă de smerenie s-au învrednicit din ce în ce mai puţini şi tot mai rar urmaşii 
Sfinților Părinţi de atunci..., pe măsură ce flăcările „cuptorului de şapte ori încins“ rămân tot 
mai necunoscute de cei mai mulţi dintre ei!... (Daniel 3, 19). 


... Apropiindu-ne de țărm, observăm în crăpăturile bolovanilor găunoşi nenumărate hârtiuţe 
răsucite strâns... Ne dăm imediat seama că sunt bileţele lăsate de peregrinii trecuţi pe aici 
înaintea noastră. Ne întrebăm: vor fi tăinuind ele întrebări sincere sau dorinţe curate, 
mulţumiri recunoscătoare sau lacrimi de căință pentru căderi şi lepădări? Sau din toate câte 
puţin... Dar pe toate acestea le ştie bine Acela Căruia I-au fost şi „adresate“ de fapt, în taina 
cea mai adâncă!... 


Urcând iarăşi pe țărm, ni se bucură inima când vedem un grup de peregrini greci 
adunându-se la umbra deasă a unui copac înalt de lângă intrarea în biserica cea zidită pe 
stâncă. Doi preoţi cu feţe luminoase încep să slujească o ectenie de mulțumire... 

Ceva mai departe, un preot franciscan ne răspunde călduros şi binevoitor la câteva 
întrebări. Dincolo, două măicuţe franciscane cu chipuri fericite discută cu trei creştini din 
îndepărtata Chină. Le cerem îngăduinţa şi ne fotografiem împreună. Niciunii nu ne simţim 
străini faţă de ceilalți sau obosiţi de alergarea de până aici, nici departe de ţară!... Ce 
importanţă mai pot avea toate acestea aici, când frații noştri în Hristos sunt cei de lângă noi! 
Pentru că întreg pământul al Domnului este... (Psalm 23/24, 1). 

După o clipă, ne luăm rămas-bun şi de aici şi ne îndreptăm spre ieşire. Simţim încă o dată 
şi tot mai puternic cu fiecare zi că oricât de mult am rămâne pe aceste meleaguri, timpul nu 
ne-ar ajunge nicicum să cercetăm toate locurile sfinte. Sărmana noastră inimă, pururi nesătulă 
de Frumos şi de trăiri duhovniceşti înalte, tot nu s-ar vrea dusă niciodată de aici... 


Pe Marea Galileii... 


Cu inima înfiorată de aceste trăiri fericite, întoarcem către Tiberias. Dar în dreptul 
Chibuţului Ginossar, virăm la stânga şi ne îndreptăm spre port, dorind să ne îmbarcăm pe 
vreuna din corăbiile ce ies de aici în larg. Dar tocmai în timp ce ne apropiem de ponton, 
corabia din faţa noastră, plină de peregrini, se desprinde lin de țărm. Ajunsesem prea târziu! 

În fiecare zi apele Chineretului sunt brăzdate de multe corăbioare ce amintesc, nu doar prin 
înfăţişarea lor, cât mai ales prin entuziasmul peregrinilor de pe ele, de corăbiile cu pânze din 
vremea Mântuitorului... 


Rămaşi pe țărm, privim cu regret în urma ambarcaţiunii ce se depărtează în larg fără noi — 
mai ales pentru că nu ştim cât timp va trebui să aşteptăm până va ancora o altă corabie. Ne 
mângâiem însă amintindu-ne de câteva evenimente evanghelice petrecute prin preajmă, pe 
lângă nenumărate altele tot pe atât de minunate, dar rămase nescrise... 

„„„ Pe aceste ape plutea odinioară corabia ucenicilor, depărtată puţin de țărm la porunca 
Mântuitorului, când mulțimile venite să-L asculte ori să se vindece Îl îmbulzeau din toate 
părțile, fiecare dorind să fie cât mai lângă El... (Matei 13, 1-2; Luca 5, 1). 

Pe întinderea aceasta liniştită de ape potolise odată Domnul furtuna dezlănţuită ca din senin 
asupra corabiei gata să piară cu tot cu ucenici. Ei încă nu pricepuseră că nicicând nu se poate 


scufunda corabia ce-L poartă pe lisus. Nici chiar atunci când se pare că El doarme la cârmă!... 
(Marcu 4, 35-41). 

Din aceste ape adânci au pescuit apostolii o mulţime de peşti, încât începură să li se rupă 
mrejele, când le-au aruncat la porunca Domnului! După ce, fără El, trudiseră zadarnic câte o 
noapte întreagă — şi la începutul, şi la sfârşitul uceniciei lor cu Mântuitorul... (Luca 5, 1-11; 
Ioan 21, 4-6). În urma acelei prime pescuiri minunate, bătrânul Petru, conştient poate pentru 
întâia oară de nevrednicia lui, s-a aruncat la picioarele Domnului, implorându-L: „/eşi de la 
mine, Doamne, căci sunt om păcătos!“ (Luca 5, 8). Încă nu ştia că Domnul, Cel Care „nu 
vrea moartea păcătosului, ci să se întoarcă din calea lui şi să fie viu“, nu-l abandonează pe 
cel căzut. Şi cu atât mai puţin aceasta când el ajunge să-şi recunoască nenorocita-i stare!... 
(Ezechiel 33, 11). 

Umblând pe valurile acestei mări venise altădată Domnul lisus spre ucenicii Săi. Era după 
o noapte de rugăciune petrecută în locuri pustii şi imediat după întâia înmulţire a pâinilor... 
Venea să-i izbăvească de valurile şi vânturile care clătinau corabia lor, gata s-o scufunde. 

Văzându-L că vine spre ei păşind peste valuri, pe apostoli îi cuprinseseră spaima. Şi 
crezând că văd o nălucă, au ţipat îngroziţi. Ei s-au liniştit deplin abia când Mântuitorul le-a 
adresat cele trei cuvinte pline de putere, repetate de mii şi mii de ori prin toate veacurile 
copiilor Săi ajunşi uneori în încercări şi mai cumplite ca atunci: „ Îndrăzniți! Eu sunt! Nu vă 
temeţi!... “ (Marcu 6, 50). 

Dar pentru a se convinge că într-adevăr Acela e Domnul, şi nu o nălucă, Petru L-a 
încercat: „Doamne, dacă eşti Tu, poruncește să vin la Tine pe ape!“ Bătrânul apostol era 
încredinţat că atunci când Domnul porunceşte ceva, totul devine cu putinţă. Chiar şi umblarea 
pe ape!... Pentru că „EI zice — şi se face. Porunceşte, şi ce porunceşte ia ființă...“ (Psalm 
32/33, 9). 

La chemarea Mântuitorului, curajosul Petru a părăsit corabia, păşind hotărât către El. 
Pentru câteva clipe, ucenicul nu mai vedea nici valuri, nici vânturi, nici primejdii, ci numai pe 
Mântuitorul său Preaiubit spre Care pornise şi pe ape, nu numai pe uscat!... Şi atâta vreme cât 
a privit numai la El, nu simţea pe aproape niciuna din primejdii, ci păşea pe valuri cu aceeaşi 
uşurinţă ca pe uscat!... 

Numai că îndată ce şi-a luat ochii de la Domnul său, privind cu îngrijorare la valurile mari 
şi la vântul puternic, el a început dintr-o dată să se clatine şi să se scufunde. Şi dacă Mâna 
Mântuitorului nu s-ar fi întins salvator spre el, bătrânul pescar, cu toată experienţa lui pe 
mare, ar fi pierit îndată, înghițit de ape... Dar Domnul l-a scăpat, apucându-l de mână, şi 
zicându-i: ,„ Puțin credinciosule, de ce te-ai îndoit? “. 

Apoi, pe când se suiau amândoi la ceilalți ucenici, marea s-a liniştit de tot, ca şi cum aşa 
fusese dintotdeauna... lar cei din corabie, recunoscând puterea Lui dumnezeiască, I s-au 
închinat, mărturisind înfioraţi: „ Cu adevărat Tu eşti Fiul lui Dumnezeu!“ (Matei 14, 22-33). 


„.. Privind în urmă prin anii de demult, ne amintim cu fior cum de atâtea ori am trecut „pe 
aici“... Pornisem şi noi „pe ape“ după Domnul prin întunericul acela ce părea fără capăt, când 
umblarea pe calea credinţei era din ce în ce mai primejduită! Când scrierile sfinte — şi aşa 
puţine! — erau urmărite necruţător, cu atât mai mult, manuscrisele oamenilor aleşi ai lui 
Dumnezeu!... Atunci, până şi simpla deţinere a unei maşini de scris nedeclarată era pedepsită 
cu ani de închisoare, dar dacă o mai şi foloseai „în scopuri interzise“!... 

O, de câte ori am păşit după Domnul în toţi anii aceia „pe valuri“! Şi tremurând... Ducând 
sau aducând „comoara Cuvântului“, scris de mână sau dactilografiat, ascunsă la piept sau 
trudind la multiplicarea ei, „cu uşile încuiate, de frica iudeilor “..., precum ucenicii 
Mântuitorului când , mergeau îngroziți după El“, urcând spre Ierusalim... (Marcu 10, 32). 

De câte şi mai câte ori am strigat atunci şi noi spre Domnul, iar El ne-a ascultat, izbăvindu- 
ne de orice primejdie! Pentru că El ştia bine cât de slabi eram şi cum ne-ar fi înghițit 


„valurile“ acelea, mai ceva ca pe sfântul apostol odinioară! În vremea aceea, rugăciunea şi 
cântarea ne readuceau pacea şi încrederea să păşim mai departe. Dar tot „pe ape“!... De aceea, 
cântam rugându-ne şi ne rugam cântând cântările fără seamăn de frumoase cu care a 
binecuvântat Dumnezeu Lucrarea Lui, precum aceasta: 


„Suflă vântul contra noastră, suflă ne-ncetat 

să ne-ntoarcă de pe drumul cel adevărat, 

să ne-ntoarcă iar spre moarte şi-nspre iad napoi: 
Te rugăm, Iisuse Doamne, fii mereu cu noi! 


Vino-n luntrea vieții noastre, stai la cârma ei 
şi condu-ne Tu cu bine printre norii grei! 

Nu vrem să opreşti furtuna care s-a pornit, 
dar rămâi în luntrea noastră până la sfârşit! 


Peste valurile grele să ne treci mereu, 
îndreptar având lumina şi Cuvântul Tău, 
să ajungem toţi cu pace, Lisuse iubit, 
Sus, la Țărmul Fericirii ce ne-ai pregătit]... “ 

... După câteva momente, ancorează o altă corabie, venind din larg. Coborâm cu emoție în 
ea, în vreme ce se leagănă sub noi... Constatăm bucuroşi că unul dintre membrii echipajului 
vorbeşte cât de cât limba noastră, semn că din ce în ce mai mulți români ajung şi pe Marea 
Galileii în peregrinajul lor prin Țara Sfântă. De la acest om aflăm că ambarcaţiunea care 
plecase înainte avea la bord un grup de compatrioți de-ai noştri. Regretăm că n-am putut 
călători împreună cu ei, dar nu mai putem schimba! Învățăm şi din asta cât de important este 
să ajungi întotdeauna la vreme atunci când doreşti neapărat să mergi undeva şi mai ales când 
ştii dinainte orarul plecărilor... 

Curând apare pe ponton şi coboară la noi un grup de creştini din îndepărtata Indie, 
îmbrăcaţi în frumoasele lor veşminte orientale. După ce pornesc motoarele, ne desprindem lin 
de ponton şi înaintăm spre nord-est, destul de aproape de țărm. În apropierea noastră plutesc 
câteva ambarcaţiuni mai mici, iar departe în larg se zăresc alte corăbii şi vaporaşe. În fiecare 
din ele sunt zeci de peregrini care îşi trăiesc în felul lor bucuria ajungerii pe „Marea lui 
Iisus“... 

Grupul indienilor începe să cânte emoționant de frumos, întâi imnul lor național, apoi mai 
multe cântece creştine pe care nu le putem înțelege cu mintea... Desprindem însă din cântare 
Numele Aceluia prin care au fost răscumpărați şi ei, şi noi: IISUS... Privindu-i cu ce 
însuflețire îşi exteriorizează bucuria de a pluti pe aceste ape, chiar dacă în alt fel decât noi, 
inima ni se umple de fericire şi ochii, de „rouă“... 


În timp ce ascultăm explicaţiile sumare ale cârmaciului, deschid Sfânta Scriptură şi îmi 
reîmprospătez încă o dată „pe viu“ descrierile sfinților evanghelişti despre umblările 
ucenicilor cu Învățătorul lor pe Marea Tiberiadei... Este atât de impresionant să poţi citi 
cuvintele sfinte pe chiar locul despre care vorbesc! (După ce ne-am întors din Israel, ori de 
câte ori deschid Cartea Domnului, imaginaţia îmi zboară dintr-o dată acolo — şi retrăiesc totul 
alevea...). 


„.. Pe ţărmul din stânga noastră rămâne mai întâi Tabgha, cu cele două locuri neuitate ale 
sale de care abia ne-am despărțit... Ceva mai sus, dar relativ aproape de mare, rămâne 


Muntele Fericirilor, cu bisericuţa grațioasă din vârful colinei neuitate. Apoi, Capernaumul, cu 
ruinele şi „istoria“ lui... 

Dincolo, pe un dâmb, zărim locul Betsaidei, iar ceva şi mai departe, pe malul răsăritean, se 
desluşesc dealurile uscate şi ţărmul gadarenilor de odinioară, rămase o vreme tot neprimitoare 
Domnului şi Evangheliei Lui. Acestea amintesc de porcii înecaţi în ape şi de nefericiţii lor 
stăpâni care mai degrabă şi-au respins mântuirea, chiar atunci când Mântuitorul venise până la 
ei şi pentru ei... 

O, dar prin vremile ce au urmat, câţi nebuni vor mai fi făcut întocmai ca aceşti nefericiţi, 
zădărnicind planul lui Dumnezeu de mântuire! Atât pentru ei, cât şi pentru urmaşii lor. Până 
cine ştie când!... 


Cârmaciul îndreaptă corabia noastră „la adânc“... (Luca 5, 4). Muntele Fericirilor şi 
cetăţile din preajma lui rămân tot mai departe în spatele nostru... Undeva în zare se desluşeşte 
ţărmul sudic al mării cu locul de unde Iordanul îşi croieşte alt drum spre Marea Moartă. 

... Dar prea curând apare în faţă oraşul Tiberias de pe ţărmul apusean — şi înţelegem că 
„umblarea noastră pe ape“ se apropie de capăt. Înainte de coborâre, ne fotografiem împreună 
cu grupul creştinilor din India. Şi unii, şi alţii simţim fericiţi ceva din harul păcii şi înfrățirii 
adus de Mântuitorul nostru lisus Hristos prin Evanghelia Sa, tuturor oamenilor de 
pretutindeni, din orice neam şi de orice limbă, chemându-i la mântuire pe toți şi făcându-i 
dimpreună fraţi... (Apocalipsa 7, 9). Apoi ne despărțim de ei cu un «Good bye in heaven]...» 
(La revedere, în ceruri!). 

În ultima clipă la doar câţiva paşi de țărm, unul dintre corăbierii noştri aruncă simbolic 
năvodul în ape... Dar nimic nu intră în el! Mai încercă o dată, şi tot în zadar... Se vede că şi 
noi suntem tot singuri! Ba încă mai ceva ca odinioară apostolii Domnului! Şi nu-i nimeni să 
ne spună duios ca lor: «Aruncați mreaja în partea dreaptă!...» (Ioan 21, 6), dar şi dacă ar fi 
Acela, s-ar putea să n-aibă cul... 

.. O, sărmanii de noi, ce slabi şi singuri suntem fără Tine, Doamne! Te rugăm, îndură-Te 
încă şi încă şi de neputinţa şi nevrednicia noastră!... 


Corabia se apropie încet de ponton şi peregrinajul nostru pe Marea Tiberiadei se sfârşeşte. 
A fost aşa de plăcut să plutim pe întinderea aceasta albastră cu nume unic! Ne luăm un duios 
«rămas-bun» de la echipajul binevoitor al corabiei şi în timp ce ne îndreptăm spre scara ce 
duce pe ponton, mulţumim Domnului pentru însoțirea şi paza Lui peste aceste adâncuri de 
ape, cu atât mai mult cu cât nu ştim să înotăm!... Apoi, părăsim ambarcaţiunea şi ajungem din 
nou pe ţărmul galileian. 


„Viaţa noastră este o călătorie spre cer, asemănătoare unui tren ce stă totdeauna gata de 
plecare spre veşnicie... Noi trebuie să fim gata permanent, căci nu ştim ziua, ceasul şi 
minutul când pleacă acest «tren». “ 


Preot Iosif Trifa 


În Muzeul «Ygal Allon» 


În imediata apropiere a portului Ginossar se află o clădire ultramodernă ce adăposteşte un 
muzeu original. Intrăm înăuntru şi vizionăm un scurt film documentar cu descoperirea din 
ianuarie 1986 în mâlul de pe fundul lacului Chineret a unei corăbii foarte bine conservată. 
Dimensiunile acesteia sunt: 8,2 m lungime, 2,3 m lăţime şi 1,2 m înălțime. După toate 
probabilitățile, în urma cercetărilor cu aparatură ultraperformantă şi metode ştiinţifice 
sofisticate, se pare că aceasta a fost, dacă nu corabia cu care a călătorit Mântuitorul şi ucenicii 
Săi pe Marea Galileii, atunci una identică aceleia. 

Preţioasa relicvă este expusă într-o încăpere spațioasă, cu condiţii speciale de temperatură 
şi umiditate, pe un suport metalic de bare de inox. Aflăm că aceasta a fost construită din nu 
mai puţin de douăsprezece (!) specii de lemn, care se pretau acelei utilizări, printre care cele 
mai cunoscute nouă sunt cedrul şi pinul, sicomorul şi terebintul, salcia şi chiar Spina Christi, 
copacul din care a fost făcută cununa de spini care a încununat fruntea Mântuitorului... 

În urmă, părăsim şi muzeul, uimiţi de toate cele văzute. Apoi, ne îndreptăm spre maşină şi 
întoarcem pe drumul ce duce de-a lungul țărmului spre Tiberias şi la vremelnica noastră casă 
din vecinătatea lui... 


După cină, ne îndreptăm în ceas de seară către Prăpastia Arbel din vârful dealului ce 
străjuieşte satul nostru în marginea de sus. Cu maşina, suntem acolo într-o clipă. Ne rotim 
privirile peste toate împrejurimile, care de la înălțimea asta se văd atât de bine. Sprijiniţi de 
balustrada solidă şi bine întărită în stânca de la buza prăpăstiei, privim la soarele din ce în ce 
mai pal, care se pleacă spre orizont, în timp ce , lumina fuge spre depărtări de lumi pustii... “, 
după expresia poetică a marelui Traian Dorz. 

Ce tainic de frumoasă este Țara Canaanului! Mai ales când o priveşti de sus... Deşi s-a 
înserat, se disting încă mult-disputatele Înălţimi Golan şi dealurile din jurul lor. Pe rând, ici- 
colo se aprind lumini, a semn că şi pe acele meleaguri primejduite trăiesc mii de destine, în 
timp ce un ochi treaz veghează cu preţul multor riscuri la liniştea lor... 

Dar şi mai de sus, din înaltul cerului înstelat, veghează peste pământul întreg Cel Întrupat 
în Nazaretul Galileii!... Acela Care a peregrinat din deal în deal şi din vale în vale în căutarea 
«oii Sale cele pierdute». Mai întâi, din Magdala până în Siharul Samariei şi din Capernaum 
până în Ierihon. Apoi, din Ierusalim până la marginile lumii. Şi în cele din urmă, până în 
fundătura în care m-a găsit şi pe mine, nevrednicul!... 


Întorcând spre casă, gândim: ce bine-i când ai unde să-ţi pleci capul! Dar Fiul Omului nici 
măcar atât n-a avut! Pentru a rămâne al tuturor, El rămânea mai întotdeauna al nimănui. Abia 
din când în când îi avea şi El aproape pe cei puţini-puţini care ÎI primeau, până când o puteau 
face... Iar când trebuia să plece şi de acolo, neglijat sau izgonit, încerca alte uşi. Şi aşa prin 
toate veacurile până azi şi până la sfârşit... (Luca 9, 58; Apocalipsa 3, 20). 

O suflete al meu, adu-ţi bine aminte: I-ai deschis tu oare Domnului măcar din când în când 
uşa inimii tale? Dar chiar şi atunci: pentru câtă vreme Şi-a putut El odihni capul în sălaşul 
sufletului tău?... Vezi dacă El mai aşteaptă prin preajmă şi grăbeşte să-L primeşti până se mai 
poate şi până nu pleacă pentru totdeauna şi de la tine, cum a plecat de la atâţia... Deci fii treaz 
şi veghează! 


„.. A fost atât de frumos şi azi pe urmele lui lisus din Nazaret!... Slavă şi mulţumire Ție, 
Doamne al Minunilor, pentru harul Tău nespus de bogat pe care l-ai revărsat şi spre noi! Te 
rugăm să Te milostiveşti de noi şi de acum înainte şi să nu laşi ca harul acesta să fie doar unul 
vremelnic şi în zadar, ci el să ne învrednicească de mântuirea Ta veşnică din Canaanul cel de 
Sus... 


„Spre munţi, suflete al meu“!... 


Ciripitul dulce al păsărelelor de prin pomii grădinii „noastre“ o ia mult înaintea zorilor cu 
cântările lor de slavă aduse Divinului Creator Care le-a făcut şi pe ele. Plănuisem ca în ziua 
asta să ne îndreptăm spre munţii din nordul extrem al Israelului. Astfel că după ce coborâm 
povârnişul Tiberiasului şi ajungem în vecinătatea mării, virăm la stânga şi înaintăm pe drumul 
ce duce spre Capernaum. Dar după ce trecem de Magdala, lăsăm la dreapta Tabgha şi 
Capernaumul, Muntele Fericirilor şi Horazinul cu minunatele împărtăşiri de ieri şi începem să 
urcăm pe drumul ce duce tot mai spre miazănoapte. 

Curând ajungem la răscrucea Rosh Pina. Aflasem că aceasta a fost cea dintâi aşezare 
evreiască din Galileia de după îndelungul exil, cu imigranţi proveniţi din România încă de 
prin anul 1892. Casele şi le-au clădit ei, iar un baron credincios, Edmond Rothschild, le-a 
clădit sinagoga... Tot în Rosh Pina mai este şi un interesant şantier arheologic. Dar cine oare 
şi când le-ar putea cerceta pe toate în ţara asta plină de istorie biblică?... 


Pe coasta dealului, de ambele părți ale drumului pe care urcăm, terenurile sunt pline de 
pietre. Ca şi cum pământul acesta nimic n-ar fi rodit nicicând, nici chiar spini şi pălămidă, 
după cuvântul Creatorului de după căderea lui Adam, ci numai pietre şi bolovani!... (Facere 3, 
17-18). Dar pentru harnicii israeliți, hotărâți să-şi reconstruiască ţara din temelii, realitatea 
aceasta aspră nu-i nicidecum o piedică! Ei ştiu că orice pustietate poate fi transformată prin 
muncă stăruitoare în pământ roditor! Parcă sub ochii noştri se împlineşte chiar în sens propriu 
profeția care spune că „Pustia şi țara fără apă se vor bucura; pustietatea se va veseli şi va 
înflori ca trandafirul, se va acoperi cu flori şi va sări de bucurie, cu cântece de veselie şi 
strigăte de biruinţă, căci i se va da slava Libanului, strălucirea Carmelului şi a Saronului... “ 
(Isaia 35, 1-2). 

Din loc în loc se văd multe parcele de teren, curățate de piatra nefolositoare cu utilaje 
puternice, care au împins-o spre margini. Pe urmă, pământul a fost scormonit de tractoare cu 
pluguri mari şi apoi cultivat. Prin livezi, de-a lungul rândurilor de pomi, se văd furtunuri de 
cauciuc sau chiar sisteme de irigare prin stropire. Fiecare asigură nevoia vitală de apă a 
pământului acestuia dogorit de soarele fierbinte. Datorită irigaţiilor, culturile de aici sunt 
incredibil de verzi, chiar pe căldura asta. lată ce poate face mâna harnică şi pricepută a celui 

Peste tot, Israelul zilelor noastre pare un vast şantier şi o grădină roditoare. Poporul acesta 
îşi re-creează pământul ţării, primit prin făgăduinţă divină, potrivit poruncii dintru început a 
Creatorului. O, dacă s-ar întâmpla tot aşa şi cu sufletele acestea rămase tot în aşteptarea lui 
Mesia, Care, după îngustimea necredinţei lor, încă n-a venit!... Pentru că, atunci când venise, 
poporul de atunci nu L-a recunoscut! O, dacă L-ar recunoaşte şi L-ar primi măcar astăzi, cum 
ar sosi atunci dintr-o dată vremea mântuirii întregului lor neam, întocmai cum le-a fost 
promis! Pentru credincioşia părinţilor lor din Vechime... (Romani 11, 26). 


.. În dreapta noastră, de-a lungul unei lungi întinderi de pământ, este o zonă cu multe 
lacuri: Ha-Hula Valley. În hotarele acesteia se află şi renumita Rezervaţie Hula Valley. Pe un 
teren de 15.000 de acri (circa 6.000 ha), situat între Înălţimile Golan şi Munţii Libanului, până 
în anul 1947 era «Țara mlaştinilor». Un spaţiu vital pentru mii de păsări migratoare între 
Europa şi Africa. Dar în anul 1951, guvernul israelian a decis să redea agriculturii acele 
terenuri mlăştinoase, păstrând însă o parte pentru cea dintâi Rezervaţie Naturală din ţară. Aici 
se mai păstrează încă o floră şi o faună cu multe soiuri şi specii deja dispărute. Printre 
cascadele de apă, continuă să trăiască şi azi peste 200 de specii de păsări: cormorani, bâtlani, 


pelicani, vulturi, berze, cocori etc., precum şi bivoli sălbatici. Pe o potecă de circa 1,5 km din 
acest spaţiu, de o inegalabilă frumuseţe, te poţi plimba liniştit şi relaxat... 


În cele din urmă, ajungem la Rezervaţia naturală «Tel Dan», situată aproape de nordul 
extrem al hotarului Israelului cu Libanul. Ea cuprinde şi locul străvechii cetăţi Leşem, cucerită 
prin sabie de către israeliți din mâinile amoriţilor, la finalul expediției lor de cucerire a Ţării 
Făgăduinţei, numind-o «Leşemul lui Dany. Aceasta era atunci cetatea din marginea dinspre 
miazănoapte a Canaanului... (losua 19, 47-48). 

După destrămarea Regatului de nord al Israelului, au rămas foarte puţine informaţii despre 
această cetate. Săpăturile arheologice efectuate aici în 1966 au scos însă la iveală urme din 
perioada anilor 2.700-2.400 înainte de Întruparea Domnului Iisus. 

Rămânem uimiți privind la zidul uriaş care împrejmuia cândva cetatea Leşem. Este făcut 
din bolovani neprelucraţi, intercalați între straturi de pământ şi prundiş, având la bază o 
grosime de 60-70 metri şi o înălţime de 10-15 m! 

Trecem apoi prin «Poarta Israelită» şi ajungem la un loc mai înalt, unde găsim, 
reconstituite, un altar pentru jertfe şi altul pentru arderi de tot din vremea lui leroboam: anul 
930 înainte de Hristos. 

Sfânta Scriptură reţine că „leroboam era om tare în putere“. De aceea, „Solomon, băgând 
de seamă că acest om tânăr ştie să facă treabă, l-a pus dregător peste lucrătorii de corvoadă 
din casa lui Iosif“... Numai că, după moartea celui mai înţelept rege al Israelului, leroboam a 
profitat de lipsa de maturitate a tânărului Roboam, fiul lui Solomon, şi, râvnind la tron, a 
reuşit să dezbine regatul, atrăgând de partea lui zece seminţii. 

Apoi, pentru a-şi păstra gloata de partea sa, a urzit şi duhovniceşte împotriva „trunchiului“ 
din care abia se dezbinase. Dar ce cumplit se va răzbuna prea curând chiar împotriva lui şi a 
casei sale atitudinea sa potrivnică faţă de Ierusalim şi de Templul Domnului din el!... Aceasta 
pentru că îngâmfatul leroboam rostise vinovat şi viclean: «Ajunge cu suitul la Ierusalim!...» 
(1 Împărați 11, 26-28; 12, 26-31; 14, 1-10). 


Suflete al meu, să ne cutremurăm adânc, cercetându-ne bine cum ne purtăm noi faţă de 
Casa Domnului şi de Lucrarea Lui cea sfântă, faţă de aceste unice valori cu neputinţă de 
înlocuit, pentru că ele nu-s de obârşie omenească!... Viitorul nostru — şi chiar al celor ce vin 
după noi — depinde de atitudinea pe care o luăm noi azi faţă de ele! Să ne cutremurăm şi să nu 
ne pripim nebuneşte nicicând, făcând fapte nejudecate, ca să nu plătim în urmă cu amar! 
Chiar şi aici pe pământ, precum leroboam, atunci... 


Înaintăm spre nord-est şi ajungem lângă poarta cetăţii Leşem, numită «Poarta 
Canaanului». Fiind în proces de restaurare, acum este încadrată de schele... 

Privind la înălțimea celor 7 metri pe care o avea, gândim la luptele cumplite ce se vor fi dat 
în faţa ei pentru cucerirea cetăţii cu ziduri atât de groase şi porţi de nebiruit... Era încleştarea 
cea din urmă pentru luarea în stăpânire a Pământului Făgăduinţei, începută cândva la Horma 
(Arad) şi Ierihon. Apoi, continuată prin ani până aici... (Numeri 21, 3; Iosua, cap. 6). 

Promisiunea Domnului faţă de ei că le va da în stăpânire ţara Canaanului se împlinise 
deplin aici! Urma să dovedească de acum şi poporul lui Israel ascultarea datorată... Numai că 
poporul ales a obosit prea devreme, uitând binefacerile Domnului pe care nu trebuia să le uite 
nicicând. 

Dar nu numai poporul lui Israel a uitat de acestea, ci noi toţi uităm şi uităm mereu 
îndemnul Psalmistului David: „Binecuvântează, suflete, pe Domnul, şi nu uita niciuna din 
binefacerile Lui!... “ (Psalm 102/103, 2). 


Mergând mai departe, ajungem la izvoarele râului Dan, cel mai mare izvor carstic din 
Orientul Mijlociu şi afluentul principal al Iordanului. Acesta varsă anual aproape 240 
milioane metri cubi de apă în lordan. 

În jurul aleilor frumos amenajate, cresc diferite soiuri de copaci, printre care şi arborele de 
fistic, a cărui circumferință se spune că poate ajunge până la 6 m. Descoperim mai apoi şi o 
originală moară de apă, construită cu 150 de ani în urmă, foarte asemănătoare cu cele de 
demult din ţara noastră, părăsite şi ele acum. Aflăm că moara a funcționat până în anul 1948. 
Imediat dincolo de ea, este amenajată ingenios o zonă sălbatic de frumoasă, cu multe pâraie 
de apă şi vegetaţie luxuriantă. Poate de aceea poartă un preafrumos nume biblic: Grădina 
Edenului... 


Când ajungem la ieşirea din această încântătoare grădină şi căutăm să ne aşezăm pe o 
bancă de lemn pentru câteva clipe de popas, întâlnim un grup mare de olandezi. Cântau cu 
toţii o cântare de laudă lui Dumnezeu. Pe feţele lor, multe trecute de a doua tinereţe, era 
exteriorizată atâta pace şi bucurie lăuntrică... 

O, dulce şi sfântă Evanghelie a lui Hristos, rostită întâi pe meleagurile acestei Țări Sfinte, 
cum ai reuşit tu să străbaţi în toate cele patru vânturi şi să cucereşti pe rând nenumărate inimi 
din toate popoarele lumii, îngenunchindu-le sub Crucea Domnului şi Mântuitorului nostru şi 
înflăcărându-le cu dorul sfânt al mântuirii de la capăt! De dragul căreia nimic nu mai contează 
pentru a o dobândi. Întocmai cum spune poetul nemuritor în finalul cântării «O, păcătoşilor 
iubiţi...»: 


„... Căci cine-odată-a fost pătruns 
de dragostea-I duioasă 
suspină, 

luptă, 

moare, 

dar de El nu se mai lasă... 


cc 


Pe meleagurile Cezareei lui Filip 


La mică distanţă de Tel-Dan se află Rezervaţia naturală Banias. Se vede uşor că guvernele 
inteligente ale Israelului au pus mare preţ pe conservarea comorilor naturii cu care i-a 
binecuvântat Domnul Savaot! Din loc în loc, pe tot cuprinsul acestei ţărişoare, sunt amenajate 
multe astfel de rezervaţii, în care orice om se poate reculege, odihnindu-şi sufletul şi admirând 
frumuseţea inegalabilă a naturii şi aducându-și aminte de urmele lăsate pe acolo de părinţii lor 
de demult. 

Colindând printre aceste minunăţii, am cugetat la realităţile triste de la noi: cu nimic n-a 
fost Mâna Domnului mai scurtă, când ne-a dăruit bogățiile munţilor şi câmpiilor! Dar mai- 
marii poporului nostru încă n-au învăţat să le ocrotească şi să le valorifice pe măsură, 
oferindu-le celor doritori spre odihnă şi delectare, mai ales orăşeanului, care de multe ori 
tânjeşte — fără să ştie!... — de dorul naturii, aşa cum a ieşit ea la Început din mâinile 
Creatorului... Poate tocmai de aceea, inconştient că este flămând şi însetat de o altfel de 
„pâine“ şi de o altfel de „băutură“ decât cele pentru trup şi neavând alternativă la îndemână, 
sărmanul român îşi îneacă amarul în... pahar. În patimi şi în moarte — trupească şi 
sufletească... 

O Dumnezeul strămoşilor noştri viteji şi credincioşi, adu-Ți aminte cu îndurare şi 
de noi, nevrednicii lor urmaşi! Dă-ne, Te rugăm, conducători înţelepţi şi pricepuţi, fără duhul 


lăcomiei!... Şi întreg poporul nostru fă-l harnic în tot ce-i bine şi înfrânat de la tot ce-i rău... 
Ajută-ne tuturor să ne venim cât mai curând în fire! Până încă nu s-a pierdut chiar totul din 
minunăţiile cu care ne-ai împodobit Tu atât de darnic glia strămoşească. Și până când 
răbdarea Ta îndelungă n-a ajuns chiar la capăt... 


... Aflăm că Rezervaţia naturală Banias îşi trage numele de la cel al zeităţii greceşti Pan. În 
Rezervaţie se poate intra prin două porţi: dinspre Izvoarele Iordanului şi dinspre Cascadă. În 
faţa intrării dinspre Cascadă te întâmpină tarabele comercianților druzi de prin satele 
dimprejur care îşi oferă spre vânzare produse agricole obţinute în gospodăriile lor: cireşe, 
nectarine, mere, ulei de măsline şi „dulcele picur din faguri“... Vom trece pe acolo la plecarea 
din Rezervaţie! 

Acum însă alegem cealaltă variantă şi ajungem în faţa unui perete uriaş de stâncă, înalt de 
40 m, sub care încă mai sunt câteva ruine din Templul lui Pan şi din altarele lui păgâne. Acea 
capişte a fost construită în anul 220 înainte de Naşterea Mântuitorului şi avea o lungime de 70 
m. În peretele stâncii mai sunt încă multe peşteri, unele de dimensiuni uriaşe: 15 m înălţime şi 
20 m lărgime, pline cu inscripții. 

Ne cutremurăm aflând că în unele din ele se aduceau cândva şi sacrificii rituale umane! 
Atunci când victimele dispăreau în apa ce curgea pe dedesubtul peşterii, însemna că zeul a 
acceptat jertfa adusă, dar dacă pe ape rămâneau pete de sânge, acela era semnul că zeul 
refuzase ofranda şi cere o altă jertfă... Erau şi acestea „rămăşiţe“ ale culturii greceşti, ajunsă 
până în acele ţinuturi o dată cu expediţia marelui cuceritor Alexandru Macedon, în anul 332 
înainte de Hristos. 

Sărmanii greci, deşi se pretindeau deţinătorii filosofiei celei mai înalte, erau totuşi atât de 
orbiţi sufleteşte, încât puteau fi în stare să aducă jertfe zeităților închipuite! Şi încă pe propriii 
lor semeni!... O, ce nebunie cutremurătoare fusese aceea! Dar necunoscându-L pe Adevăratul 
Dumnezeu — cu toată filosofia lor! —, ei trăiau în cel mai adânc întuneric sufletesc. Şi se 
amăgeau cu slujiri idoleşti şi diavoleşti!... Poate şi de aceea, mulți dintre grecii ajunşi să 
trăiască pe acele meleaguri au adoptat curând şi cultul mozaic, folosind apele acestor râuri 
pentru ritualuri. Acei prozeliţi intuiau că apropiindu-se de Legea lui Moise sunt ceva mai 
aproape de Adevăr, decât prin minciunile şi grozăviile ce le erau îmbiate de slujitorii 
templelor lor păgâne! Numai că nepărăsirea practicilor idolatre, făcea din noua lor religie doar 
o corcitură cumplită, cu care ei i-au momit adesea pe mulți israeliți ajunşi sub robie 
grecească... 

De aici se desprinde un mare adevăr: că nici cultura cea mai vastă şi nici chiar filosofia cea 
mai înaltă nu folosesc la nimic, atunci când nu sunt însoţite de cunoaşterea şi mai ales de 
ascultarea A devăratului Dumnezeu. Fără ele, totul este deşertăciune şi goană după vânt!... Cu 
ele, toate devin binecuvântări din cele mai alese şi aripi puternice cu care se pot atinge 
înălțimile cele mai nebănuite. Dovada cea mai puternică despre aceasta este Marele Apostol 
Pavel, după convertirea lui de pe drumul Damascului..., iar cea mai dureroasă: nenumăratele 
minţi de filosofi din toate veacurile care n-au ajuns până la cea mai desăvârşită înţelepciune: 
cunoaşterea şi ascultarea Cuvântului lui Dumnezeu. Căci numai aceasta este singura filosofie 
care duce la fericire şi mântuire pe orice suflet!... 


Încă de la intrarea în Rezervaţia Banias te izbeşte plăcut frumuseţea acestor locuri liniștite 
de la umbra munţilor Hermonului. Privim uimiţi cum de sub un alt perete uriaş de stâncă 
izvorăşte apa limpede ca lacrima a râului Banias sau Hermon. Acesta are un debit anual de 
circa 125 milioane metri cubi, adică o pătrime din debitul Iordanului. Undeva mai jos, el se va 
uni cu alte două râuri ce izvorăsc tot de prin apropiere: Danul şi Senirul, alcătuind împreună 
Iordanul. 


Aflăm uimiţi că pe Munţii Hermonului din această ţară caldă cade mai multă ploaie decât 
în Olanda, una dintre cele mai ploioase ţări de pe glob. Dar pentru că aceşti munţi au piatra 
spongioasă ca un burete, ei absorb apa din ploaie şi zăpadă, apoi o redau în izvoare bogate. O, 
dacă şi fiinţa noastră s-ar comporta asemănător, revărsând şi spre alţii binefacerile primite de 
Sus, de la Părintele Luminilor, şi păstrând tot mai puţin pentru sine!... Ce fericiți am fi cu toţii 
atunci! Abia atunci... 


Coborâm la pas de-a lungul râului Banias... În apele limpezi ce curg zgomotos pe lângă noi 
înoată jucăuş o mulțime de peştişori. Vegetaţia tropicală din jur este bogată ca într-o junglă. 
Unele dintre variatele specii de copaci ce cresc aici ajung până la 15 m înălțime. Sunt şi aici 
arbori de fistic al căror fructe fac un zgomot specific când cad pe pământ. 

Trecem apoi pe lângă o mică hidrocentrală ce furnizase până în anul 1967 curent electric 
pentru satul din apropiere. Ceva mai Jos, ajungem la o altă moară de apă. Acum e părăsită! Ne 
aducem aminte de cuvintele mişcătoare ale Părintelui Iosif Trifa şi le parafrazăm: „Unde eşti, 
morarule de aici, care măcinai cândva făina cea de grâu curat şi de orz? Te-ai dus şi tu în 
uitare pentru totdeauna, o dată cu generaţia liniştită a vremii tale! Întocmai ca la noi...“ 


Pe cursul râului Banuias din această zonă sunt multe cascade; cea mai înaltă îşi sloboade 
apele sale tocmai de la 33 metri. După o vreme de mers, ajungem acolo. Apele acestei cascade 
fac un zgomot asurzitor, oferind o privelişte rară. Şi aceasta, pe lângă răcoarea de lângă ea, 
atât de dorită de turişti după mersul prin fierbinţeala zilei... 

Odihnim câteva clipe la umbra deasă şi răcoroasă din preajma revărsărilor de ape al căror 
zgomot ne odihneşte, apoi întoarcem spre izvoare, petrecuţi de „cântecul“ relaxant al râului ce 
aleargă neobosit la vale pe lângă picioarele noastre. 

La un moment dat, Baniasul curge chiar la picioarele noastre! Cu palmele făcute căuş, ne 
răcorim faţa şi sufletul în semn de binecuvântare cu această apă de munte atât de limpede şi 
curată. Apoi, ne abatem la dreapta, pe o potecă ce duce la ruinele palatul regal al lui Agripa II 
din Cezareea lui Filip... 


„Creştinul cel adevărat zboară contra vânturilor şi bântuielilor acestei lumi. El nu se lasă 
dus de vântul ispitelor, ci zboară contra acestui vânt pierzător. “ 


Preot Iosif Trifa 


Printre „ziduri veşnice“... 


Originile cetății Cezareii lui Filip urcă până dincolo de secolul 2 înainte de Naşterea 
Domnului, fiind considerată capitala Regatului de nord. Cetatea a fost reconstruită în primele 
decenii ale secolului I de către Filip, fiul lui Irod cel Mare, care a lăsat-o apoi moştenire 
urmaşilor săi. Pe la începutul secolului al IV-lea, pe măsură ce prosperitatea şi întinderea 
acestei cetăţi au crescut, templul lui Pan din apropiere a fost abandonat definitiv. 

După venirea musulmanilor în secolul 7, cetatea a intrat în declin, ajungând un simplu 
sat. Abia către secolul al X-lea, Cezareea lui Filip îşi revine şi iese iarăşi din umbră, 


devenind centrul important al unei secte iudaice care organiza peregrinaje la Ierusalim pentru 
păstrarea tradiţiei lor religioase. 

În vremea cruciadelor, cetatea Cezareea lui Filip sau Baniasul a fost fortificată, pentru a 
proteja drumul care trecea pe acolo, unind Tirul şi Sidonul Libanului cu Damascul Siriei. 

După înfrângerea cruciaților de către armatele lui Saladin, în anul 1187, Baniasul intră din 
nou în declin şi curând este abandonat definitiv... Abia după anul 1967, când întreg ţinutul 
ajunge din nou sub stăpânirea Israelului, au început săpături arheologice care au scos la 
lumină aceste urme străvechi. Din ruinele cetăţii de odinioară a mai rămas până azi doar un 
pasaj subteran prin care trecem chiar acum şi canalul de apă de sub el, precum şi câteva urme 
ale unei sinagogi din acele vremi îndepărtate. 


... Ne uimim, privind la dărâmăturile acestea ce păreau cândva ziduri nebiruite şi veşnice. 
Şi iată cum s-au prăbuşit şi ele, încât n-a mai rămas nici piatră pe piatră!... Şi aceasta tocmai 
în vremea când mai-marii lumii de atunci se aşteptau cel mai puţin! Dar nu numai zidurile 
acestea, ci toate imperiile „invincibile“ ale lumii, s-au prăbuşit, rând pe rând, cu tronurile şi 
cetăţile lor! 

Cugetând la aceste lucruri, simţim că întocmai aşa se va petrece mâine şi cu fortărețele de 
azi care ne par atât de bine întărite... Şi tot aşa, până la sfârşit! Numai că cine mai are astăzi 
urechi de auzit şi minte de păstrat aceste adevăruri? Şi cine poate avea linişte şi pace 
netulburată în suflet atunci când acestea se înalță din toate părţile, închizând totul între ele ca 
într-un cleşte de fier?... 


... Incep să ne răsune liniştitor în inimă şi minte cuvintele poeziei şi cântării «Nu te-ndoi, ci 
crede!», scrisă de condeiul inconfundabil al omului lui Dumnezeu din secolul trecut, tocmai 
de printre nişte astfel de ziduri, care pe atunci păreau veşnice: 


„Nu te-ndoi, ci crede 
că după orice nor 

e-un soare şi mai dulce, 
e-un rod şi mai cu spor! 


Nu norul este veşnic, 
ci soarele e-acel 
ce-nvinge şi rămâne 
atotputernic el. 


Nu te uita la tine 

că eşti atât de slab, 
nici la vrăjmaşul care 
te-ar nimici degrab, 


Nu te uita la ziduri, 
la porţile de fier, 

la ura ce scrâşneşte 
— ci uită-te la cer! 


Nu te-ndoi, ci crede 
că dincolo de tot 
veghează Dumnezeul 


Puternic Savaot, 


Că niciun păr nu-ţi cade, 
că nicio clipă nu-i, 

că nu-i nici o-ncercare 
decât prin voia Lui, 


Că dacă crezi puternic 
nimica nu-i spre rău, 

ci totul se va-ntoarce 
spre-un şi mai bine-al tău. 


— Nu te-ndoi, ci crede 
că-n ceasul cel mai greu, 
clipită de clipită, 
veghează Dumnezeu! “ 


„... Potrivit tradiției creştine, Mântuitorul Şi-a propovăduit Evanghelia Sa şi prin părțile 
Cezareii lui Filip. În acele ţinuturi, fiind însoţit numai de ucenicii Săi, Domnul i-a întrebat 
odată: „Cine zic oamenii că sunt Eu? “ El însă nu aştepta răspunsul lor la această întrebare, ci 
voia să-i facă să înţeleagă că atunci când este vorba de EI şi de Evanghelia Lui importantă este 
nu părerea oamenilor, ci părerea lor. De aceea i-a întrebat imediat: „Dar voi cine ziceţi că 
sunt Eu?“ Şi Petru a răspuns în numele tuturor: ,„ Tu eşti Hristosul, Fiul Dumnezeului celui 
viu!“. Atunci şi aici au fost rostite de Domnul lisus cuvintele ce anunțau trăinicia Bisericii, 
întemeiată pe credinţa mărturisită de Petru în Dumnezeirea Mântuitorului (Matei 16, 13-19; 
Marcu 8, 27-29). 

O suflete al meu, important este oricând nu ce cred alții despre Domnul şi Evanghelia Lui, 
ci ce crezi tu! Căci de atitudinea pe care o iei tu astăzi față de Dumnezeu, îţi va depinde mâine 
ori mântuirea, ori pierzarea veşnică... Cercetează-te bine şi vezi cum răspunzi la această 
întrebare a Domnului! 


Se pare că prin ţinuturile acelea liniştite şi pline de taină de la umbra Hermonului, Domnul 
şi apostolii Lui se simțeau într-o sfântă intimitate... Aveau şi ei nevoie din când în când de 
câte un strop de odihnă, după ce de nenumărate ori „n-aveau vreme nici să mănânce“... 
(Marcu 6, 31). Poate că tocmai de aceea pentru prima oară acolo le descoperă El celor 
doisprezece apropierea Patimilor Sale mântuitoare! lar înainte de sosirea acestora, spre a-i 
încredința deplin de Dumnezeirea Lui, de pe aceste meleaguri a plecat Mântuitorul cu ei spre 
Muntele Taborului!... (Marcu 8, 31-38; Matei 16, 21-28; 17, 1). 


... În urechi ne răsună tot mai stăruitor ecoul celei de-a doua întrebări adresate aici sfinţilor 
apostoli: „Dar voi cine ziceţi că sunt Eu? “. Şi şoptim rugător către Cer: Ajută-ne, Doamne, să 
putem răspunde şi noi cu cuvintele marelui Tău apostol atunci, încă mai înainte de a-Ţi vedea 
slava: „Tu eşti Hristosul, Fiul Dumnezeului celui viu!“ Dar mai ales învredniceşte-ne să 
dovedim această încredințare prin tot ce gândim şi facem!... 

Răscoliţi de cutremurătorul adevăr al nestatorniciei vremurilor şi de intimitatea trecerii 
Domnul lisus prin acest ţinut străvechi, plecăm şi noi... Dar nu spre Muntele Taborului, ci 
spre alte ziduri „veşnice“ de prin jurul Baniasului... 


„Ce lucru mare este să ştii sta liniştit în faţa încercărilor! In drum spre Canaan, spre 
Patria cea cerească, fiecare pas ce-l facem trebuie să fie un pas de credinţă, de creştere în 
credinţă şi incredere desăvârşită în Domnul. “ 


Preot Iosif Trifa 


În Fortăreața Vitejilor... 


După ce lăsăm în urmă ruinele Cezareii lui Filip, plecăm spre răsărit, pe drumul tot mai 
înclinat ce urcă la vestitul Castel al lui Nimrod, aşezat pe vârful unei coline de 815 m. Acesta 
e situat nu departe de cele două rezervații naturale prin care abia trecusem: Tel-Dan şi Banias. 

Ajungem curând la această imensă cetate aşezată pe vârf de munte şi intrăm în incinta 
castelului. Te impresionează zidurile groase şi înalte de piatră galbenă, de până la 1 ms 
fiecare, zidite la această înălțime ameţitoare. Şi fără să vrei, te gândeşti la truda istovitoare a 
celor siliți cândva să facă această muncă incredibilă... 

Un coridor cu multe trepte înalte ne coboară în Turnul Închisorii. Pe tavanul unei abside 
observăm cum o rândunică şi-a făcut cuib... Are deja puişori! Simţindu-se liberi, ei ciripesc 
fericiţi de deasupra capului nostru. Ce ştiu ei de grozăviile îndurate cândva de robii încarceraţi 
aici... 

Fără să vrem, gândul ni se duce cutremurat spre toate zidurile cele ferecate ale lumii, după 
care au putrezit de-a lungul veacurilor şi mai putrezesc încă de vii mii şi mii de fiinţe 
omeneşti. Păzite mai straşnic decât fiarele închise în cuşcă, deşi multe dintre ele n-aveau nicio 
vină, precum eroii şi martirii! 

„.. Dar le vine odată vremea judecății nu numai „zidurilor de nepătruns“, ci şi stăpânilor lor 
care se mai cred încă veşnici şi de neînvins!... 

În timp ce ieşim de aici, simţim nevoia să înălțăm o „rugăciune amară“, prin versurile 
aceluiaşi nemuritor Traian Dorz, care el însuşi a zăcut mai bine de şaptesprezece ani în 
infernuri poate şi mai cumplite ca acesta de aici. Şi numai pentru „vina“ de a-L fi iubit pe 
Dumnezeu cu toată puterea sufletului său — mai mult decât orice altceva pe pământ. Chiar şi 
decât propria-i familie. Ba chiar şi decât propria viaţă. Încercând să-L şi slujească tot pe 
atât... 


... O Dumnezeule Bun şi Milostiv, 

„... Nimiceşte lanţ şi cursă, 

sfarmă jug şi cheie, 

nicăirea om sub soare rob să nu mai steie, 

că, sub ce cuvânt s-ar pune, astea-s veşnic rele, 
rupe, Doamne, Forţa care pune lumea-n ele! 


Adă ziua să nu fie nici caini, nici iude, 

nici cu sânge, nici cu lacrimi lumea s-o mai ude, 
nici tiranii, nici tâlharii pacea s-o-nspăimânte: 
peste groapa tuturora dragostea să cânte! 


Căci de-atunci nainte pacea, florile şi cântul 
ar îmbrăţişa cu zâmbet fericit pământul, 
iar lumina Fericirii din Eden visată 

ar cuprinde lumea-ntreagă pentru-ntâiaşi dată... 


.. Ceva mai sus, la un alt nivel al cetăţii, pe un perete de circa 6 m lungime şi 1,5 m 
înălţime, găsim o inscripţie în arabă din anul 1275. Sunt urmele trecerii biruitoare pe aici a 
sultanului mameluc (egiptean) Baybars... Din loc în loc, printre ziduri au crescut copaci cu 
umbră deasă, asemănători măslinului. Ne minunăm ce rădăcini puternice şi adânci trebuie să 
aibă ei ca să poată rămâne atât de verzi pe muntele acesta numai piatră!... Gândul ni se duce 
imediat la rădăcinile sufleteşti pe care trebuie să le aibă credincioşii Domnului în veacul de 
acum, ca să reziste şi secetei, şi furtunilor iadului care nu-i cruţă deloc, tocmai pentru că vor 
să rămână cu orice preţ „plini de suc şi verzi“! (Psalm 91/92, 14). 


Aflăm că numele castelului derivă de la cel al viteazului Nimrod, o străveche personalitate 
biblică (Facere 10, 8-12). Fortăreaţa se întinde pe 3,3 ha şi a fost construită în anul 1129 de 
către Reiner Brus, supraveghetorul oraşului Banias, pentru a rezista atacurilor siriene care 
veneau dinspre Damasc. Mai târziu, în anul 1218, a fost folosită ca loc de apărare împotriva 
cruciaților care veneau din partea opusă, dinspre coasta Mediteranei. Cetatea a fost, pe rând, 
cucerită şi abandonată când de creştini, când de musulmani. În final a fost ruinată de un 
puternic cutremur de pământ, în secolul al XVIII-lea. 

Privind înspre partea cea mai înaltă a castelului, observăm că sunt multe trepte abrupte... 
Dar înălțimea şi lărgimea panoramei de acolo ne despăgubeşte pentru tot efortul urcuşului! 

În zare, nu foarte departe, se vede Hermonul, cu vârful său atât de aproape de cer... Iar jos, 
în vale, se întind nesfârşite livezi de pomi şi ogoare roditoare. Mâna harnică a locuitorilor 
acestor întinderi mănoase a redat Israelului de azi înfăţişarea Canaanului de odinioară: „ţară în 
care curge lapte şi miere“!... 


... Undeva, pe Înălţimile Golan din apropierea noastră, răsună dintr-o dată bubuituri de tun 
şi rafale de mitralieră... Vedem bine cum se ridică nori de praf şi fum roşu... Inima ni se 
strânge a frică, pentru că aici nu ştii niciodată dacă ceea ce auzi este o adevărată confruntare 
între vecini sau doar efectul vreunei aplicaţii militare... 

Cât de nesigură e liniştea şi pacea în Israelul de azi, înconjurat din aproape toate părțile 
numai de duşmani aprigi! 

Cugetăm însă mai adânc: se pare că nu doar în Țara Sfântă domneşte această nesiguranţă, 
ci absolut niciun popor de pe lume nu are vreun aliat sigur şi statornic pe care să se poată 
bizui în orice vreme... Numai Bunul Dumnezeu este Adevăratul Aliat al oricărei naţiuni şi 
numai El rămâne Ocrotitorul Sigur al fiecărui individ! Ce puţini dintre oameni ştiu însă bine 
acest lucru! Dar şi mai puţini sunt aceia care Îi caută din vreme şi cu încredere neclintită 
Sprijinul Lui binecuvântat!... (Psalm 143/144, 15). 


„.. După ce părăsim castelul Nimrod, rămânem în suflet cu gustul amar al deşertăciunii 
tuturor lucrurilor de pe pământ... Oricât de mari şi puternice ar fi ele! Acest adevăr este 
exprimat atât de limpede de marele Solomon, înspre amurgul vieţii sale: «Am văzut tot ce se 
face sub soare — şi iată că totul este deşertăciune şi goană după vânt...» (Eclesiast 1, 14). Ce 
poate fi oare mai adevărat decât acest cuvânt cu adevărat înţelept? 


„Când temelia vieţii tale este lisus Hristos, atunci orice valuri, orice furtuni de ispite, de 
patimi, de necazuri, de întristări, de prigoane s-ar scula împotriva ta, tu stai liniştit, 
pentru că viaţa ta este clădită pe stâncă. “ 


Preot Iosif Trifa 


Pe Muntele Hermonului 


„.. Povârnişul drumului pe care urcăm din nou se înclină din ce în ce mai mult. Ajungem 
curând la o barieră militară care, pe timp de noapte, opreşte accesul civililor spre înălțimile 
Hermonului. Fiind zonă de frontieră cu două țări neprietene: Libanul şi Siria, accesul ar putea 
fi peste măsură de riscant... 

Ceva mai înainte, în dreapta drumului nostru, pe un indicator de culoare verde, aşezat 
simbolic deasupra unui zid de bolovani ca de cetate, scrie cu litere albe în ebraică, arabă şi 
engleză: «HERMON». Părându-ni-se ireal, suntem ispitiți să oprim o clipă ca să-l atingem... 

Ne amintim imediat că până şi Moise, marele om al lui Dumnezeu, pomenise de acest 
munte, numindu-l Muntele Sionului! (Deuteronom 4, 48). 

O, de câte şi mai câte ori am rostit înfiorat şi noi, cu ochii înrouraţi, acest nume scurt, cu 
rezonanţă divină, de-a lungul zecilor de ani de când facem şi noi umbră pământului! Atunci 
nu gândisem că odată îl vom vedea aievea cu ochii noştri... Acest lucru se petrecea mai ales în 
stările binecuvântate când fredonam cântarea plină de mireasmă cerească a Psalmului 
132/133, trecut prin condeiul măiestrit al „Poetului mântuirii noastre“: 


«l. Iată ce plăcut şi dulce e să locuiască 
fraţii pururea-mpreună, să se veselească, 
cu cântări, cu psalmi, în Domnul să se veselească! 


2. E plăcut cum e mireasma care-i mai aleasă, 
când pe cap turnată curge spre veșmânt se lasă, 
peste barba, spre veşmântul lui Aaron se lasă. 


3. Dulce-i ca şi roua care din Hermon pogoară 
pe-al Sionului sfânt munte-n fiecare seară, 
dulce, răcoroasă, sfântă,-n fiecare seară...» 


.. Dar acum iată, suntem atât de aproape de el, încât îl atingem nu doar cu inima şi 
privirile, ci chiar şi cu mâna noastră nevrednică!... 

O Domnul şi Dumnezeul nostru Minunat şi Bun, slavă nesfârşită Ție! Numai Tu ne-ai făcut 
acest hatâr până mai suntem „pe aici“, peregrinând grăbiţi prin „Valea Umbrei“, spre Țara de 
Sus... 


„„. Muntele Hermonului este situat la extremitatea nord-estică a Israelului, fiind considerat 
încă din Vechime hotarul de miazănoapte al Țării Făgăduinţei (Deuteronom 3, 8). El face 
parte din lanţul muntos numit Anfi-Liban şi are trei piscuri, dintre care numai două sunt pe 
teritoriul Israelului. Cel mai înalt dintre aceste două atinge 2.224 m şi este acoperit de zăpadă 
până primăvara târziu. Această prezență răcoroasă favorizează roua îmbelşugată pe 
pământurile pârjolite de la poalele lui şi alimentează izvoarele Iordanului... Este singurul loc 
din Israel în care iarna se poate schia. 

Alături de drumul ce duce spre înălțimile Hermonului, zărim o cireadă de vaci păscând 
liniştit în apropierea unui iaz tulbure. Ceva mai sus, o turmă de capre rătăceşte după hrană, pe 
aceşti munţi de piatră albă, împreună cu păstorul singuratic... 


După mai mulți kilometri de urcuş, ajungem la capătul drumului accesibil turiştilor şi 
lăsăm maşina în parcare. Apoi, îi cerem tânărului militar care veghează în acel punct 
permisiunea să trecem mai departe spre vârf. El, ştiind bine că oricum nu avem vreme să ne 
depărtăm prea mult până se lasă seara, ne îngăduie, zâmbind ironic: 

— „Mergeţi şi vedeţi ce fac «fraţii» libanezi!... apoi, la întoarcere, spuneţi-mi şi miel... 

Având acceptul grănicerului, trecem înainte pe sub cele trei linii de teleferic pe care 
schiorii urcă iarna spre vârful muntelui, de unde alunecă apoi pe pârtia de zăpadă ameţitor de 
înclinată. Undeva departe se mai văd încă două petice mari de zăpadă. În Israel! La sfârşitul 
lui mai... 

„... Dar urcuşul devine imediat din ce în ce mai obositor! După o bună bucată de mers, 
privim la soarele ce alunecă grăbit spre Marea cea Mare... Realizăm cu părere de rău că n- 
avem timp să atingem nici măcar una dintre culmile Hermonului înainte să înnopteze. Va 
trebui să facem cale-întoarsă, fără să-i vedem pe „fraţii libanezi“!... 

În timp ce coborâm, foarte aproape de noi fug speriaţi pe povârnişul abrupt câţiva pui de 
mistreți cu mama lor... Nici nu ne dăm seama pe moment de primejdia pe lângă care 
trecusem: instinctul matern al scroafei sălbatice o putea face agresivă pentru a-şi apăra 
purceii! Dar Domnul ne-a păzit de orice primejdie şi de data asta, pentru că El stăpâneşte nu 
numai peste popoare, ci şi peste fiare!... 

Privind spre depărtările de la picioarele noastre, ni se pare că suntem ajunşi pe „acoperişul 
lumii“!... Dar avem din nou şi mai puternică senzația tristă a scurgerii prea grabnice a 
timpului nostru şi a imposibilității ajungerii în cele mai multe din locurile scumpe oricărui 
peregrin prin Țara Sfântă. 

Ce trecători suntem!... Şi ce puţin reuşeşte orice pământean să cunoască „pe viu“ 
nenumărul frumuseţilor ce-l înconjoară din toate părţile în scurta lui trecere prin lume! Fiecare 
simţim că abia în Veşnicie va fi cu putinţă cuprinderea tuturor locurilor pe care ni le-am dorit 
cu ardoare aici, dar nu le-am putut şi vedea... 


Porţi bine zăvorâte... 


Pornim din nou cu maşina pe drumul ce coboară din Munţii Hermonului spre sud, de-a 
lungul graniţei cu Siria. Nutrisem dorinţa să intrăm în oraşul Quneitra, situat în zona tampon 
dintre cele două țări mai întotdeauna în stare de ceartă... Ce cumplită e starea când vecinii sunt 
gata mereu doar de încăierare! 

Aflasem că în acest oraş sirian, controlat acum de forţele Naţiunilor Unite, este permis fără 
probleme accesul turiştilor. Încercăm, la rând, pe mai multe drumuri care duceau cândva spre 
Damasc, dar de fiecare dată întoarcem dezamăgiţi: drumul se înfundă în câte o baricadă de 
bolovani cu mult înainte de graniţă!... 


Ne amintim cutremuraţi că pe drumul ce venea dinspre Ierusalim şi ducea înspre capitala 
Siriei, se petrecuse minunea convertirii lui Saul din Tars, înverşunatul confesionalist iudeu 
(Fapte, cap. 9). O, dacă am găsi noi acel drum, incomparabil mai însemnat decât cel care duce 
spre Quneitra!... 

În cele din urmă, găsim şi drumul cel bun. De-a lungul lui se întind fortificaţii înalte de 
sârmă ghimpată care te umplu de fiori... 

Ajungem la punctul de trecere! Două flamuri albe cu Stema Israelului flutură singuratice 
deasupra vămii pustii ce lega Siria de Israel înainte de conflict. Sub ele, două porți mari de 
fier stau bine ferecate... Nu putem merge mai departe! Aproape de ele, pe un perete înalt de 


beton armat, dublat de o grămadă de bolovani mari, stă scris poate ironic: «Bun-venit pentru 
Israel! »... 

De dincolo de fortificaţii, ne priveşte cu ochi iscoditori şi încruntaţi un ofiţer sirian. 
Privindu-i expresia feţei, gândim: ce cumplită este ura! Ea bănuieşte pe orice om şi ucide 
orice gând de pace încă „din faşă“... Uneori, pe nesfârşite întinderi de pământ şi de timp. Şi 
poate pe totdeauna!... 

Ne aducem aminte cu fiori de vremea când şi noi trăiam în «lagărul socialist», cel atât de 
bine îngrădit cu „fortificaţii“ şi mai sofisticate decât acestea de aici. Numai că erau bine 
ascunse la prima vedere!... Atunci, fiecare dintre mai-marii noştri puşi peste gloate era 
special instruit să-l suspecteze pe orice om, socotindu-l un posibil duşman al poporului... 
Adică în inimile lor era ucisă încrederea în celălalt, fiind bine sădită în loc bănuiala şi ura!... 
De aceea se şi puteau purta cu oricine cu toată cruzimea, fără nicio înţelegere şi milă! Ba încă 
zdrobeau şi în alţii aceste „sentimente periculoase“, cum le numeau ei!... 


.... Întoarcem cu sufletul întristat din faţa vămii baricadate cu bolovani şi coborâm spre 
Marea Galileii. În dreapta noastră rămâne Muntele Bental, un vulcan inactiv, cu vârful de 
1165 m. Aflasem că de pe vârful acestuia se poate vedea o privelişte fantastică până departe 
spre Siria, Liban şi Muntele Hermonului. Un indicator de acolo arată direcţia şi distanţa spre 
câteva metropole ale lumii: Damasc — 60 km, Amman — 135 km, Bagdad — 800 km, 
Washington — 11.800 km. Acolo, mai pot fi văzute şi câteva cazemate ale armatei siriene, 
rămase de dinaintea Războiului de Şase Zile. 

Ce aproape fusesem de Damasc! Numai că acolo nu poţi ajunge nicicum venind dinspre 
Israel!... 


„.. Privim gardurile fortificate şi suspinăm: O Doamne al Păcii, fă Tu să zboare cât mai 
curând porumbeii albi şi peste aceste întinderi atât de vrăjmaşe acum! Te rugăm stăruitor, cu 
tot sufletul în aşteptare, pentru că numai Tu mai poţi face această minune!... 

Apoi, murmurăm cântarea aceluiaşi nemuritor poet al neamului nostru, « Doamne, lumea e- 
nvrăjbită»: 


„Doamne, lumea e-nvrăjbită, 
oamenii sunt dezbinaţi, 
adă pacea mult dorită, 
Doamne, fă-i pe oameni frați! 


Dă-nfrăţire-ntre popoare, 
oamenii sunt ne-mpăcaţi, 

nu-i lăsa să se omoare, 

Doamne, ei sunt fraţi, sunt fraţi... 


Doamne,-apropie-i de-olaltă, 
oamenii sunt depărtaţi, 

în iubirea cea mai naltă, 
Doamne, fă-i pe oameni frați! 


Numai Tu poţi să-i apropii, 
Sfânta-Ţi Cale să le-araţi, 

ia-i din marginile gropii: 
Doamne, ei sunt fraţi, sunt fraţi! 

„ Coborâm apoi povârnişul Înălţimilor Golan, străjuite în stânga şoselei de nesfârşite 
garduri de sârmă ghimpată, pline de tăblițe avertizoare: «zonă minată». Mai târziu, trecem cu 
inima strânsă pe lângă câteva rămăşiţe de clădiri siriene răzleţite în plin câmp şi ciuruite de 
gloanţe şi obuze... Apoi, la un moment dat, gardul de sârmă dispare dintr-o dată, ca şi cum n- 
ar fi fost niciunde! O, ce fericit şi uşurat răsufli când vezi că gardul nu mai este!... 

În sfârşit, apar şi zone paşnice, adică locuite. Undeva jos, la picioarele noastre, se iveşte 
deodată întinderea albastră şi liniştită a Lacului Chineret, brăzdată din loc în loc de corăbii. E 
semnul limpede că „în vale“ este încă linişte deplină!... 

O Doamne bun al Păcii şi înfrăţirii între oameni, fie-Ţi milă de toate creaturile Tale şi 
statorniceşte Tu pe totdeauna între ele dragostea şi iertarea..., aici şi oriunde peste faţa acestui 
frământat pământ!... 


În oraşul Tiberias 


După ce trecem iarăşi prin apropierea ruinelor Betsaidei, ne urmăm drumul pe marginea 
nord-vestică a Lacului Galileii. Pe rând, lăsăm în urmă cunoscutele nume de cetăţi şi locuri pe 
unde au trecut cândva paşii Domnului şi ajungem din nou în localitatea Tiberias. 

Oraşul acesta este acum unul modern, cu o populaţie de peste 40.000 de locuitori, dintre 
care majoritatea sunt evrei. Istoricii spun că el a fost întemeiat între anii 18-22 de către Irod 
Antipa, fiul lui Irod cel Mare, care l-a botezat cu numele împăratului roman Tiberiu, pentru a 
intra în grațiile sale. 

Din cauză că aşezarea a fost zidită pe locul unor vechi cimitire, evreii au refuzat la început 
să se aşeze în ea, astfel că primii locuitori ai Tiberiasului au fost păgâni. Totuşi, după 
dărâmarea Ierusalimului de către romani, în anul 70, oraşul a fost ridicat la rang de centru 
rabinic, precum Țippori ceva mai târziu. Aici se întrunea Sinedriul, Curtea Supremă a 
Israelului, care judeca atât cauze civile, cât şi penale. Şi tot aici, în jurul anului 400, a fost 
elaborată versiunea Talmudului, care a rămas până astăzi cartea sfântă a iudaismului... 

Atât sub stăpânirea bizantină, cât şi sub cea arabă, oraşul Tiberias a cunoscut o perioadă de 
înflorire, până spre sfârşitul secolului 12, când a intrat în declin... 

Creştinismul a prins rădăcini destul de repede între locuitorii Tiberiasului. Astfel că în 
foarte scurt timp s-a întemeiat aici o comunitate creştină care a crescut, încât în secolul 4 era 
aici reşedinţa unui episcop, iar pe locul cel mai înalt al oraşului, în secolul al V-lea a fost 
construită o bazilică închinată Sfântului Petru. Sub altarul acesteia a fost descoperită de 
curând o mare ancoră de piatră, făcută probabil în amintirea Marelui Pescar... 


După multă căutare, găsim «Biserica Apostolilor», în extremitatea sudică a oraşului. Este 
un lăcaş ortodox grec, înălțat pe ruinele unor sfinte altare zidite de cruciați. Fiind închis în 
prag de seară, încercăm şi sunăm la poartă. Ni se deschide binevoitor şi suntem lăsaţi să ne 
odihnim puţin sufletul în rugăciune, în fața Sfântului Altar. În această bisericuţă nespus de 
frumoasă şi intimă ni se reface chiar şi trupul ostenit după toată alergarea acestei zile lungi... 
În timp ce cântăm de trei ori Troparul Învierii în dulcea noastră limbă, ni se pare că ochii 
sfinților ne privesc duios şi pe noi, românii, din mulțimea icoanelor preafrumos lucrate şi 
aşezate de-a lungul celor patru capele: a Sfântului Apostol Petru, a celor 12 Apostoli, a Sfintei 
Maria Magdalena şi a Sfântului Nicolae... 

Slavă Ţie, Doamne şi Mântuitorule al tuturor neamurilor, Însoţitorul şi Ocrotitorul nostru 
binevoitor pe toate drumurile de aici şi de până aici!... Slavă nemărginită şi mulţumire 
nesfârşită numai Ție, Care pe toţi îi iubeşti şi-i cauţi, ca să-i mântuieşti! 


Auzisem că undeva sus, pe povârnişul Tiberiasului, este un loc numit «Colina Veronica» şi 
acolo se pot vedea ruinele vechii bazilici a Sfântului Apostol Petru. Dar noi n-am mai reuşit 
să-l găsim! 

... Deasupra Mării Galileii zboară liniştit un stol de porumbei albi... Or fi prevestind pacea 
atât de mult-dorită pe aceste întinderi pururi frământate? Nu ştim! Singur Atotştiutorul 
Dumnezeu cunoaşte viitorul!... Rămâne ca să ne rugăm mereu şi cu toţii pentru acest scump 
deziderat, atât de strâns legat de «pacea Ierusalimului» de care nu trebuie să uităm niciunii şi 
nicicând, oricât de departe am fi de el! (Psalm 121/122, 6). 

Aflasem că din pricina secetei tot mai din plin simțită aici, apele Tiberiadei scad în fiecare 
an. În această primă jumătate de an au căzut aici doar 60 cm de precipitaţii!... 

O Doamne al Îndurărilor nemăsurate, dacă nu dai Tu ploaie timpurie şi târzie, toate se uscă 
şi pier!... De aceea privim nădăjduitor la Mâna Ta „cum se uită ochii robilor la mâna 
stăpânilor lor şi ochii roabei la mâna stăpânei ei, până vei avea milă de noi“ (Psalm 
122/123, 2). Te rugăm să ai milă de creaturile Tale de pe întreg pământul şi să-i deschizi 
spre fiecare darnica Ta Mână cu „ploaie timpurie şi târzie“ şi cu „hrană la bună vreme“... 
(Psalm 144/145, 15; loel 2, 23). 


... Cu aceste gânduri, ne apropiem de casa noastră din Arbel pentru odihna celei de a treia 
nopți în preafrumoasa Galileie. Slăvit să fii Tu, Doamne, pentru toate!... 


Spre Marea cea Mare 


După ce soarele şi-a pornit alergarea pe bolta cerului, pornim şi noi spre Marea 
Mediterană. De data asta, în căutarea urmelor sfântului şi marelui proroc Ilie, neînfricatul 
apărător al Adevăratului Dumnezeu... 

Coborâm povârnişul Tiberiasului, având mereu în faţă fermecătoarea întindere albastră şi 
liniştită a Lacului Galileii. Apoi, ajunşi la şoseaua principală, virăm la stânga şi înaintăm, 
lăsând în urmă amintirea cetăţii de baştină a Mariei Magdalena, marele suflet răscumpărat de 
aici care a iubit mult... (Luca 7, 47). 

Trecem curând şi pe lângă vechiul Horazin, ajuns de mult numai ruine, şi cotim din nou la 
stânga pe drumul ce duce spre apusul Țării Sfinte. În jurul nostru se văd şi aici nesfârşite 
întinderi de pământ. Cele mai multe, pline de bolovani, aşteptându-şi eliberarea şi schimbarea 
destinului, precum nişte suflete încă necurăţite de „bolovanii“ păcatului... 

Înaintăm printre munţi arşi de soare, lipsiţi aproape total de vegetaţie şi ajungem curând în 
zone locuite. Observăm imediat că aici sunt nenumărate case noi şi moderne, dar încă 
nelocuite... Pricepem cu inima plină de bucurie că Israelul aşteaptă cu braţele deschise 
întoarcerea acasă a fiilor săi, plecaţi departe şi de demult, întocmai cum este scris: ,„ Ridică-ţi 
ochii împrejur şi priveşte: toţi se strâng şi vin spre tine! Fiii tăi vin de departe şi fiicele tale 
sunt purtate pe braţe... Unii vin din ţinuturi depărtate, de la miază-noapte, de la apus, iar 
alții, din ţara Perşilor. Săltaţi, ceruri, de bucurie şi tu, pământule, bucură-te; munților, 
chiotiți de veselie, că Domnul a mângâiat pe poporul Său şi de cei în necaz ai Lui S-a 
milostivit! “... (Isaia 49, 12-13; 60, 4). 

În Țara Sfântă, profeţiile făcute în vechime devin cu fiecare zi binecuvântate împliniri, 
grăbind spre cea din urmă, căreia nu i-a sosit vremea până acum. Dar nu mai poate fi 
departe!... 

Gândind la aceste fericite făgăduinţe dumnezeieşti care îşi grăbesc împlinirea, înţelegem că 
viitorul Israelului nu poate fi decât unul binecuvântat. Nimeni şi nimic nu pot împiedica asta! 


Şi aceasta nu din pricina vredniciei celor de azi, ci pentru credincioşia strămoşilor lor din 
vechime. Căci Dumnezeu nu poate să mintă!... (Evrei 6, 18). 

Suflete al meu, crede puternic aceste lucruri, oricât de mulţi ar fi aceia care se îndoiesc 
acum de împlinirea lor întocmai!... 


„Mântuitorul nu ne lasă singuri în vreme de suferinţă! Darul şi puterea lui Dumnezeu se 
arată tocmai pe vreme de încercare, de suferinţe şi prigoană... “ 


Preot Iosif Trifa 


În vechiul Acre... 


Ajungem devreme în localitatea Acco, situată pe țărmul Mediteranei. Deşi destul de 
întinsă, aceasta este aglomerată, având o populație de peste 46.000 de locuitori. Ne interesăm 
de zona vechii cetăți şi suntem îndrumați către mare. 

Vechimea oraşului Acre sau Acco este de circa 4.000 de ani, fiind pomenită sub acest 
nume de trei ori în Sfânta Scriptură: în Judecători 1, 31, în Mica 1, 10 şi în Faptele Apostolilor 
21, 7, dar sub alt nume: Ptolemaida. Pe aici trecuse Sfântul Apostol Pavel în drum spre 
Cezareea şi Ierusalim, în cea de-a treia călătorie misionară a sa, poposind o zi în comunitatea 
credincioşilor de aici. 


... Dintr-o dată în faţa ochilor noştri se iveşte o nesfârşită întindere de ape: este Marea cea 
Mare, care scaldă tot ţărmul vestic al Ţării Sfinte. Singurul vecin paşnic de care Israelul n-are 
a se teme nicicât! Şi nicicând... 

Ziduri groase din piatră cioplită, înalte de peste 3 m şi înnegrite de vreme, se întind de-a 
lungul țărmului, pentru a-l proteja în vreme de furtună de furia valurilor, oprind înaintarea 
apelor spre oraş... 

Ne apropiem de zid. Lângă el, apa nu-i adâncă: se văd mulți peştişori mişunând în toate 
direcţiile. Nu departe de țărm, câţiva pescari încearcă să pescuiască cu coşuri, ca oarecând... 
Ceva mai în larg, o barcă cu motor spintecă în mare viteză apele albastre şi adânci. 

O luăm la stânga, spre farul ce-i călăuzea pe marinarii care navigau cândva pe aceste ape. 
Ne bucurăm descoperind că în vecinătatea farului se înalță turnul unei clopotniţe şi cupola 
unei biserici. Este una franciscană, întru pomenirea Sfântului loan Botezătorul. A fost 
construită în anul 1737, pe ruinele unui sanctuar din vremea cruciaților, dar fiind închisă la 
acea oră, nu avem bucuria să îngenunchem măcar o clipă înăuntrul ei, ca să înălțăm şi noi o 
rugăciune de pe ţărmul Mediteranei... 

În largul apelor, un vas de croazieră îşi poartă pasagerii de-a lungul coastei însorite, iar 
undeva spre sud abia se distinge din ceaţă marele oraş Haifa şi muntele Carmel din 
vecinătatea lui... 


Trecem înainte pe străzile din apropierea mării şi ajungem în curtea unei clădiri, întinsă pe 
două nivele. Cândva fusese acolo un han de caravane! In mijlocul curții largi încă mai este o 
fântână din care odinioară erau adăpate cămilele. Încăperile înalte de la parter adăposteau 


peste noapte aceste animale de povară, iar cele de sus, pe însoțitorii lor, care străbăteau 
drumurile dinspre Tir şi Sidon, ori cele din Galileia către ţinuturile mai depărtate din răsărit... 

Ajungem apoi la Tunelul Templierilor şi intrăm în el. A fost construit în a doua jumătate a 
secolului 12 pentru scopuri militare, dar el oferea şi loc de refugiu călugărilor şi peregrinilor 
creştini ce se aflau în zonă în vremea repetatelor năvăliri musulmane. Abandonat în timp şi 
uitat, tunelul a fost descoperit abia în anul 1994. După renovare, el a fost deschis vizitatorilor, 
începând din august 1999. 

În timp ce ieşim afară şi ne bucurăm de lumina zilei, un glas tânguitor de la o moschee din 
apropiere aminteşte de ora rugăciunii musulmanilor de la ceasul amiezii. Aflăm că nu departe 
de aici, la 8 m adâncime sub vechea cetate, se află un interesant oraş subteran rămas din 
vremea cruciadelor. În acel beci uriaş au fost ţinuţi prizonierii evrei în anul 1947... 

Dar pentru că noi căutăm aici mai ales urmele prorocilor din vechime, părăsim oraşul Acco 
şi coborâm spre Haifa, marele oraş de lângă Muntele Carmel. 


Pe urmele Prorocului Ilie... 


În dreapta drumului modern, dar aglomerat, se întinde ţărmul Mediteranei. Curând 
ajungem la Haifa, un oraş mare, cu o populaţie de peste 270.000 de locuitori. Este al treilea ca 
mărime din Țara Sfântă, cu cel mai mare şi mai modern port din Israel. 

Pe noi însă ne interesează nu atât portul, cât Muntele Carmel!... Avem acest interes din 
pricina urmelor lăsate acolo de trecerile marelui proroc Ilie, neînfricatul slujitor şi apărător al 
Dumnezeului lui Israel, într-o vreme de mare cumpănă pentru poporul lui Avraam, căzut de-a 
binelea în idolatrie... 

Din pricină că şi în Haifa indicatoarele de circulaţie scrise cu caractere latine lipsesc 
aproape cu desăvârşire, nimerim destul de greu drumul ce urcă pe muntele Carmel. Dar 
ascultând îndemnul Cuvântului Sfânt că oricine caută stăruitor, până la urmă găseşte, atingem 
şi noi ţinta propusă!... (Matei 7, 7-8). 

Ajunşi pe culmea Carmelului, avem sub ochi o privelişte fascinantă. La poalele unui uriaş 
promontoriu se întinde Marea cea Mare, brăzdată de vapoare ce intră sau ies din portul imens. 
Undeva pe la jumătatea distanţei dinspre noi şi ape, străluceşte în soare cupola aurită a 
Templului Bahai, înconjurat de vestitele lui grădini aşezate în terase. Aici îşi au „oraşul sfânt“ 
cei peste două milioane de adepţi din toată lumea ai acestui cult păgân de origine persană... 

Clădirile oraşului sunt toate din piatră albă sau galbenă, contrastând atât de plăcut cu 
verdele intens al copacilor întâlniți mai la tot pasul. Ochiul nu ni se mai satură privind aceste 
minunăţii scăldate în lumina puternică a soarelui mediteranean!... 


Muntele Carmel sau «Tirat Ha 'Carmely este un lanţ muntos de calcar, lung de circa 24 
km şi lat de 6-8 km. Este situat în imediata vecinătate a oraşului Haifa şi se înalță cu peste 500 
m deasupra apelor mării. 

În traducere, «Carmel» înseamnă Livada sau Via lui Dumnezeu — şi pe bună dreptate, fiind 
un loc plin de frumuseţe! Culmile muntelui sunt îmbrăcate cu păduri de stejari, de pini şi 
terebinți ce înmiresmează plăcut aerul, făcând din Carmel unul dintre cele mai atrăgătoare 
locuri de recreere din Israel. Poate tocmai de aceea a fost pomenit chiar şi de sfinţii scriitori ai 
Bibliei... (Cântarea Cântărilor 7, 5; Isaia 35, 2; Mica 7, 14). 


La Mănăstirea «Stella Maris» 


După alte căutări prin oraş, ajungem într-un târziu la Mănăstirea Carmelită «Stella Maris», 
adică «Steaua Mării», din apropierea apelor nesfârşite. Acest ermetic aşezământ monahal, cu 
împrejmuiri de ziduri puternice ca de fortăreață, are trei etaje. Este cea mai mare mănăstire 
carmelită din lume, aici fiind centrul mondial al ordinului. Peregrinii pot intra doar în imensa 
biserică de lângă zidul mănăstirii!... 


Îngenunchem în apropierea frumosului altar ca să-l mulțumim şi noi Adevăratului 
Dumnezeu pentru toate binefacerile Lui! Dintre toate acestea cea mai mare fiind chemarea pe 
care ne-a făcut-o şi nouă, nevrednicilor, să ieşim „afară din cetate“ la El..., ca să-l auzim 
Cuvântul şi să-l cunoaştem profeţii trimişi neamului românesc — în vremea noastră şi în 
Biserica Străbună!... Şi pentru că ne-a învrednicit să aflăm o parte din jertfele pe care şi ei le- 
au adus pe „carmelul“ românesc, întru dovedirea adevăratei credinţe care nu amăgeşte pe 
nimeni, ci duce sigur la mântuire... 

Alături de noi ard încă multe lumânări aprinse de alți peregrini care au trecut pe aici 
înaintea noastră... Pe altarul deschis este aşezată o frumoasă statuetă a Maicii Domnului, 
numită «Stăpâna noastră de pe Carmely. Sub altar este o grotă despre care tradiţia spune că 
acolo s-a adăpostit Prorocul Ilie de frica regelui Ahab. Deasupra acesteia este o impresionantă 
statuie a marelui proroc. 

Pe pardoseala de piatră din faţa peşterii sunt încrustaţi adânc câţiva ani (sau perioade?): 
1188 — 1221 — 1224 — 1631. În mod sigur numerele acelea amintesc de evenimente cruciale, 
fericite sau tragice, petrecute aici în curgerea vremii, dar total necunoscute nouă... 

Aflăm că în primele veacuri, mai precis în perioada bizantină, peste această grotă se înălța 
o biserică închinată Profetului Ilie, dar care a fost distrusă mai târziu. În secolul 12 a fost 
construită aici o mănăstire catolică, având altarul chiar deasupra peşterii. A suferit şi lavra 
aceea persecuțiile musulmanilor, fiind abandonată de mai multe ori. Biserica de azi a fost 
construită în anul 1836 de către călugări catolici francezi din ordinul carmelit, pe ruinele celor 
dinainte. 


În timpul expansiunii fără succes a împăratului Napoleon în această zonă a lumii, 
mănăstirea carmelită a devenit spital pentru răniţi... Ne îngrozim când aflăm că în timpul 
retragerii umilitoare a îngâmfatului împărat, răniții de aici au fost ucişi fără milă de turci, până 
la unul, iar călugării, alungaţi. 

În biserică sunt câteva vitralii splendide. Dintre ele, ne atrag atenţia în mod deosebit două: 
unul îl reprezintă pe Sfântul Ilie în pustie, iar celălalt, răpirea lui la cer într-un car de foc... 

Un lucru frumos am întâlnit aici: peştera marelui Proroc este venerată cu aceeaşi evlavie 
atât de evrei, cât şi de creştini şi musulmani, fiecare asumându-şi-l pe Sfântul Ilie ca fiind «al 
lor»... Aflăm cu bucurie încă un amănunt: tradiţia creştină afirmă că la întoarcerea din Egipt, 
ar fi poposit aici chiar Sfânta Familie în drum spre Nazaret. 


... În timp ce ieşim din sfântul lăcaș, de dincolo de zidurile mănăstirii percepem zvon de 
rugăciune... Aflasem că cei intraţi în acest sever ordin călugăresc sunt rupţi definitiv de lumea 
de afară! Ei îşi petrec tot timpul vieţii numai în rugăciune şi muncă. Pentru aceste ființe, 
lumea este ca şi cum n-ar fi! Sunt numai şi numai ai Domnului, Căruia I s-au predat de bună 
voie prin votul monahal!... 

Cugetând la aceste lucruri, şoptim cu privirea îndreptată spre înaltul cerului: o, dacă măcar 
sufletul nostru I-ar aparţine în întregime doar lui Dumnezeu!... Te rugăm, Bunule Doamne, 
învredniceşte-ne de acest har sfânt pe care numai Tu ni-l poţi dărui fiecăruia! 


După ce ieşim din Casa Domnului, admirăm o clipă de pe vârful acestui promontoriu 
priveliştea fantastică a oraşului Haifa şi a Mediteranei de la picioarele noastre... Apoi ne 
îndreptăm în căutarea altei peşteri din apropiere, tot a Sfântului Ilie, situată însă ceva mai sus 
pe coasta abruptă a muntelui Carmel! 


In «Peştera Prorocilor»... 


După ce iarăşi urcăm pe povârnişul muntelui, ajungem la o peşteră lungă de circa 14 m şi 
largă de 7 m. Este în proprietatea evreilor iudaici. Aceasta aminteşte de locul în care se ruga 
marele proroc când urca pe Carmel. Tradiţia spune că mai târziu a locuit o vreme în ea şi 
Elisei, ucenicul marelui Ilie. Acolo fusese găsit el de către femeia sunamită care îşi pierduse 
unicul copil, primit ca răsplată de la Domnul pentru binele făcut prorocului şi slujitorului Său. 
Până aici alergase biata femeie, plină de o neclătinată nădejde în puterea rugăciunii omului lui 
Dumnezeu... 

Îndurerata mamă n-a cedat cu stăruinţele sale pentru venirea prorocului în casa ei nici după 
ce acesta îşi trimisese slujitorul să aşeze toiagul său pe fața copilului mort. Dar minunea 
învierii copilului nu s-a produs... Acest fapt se datora poate şi lipsei de credinţă a lui Ghehazi, 
dovedită ceva mai în urmă... Pentru stăruința ei neclintită, femeia sunamită s-a învrednicit să 
vadă din nou în casa ei o minune şi mai mare decât naşterea copilului ei: învierea lui din 
morţi... (2 Regi 4, 8-37). 

Ce bine semăna credinţa acelei mame din Sunem cu a femeii canaanence din Evanghelie 
care nu mai contenea să-L roage pe Domnul lisus pentru fiica ei bolnavă, cu toată aparenta 
Lui indiferenţă faţă de necazul e1!... (Matei 15, 22-28). 

O suflete al meu, cât de stăruitoare este rugăciunea ta atunci când treci prin încercări? 
Oboseşte ea curând?... Sau nu se lasă nicidecum până când dobândeşte din Mâna Domnului 
împlinirea cererii ei! Ferice de tine dacă păstrezi treaz în minte cuvântul Evangheliei care 
zice: „Cereţi şi vi se va da; căutaţi şi veţi afla; bateţi şi vi se va deschide. Că oricine cere 
primeşte, cel care caută află, şi celui ce bate i se va deschide...“ (Matei 7, 7-8). 


Păşind înăuntru, observăm încă de la intrare că interiorul grotei este despărțit printr-un 
perete de scândură. În partea dreaptă intră bărbaţii, iar în stânga, femeile. Intrăm cu evlavie 
înăuntru şi privim compătimitor la cei doi israeliți care supraveghează încăperea, înveşmântaţi 
după tradiţie, cu capul acoperit. Ei citesc rugăciuni în dorul aşteptării lui Mesia... Sunt atât de 
asemănători cu cei de la Zidul Plângerii din Ierusalim! După credinţa lor, Hristosul n-a venit 
încă, dar nu şi-au pierdut de tot nădejea, ci ÎI tot aşteaptă şi roagă să vină!... De aceea, credem 
că nici aşteptarea lor îndelungă nu va fi în zadar! 

Privindu-le stăruința în rugăciune, ne aducem aminte de făgăduinţa Domnului rostită prin 
cuvintele altui mare proroc al lor şi al nostru: ,,... Mă veți căuta şi Mă veţi găsi, dacă Mă veți 
căuta cu toată inima!...“ (Ieremia 29, 13). Numai căutarea din toată inima capătă întotdeauna 
răspuns de la Dumnezeu... 


În peretele din fundul peşterii este o absidă, ascunsă după o perdea scumpă de catifea 
albastră. Pe ea este brodată cu fir de aur un sfeşnic cu şapte braţe (Menora), iar deasupra lui, o 
coroană împărătească. Mă apropii cu emoție de perdea şi dând-o puţin într-o parte cu toată 
evlavia, intru în încăperea de după ea. Apoi, apropiindu-mi înfiorat buzele, sărut de trei ori 
stânca albă, îngânând în taină: „O Domnul Milelor nesfârşite, îndură-Te de toate creaturile 
Tale şi nu lăsa pe niciuna din ele fără orientarea cea sănătoasă care duce sigur la cunoaşterea 
Ta! 


Dacă Tu i-ai închis pe toţi oamenii în neascultare, ca să Te înduri de toți, descopere-Te 
iarăşi cu putere şi poporului acestuia pe care l-ai ales cândva să fie al Tău şi care de două mii 
de ani Te caută bâjbâind, dar fără să Te afle cu adevărat! 

O, adâncul bogăției, înţelepciunii şi ştiinţei lui Dumnezeu, cât de nepătrunse sunt judecăţile 
Tale şi cât de neînţelese sunt căile Tale!... Tu i-ai cuprins în această neascultare şi pe ei, ca să 
se poată mântui numărul deplin al neamurilor păgâne — între care eram şi noi — şi care altfel 
am fi rămas pe dinafară. Dar când se va împlini planul Tău cu ceilalți, atunci „întregul Israel 
se va mântui “, precum este scris în Cartea Ta... (Romani 11, 25-33). 

Suflete al meu, grăbeşte să intri şi tu în „numărul deplin al neamurilor“, până se mai 
poate, căci şi vremea aceasta, ca şi vremea ta, este tot mai pe sfârşite acum!... 


... După ce ieşim afară, ne umplem de bucurie şi fior, aflând că tradiția creştină aminteşte şi 
de această peşteră ca de una în care Sfânta Familie a poposit la întoarcerea din Egipt, în drum 
spre Nazaretul Galileii... Şi pentru că aici se adăpostiseră cele trei fiinţe sfinte, grota poartă 
numele de Peştera Madonei. lar pentru că prin ea s-au perindat mai mulţi proroci de-a lungul 
veacurilor, poartă numele semnificativ de «Şcoala Prorocilor»... 

Înainte să plecăm din acest loc, mai aflăm că înainte de 1948 aici a fost o moschee. În 
urmă, încercăm să găsim şi locul altarului de jertfă zidit de Sfântul Proroc Ilie pentru 
adeverirea Adevăratului Dumnezeu al lui Israel... 


La Muhraqa, 
locul original al unei mănăstiri carmelite 


După multă căutare a locului în care prorocul Ilie a adus jertfa bineplăcută lui Dumnezeu, 
în cele din urmă îl găsim la Mănăstirea Muhraqa. Aceasta se află pe colina sud-estică a 
muntelui Carmel, la 546 m altitudine, dincolo de Daliyar el-Carmel, un sat de druzi. 

Gândind la evenimentele dramatice petrecute aici cu mii de ani în urmă, colindăm printre 
copacii răzleţi de pe acest vârf de munte de lângă mănăstire... În jur, „semănaţi“ cu dărnicie 
de o mână nevăzută, sunt mulţi bolovani de piatră albă, cu o structură asemănătoare buretelui, 
precum cei din Munţii Hermonului. Apoi ne pregătim să intrăm în incinta mănăstirii, având la 
îndemână explicaţiile Sfintei Scripturi despre locul acesta şi întâmplările sale cutremurătoare: 


... Regele Ahab, la îndemnul Isabelei, soția sa păgână, zidise pe muntele Garizim din 
Samaria un templu şi un altar zeului Baal. Ba mai făcuse acolo şi un idol zeiţei canaanite 
Astarteea... 

Dar nu era acesta un lucru tocmai nou în Israel!... Se pare că încă din vremea profetului 
Samuel cultul pentru aceste zeități păgâne era răspândit în popor... (1 Samuel 7, 3-4; 12, 10). 

Scopul regelui Ahab era însă unul viclean şi politic: să atragă acolo poporul, împiedicându- 
l să urce la închinare în Templul Domnului din Ierusalim. Astfel se zădărnicea orice încercare 
a celor din seminţia lui Iuda de revenire la un singur regat... 

În vremea domniei regelui Ahab, care „a făcut ce este rău înaintea Domnului, mai mult 
decât toţi cei ce fuseseră înaintea lui“, poporul lui Israel ajunsese în cea mai nenorocită stare 
posibilă: să nu-L mai poată recunoaşte pe Dumnezeul Cel Adevărat. Pe Acela Care i-a scos 
din ţara Egiptului..., Care i-a trecut cu bine prin nenumărate primejdii... şi Care le-a dăruit o 
ţară binecuvântată!... Gloata ajunsese să-L confunde acum cu zeități canaanite şi închipuite!... 

Din pricina acelei decăderi generale de la omul de rând până la rege, marele proroc Ilie, 
care îşi iubea poporul precum odinioară Moise, s-a rugat Domnului ca să-l trezească... Ca 


urmare rugăciunii lui, Dumnezeu a încercat ţara cu o secetă cumplită vreme de trei ani şi şase 
luni (1 Regi 16, 32-33; 17, 1; Luca 4, 25). Apoi, pentru ieşirea din confuzia religioasă şi din 
nenorocirea ce s-a abătut asupra ţării, credinciosul Ilie i-a cerut lui Ahab convocarea tuturor 
prorocilor lui Baal pentru aducerea unei jertfe. De probă... Spre dovedirea Adevăratului 
Dumnezeu... 


„.„. Stăm câteva clipe în faţa paraclisului, lângă statuia marelui profet aşezată pe un soclu 
înalt... Se vede bine că este cuprins de mânie sfântă: în mâna dreaptă, ridicată sus, ţine 
jungherul pentru pedepsirea preoților lui Baal, dintre care unul este deja căzut la picioarele 
sale... 

Întrăm apoi în capelă. Masa Sfântului Altar este aşezată pe unsprezece pietre mari. A 
douăsprezecea este însăşi lespedea Pristolului, spre aducere-aminte până în veci de acel 
cutremurător examen al poporului lui Israel cu cele douăsprezece seminţii ale sale!... 

Ne aplecăm genunchii în apropierea ineditului altar, simțind din tot sufletul că el este un 
puternic îndemn la cercetare personală pentru oricare peregrin care trece pe aici... Dar este şi 
o stăruitoare chemare de întoarcere cu toată ființa la Dumnezeul Cel Adevărat, Care încă mai 
aşteaptă. Însă şi vremea îndelungii Sale răbdări are odată şi un capăt pe care niciunul nu ni-l 
ştim dinainte!... 


„.„ Pe colina acestui munte pe care stăm noi acum, Dumnezeul Cel Atotputernic S-a făcut 
cunoscut din nou poporului ales — a câta oară?... —, răspunzând prin foc din cer şi mistuind 
arderea-de-tot adusă de credinciosul Ilie! Aceasta, în ciuda faptului că peste lemnele şi jertfa 
de pe altarul clădit în pripă din douăsprezece pietre — după numărul seminţiilor lui Israel —, 
fuseseră turnate douăsprezece găleți de apă. Câte una pentru fiecare seminţie!... Spre a le 
încredința că pogorârea focului din cer este o înfricoşătoare minune de dovedire a 
Dumnezeului Cel Adevărat, Care Se descoperă astfel pe Sine Însuși în faţa lor... 

Cugetând la cele petrecute aici, ne înfiorăm adânc: o, dacă ar fi vărsat atunci poporul 
îndărătnic şi uituc tot pe atâtea lacrimi de pocăinţă!... 

Dar lacrimile lui secaseră de mult!... De aceea şi trezirea a fost numai pentru o vreme 
scurtă: doar cât a ţinut spaima de minunea săvârşită cutremurător sub ochii lor. Apoi, au luat-o 
iarăşi de la capăt!... 


Ne aducem aminte cu durere că nici în lumea creştină de azi şi nici chiar în poporul nostru, 
cu care ne lăudăm de multe ori poate prea mult «că s-a născut creştin», lucrurile nu stau cu 
mult mai bine decât în vremea Marelui Proroc!... Credinţa şi frica noastră de Dumnezeu ţin 
doar atât cât se zguduie pământul sub picioarele noastre ce aleargă grabnic spre păcat în 
fiecare zi... Sau cât valurile înfuriate ale râurilor ne iau casele, lăsându-ne cu ochii în soare şi 
cu sufletul gol... Apoi, o luăm şi noi tot de la capăt..., precum cei din Israelul lui Ahab atunci. 
Până se dezlănţuie o nouă urgie a lui Dumnezeu, pedepsitoare pentru păcatul nostru ajuns la 
culme! 


După săvârşirea minunii dumnezeieşti în faţa tuturor, adevăratul proroc al lui 
Dumnezeu, înfruntând cerbicia Izabelei, i-a prins pe cei 850 de proroci idoleşti şi 1-a târât la 
pârâul Chison din apropiere... Acolo, au plătit cu viaţa nebunia amăgirii poporului ca să nu 
slujească Dumnezeului lui Israel, ci unui zeu străin! (1 Regi 18, 19-40). 

La capătul acelei înfricoşătoare drame, pe acest vârf de munte s-a rugat prorocul Ilie de 
şapte ori la rând Domnului ca să trimită iarăşi ploaia mult-aşteptată... (1 Regi 18, 42-45). În 
urmă, de frica răzbunării reginei păgâne, prorocul Ilie şi ucenicul Elisei au apucat iarăşi calea 
pribegiei... Căci pe aceasta calcă mai întotdeauna paşii prorocilor şi aleşilor lui Dumnezeu!... 


Intotdeauna însă ei sunt însoţiţi clipă de clipă de puterea ocrotitoare a Dumnezeului Savaot în 
care se încred şi Care nu-i părăseşte niciodată... 


Aflasem mai dinainte că pe la începutul secolului 13 exista aici o mănăstire de călugări 
carmeliți, dar în timpul deselor năvăliri musulmane, cei mai mulţi dintre ei au plătit cu viaţa 
iubirea lor de Dumnezeu. Din această pricină, în anul 1291 mănăstirea a fost abandonată 
pentru multe veacuri. Apoi, abia în 1883, călugări catolici din acelaşi ordin carmelit au ridicat 
aici un paraclis, amintind de înfricoşatul răspuns al lui Dumnezeu prin foc, la rugăciunea 
Marelui Proroc Ile. De la acel cutremurător eveniment se trage şi numele mănăstirii de azi: 
«Muhraga», adică foc. 


... Ne mai rotim o dată privirile spre depărtările din jur... Pe cerul limpede ca lacrima nu se 
vede niciun nor. Soarele alunecă tot mai aproape de nemărginirea apelor Mediteranei. De 
dincolo de zidurile bisericii Muhraga nu se desluşeşte absolut niciun zgomot, de parcă niciun 
suflet n-ar locui acolo. 

Ne îndreptăm iarăşi pentru câteva clipe gândul şi inima spre Dumnezeul lui Avraam, Isaac 
şi lacov..., spre Acela Care pe întinderea Țării Sfinte Şi-a dovedit Prezenţa de nenumărate ori, 
chiar fizic! Apoi, ne încredințăm soarta în grija Lui iubitoare şi întoarcem pe alt drum, precum 
magii de odinioară de la Betleem... Mergem spre Galileia neamurilor, ţinut care ne-a oferit 
atâtea sfinte bucurii încă din copilărie, de când i-am auzit şi rostit numele pentru cea dintâi 
oară... 


.. De-o parte şi de alta a drumului nostru rămân atâtea localităţi cu nume cunoscute... 
Toate ne reamintesc de istoria pe cât de străveche, pe atât şi de zbuciumată a poporului lui 
Avraam, cel ales să fie o «lumină a neamurilor»... (Fapte 13, 47). Prin câte din aceste sate pe 
lângă care peregrinăm noi acum va fi trecut Însuşi Domnul lisus cu ucenicii Săi în cei trei ani 
şi jumătate de misiune mântuitoare?... 

Curând ajungem în Arbelul nostru şi şoptim din nou înfioraţi de sfântă bucurie: Slavă ie, 
Doamne al Minunilor, pentru permanenta Ta aplecare spre noi prin dovezi la care nu ne 
aşteptam! Şi pentru însoțirea Ta ocrotitoare, de care şi astăzi ne-am bucurat... 

Apoi ne aplecăm spre odihnă trupul istovit şi de căldurile înăbuşitoare, dar şi de căutările 
îndelungi — şi nu mai ştim nimic până se face dimineaţă... 


Pe Muntele Schimbării la Faţă... 


În ziua asta dorim să ajungem în alte două locuri dintre cele mai deosebit de sfinte ale 
Galileii: Muntele Tabor şi oraşul Nazaret. 

... leşim în şoseaua principală ce urcă dinspre Tiberias şi cotim la dreapta. Apoi, lăsăm în 
urmă locul legendarului lan de grâu în care şi-au potolit foamea ucenicii flămânziţi în drumul 
lor spre Capernaum, plătind pentru asta cu necruțătoare judecăţi din partea fariseilor — şi 
mergem înainte. 

După o bună bucată de drum, indicatorul din faţa noastră ne înştiinţează că am ajuns la 
Daburiya, localitatea de la poalele Taborului... Trecem prin mijlocul micului orăşel şi urcăm 
spre vârful trunchiului de con ce se înalță dintr-odată din mijlocul văii roditoare a Izreelului. 
Drumul asfaltat înaintează pe povârnişul tot mai înclinat, făcând 16 curbe foarte strânse, 
printre falnici stejari şi măslini, eucalipţi şi chiparoşi... 


În dreapta, pe colina dinspre nod-vest, se zăreşte Nazaretul, oraşul în care copilărise 
Domnul lisus. Ce aproape era acesta de Tabor — şi totuşi doar cu patruzeci de zile înainte de 
Patimile Sale, Mântuitorul urcă pe această înălţime, însoţit de trei dintre ucenici!... 

O, câte osteneli şi lupte a îndurat Domnul pentru noi până aici! Şi de aici până pe celălalt 
„Tabor“, din Ierusalim, ceva mai sus de muntele Moria... Acolo Îşi va descoperi El nu 
Dumnezeirea, ca aici, ci omenitatea şi dragostea Lui desăvârşită cu care l-a iubit pe omul 
plămădit de Mâinile Sale — murind pe Cruce pentru a-l răscumpăra de sub puterea Vechiului 
Șarpe, care îl amăgise tocmai în Grădina Edenului, în locul celei mai intime apropieri de 
Dumnezeul său! Dar neveghind, omul uitase de El pentru o clipă, lăsându-se îndemnat să 
privească la pomul oprit din mijlocul raiului în care se furişase Ispititorul... (Facere, cap. 3). 


Fiind şoseaua îngustă destul de aglomerată, o părăsim pentru o clipă ajunşi aproape de vârf 
şi facem un popas în decorul din dreapta ei. Priveliştea din jur este incredibil de frumoasă, 
asemănătoare uneia văzută din avion... Apoi, pornim iarăşi — şi curând ajungem la capătul 
drumului pe un platou alungit de 1200 pe 400 metri. 

Sosiţi în vârf, ne amintim de cuvintele inspirate ale psalmistului David care enumeră acest 
pisc între lucrările nespus de minunate ale Creatorului: «... Ale Tale sunt cerurile şi pământul, 
Tu ai întemeiat lumea şi tot ce cuprinde ea. Tu ai făcut miazănoaptea şi miazăziua,; Taborul şi 
Hermonul se bucură de Numele Tău...» (Psalm 88/89, 11-12). 

Dar nu numai regele David proslăveşte Taborul în psalmii săi minunaţi, socotindu-l printre 
cei mai înalți şi mai sfinți munţi din Canaan, ci şi alți profeţi de dinainte şi de după (Iosua 19, 
22; Judecători 4, 6; leremia 46, 18), pentru că aici s-au petrecut de-a lungul vremii atâtea mari 
evenimente, fericite sau îndurerate... 

Undeva, pe culmea acestui munte sfânt locuise în Vechime enigmaticul Melhisedec, 
preotul Dumnezeului Celui Preaînalt şi împăratul Salemului... De aici coborâse el spre Valea 
Şave în întâmpinarea lui Avraam, când se întorcea biruitor din lupta împotriva împăraților din 
nordul Canaanului. „Prietenul lui Dumnezeu “ pornise atunci împotriva acelor cotropitori doar 
pentru că ei jefuiseră ţinuturile dimprejurul Sodomei, luând pradă bogată şi mulți ostateci, 
printre care şi pe nepotul său Lot... (Facere 14, 17-18). 

Şi tot de pe Tabor a pornit judecătorul Barac în fruntea a zece mii de oameni, la îndemnul 
Deborei, când a urmărit şi zdrobit oştirea lui Sisera (Judecători 4, 6-16). Numai că nu cu mult 
în urmă, pe această înălțime sfântă, poporul a ridicat altare zeităților păgâne! Ajunsese prea 
uşor în declin religios... (Osea 5, 1). Mai târziu, pe acest pisc de unde se putea supraveghea 
uşor întreaga zonă din vale, a fost construită o fortăreață strategică. 


Dar cel mai măreț eveniment petrecut pe Tabor rămâne până în veci Schimbarea la Faţă a 
Domnului şi Mântuitorului nostru lisus Hristos! 

..„ Pe această culme îi luase Domnul cu Sine pe trei dintre ucenicii Săi: Petru, Iacov şi loan. 
Doar ei au fost învredniciţi să vadă cu ochii lor chipuri şi stări cereşti cum n-a mai văzut 
niciun alt muritor... Deşi înălțimea Taborului are doar 588 m, ucenicilor li s-a părut că sunt pe 
un munte înalt!... În acele sfinte clipe, Taborul era cel mai înalt pisc din lume! Mai înalt decât 
Araratul lui Noe şi decât Moria lui Avraam. Vârful lui străpunsese cerul şi intrase adânc în el, 
până Dincolo de Timp şi de Spaţiu... 

Trăirea degustată pe Tabor de cei trei apostoli fusese o slăvită anticipare a bucuriilor 
cereşti şi veşnice, cu neputinţă de descris în grai omenesc. Atunci, ucenicii ÎI priviseră uluiţi 
pe Învățătorul lor, înălţat între pământ şi cer, îmbrăcat în haine albe ca lumina şi având Faţa 
strălucitoare ca soarele... lar Moise şi Ilie, cei doi corifei ai Vechiului Testament, stăteau de 
vorbă cu El despre apropiatul sfârşit ce-L aştepta în Ierusalim... 


Învăluiţi de fericirea cerească ce-i copleşise, apostolii nici nu mai ştiau ce spun. De aceea, 
uitând de toate, până şi de ceilalți nouă confraţi ai lor rămaşi în vale, socoteau că bine este să 
rămână acolo, adică să se înveşnicească acea stare cerească pe care n-o mai trăise niciun 
pământean până la ei!... (Matei 17, 1-13; Marcu 9, 2-8; Luca 9, 28-36). 

Era încă prea devreme pentru ei să înţeleagă că fericirea statornică a Taborului, nu cea doar 
de-o clipă, urmează necondiţionat numai sfârşitului biruitor de pe Golgota!... Numai prin 
„Poarta Golgotei“ se poate intra la fericirea fără seamăn de pe Adevăratul Tabor... Oricine 
doreşte să ajungă Acolo, trebuie mai întâi să-şi poarte crucea, urcând pe propria sa „Cale a 
Durerii“, până pe culmea golgotei sale. Fericirea veşnică începe abia dincolo de acestea! 
Pentru oricine... 


„.. Pe culmea aceasta au existat de-a lungul vremii mai multe sfinte lăcașuri, începând chiar 
din perioada bizantină. Astfel, cea dintâi biserică de aici a fost construită în secolul al IV-lea 
de către credincioasa împărăteasă Elena. După două sute de ani au mai fost ridicate în jurul 
acesteia încă două sfinte lăcaşuri de către împăratul Justinian, astfel că în anul 570 pe Tabor 
existau trei biserici. Atunci se împlinise într-un fel dorinţa apostolului Petru: să facă acolo trei 
colibe... 

Pe la începutul secolului 7 numărul bisericilor de pe munte crescuse la patru, iar Taborul 
şi-a primit statut de episcopie, întinzându-şi atribuţiile duhovniceşti şi administrative peste 
toată regiunea din vale. 

În anul 1099 călugării benedictini au reconstruit biserica Schimbarea la Faţă de pe munte 
şi au fondat o mănăstire, împrejmuind-o cu zid de fortăreață. Numai, că după nici o sută de 
ani, ei au fost alungaţi de armatele lui Saladin. Mulţi dintre cei scăpaţi cu viaţă atunci s-au 
întors şi au refăcut mănăstirea. Însă, în anul 1211, sultanul Damascului a distrus clădirile 
lavrei şi a masacrat pe vieţuitorii ei. În locul sfintelor lăcașuri de pe Tabor, cuceritorul a zidit 
o fortăreață puternică, precum fusese cea ridicată în vechime de Ptolemaios, ale cărei ruine s- 
au păstrat până în zilele noastre. Abia prin anul 1631 călugării franciscani redobândesc 
dreptul de a se întoarce pe Tabor şi ei ridică apoi din dărâmături biserica Schimbarea la Faţă 
de aici... 


In Mănăstirea catolică 
«Schimbarea la Faţă» 


Complexul franciscan de astăzi a fost construit în anul 1924, pe locul vechilor biserici din 
partea de sud a crestei muntelui. Această frumoasă bazilică este zidită chiar pe ruinele alteia 
de mai nainte, întru nemurirea evenimentului petrecut aici, descris de Sfinţii Evanghelişti 
Matei, Marcu şi Luca. 

Pe locurile sanctuarelor de odinioară, în faţa bisericii, se înalță două turnuri identice, 
închinate lui Moise şi Ilie. Fiecare are câte o capelă comemorativă. Interiorul bisericii este 
împărțit în trei naosuri, având în nişa absidală un modern şi impresionant mozaic cu 
Schimbarea la Faţă a Domnului şi Mântuitorului nostru Iisus Hristos. 

În interiorul complexului mănăstiresc este o criptă ce păstrează elemente de arhitectură din 
perioada de după epoca bizantină până la Cruciade. În acel sanctuar vechi se intră printr-o 
poartă ca de cetate cu zid fortificat. În incinta complexului, funcţionează şi un adăpost pentru 
peregrinii dornici să înnopteze pe muntele sfânt, nu atât pentru odihnă, cât pentru rugăciune şi 
meditaţie!... 

De pe culmea Taborului se deschide o privelişte impresionantă spre toate cele patru zări. 
Înspre miazăzi se văd bine câmpia Ezdrelonului sau Izreelului, Micul Hermon, Munţii 


Ghilboa, Ebal şi Garizim şi câteva dintre piscurile Samariei. Spre răsărit se disting înălțimile 
Golan şi apele Mării Galileii, iar spre nord-vest, dealurile Nazaretului şi împrejurimile... 


Intrăm în măreaţa bazilică! În acest moment un grup de peregrini italieni aduc Domnului o 
slujbă de mulţumire. Ca pe Tabor!... Pe feţele tuturor se oglindeşte bucuria fără seamăn şi 
recunoştinţa ajungerii până aici... Ne retragem într-un loc mai liniştit şi-l spunem şi noi 
Domnului gândurile pe care le putem înmănunchea în acest moment şi în acest loc unic pe 
pământ, unde până şi cei trei apostoli care au fost învredniciţi să fie de faţă la transfigurarea 
Mântuitorului nu mai ştiau de ei... 

Apoi ieşim pe terasa din imediata apropiere a bisericii preafrumoase. Acolo surprindem doi 
peregrini italieni cufundaţi în rugăciune şi contemplaţie, cu mâinile întinse spre cerul atât de 
albastru. Pe faţa lor inundată de soarele de deasupra capului şi de bucuria ce răzbate dinăuntru 
spre afară, stropii de lacrimi par boabe de aur... lar dulcele lor murmur, vibrând de emoție 
sfântă, seamănă atât de mult cu graiul nostru străbun!... 

Privindu-le bucuria extazului, şoptim înfioraţi: fiţi binecuvântate de Domnul, voi, fericite 
suflete care, ajunse pe locurile sfinte, puteţi şi trăi cu intensitate harul cel mare de care v-aţi 
învrednicit!... 


... Undeva pe-aproape, ne aplecăm şi noi genunchii pe piatra încălzită de razele soarelui şi 
trimitem spre slăvile senine câteva gânduri de recunoştinţă pentru momentul ce-l trăim şi 
pentru toate stările taborice de care am fost învredniciţi şi mai înainte de a ne sui până pe 
acest prag de cer şi de veşnicie... Cred că în acest loc unic în lume, nici nu te poţi ruga altfel! 
Ci simţi cu toată ființa cum se revarsă de Sus bucuria sfântă... 

În gând îmi vin versurile poeziei «Rugăciuni», un inegalabil poem pe această temă al 
omului lui Dumnezeu, contemporan nouă, Traian Dorz, scris în mod sigur dintr-o astfel de 
stare taborică, trăită, paradoxal, prin adâncul infernului veacului său: 


„Știu că tu cunoşti prea bine rugăciunea din durere, 
rugăciunea din dorinţă, 

rugăciunea mulțumirii, 

— dar cunoşti tu oare bine rugăciunea bucuriei, 

cea mai mare fericire: rugăciunea bucuriei? 


Nu puterea rugăciunii, 
pacea ei 
sau liniştirea 
ce le-aduce ea în suflet şi în gânduri, pe deplin, 
ci slăvita bucurie ce-ţi transfigurează faţa 
când te afli chiar naintea strălucirii lui Hristos! 
Când, golit de tot ce-i lume, stai în faţa Lui slăvită 
fără cereri şi dorințe, 
fără gând şi fără grai, 
numai cu o nesfârşită şi nespusă bucurie 
că Îl poţi privi pe Domnul, 
şi El te priveşte blând..., 
numai cu o negrăită şi cerească fericire 
că nici nu mai ai nevoie să-l ceri 
şi să-I spui 
nimic! 


În aceste stări de haruri 
vremea n-are nici măsură, 
nici putere, 

nici valoare: 

— este ca şi cum n-ar fi! 


Asta-i taina de pe Munte, 

locul cel mai nalt din lume; 
următorul pas nu poate fi făcut decât 
în Cer!“ 


... În timp ce ieşim din incinta acestui loc atât de sfânt, undeva în apropiere răsună dangăt 
de clopot: e din turnul clopotniţei Mănăstirii Ortodoxe, care se află la doar doi paşi de aici şi 
spre care ne îndreptăm acum. Acesta marchează chiar acum cumpăna zilei. O, dacă ar marca 
şi o binecuvântată cumpănă cu răscruce şi în viaţa noastră, spre a urca de acum înainte frumos 
şi biruitor toate treptele ce le mai avem în faţă, ca în urmă să intrăm şi noi în veşnicia care aici 
este la ea acasă!... 

De dincolo de valea Ezdrelonului, de pe vârful celuilalt munte dinspre nord-vest, răsună 
ecoul rugăciunii musulmanilor la ceasul amiezii. Şi starea, şi locul sunt pline de miresme şi 
trăiri cereşti!... 

O, slavă Ţic, Preaiubitul nostru Domn lisus Hristos, al Cărui Nume este Minunat! A Cărui 
Faţă e mai strălucitoare decât soarele la amiază şi a Cărui Bunătate şi Milă sunt necuprinse de 
mintea omenească... (Judecători 13, 18; Apocalipsa 1, 16; Psalm 102/103, 11). Îţi mulțumim 
cum nu ştim mai frumos pentru ajungerea noastră pe acest prag de rai şi pentru clipele 
minunate cu care ne-ai binecuvântat pe el!... Îndură-Te şi ne ajută să putem lua cu noi „în 
vale“ măcar un strop din bucuria cerească de aici! Pe care s-o putem împrăștia în jur, ca pe „o 
mireasmă de la viaţă spre viață“ (2 Corinteni 2, 16). Până vom ajunge la Tine, unde dorim să 
o regăsim întreagă şi pe veci... Învredniceşte-ne, Doamne, de acest har sfânt al Tău la capătul 
drumului nostru!... 


Lângă Peştera lui Melhisedec... 


Ceva mai jos de Complexul Franciscan de pe Tabor, zărim în dreapta drumului o cărare 
neîngrijită ce duce printre arbuşti la un străvechi loc biblic: Peştera lui Melhisedec... Urmărim 
cărarea şi ajungem imediat acolo. Este un modest lăcaş sfânt ce ni se pare abandonat acum. 
Un perete de piatră şi o puternică uşă de fier închid intrarea în el. Privim înăuntru cu jind prin 
cele două deschizături de fereastră. În spatele unui modest altar se vede un perete ce pare 
rămas din vremi imemoriale... Dar acest loc tainic pare puţin cercetat de peregrinii de azi! 
Probabil, din lipsa informaţiei sau a cunoştinţelor biblice şi chiar atunci, doar din exterior... 
Ce mare păcat! 

Aflasem că undeva jos, dincolo de piscul acesta, este «Valea Șave» sau «Valea 
Împăratului»... O străveche tradiţie spune că pe vârful acesta înalt locuia Melhisedec, acea 
enigmatică persoană a Sfintei Scripturi care a fost asemănată cu Domnul lisus (Evrei 7, 1-3). 
Cartea Domnului reţine doar că Melhisedec era „împărat al Salemului“ şi „preot al 
Dumnezeului Celui Preaînalt... şi că, fiind înștiințat de Domnul, de aici a coborât cu pâine şi 
vin în întâmpinarea marelui om credincios care fusese supranumit «prietenul lui Dumnezeu»! 


Avram se întorcea atunci învingător din lupta împotriva celor patru împărați din nord care îl 
răpiseră pe Lot cu familia lui şi cu toate averile Sodomei şi Gomorei... În Valea Şave a 
binecuvântat Melhisedec pe Avram, zicând: „Binecuvântat să fie Avraam de Dumnezeul Cel 
Prea Înalt, Ziditorul cerului şi al pământului! Binecuvântat să fie Dumnezeul Cel Prea Înalt, 
care a dat pe vrăjmaşii tăi în mâinile tale!“ În urma acelei binecuvântări, Avram i-a dat 
zeciuială din toate ale sale. 


Scriptura Sfântă ne mai spune că până în Valea Împăratului venise atunci în întâmpinare şi 
regele Sodomei... Avram îşi pusese atunci viaţa în primejdie pentru eliberarea celor din 
Sodoma. De aceea, regele voia să-l răsplătească pe măsură, oferindu-i toate averile Sodomei 
pe care el le răscumpărase... 

Din răspunsul lui Avram se vede limpede că el nu jinduia la absolut nimic din ceea ce nu 
era al lui..., cu atât mai puţin la averile Sodomei, care-i „furaseră“ ceva mai înainte inima 
nepotului său, spre propria-i nefericire!... De aceea Avram îi putea răspunde regelui din 
Sodoma: , ... Îmi ridic mâna spre Domnul Dumnezeul cel Preainalt, Ziditorul cerului şi al 
pământului, că nicio aţă sau curea de încălțăminte nu voi lua din toate câte sunt ale tale! Ca 
să nu zici: «Eu am îmbogăţit pe Avram». Nimic pentru mine!...* (Facere 14, 17-24). lată, 
acesta era Avram şi Avraam de mai târziu! Aşa prieteni avea şi are Dumnezeul nostru!... 
(Facere 17, 5; Iacov 2, 23). 

Suflete al meu, fă-ţi rost şi tu de un aşa fel de gândire, ca să poţi fi numit odată «fiul lui 
Avraamy!... 


„.. Privind la sanctuarul părăginit, o tristeţe amară ne cuprinde: cărările de demult sunt azi 
tot mai neumblate şi mai uitate! Pe zi ce trece, tot mai puţini oameni întreabă de ele. Tocmai 
de aceea ei nu-şi mai găsesc odihnă pentru suflete — niciunii şi nicăieri! O, cât de fericite şi 
dumnezeieşti au fost totuşi cărările celor de demult! Pe care noi dovedim că le-am uitat... 
(Ieremia 6, 16). 


Aflasem că nu departe de Muntele Taborului se află şi vestitul Megiddo sau 
Armaghedonul. Acolo sunt ruinele unei fortărețe străvechi, zidită de regele Solomon (1 Regi 
9, 15). Aceasta a devenit mai târziu sediul garnizoanei lui Ahab. 

La acest nume de cetate face referire cutremurătoare şi ultima carte a Sfintei Scripturi, 
prevestind că, înaintea Sfârşitului acestui veac rău, în Armaghedon se va da bătălia finală... 
(Apocalipsa 16, 16). 

Cugetând la realitatea înfricoşată că aceste vremi apocaliptice sunt tot mai aproape să vină, 
dintr-o dată, peste omenirea ce parcă nici mai gândeşte la ele, întocmai „ca durerile naşterii 
peste femeia însărcinată“, toată fiinţa ni se cutremură, pentru că atunci „nu va fi chip de 
scăpare“... Parcă nicicând nu s-au rostit în lume mai mult ca acum cuvintele: „Pace şi 
linişte! “. Numai că Scriptura spune că tocmai aceste promisiuni fățarnice şi goale vor preceda 
marele şi ultimul prăpăd pedepsitor al păcatului... (1 Tesaloniceni 5, 3). 

O suflete al meu, ia aminte şi veghează, pregătindu-te din vreme, „căci mai este puţin timp, 
prea puţin, şi Cel ce va să vină, va veni şi nu va întârzia... * (Evrei 10, 37). 


Înainte să plecăm de aici, mai privim înfioraţi încă o dată înspre Armaghedonul în care se 
află Parcul Naţional Megiddo. Acolo sunt reconstituite ruine străvechi din perioada anilor 
4.000-400 înainte de Naşterea Domnului. Le privim doar de departe, fără să ajungem până la 
ele! Ca oarecând Moise, Țara Făgăduită... 


In Mănăstirea ortodoxă 
«Schimbarea la Faţă» 


După ce parcurgem doar câteva sute de metri de la acel loc sfânt intrat acum în uitare, 
ajungem la Mănăstirea ortodoxă de pe Tabor. Un zid înalt de piatră cioplită împrejmuieşte 
aşezământul monahal situat în partea de nord a muntelui. Înăuntru se intră ca într-o cetate, 
printr-o imensă poartă de fier, aşezată chiar sub turnul clopotniţei. 

După obiceiul locului, batem de trei ori în poarta închisă şi imediat ne deschide binevoitor 
o tânără măicuţă, originară din România... La întrebarea noastră de unde este, ne răspunde cu 
glas tremurând de emoție şi cu faţa inundată de lumină: «... De pe... Tabor/y. Apoi, cu aceeaşi 
bucurie pe faţă şi tremur în glas ne povesteşte că zidurile mănăstirii actuale au fost începute 
de un călugăr român, Irineu Rosseti, în anul 1845, şi tot de el au fost înălțate până mai sus de 
jumătate... Dar construcţia a fost finalizată de Frăția Sfântului Mormânt, care ţine de Biserica 
Ortodoxă Greacă. 

Sfântul lăcaş are hramul «Schimbarea la Faţă» şi a fost restaurat în anul 1986. Pe soclul 
peretelui interior din dreapta, în apropierea altarului, descoperim o placă de marmură, 
inscripționată în greacă, rusă şi arabă... (Gândim trist: de ce oare nu şi în limba ctitorului?...). 
Aceasta aminteşte de trecerea la Domnul a călugărului Irinarh (Irineu), preotul-ctitor al 
sfântului lăcaş, a doua zi a Marelui Praznic al Naşterii Domnului din anul 1859 (26 
decembrie). leşise şi el în întâmpinarea Pruncului Sfânt, precum magii şi păstorii de 
odinioară, cu jertfa propriei vieţi. Şi cu o preafrumoasă colindă românească!... 

Binevoitoarea măicuţă ne mai precizează că nu în acel loc din zid este locul mormântului 
Părintelui Irineu Rosseti. În zidurile înălțate a rămas doar jertfa lui, precum a lui Manole în 
zidurile Mănăstirii de la Curtea de Argeş!... Moaştele lui îşi aşteaptă învierea şi răsplătirea lui 
Hristos undeva prin preajmă, dar tot în glia Canaanului, fără să se ştie locul precis!... Atât de 
departe de ţara în care a văzut lumina, dar nespus de aproape de Domnul său, pe Care L-a 
iubit şi slujit cu vrednicie, până la capăt. Şi într-un loc atât de râvnit de orice inimă creştină, 
precum Taborul!... 


Ne aplecăm emoţionaţi genunchii şi sufletul în rugăciune înaintea Sfântului Altar şi în 
preajma „jertfei din zid“... Inima întreagă ne este numai bucurie. Şi mulțumire înlăcrimată. Şi 
recunoştinţă profundă. Aici nu avem nimic a-l cere Domnului şi Mântuitorului nostru, Care şi 
aşa prea mult ne-a dat! Ci doar îngăduinţa să facem şi noi „trei colibe“, cum doreau Sfinții 
Apostoli atunci..., întru prelungirea stării divine de care ne-am învrednicit şi noi ceva mai 
înainte, pe culmea acestui deal şi continuată apoi în acest loc preasfânt, în care, alături de 
măicuţele românce care viețuiesc aici, ne simţim atât de aproape de glia şi neamul nostru 
românesc!... 

În jurul nostru îşi face loc un grup de credincioşi cu preot în frunte. Sfântul lăcaş vibrează 
într-o emoţionantă ectenie de mulțumire în limba rusă... Ne umplem şi noi de o cerească 
bucurie, încredințându-ne deplin că atât „ Doamne, miluieşte “, cât şi „ Gospodi pomilui “ sună 
la fel de îngereşte în „limba Taborului ... Aceasta încredințare ne face să ne unim fericiți 
glasurile cu cei de lângă noi, chiar dacă ei cântă „în alte limbi“!... 


leşind din sfântul lăcaş, aflăm că în obştea mănăstirii greceşti de pe Tabor sunt patru 
călugărițe românce, două mai în vârstă. De la ele aflăm şi adresa Aşezământului Românesc 
din Ierusalim: Strada Șiftei Israel. Nu departe de Poarta Damascului. Parcă nu ne vine să 
credem acest har, legat mai ales de înţelesul lui duhovnicesc!... 


În glasul măicuţelor noastre de pe Tabor este atâta bunăvoință. Poate şi un strop de dor de 
ţară!... Dumnezeul Bucuriei să le mângâie şi să le întărească în necontenitul lor urcuş de pe 
Taborul acesta pe Celălalt!... 


Afară, ceva mai în spatele bisericii, găsim cele trei frumoase icoane în formă de colibă care 
amintesc de Minunea Schimbării la Faţă a Domnului Iisus şi de cuvintele Sfântului Apostol 
Petru rostite din acea stare cerească. Ne închinăm cu bucurie şi fior, sărutându-le pe rând... 
Nu-ţi mai vine să cobori din acest loc binecuvântat! Dar această bucurie o trăieşti abia după ce 
ai ajuns până aici pe culme. Din vale, nici nu poți bănui asta... 

Ajunşi la poartă, ne luăm rămas-bun de la vrednicele măicuţe de pe Tabor, încredinţându- 
ne unii pe alţii în Mâna Atotputernicului şi Milostivului Dumnezeu, Care S-a pogorât până la 
noi, ca să ne ridice şi să ne strămute în Împărăţia dragostei Lui (Coloseni 1, 13). În chiar 
această clipă, clopotul din turla de deasupra noastră bate o singură dată... Fericita noastră 
petrecere pe Taborul „românesc“ a durat un ceas, deşi nouă ni s-au părut doar câteva clipe!... 

O Bunule Doamne, îndură-te şi de noi în mila Ta nemăsurată şi învredniceşte-ne să 
ajungem cu bine pe Celălalt Tabor, din Împărăţia Ta, din care nu mai este niciun coborâş şi 
ale cărui sfinte bucurii nu sfârşesc nicicând!... 


În timp ce ieşim, se pregătesc să intre alţi închinători. Privind în jos la povârnişul dinspre 
Daburiya, zărim un grup numeros de peregrini care suie pieziş spre culmea Taborului. Dar pe 
cărare, înfruntând greul urcuşului prin arşiţa soarelui de amiază. Bucuria lor de la capăt şi 
răsplata vor fi cu atât mai mare ca a noastră! Toate pe măsura jertfei depuse pentru atingerea 
lor!... 


„lisus cel Răstignit este cel mai mare dar pe care cerul de sus l-a dat pământului şi 
omului... Acest dar este mântuirea noastră. Acest dar ni se dă în dar. Un singur lucru se cere 
de la noi: să-l luăm prin credinţă! “ 


Preot Iosif Trifa 


Fenomenele Taborului... 


.. Peste tot, în Țara Sfântă întâlneşti şi trăieşti oricând clipe şi stări pe care nu le poți 
înțelege sau primi decât prin credință! Cine caută mai întâi să şi le explice, adică „să 
înghesuie“ în limitele Spațiului şi Timpului, şi Materiei cele ce sunt cu totul înafara acestor 
noțiuni în care se mişcă tot ce-i pământesc, rămâne păgubit de cele mai multe dintre bucuriile 
dumnezeieşti, pentru că din acelea pot gusta doar sufletele peregrinilor care cred... Însăşi 
Cartea Domnului pretinde credinţă de la cei care vor să se atingă de ea: „cine se apropie de 
Dumnezeu trebuie să creadă că El există şi că Se face răsplătitor celor ce-L caută...“ (Evrei 
11,6). 

Am înşirat până aici multe afirmaţii care pleacă de la tradiții transmise de-a lungul 
veacurilor până la noi prin viu grai sau prin scris... Inima care le poate primi, se bucură şi 
trăieşte clipe unice, precum multe din cele descrise până aici. 

Desigur, experienţele duhovniceşti nu depind exclusiv de atingerea fizică a meleagurilor 
Țării Sfinte, ci mai ales de starea duhovnicească până la care se poate ridica sufletul nostru!... 


Cu toate acestea, în zile cu totul deosebite, în locurile sfinte se petrec fenomene mai presus 
de înţelegerea minţii omeneşti, subliniind încă o dată — dacă mai trebuie! — adevărul lor... 
Dintre acestea doresc să înserez aici unul pe care l-am aflat în peregrinajul nostru şi care se 
petrece acolo pe Tabor, în taina miezului de noapte dintre 5-6 august, dinaintea Praznicului 
Schimbării la Faţă: 


.... În vreme ce în biserica sfântă de pe această culme ce ţâşneşte în mijlocul câmpiei 
Izreelului se înalţă Rugăciunile Privegherii, se poate vedea an de an cum pe dealul nord-vestic 
ce străjuieşte Nazaretul, oraşul copilăriei Domnului lisus, se iveşte un nor ca toţi norii... Însă 
pe măsură ce el se apropie de Tabor, străbătând încet-încet cei câţiva kilometri de deasupra 
hăului ameţitor dintre cele două înălțimi, norul devine de culoare portocalie... Apoi, începe să 
se împartă în mii de forme felurite, cuprinzând ca într-o divină îmbrăţişare atât Casa 
Domnului de pe Tabor, cât şi pe cei care se învrednicesc să fie acolo atunci... 

Este cu atât mai interesant acest fenomen cu cât el se petrece tocmai în vreme ce Sfânta 
Liturghie ajunge la momentele supreme: Imnul Heruvimic şi Rugăciunea Epiclezei... Atunci, 
peregrinii care stau afară din sfântul lăcaş simt extaziați cum sunt învăluiţi dintr-o dată de 
bucățele de negură, moi ca vata, care se lasă diafan şi mângâietor peste faţa lor fericită, peste 
mâinile lor tremurând de emoție sfântă, peste toată fiinţa lor uluită, pătrunzându-le tot lăuntrul 
o dată cu aerul inspirat... 

Această arătare inexplicabilă omeneşte aduce aminte izbitor de minunea Schimbării la Faţă 
a Mântuitorului nostru petrecută chiar aici, când cei trei apostoli învredniciți de 
dumnezeiescul har au simţit cum sunt acoperiţi dintr-o dată de un nor luminos din care au 
auzit glasul Tatălui Ceresc mărturisind despre Domnul lisus: „Acesta este Fiul Meu Cel iubit 
întru Care am binevoit; de Acesta să ascultaţi!... “ (Matei 17, 5-6). 

Pentru a întregi şi mai deplin această minune, în chiar timpul risipirii negurei de pe Tabor 
tot aerul din jur devine înmiresmat, emanând un miros de tămâie sau de răşină, de mir de 
mare preţ sau de toate acestea la un loc — şi mult mai mult!... — încât nimeni nu poate 
contrazice evidenţa fenomenului... Dar şi mai mult decât aceste dovezi fizice se petrece atunci 
o minune şi mai mare: toată mulţimea peregrinilor de pe Tabor, mai mult sau mai puţin 
credincioşi, sunt cuprinşi deodată de o bucurie sfântă şi de o pace divină cum n-au mai 
cunoscut nicicând... Ar mai putea fi pusă la îndoială minunea pe care o trăieşti tu însuţi?... 


Coborând povârnişul Taborului, murmurăm fericiți şi noi Troparul Praznicului: 
„Schimbatu-Te-ai la Faţă, în munte, Hristoase Dumnezeule, arătând ucenicilor Tăi slava Ta, 
pe cât li se putea! Strălucească şi nouă, păcătoşilor, lumina Ta cea pururea fiitoarel... “ 

Cu astfel de împărtăşiri sfinte şi fără egal, ajungem în vale... În timpul trecerii prin 
Daburiya ne amintim că acolo vindecase Domnul un tânăr lunatic, după ce coborâse de pe 
Tabor... În amintirea acelei minunate izbăviri, cândva a fost construită acolo o biserică. 
Ruinele ei au fost identificate cu prilejul unor săpături arheologice din secolul trecut lângă o 
veche cisternă de apă din localitate. 

Cugetând la episodul vindecării, ne izbeşte disperarea acelui tată care ajunsese până la 
Mântuitorul cu necazul lui, nemulțumit de faptul că cei nouă ucenici rămaşi în vale n-au putut 
să-i vindece fiul... Ne întrebăm cutremuraţi: dovedim noi oare mai multă credinţă decât acel 
tată nefericit când înălțăm rugăciunile noastre către Dumnezeu? Şi mai ales în ce măsură le 
trimitem spre El însoțite de post?... Pentru că tocmai puţinătatea credinţei şi lipsa postului se 
pare că L-au obosit pe Mântuitorul, întrebându-Se îndurerat: „O, neam necredincios şi 
îndărătnic, până când voi fi cu voi şi vă voi răbda?... (Luca 9, 37-43). 


Trecând pe lângă Nain... 


În timp ce traversăm câmpia roditoare a Izreelului, ne minunăm privind livezi de măslini şi 
lanuri de floarea soarelui, mirişti de orz proaspăt secerat şi ogoare semănate de curând. Acest 
pământ binecuvântat rodeşte de cel puţin două ori pe an! Câtă dreptate are Cuvântul 
Domnului care zice: „Iată vin zile când cel ce ară va ajunge din urmă pe cel ce seceră şi cel 
ce calcă strugurii, pe cel ce seamănă... Mustul va picura din munți şi va curge de pe toate 
dealurile... Eu voi întoarce din robie pe poporul Meu Israel şi ei vor zidi cetăţile cele pustiite 
şi le vor locui. Vor sădi vii şi vor bea din vinul lor, vor face grădini şi din roadele lor vor 
mânca... Îi voi răsădi în pământul lor şi nu vor mai fi smulşi din țara pe care le-am dat-o în 
stăpânire...“ (Amos 9, 13-15). 


„. În dreapta noastră rămâne localitatea Nain, situată în vecinătatea muntelui sfânt, la circa 
2 km de şoseaua principală, pe culmea dealului Girat Hamoreah, numit şi Micul Hermon... 
Ne amintim că acolo s-a petrecut una dintre cele trei învieri pe care le-a săvârşit Mântuitorul, 
între celelalte minuni ale Sale: a fiicei lui Iair, a tânărului acestuia şi a lui Lazăr din Betania... 

În timp ce Se apropia de poarta cetăţii Nain, Domnul Iisus a întâlnit un convoi mortuar: o 
sărmană văduvă îşi conducea la groapă pe singurul ei fiu, nădejdea bătrâneţelor sale... 
Făcându-l-Se milă de plânsul ei deznădăjduit, Milostivul Mântuitor l-a înviat pe tânăr, sub 
privirile uluite, dar şi înspăimântate ale mulțimii din cortegiu... (Luca 7, 11-17). 

În amintirea acelei învieri, a fost ridicată acolo înainte de anul 900 cel puţin o biserică. Mai 
târziu, din dărâmăturile acelea, musulmanii şi-au construit moschei, numai că nici ele n-au 
avut o soartă mai bună!... Mult mai târziu, prin anul 1880, catolicii franciscani au cumpărat 
terenul cu ruinele primei biserici şi au ridicat pe el o capelă. Biserica din Nain este încă o 
piatră de aducere-aminte a iubirii Domnului cea plină de bunătate şi milă faţă de suferinţa de 
orice fel, dar mai ales a celor rămaşi singuri!... 


Nu departe de Nain se înalță Muntele Ghilboa, cu cei 515 metri ai săi. Locul acela 
aminteşte de sfârşitul tragic al regelui Saul şi al celor trei fii ai săi, ucişi acolo în luptele cu 
filistenii... (1 Samuel 31, 1-4). Prin neascultare, se depărtase şi Saul de Singurul Aliat Care îi 
putea asigura izbânda lui şi a regatului său — ca mai toți regii de după el ai poporului Israel. 
Dar din nefericire nu numai ai lui Israel!... 

... Rămas singur în faţa filistenilor care-l împresurau când Dumnezeul Cel Viu nu-i mai 
răspundea nici prin proroci şi nici prin vise, în zadar căuta regele lepădat ajutorul prorocului 
Samuel de dincolo de mormânt, întrebând morţii!... (1 Samuel 28, 5-19). Ce cumplit 
avertisment este episodul acela pentru orice suflet care L-a iubit cândva pe Domnul, dar care 
nu I-a mai rămas credincios!... 

Tot în această zonă a Galileii este şi localitatea Taanak. Acolo a fost omorât Sisera, 
conducătorul armatelor lui labin Canaanitul, de către o curajoasă femeie din Israel (Judecători 
4, 16-24 şi cap. 5). 

Dar şi la Nain, ca şi la muntele Ghilboa, şi la Taanak tot numai gândul îl lăsăm să zboare 
fără noi!... 


La porţile „Oraşului Speranţei“... 


Începem să urcăm cu fior spre cetatea copilăriei Domnului lisus — şi suişul parcă nu mai 
are capăt! Acest oraş, precum nenumărate altele din Țara Sfântă, este aşezat pe povârnişuri 
înalte, chiar stâncoase. 

Observând mai la tot pasul prăpăstiile de lângă drum, ne amintim cutremuraţi că locuitorii 
Nazaretului n-au avut de făcut cale prea lungă atunci când au vrut să se scape de «Fiul 
Tâmplarului»..., ca să nu le mai tulbure liniştea somnului confesionalist în care trăiau de 
veacuri! Şi din care niciunul — dar absolut niciunul! — nu dorea să se trezească... (Matei 13, 
55; Luca 4, 29). 


Fiind aşezat pe mai multe coline pline de verdeață, Nazaretul de azi, capitala administrativă 
a Galileii, are aspectul unui uriaş amfiteatru. Cu toate că în această frumoasă şi paşnică 
localitate ce are peste 70.000 de locuitori, trăieşte o multitudine de naţionalităţi şi credinţe, 
totuşi în ea se află cea mai numeroasă populaţie de creştini din Țara Sfântă: 40% — şi încă 
majoritatea palestinieni!... Deşi sunt atât de diferiţi şi ca etnie, şi ca religie, oamenii de aici îşi 
află posibilitatea de manifestare în lăcaşuri proprii de cult: evrei şi arabi, creştini şi 
musulmani, catolici şi ortodocşi, melchiţi şi maroniți etc. Astfel că Nazaretul de azi este o 
dovadă de netăgăduit că atunci când se vrea, buna convieţuire între oameni, oricât de diferiți 
ar fi, este posibilă! Oriunde şi oricând!... 


Geografic, oraşul se află la jumătatea distanţei dintre Marea Mediterană şi Lacul Galileii: 
circa 31 km. Până la trimiterea în Nazaret a Marelui Arhanghel Gavril cu cea mai înaltă 
misiune dumnezeiască la „Fecioara logodită “, numele cetăţii fusese total necunoscut. Era şi 
Nazaretul unul dintre acele multe locuri de pe pământ unde nu se întâmplă nimic... până 
odată, când Se îndură Dumnezeu şi „cheamă lucrurile care nu sunt ca şi cum ar fi“... 
(Romani 4, 17). Astfel, pentru faptul că acolo locuiau două fiinţe cu har unic pe pământ: 
Fecioara Maria şi dreptul Iosif, în cel mai profund anonimat, Nazaretul devine dintr-o dată 
arhicunoscut (Luca 1, 26-27). 

Prin Buna Vestire adusă Prea Curatei, cetatea cea necunoscută devine dintr-o dată şi pentru 
totdeauna binecuvântatul „oraş al Speranţei “ pentru omenirea întreagă... Aceasta, pentru că 
în Nazaret s-a rostit pentru cea dintâi oară Numele Preadulcelui lisus, Mântuitorul lumii 
(Matei 1, 21) şi acolo s-a împlinit cea mai mare Minune a universului, când «Fiul lui 
Dumnezeu, Fiul Fecioarei Se face!»... 

O, ce taină de nepătruns este aceasta! Deşi inaccesibilă chiar şi celei mai ascuţite minţi 
omeneşti, aceasta este descoperită limpede şi fericit oricărui suflet smerit şi credincios, care n- 
are nicicând de pus întrebări, ci numai de adus ofranda mulţumirii şi recunoştinţei sale 
înlăcrimate ... 

Despre această Minune şi Taină cerească scrie izbitor de frumos marele Traian Dorz în 
cartea sa de cugetări «Întâi să fim!». El precizează acolo că, prin vestirea marelui arhanghel 
adusă Prea Sfintei Fecioare Maria, în Nazaret Se descoperă cea dintâi arătare deplină a Sfintei 
Treimi. Mai înainte de cea de la apa Iordanului şi mai limpede decât cea de la Stejarul 
Mamre: Umbrirea Tatălui, Întruparea Fiului şi pogorârea Duhului Sfânt. Toate acestea se 
descoperă deodată, asupra Prea Curatei Fecioare, în urma acceptului ei: «lată, roaba 
Domnului; fie mie după cuvântul tău!» (Luca 1, 26-35). Atunci şi acolo şi aşa s-a făcut 
Începutul mântuirii noastre!... Şi acolo se „reedita“ pe cu totul alt plan şi prin cu totul altfel de 
fiinţe drama cosmică din Grădina Edenului, care avea să şteargă pe veci urmările catastrofale 
ale celei dintâi. Dar cu ce Preţ înfiorător!... 

Ajunşi la „poarta“ Nazaretului, în locul cutremurător de sfânt unde slăvitul Arhanghel s-a 
plecat în faţa celei mai neprihănite fiinţe omeneşti, ne înfiorăm până în străfundul ființei şi ne 


pregătim să-i trecem pragul, murmurând cântarea «Binecuvântare ţie», scrisă de mâna 
aceluiaşi mare poet, şi cinstitor al Maicii Domnului din vremile din urmă: 


„Binecuvântare ţie, 

cea mai Ssfântă-ntre femei, 
ție-mi plec cu bucurie 
ochii şi genunchii mei: 


Tu ai fost aleasă 
Cerului Mireasă, 
Duhului Altar 
şi Iubirii Har! 


Te cinstește fericită 
inima, cântând pios 
ție, una-nvrednicită 
a fi Maica lui Hristos! 


Faţa ta străluce unic 

de smerenie şi har, 

tu l-ai fost Dumnezeirii 
leagăn, lacrimă şi-altar. 


Tot ce-a fost mai Sfânt pe lume 
pân” la tine-ai întrecut 

şi-ntre toți cei mai din urmă 
seamăn încă n-ai avut. 


Dumnezeu putea alege 

şi alt drum spre ce-a voit, 
dar tu, vas curat şi unic, 
I-ai fost cel mai fericit. 


În toți sfinţii-a fost vreo pată 
osândită-n vreun cuvânt, 
dar în tine, Preacurată, 
numai rod din Duhul Sfânt. “ 


„Istoria“ Nazaretului... 


„.. Deşi începuturile acestei aşezări coboară cel puţin până dincolo de anul 200 înainte de 
Naşterea Domnului, numele ei este consemnat pentru prima oară abia în cele patru 
Evanghelii. Însăşi întrebarea lui Natanael din Cana învecinată, adresată prietenului său Filip: 
«Din Nazaret poate fi ceva bun?», spune atât de mult despre „bunul nume“ de care se bucura 
până atunci atât cetatea, cât şi locuitorii ei... (loan 1, 46). 

Renumele Nazaretului este strict legat de Numele Domnului lisus: El a scos-o din 
anonimatul desăvârşit de dinainte. Nicio altă însemnare istorică nu pomeneşte de Nazaret 


până atunci. Ce păcat însă că nici el, ca mai toate cetăţile învrednicite de harul unic al trecerii 
sau poposirii prin ele a Dumnezeului-Om, n-a răspuns pe măsură!... 


În cetatea asta neînsemnată înainte, dar amintită apoi de nouă ori în Sfintele Evanghelii, a 
locuit Mântuitorul cu „părinţii“ Săi după întoarcerea din Egipt. De aici a urcat El la Ierusalim 
împreună cu ei, cale de trei zile, pe când avea doar doisprezece ani... (Luca 2, 39-52; Matei 2, 
19-23). Apoi, din Nazaret a coborât Mântuitorul la Iordan, ca să fie botezat de Ioan şi acolo S- 
a întors El, pregătit pentru începutul lucrării Sale mântuitoare, după cele patruzeci de zile de 
post de pe Muntele Carantania, de la marginea Ierihonului (Marcu 1, 9-11; Luca 4, 14-16). 

Şi poate că de acolo ar fi peregrinat El prin toate satele şi cetățile Galileii, revenind mereu 
în cetatea Sa, dacă locuitorii Nazaretului nu I s-ar fi dovedit cei dintâi vrăjmaşi. Pe faţă! 
Întorcând o ură de moarte tocmai Aceluia Care venea să le vestească mai întâi lor că vremea 
îndurării lui Dumnezeu a şi sosit... (Luca 4, 16-30). 


.... Începând din secolul 4, Nazaretul a devenit una dintre principalele ţinte din Galileia 
pentru toţi peregrinii creştini care ajungeau pe aici. Aceasta se datora celor patru obiective ale 
sale: Casa Sfintei Familii cu Atelierul lui Iosif din peşteră, Izvorul din care lua apă Fecioara 
Maria, Sinagoga în care a cuvântat Domnul şi Muntele Prăpăstiei, de pe care concetăţenii 
«Prorocului nedorit» Îi plănuiră sfârşitul. Mult mai devreme decât era hotărât încă dinainte de 
veşnicii, în Tainicul Plan de Mântuire a Omului!... 

Cu toate că marele împărat Constantin dăduse în anul 359 un ordin guvernatorului Galileii 
din Tiberiada ca să ridice biserici în toate locurile creştine din acest ţinut, se pare că şi prin 
anul 384 amintirea locului în care a trăit Maica Domnului era tot acea peşteră mare şi 
frumoasă... Abia în anul 570 peste aceasta se înălțase o bazilică, dar prea curând a trebuit să 
înfrunte şi ea, ca toate celelalte locuri sfinte din jur, invazia necruțătoare a perşilor, în anul 
614... 

Ceva mai târziu, prin anul 670, în Nazaret existau două biserici foarte mari: una în centru, 
pe locul casei în care a crescut Mântuitorul şi alta, pe locul Bunei Vestiri, care, potrivit 
descoperirilor arheologice de acolo, se pare că fusese construită în secolul 5. 


Dar ca mai toate localitățile acestei ţări aşezată parcă în calea tuturor cotropitorilor, 
Nazaretul a avut parte de multe încercări şi înrobiri. Din pricina năvălirilor repetate, întâi a 
romanilor, apoi a arabilor, cetatea nu s-a putut dezvolta foarte mult. Abia în vremea 
cruciaților, Nazaretul înfloreşte, devenind reşedinţă episcopală şi capitală a Galileii. Dar 
năvălirea turcilor, înspre sfârşitul secolului 13, a dus din nou la decăderea cetăţii. 

Se împlineau şi în Nazaret profețiile Mântuitorului cu privire la ţinuturile care s-au arătat 
potrivnice mesajului Său divin. Mai ales că aici începuse ura stârnită împotriva Domnului şi 
dusă până aproape de crimă... Dacă aceasta n-a mai avut loc, a fost numai pentru că nu-i 
sosise vremea... Dar chiar şi nefinalizată, intenţia crimei împotriva Domnului lisus a rămas 
pentru totdeauna! Precum şi responsabilitatea veşnică pentru ea... 

O, dacă am înţelege noi bine tot ce spun aceste lucruri cutremurător de mari! Şi dacă am 
învăţa din ele să ne alegem mereu doar „partea cea bună“..., singura care nu se va lua de la noi 
în veac! 


În Biserica ortodoxă 
«Arhanghelul Gavril» 


După ce străbatem câteva străzi pline de lume, ajungem la biserica ce aminteşte de Buna 
Vestire adusă Prea Curatei Fecioare Maria prin măreţul trimis ceresc. Acest sfânt lăcaş se află 
aproape de drumul ce duce spre Tiberias şi Lacul Galileii şi se înalță pe ruinele acelei 
străvechi biserici din secolul 4. 

Imediat sub streaşina dinspre miazăzi a bisericii, unde se găseşte şi uşa de intrare, este o 
fântână mică, numită Izvorul Maicii Domnului. Scrierile apocrife afirmă că Arhangelul Gavril 
i-a vorbit Preasfintei Fecioare în timp ce mergea la izvor ca să ia apă, zicându-i: «Bucură-te, 
Maria, cea plină de dar!». Auzind glasul, dar nevăzând pe nimeni în jur, Fecioara Maria a 
intrat uluită în casă şi neînţelegând ce se petrece cu ea, s-a aplecat la rugăciune... Atunci i s-a 
arătat îngerul şi i-a vorbit desluşit: «Nu te teme, Maria, căci ai găsit har înaintea lui 
Dumnezeul...» (Luca 1, 28-32). 

Pe baza acestei tradiţii, creştinii de demult au zidit acolo biserica cu hramul Sfântului 
Arhanghel Gavril. 

Despre locul acelei preasfinte arătări cereşti aminteşte şi o fereastră mică, aşezată în zidul 
dinspre nord, unde este şi peştera de sub biserică. Apa din Izvorul Sfintei Fecioare curge pe 
sub pardoseala de marmură a sanctuarului, alimentând Nazaretul de cel puţin două milenii. La 
acest Izvor, aflat dedesubtul fântânii clădită din bolovani mari de piatră, se ajunge printr-o 
peşteră, acum placată frumos cu marmură scumpă de diferite culori. 


„.. Cu sufletul înfiorat de minunea cea dumnezeiască petrecută aici, intrăm în biserica 
Arhanghelului Gavril. Deasupra coridorului săpat în piatră şi care duce spre Izvorul Sfintei 
Fecioare, ne întâmpină urarea îngerului, scrisă în cinci limbi: «Bucură-te, Marie, cea plină de 
dar; Domnul este cu tine!». Toată fiinţa ni se umple de bucurie când descoperim cuvintele 
marelui arhanghel scrise acolo şi în dulcea noastră limbă românească, imediat după cele în 
greceşte!... 

În timp ce coborâm înfioraţi cele şapte trepte ce duc spre Izvor, inima şi mintea ni se 
opintesc să urce pe cât pot spre acel măreț moment al Începutului mântuirii neamului 
omenesc, petrecut chiar în acest loc preasfânt... Din tavanul boltit de deasupra noastră atârnă 
licărind nenumărate candele de mare preţ din care ni se pare că picură o lumină lină şi o 
mireasmă divină peste capetele noastre aplecate la rugăciune... 

Ajunşi la capătul coridorului, descoperim că pentru a ne apropia de Izvorul Sfintei Fecioare 
trebuie să urcăm o treaptă! Nici nu s-ar putea să te apropii altfel de un loc atât de sfânt decât 
urcând! Şi cu trupul, nu numai cu sufletul... 


Ajunşi lângă Izvorul Maicii Domnului, ne prăbuşim în genunchi în rugăciune mută, 
lipindu-ne fruntea întâi de pardoseală, apoi de peretele de piatră, umed de transpiraţie (ori de 
lacrimile celor de demult?)... În ce grai şi ce cuvânt ar putea rosti ființa noastră păcătoasă pe 
locul unde marele Arhanghel a grăit cu glas ceresc celei mai neprihănite fiinţe omeneşti?... 

Dacă Sfântul Efrem Sirul se adresa cu profundă smerenie Prea Sfintei Fecioare Maria, 
zicând: ,... Gura mea este prea mică să pot vorbi despre tine şi limbă nu am ca să arăt 
tainele tale...“ — cum să ne atingem noi de aceste locuri preasfinte!... Îndrăznim doar să 
murmurăm o rugăciune: 

«... Născătoare de Dumnezeu, Fecioară, bucură-te ceea ce eşti plină de dar; Domnul este 
cu tine! Binecuvântată eşti tu între femei şi binecuvântat este rodul pântecelui tău, că ai 
născut pe Hristos, Mântuitorul sufletelor noastre... 

Prea Sfântă Marie, Maica lui Hristos-Dumnezeu, roagă-te pentru noi, păcătoşii! 
Acum. Și în ceasul morții noastre. Amin...» 


După terminarea rugăciunii, îndrăznim să ne sfințim şi fruntea, şi ochii, şi buzele, şi 
lăuntrul cu „agheasmă“ din Izvorul Prea Curatei. Aceasta ne răcoreşte şi trupul ostenit de 
drumul lung prin arşiţa zilei... 


„.. Biserica de azi cu clopotniţa zveltă a fost construită de câţiva credincioşi greci, în anul 
1750, cu hramul Bunei Vestiri. Splendidul iconostas a fost dăruit în anul 1767 de către un 
negustor grec. 

Suntem încântați să aflăm că pictura actuală, în frescă, a fost lucrată pe cheltuiala Bisericii 
Ortodoxe Române... Dovadă este o inscripţie aşezată deasupra uşilor la ieşirea din biserică. Ea 
aminteşte că această frumoasă lucrare de artă a fost executată în anii 1977-1978 de către trei 
pictori români: frații Mihai, Gavril şi Nicolae Moroşan. 

Privind la cuvintele scrise în româneşte, în depărtarea asta de ţară, o şoaptă a sufletului ni 
se îndreaptă spre cer — ca o rugăciune pentru cei trei truditori înzestrați cu darul picturii — 
murmurăm: „... să vă răsplătească Bunul Dumnezeu evlavia şi dăruirea cu care aţi zugrăvit 
acest preafrumos lăcaş de închinare! Pentru că jertfa voastră va aminti mereu de neamul şi de 
țara noastră tuturor peregrinilor din cele patru zări ale pământului care vor ajunge să se 
închine aici!“... 


În timp ce ieşim din biserică, cugetăm cutremuraţi: O Mântuitorule Doamne, până prin ce 
adâncuri ai coborât Tu ca să ridici din cădere neamul lui Adam, din care şi noi facem parte!... 
Slavă şi mulțumire veşnică Ţie, Dumnezeul şi Răscumpărătorul nostru lisus Hristos, pentru 
mila şi îndurările Tale cele nemărginite arătate faţă de noi, oamenii!... 

Apoi, cu gândul dus departe la vremile de demult, buzele încep să îngâne în taină cântarea 
Arhanghelului Gavril, îmbrăcată sărbătoreşte în strai de poezie de acelaşi vrednic cinstitor al 
Maicii Domnului, Traian Dorz: 


„Plecăciune ţie, plecăciune ţie, 
Fecioară Marie, 

căreia ţi-a dat Domnul Cel Prea Nalt 
haru-l minunat! 


Domnul te arată binecuvântată, 
Fecioară Curată, 

nu te teme dar, tu ai mare har: 
vei fi-un sfânt altar! 


Plecăciune ţie, plecăciune ţie, 
Fecioară Marie, 

căci prin Cel de Sus, Fiu Îți va fi-adus 
Să-L numeşti lisus. 


Sfânta Lui Domnie veşnic o să ţie, 
Fecioară Marie... 

El va fi chemat Fiu Celui Prea Nalt, 
Domn şi Împărat. 


Plecăciune ţie, plecăciune ţie, 
Fecioară Marie; 

Tatăl va voi, Duhul te-a umbri, 
Fiul te-a slăvi. 


Plecăciune ţie, plecăciune ţie, 
Fecioară Marie, 

căci a Celui Sfânt Voie şi Cuvânt 
sunt un Legământ! “ 


O, Preasfântă şi De-a-Pururea Fecioară Maria, Maica Domnului nostru lisus Hristos, 
miluieşte-ne pe noi, fiii lacrimilor şi rugăciunilor tale!... 


În Bazilica Bunei Vestiri 


De la Biserica ortodoxă cu Izvorul Prea Sfintei Fecioare, coborâm ceva mai jos şi ajungem 
la o bazilică grandioasă, atât prin dimensiunile impresionante, cât şi prin arhitectura măreaţă. 
Aflăm că ea reprezintă cea mai mare construcţie de cult din Orientul Apropiat. Aceasta are o 
splendidă cupolă în formă octogonală, deasupra căreia se înalță un turn piramidal, dominat de 
semnul Sfintei Cruci. A fost construită la mijlocul secolului trecut, între anii 1955-1969, pe 
locul unde fusese cândva Casa Tâmplarului Iosif şi a Fecioarei Maria. 

Dintre cele cinci biserici înălțate de-a lungul timpului în acest loc sfânt, cea dintâi şi prima 
din Galileia în care a fost oficiată o slujbă creştină, a fost cea bizantină, construită de către Sf. 
Elena, în anul 356. Numai că aceea a fost distrusă de perşi în cumplitul prăpăd din anul 614. 
Pe ruinele ei, cruciații au construit în anul 1099 un sanctuar mai mare, cu trei naosuri. Dar şi 
acesta a fost distrus prin anul 1263, însă fără să fie afectată peştera. Apoi, franciscanii au 
construit acolo o biserică, prin anul 1730. Aceasta a rezistat mai bine de două veacuri, până în 
anul 1955, când a fost demarată construcția măreţului edificiu de azi. După paisprezece ani de 
muncă asiduă, bazilica a fost terminată în cea dintâi lună de primăvară a lui 1969, tocmai când 
în Calendarul Creştin de pretutindeni este prăznuită Buna Vestire... 


Bazilica actuală, construită după proiectul unui mare arhitect italian, îmbină armonios 
numeroase vestigii bizantine şi cruciate. Impresionant este şi Altarul, mai ales prin grandiosul 
mozaic din spatele lui ce înfăţişează Triumful Bisericii Universale: mântuirea lumii prin Taina 
aici Întrupată... 

Dedesubtul acestei bazilici se află o peşteră, numită Grota Sfintei Fecioare. Aflasem că 
potrivit altei tradiţii, dialogul Arhanghelului Gavril cu Prea Curata a început la Izvorul Sfintei 
Fecioare, dar uluită de urarea îngerului, ea a alergat la rugăciune în odaia sa, care, după acele 
tradiţii, în Casa lui Iosif ar fi fost... Deci în încăperea aceea i-a fost rostită Taina Cerului, în 
chipul cel mai desluşit cu putință! Aflând aceasta, Prea Curata s-a lăsat pe deplin şi pentru 
totdeauna în grija divină, prin cea mai desăvârşită rugăciune de acceptare. Cu toate 
consecinţele prezente şi viitoare pentru viaţa ei: «lată, roaba Domnului, fie mie după cuvântul 
Tăul...» (Luca 1, 38). 


Ajungem lângă intrarea în incinta imensei construcţii creştine. După ce trecem dincolo de 
poartă, suntem întâmpinați de un portic larg, împodobit cu multe reprezentări iconografice ale 
Maicii Domnului, în cele mai nebănuite versiuni! Potrivit viziunii artiştilor care le-au 
conceput şi a țărilor din care provin. 

Tresărim adânc impresionați când descoperim şi expresia preafrumoasă a recunoştinţei 
neamului nostru românesc faţă de Aleasa Cerului: icoana Prea Sfintei Fecioare, cu mâinile 


întinse a binecuvântare, sprijinite de cele ale Unicului şi Dumnezeiescului ei Fiu... A fost 
lucrată în mozaic la Mănăstirea Dervent, în anul 2004. Descoperind-o fericiţi, murmurăm 
plini de bucurie: Slăvit să fie Domnul şi pentru această preafrumoasă prezenţă 
românească în bazilica Bunei Vestiri din Nazaret! 

Ne minunăm apoi, simțind că fiecare icoană exprimă evlavia deosebită a popoarelor 
creştine din toată lumea faţă de Maica Domnului. Şi parcă le auzi pe toate cântând şi în acest 
fel într-un singur glas: 

«Cuvine-se cu adevărat să te fericim pe tine, Născătoare de Dumnezeu, cea pururea 
fericită şi prea nevinovată, şi Maica Dumnezeului nostru!...» 

Admirând preafrumoasele icoane din jur, ne amintim de cuvintele profetice ale Maicii 
Domnului, împlinite aici în această minunată formă artistică: „... Dumnezeu, Mântuitorul 
meu, a căutat spre smerenia roabei Sale; iată că de acum mă vor ferici toate neamurile, că 
mi-a făcut mie mărire Cel Puternic şi sfânt este Numele Lui...“ (Luca 1, 47-48). 


În jurul nostru, peregrini de toate culorile feţei, dar mai ales femei îmbrăcate cuviincios, 
admiră sfintele icoane, aducându-şi supracinstirea lor Aceleia care, prin Hristos, este şi Maica 
noastră a tuturor. Privindu-le evlavia, cugetăm într-un gând cu Sfântul loan Gură de Aur: 
„Nimeni nu este asemenea în viaţă cu Fecioara Maria! Cercetează, omule, zidirea toată, cu 
cugetul tău, şi vezi dacă este ceva asemănător sau mai mult decât sfințenia Fecioarei de 
Dumnezeu Născătoare. Străbate pământul, priveşte marea împrejur, cutreieră văzduhul, 
pătrunde cu mintea ta cerurile, aminteşte-ţi de toate puterile cele nevăzute — şi vezi dacă 
există o altă minune la fel cu aceasta, în întreaga fire... 


.. Ne pregătim apoi să intrăm în interiorul măreţului lăcaş. Imensitatea lui ce poate 
cuprinde deodată nenumărate mii de peregrini şi închinători din toată lumea, ne copleşeşte. Şi 
gândim înfioraţi: numai inima Maicii Domnului este şi mai încăpătoare decât această biserică, 
pentru că ea ne cuprinde pe toţi oamenii în rugăciunile către Fiul ei şi Dumnezeul nostru! De 
la o margine a lumii până la cealaltă şi de la cel dintâi om, din Grădina Edenului, până la cel 
mai din urmă, de dinaintea Aşezării din Nou a tuturor lucrurilor!... 


Am fi dorit să ne apropiem şi de Peştera Sfintei Fecioare, locul cel mai sfânt din această 
incintă. Numai că accesul în ea este posibil doar prin partea mijlocie a naosului central. Iar în 
acel moment, un grup de credincioşi din Rusia liturghisea în limba lor chiar în spaţiul de 
dinaintea intrării în peşteră... 

N-avem harul să pătrundem în locul preasfânt! Ci privim de departe coloana de acolo cu 
inscripția «Ave Maria», care aminteşte de episodul Bunei Vestiri... (Luca 1, 26-38). Știind 
însă că Dumnezeu ascultă rugăciunea ori de unde l-ar fi înălțată, ne retragem ceva mai de-o 
parte spre a-l aduce mulțumire Domnului în preajma locului preasfânt în care au răsunat 
odinioară cuvintele Sfântului Arhanghel Gavril... 

Urcăm apoi scările la catul superior al uriaşei biserici şi ne continuăm rugăciunea... În 
această Casă a Domnului, închinată supracinstirii Maicii Lui, îi cuprindem în neputincioasele 
noastre şoapte pe toţi dragii sufletului nostru, risipiţi peste aproape toată faţa pământului... 

Ne rugăm şi pentru «pacea Ierusalimului», cel atât de aproape de noi acum, şi pentru pacea 
întregii lumi... Dar şi mai stăruitor ne rugăm pentru mântuirea tuturor, căci tocmai acesta 
este cel mai dorit triumf al Bisericii Universale, zugrăvit atât de frumos în faţa noastră pe 
peretele din spatele altarului imens!... Apoi adăugăm: , Pentru rugăciunile Născătoarei de 
Dumnezeu, Mântuitorule Doamne, miluieşte-ne şi ne mântuieşte! “. După mare mila Ta, adu- 
Ți aminte de toţi şi de fiecare, după ale lor cruci şi după ale lor trebuinţe!... 

O, Preasfântă Fecioară şi Maică a lui Hristos-Dumnezeu, miluieşte-ne, „căci (şi) noi 
suntem fiii lacrimilor tale... “ 


Ne încheiem rugăciunea, murmurând în taină cu glasul înmiresmat de farmecul acestui 
sfânt lăcaş închinat Maicii Domnului şi acelui moment unic în istoria omenirii: «... Ceea ce 
eşti mai cinstită decât heruvimii şi mai mărită fără de asemănare decât serafimii, care, fără 
stricăciune, pe Dumnezeu-Cuvântul ai născut, pe tine, cea întru adevăr Născătoare de 
Dumnezeu, te mărim!...» 


Pe urmă, ieşim din grandioasa bazilică şi ne îndreptăm spre Biserica Sfântului Iosif din 
imediata apropiere. 

Aceasta este o biserică franciscană modernă ce imită stilul roman. A fost construită în 
1914, pe ruinele unui sanctuar de prin secolul 17. În peştera de sub ea descoperim şi noi urme 
de fântână şi de pivniţă, care întăresc faptul că în perioada bizantină acolo s-a depozitat grâu... 
Acele urme întăresc şi mai mult presupunerea că într-adevăr acolo a fost atelierul de dulgherie 
al Dreptului Iosif... 


„Taina Întrupării Mântuitorului nostru este o taină care trebuie să ne umple de evlavie şi 
de recunoştinţă față de Sfânta Fecioară, Maica Domnului, care a fost aleasă de Însuşi Tatăl 
Ceresc şi sfinţită de Însuşi Duhul Sfânt pentru această mare şi veşnică lucrare a mântuirii 
noastre... “ 


Preot Iosif Trifa 


In «Biserica-Sinagogă» 


După ce ieşim din biserica Sfântului Iosif, ne îndreptăm spre partea de sud a 
Nazaretului. Aflasem că acolo este o construcție aparte, zidită de cruciați, pe ruinele unei 
clădiri din perioada romană. Se consideră că acele ruine ar fi aparținut Sinagogii din Nazaret 
în care a cuvântat Domnul lisus la începutul Evangheliei Sale, proclamând împlinirea 
profeției din Isaia 61, 1-2: «... Duhul Domnului este peste Mine, pentru că M-a uns să vestesc 
săracilor Evanghelia, M-a trimis să tămăduiesc pe cei cu inima zdrobită, să propovăduiesc 
robilor de război slobozirea şi orbilor, căpătarea vederii, să dau drumul celor apăsați şi să 
vestesc anul de îndurare al Domnului... ». 

Dar cuvântarea Mântuitorului din Sinagoga Nazaretului, în loc să trezească bucuria sosirii 
acelei vremi de mântuire, a stârnit dimpotrivă mânia concetățenilor Săi. Lor li se părea că 
nicicum nu poate fi vorba despre «Fiul Tâmplarului» în această profeție, de vreme ce El 
crescuse în mijlocul lor şi le era prea bine cunoscut... Ca urmare, întâi L-au huiduit, apoi L-au 
scos pe sprânceana apropiată a dealului, cu intenţia să-L arunce în prăpastie şi să scape de El 
pentru totdeauna... (Luca 4, 16-30). 

Satana căuta pentru a doua oară să-L suprime pe Fiul lui Dumnezeu, pentru a zădărnici 
Planul de mântuire a omului, după ce încercarea dintâi eşuase în mâinile lui Irod... Ceea ce nu 
ştia însă nici sângerosul Irod, nici împotrivitorii Lui din Nazaret şi nici chiar cei din Ierusalim 
este că Dumnezeu nu poate fi scos din lume de către nimeni şi nicicând... Fericita Lui 
Prezenţă Se va retrage de pe pământ abia când răutatea şi păcatul îşi vor fi atins apogeul, 
precum în ţinutul Sodomei! Atunci — şi numai atunci! — Dumnezeu va pleca, deschizând calea 
Înfricoşatei Judecăţii şi a cutremurătoarei osânde veşnice care vor urma inevitabil peste toți 
nelegiuiţii lumii dintotdeauna, care au respins mântuirea Lui în care puteau fi cuprinși... 


Coborâm înfioraţi cele câteva trepte ce duc direct din stradă în vechea Biserică-Sinagogă. 
Aflăm că aceasta a fost cea dintâi biserică iudeo-creştină din lume! În anul 1137 sinagoga a 
fost transformată în biserică. 

Privind la încăperea largă, construită din piatră aparentă, boltită în stil gotic, dar lipsită de 
absolut orice podoabe, această biserică ni se pare atât de rece... Abia pe peretele din fund, 
deasupra Sfintei Mese, zărim o singură icoană! Aceasta ÎI înfăţişează pe Domnul lisus stând 
Jos, potrivit obiceiului rabinilor, şi cuvântându-le concetăţenilor Săi, cu puţin timp înainte de a 
le fi stârnit furia... 

În clipa când ne reculegem, ne gândim la izbitoarea asemănare a inimii noastre 
neîmpodobite şi reci, întocmai ca această încăpere în care stăm noi acum... Şi şoptim înfiorat: 
„Cămara Ta, Mântuitorule, o văd împodobită, dar îmbrăcăminte nu am ca să intru într-însa! 
Luminează-mi haina sufletului meu, Dătătorule de lumină, şi mă mântuieşte!“ 

Prin această cântare din Sfânta şi Marea Luni din Săptămâna Patimilor Domnului, Îi cerem 
Celui Care a trecut odinioară prin acest loc, să ne-o îmbrace El cu harul Său mântuitor şi cu 
podoaba virtuţilor Sale. Că fără ajutorul Său nu putem nădăjdui nicicând să ajungem în 
Împărăţia Lui, îmbrăcaţi cu haina de nuntă. Iar pentru cei rămaşi fără această haină, numai 
întunericul cel mai din afară poate oferi sălaş!... (Matei 22, 11-13). 


În timp ce ieşim din Biserica-Sinagogă, observăm că deasupra ei se înalță o... moschee... 
Alături însă, este o biserică cu două turnuri albe şi cu o splendidă cupolă! Intrăm pentru o 
clipă şi în acest lăcaş sfinţit, construit în 1887 de către catolicii greci. Spre deosebire de cel al 
Bisericii-Sinagogă, interiorul acestei Case a Domnului este îmbrăcat foarte frumos în multe 
podoabe sfinte. În faţa iconostasului placat cu marmură, ard douăsprezece candele, iar 
deasupra lor veghează douăsprezece icoane preafrumoase cu scene din viaţa Mântuitorului. 

Privind la minunăţiile acestei Case a Domnului cu un iconostas atât de original, suspinăm 
fericiţi: «Cât de plăcute sunt lăcaşurile Tale, Doamne al Oştirilor! O zi petrecută în curțile 
Tale face mai mult decât mii în altă parte...» (Psalm 83/84, vers 1 şi 10). 


„.. Dar bucuria noastră nu ţine mult: abia apucăm să îngenunchem că îngrijitorul arab ne şi 
zoreşte să ieşim, dorind să închidă sfântul lăcaş, ca să plece acasă... Se pare că şi el lucrează 
tot „pe plată“, precum oarecând dulgherii de la corabia lui Noe!... Gândul acesta trist ne-a 
amintit de atâtea stări asemănătoare de prin bisericile noastre când unii dintre cei plătiți pentru 
îngrijirea lor abia aşteaptă să iasă închinătorii, ca să poată pleca liniștiți acasă... O, cât de 
departe suntem noi de bucuria cerească pe care o trăia psalmistul şi regele David în Casei 
Domnului de pe Moria! Chiar dacă aceea era pe atunci doar un cort... 


Căutând «Capela Prăpastiei»... 


Dorind să găsim şi prăpastia despre care vorbeşte Evanghelia, tot întrebând ajungem până 
în partea cea mai de sud a Nazaretului. După informaţiile noastre, în acea zonă ar fi trebuit să 
fie o capelă ridicată în anul 1925 de către un mitropolit grec şi ruinele unei biserici şi 
mănăstiri din perioada bizantină, pentru că din acel loc au vrut nazaritenii să-L arunce pe 
Domnul în prăpastia de pe coasta muntelui (Luca 4, 28-30). Şi se crede că tot de acolo Maica 
Domnului privise la scena cumplită ce se desfăşura sub ochii ei îngroziţi, dar neputincioşi... 

După multe căutări, ajungem la o mănăstire catolică... O călugăriţă în vârstă, de origine 
libaneză, ne povesteşte în franceză, cu multă bunăvoință, că locuieşte de 72 de ani în biserica 


aceasta a Sf. Clara. De la ea aflăm că acea prăpastie în care au vrut nazaritenii să-L arunce pe 
Mântuitorul ar fi de fapt în vecinătatea bazilicii Bunei Vestiri, unde diferenţa de nivel este de 
9 m. Ea ne mai spune că intrând islamiştii în Nazaret în anul 636 au omorât pe toţi creştinii şi 
au distrus Biserica-Sinagogă. Apoi, prin anul 700, mai mulți creştini s-au întors în Nazaret şi 
au înălţat în acest loc o mănăstire numită a Prăpastiei. După înfăţişarea terenului din preajmă, 
ei crezuseră că acolo fusese locul unde au vrut nazaritenii să-L arunce pe Domnul. Probabil de 
acolo şi confuzia... 


Măicuţa Josephine ne aduce mai multe imagini ale Nazaretului din perioada anilor 1830- 
1948, lucrate în grafică. Apoi, ne mărturiseşte că prin 1948 oraşul era foarte sărac, încât 
oamenii umblau desculți, iar apa era o mare problemă. În tot oraşul era pe atunci doar o 
singură maşină... 

Ne simţim aşa de bine în compania acestei fiinţe ce şi-a închinat viaţa Cerescului ei Mire! 
O Bunule Doamne, cum apropii Tu inimile oamenilor din popoare atât de diferite şi cum le 
faci să simtă la fel bucuria în Tine!... Cu adevărat Tu pe toate le faci şi azi cu înţelepciune! Şi 
frumoase, şi bune. Întocmai ca la Început!... (Facere 1, 31) 

În timp ce ieşim, ne atrage atenţia un minunat cor de peregrini care cântă şi se roagă tot în 
franceză. De pe feţele lor senine radia bucuria ajungerii pe meleagurile Nazaretului... Apoi, 
ne luăm rămas-bun pentru «in cello...» (în ceruri) de la măicuţa Josephine, în compania căreia 
am petrecut şi noi câteva ceasuri dintre cele mai binecuvântate în oraşul copilăriei 
Mântuitorului... 


... De data asta, găsim uşor drumul care duce spre Arbel şi lăsăm în urmă Nazaretul, 
încărcaţi de amintiri şi trăiri de neuitat... 

Drumul nostru ce trece prin Cana străbate la un moment dat valea Merj Sembil, care 
înseamnă «Câmpul spicelor». Se spune că ogoarele cultivate de acolo amintesc de 
inegalabilele parabole ale Domnului: Pilda Semănătorului, a Fiului Risipitor, a Grâului şi 
Neghinei, a Grăuntelui de Muştar, a Lucrătorilor viei şi a Gospodarului harnic, care, după ce 
îşi semănase sămânţa sa, aştepta pe drept roadele cuvenite... (Luca 8, 5-15; 15, 11-32; Matei 
13, 24-30; 20, 1-16; Marcu 4, 26-29). 


La intrarea în localitate, se observă încă izvorul la care până de curând femeile din Cana 
veneau după apă. Întocmai ca pe vremea Mântuitorului! Ne înfiorăm când aflăm că de la 
izvorul acesta fusese dusă apa în cele şase vase de piatră la nunta lui Simon Zilotul, cea 
prefăcută apoi de Domnul în vinul cel bun... (loan 2, 1-10). 

Meditând la toate acele neuitate cuvântări şi întâmplări pline de tâlc ale Mântuitorului, 
suntem şi ajunşi în Cana neuitată! Dar fiind spre seară, nu oprim acum, ci grăbim spre casă. 
Vom reveni mâine, dacă va fi cu voia Domnului! 


„.„ Soarele se ascunsese după colină, luând cu sine şi lumina zilei, pe când ajungeam la casa 
noastră din Arbel. În răcoarea serii, adie un vânt plăcut, liniştind pământul uscat de dogoarea 
zilei... Ne liniştim şi noi, după ce mulţumim Bunului Dumnezeu pentru încă o zi petrecută în 
pace. Apoi, ne încredințăm în grija Lui iubitoare pentru odihna nopţii şi pentru drumurile ce 
încă ne mai aşteaptă prin Țara Făgăduinţei... 


Intoarceri prin timpuri uitate... 


„.. Cântecul fermecat al păsărelelor din grădină ne trezeşte împreună cu lumina soarelui de 
dimineaţă ce străbate printre „obloanele“ frunzelor de smochini şi portocali lăsate peste 
ferestre... Apoi, după ce ne încredințăm soarta în Mâna Domnului, lăsăm în urmă Arbelul şi 
panorama încântătoare a Lacului Galileii văzut de sus. Ne îndreptăm azi spre împrejurimile 
din nordul Nazaretului: cetățile Țippori şi Cana. 

Ajunşi aproape de ele, ochiul ni se desfată privind de-a lungul drumului livezile de măslini 
roditori şi lanurile de porumb dat în spic, mai înalt decât omul... Aceasta este «cartea de 
vizită» a harnicilor locuitori ce trudesc şi azi pe pământurile Galileii: o adevărată ţară a 
roadelor bogate! Întocmai cum o descriau Iosua şi Caleb, cei doi tineri credincioşi trimişi în 
cercetarea Ţării Făgăduite: „... Pământul, pe care l-am străbătut noi, este foarte, foarte 
bun..., în pământul acela izvorăşte lapte şi miere... “. Numai că aceia care nu-l văzuseră încă 
nu i-au putut crede. Şi pentru că nu i-au crezut atunci pe ei, nu l-au mai văzut niciodată!... 
(Numeri 14, 7-10). 


De la măicuţa Josephine aflasem ieri lucruri demne de legendă despre vechiul Țippori, 
localitate situată la numai 13 km nord-vest de Nazaret. 

... În această cetate a Galileii, cea mai mare pe atunci, au locuit o vreme Sfinţii Ioachim şi 
Ana, părinţii Maicii Domnului. Întrucât Nazaretul era prea mic pentru a-şi putea câştiga în el 
existenţa lui şi a sfintelor fiinţe încredințate spre ocrotire, aici venea aproape zilnic Dreptul 
Iosif, ostenindu-se cu dulgheria... 

Se pare că în Țippori funcționa pe atunci o vestită Şcoală Rabinică, ce concura în 
înțelepciune cu aceea din Ierusalim. O tradiţie spune că de multe ori Dreptul Iosif Îl lua 
dimineaţa cu sine pe copilul lisus şi-L încredința în mâinile înţelepţilor de acolo până spre 
seară când întorceau acasă... Astfel, pe lângă faptul că El era Fiul lui Dumnezeu şi că fusese 
crescut de cea mai sfântă mamă, Domnul „adunase“ multă înţelepciune şi din Şcoala Rabinică 
de la Țippori. De aceea, când El împlinise doar doisprezece ani, îi uimise cu înţelepciunea şi 
priceperea Sa până şi pe cărturarii Templului din Ierusalim. Şi nu doar punându-le întrebări, ci 
şi răspunzându-le ca nimeni altul... (Luca 2, 42-47). 


Între timp, ajungem în zona străvechiului oraş, numită acum Parcul Naţional Țippori. 
Primele săpături arheologice au fost făcute aici în anul 1931, de către cercetători universitari 
din Statele Unite. Apoi ele au fost completate sistematic după 1975 cu multe altele... 
Excavaţiile făcute au scos la lumină un oraş larg, precum şi multe valori arheologice rare, 
culminând cu magnificul mozaic Mona Lisa a Galileii. 

Coborând pe treptele de piatră ce duc către vestigiile arheologice de altădată, întoarcem şi 
în timp spre străvechiul Țippori de acum două mii de ani şi mai bine... 

„.. Ținutul «Galileia Neamurilor» — cum era numit de sfinţii scriitori ai Bibliei — aici îşi 
avea capitala încă din anul 55 înainte de Naşterea Domnului, fiind guvernat de Irod cel Mare, 
apoi de urmaşii acestuia (Isaia 9, 1; Matei 4, 15). În anul 4 înainte de Hristos a fost aici o 
revoltă a iudeilor, care au reuşit pe moment să-şi învingă asupritorii. Au venit însă întăriri 
militare pe măsură şi ostaşii romani s-au răzbunat cumplit, incendiind cetatea şi vânzându-i ca 
sclavi pe toţi locuitorii ei... 

Ceva mai târziu, cetatea Țippori a fost reconstruită şi fortificată de către Irod Antipa. După 
anul 135, când oştenii împăratului Adrian au făcut prăpăd în cetatea Ierusalimului, 
Sanhedrinul s-a refugiat în Țippori. Acest lucru i-a determinat pe mulți evrei să întoarcă aici, 
populând iarăşi ţinutul, devenit Galileia... iudeilor. 

Un cutremur de pământ distruge cetatea Ţippori în anul 363. Este reconstruită însă imediat 
şi rămâne şi pe mai departe tot un oraş iudaic. Apoi, în urma năvălirii sălbatice a oştilor lui 


Saladin, în anul 1187, Țippori devine un oraş arab pentru aproape o mie de ani, până în 1948, 
când a fost recucerit de evrei... 


Prin Sepphorisul de odinioară... 


.. Ne minunăm purtându-ne paşii printre ruinele ce amintesc de edificiile cele mai 
importante ale cetăţii de oarecând, numită şi Sepphoris: Casa Bizantină, Amfiteatrul ce 
avusese 4.000 de locuri, Casa Nilului, Citadela etc. Acest loc dezgropat de arheologi este un 
adevărat ţinut de legendă şi vis. Şi totuşi atât de real!... 

Un mozaic bine păstrat reprezintă Celebrarea Nilului, în multe scene diferite. Aflăm uimiți 
că iscusitul meşter a folosit nu mai puţin de 180 pietricele pe 10 cm:! Ceva mai încolo, 
descoperim Mozaicul Orpheus... 

Ajungem apoi la o clădire restaurată care păstrează elemente de arhitectură din perioada 
romană. Printre alte valori inestimabile, clădirea adăposteşte acel preafrumos mozaic, numit 
Mona Lisa de Galileia... 

Înţelegem tot mai bine că la Ţippori sunt înmănuncheate urme valoroase din culturile 
popoarelor trecute pe aici: greacă, romană, egipteană etc... Şi nu ne mai mirăm că Şcoala 
Rabinică de acolo a fost la înălțime în vremea ei! 

Mai aflăm că în Țippori a locuit şi vestitul Rabi Yehuda Hanassi, înțeleptul care a conceput 
6 legi: pentru agricultură, fertilitate, căsătorie, viaţa civilă, servicii divine, jertfe şi purificări... 

Toate acestea sunt dovezi clare că deşi iudeii s-au dovedit prin istorie un popor însetat de 
cunoaştere, adoptând uşor şi alte culturi, precum cea elenistică, totuşi ei n-au renunţat 
nicicând la cultura lor naţională şi mai ales la cea religioasă, fundamentată pe Legea lui 
Moise... 

Meditând la această înţeleaptă grijă a fruntaşilor poporului iudeu, ne întrebăm resemnaţi: 
oare cum stă neamul nostru la acest capitol, după toate năvălirile care mai de care mai barbare 
ce s-au perindat şi peste el în trecerea vremurilor? Cât mai păstrează el din «legea 
strămoşească» moştenită de la înaintaşii noştri cei binecredinciosi? Şi nu atât din litera ei, cât 
mai ales din duhul aceleia!... 


... De pe colina vechiului Țippori privim până departe peste ţinutul mănos al Galileii — şi 
nu ştim în care parte să ne oprim ochii, pentru că toată întinderea asta nesfârşită pare ca o 
bine-lucrată grădină a Domnului de mâna unor harnici şi pricepuţi gospodari! 

În timp ce coborâm prin incinta aceasta întinsă, descoperim în dreapta noastră un cimitir 
musulman cu 2-3 morminte. Sunt doar câte o îngrămădire de bolovani — şi cam atât!... 

Soarele ajuns la zenit dogoreşte puternic chiar de deasupra capului nostru, de parcă nici 
umbră nu mai avem decât sub tălpi... 

Ceva mai înainte, găsim o sinagogă reconstituită. Un grup de evrei, mulți foarte tineri, 
cântă frumos, acompaniaţi la chitară. Se pare că aduc şi ei o slujbă de mulțumire Dumnezeului 
lui Avraam, Isaac şi Israel, pentru că în mijlocul lor este un rabin înveşmântat în haine de 
cult... 


Ne îndreptăm apoi spre ieşirea dintre aceste vestigii străvechi şi ajungem la Rezervoarele 
de apă ale cetăţii de oarecând. Acestea au fost construite în secolul I şi II, având fiecare o 
capacitate de câte 4.300 ms! 

Coborâm într-unul din acele bazine până la 10 m sub pământ, apoi străbatem un coridor 
lung de 240 m, săpat în piatra calcaroasă. Rămânem uimiți de priceperea şi stăruința celor de 
demult pentru a-şi asigura apa absolut necesară în aceste ţinuturi secetoase. Câtă muncă vor fi 


depus ei pentru săparea fiecărui rezervor în piatra asta, cu mijloacele rudimentare de atunci, 
după părerea noastră!... Sau poate chiar din contră, cu unelte mai perfecționate decât ne 
închipuim, dar rămase necunoscute nouă... Câtă bucurie vor fi avut când ajungeau la 
finalizarea lucrării lor, exclamând: „Avem apă! “... (Facere 26, 32). 

O, ce mare adevăr exprimă înțeleptul Solomon în cuvintele sale: «Nu este nimic nou sub 
soare»! Ce este, a mai fost. Ba chiar şi ce va mai fi de acum înainte, a fost cândva! Dar nimeni 
nu-şi mai aduce aminte de asta... (Eclesiast 1, 9-10 şi 3, 15). 


Aflăm că la mică distanţă de străvechiul Țippori este o localitate care-i moşteneşte numele. 
Se află acolo o frumoasă biserică franciscană, închinată Sfintei Ana, mama Prea Sfintei 
Fecioare Maria, care din Țippori îşi trăgea obârşia. Dar numai că abia aflăm despre aceasta şi 
privim într-acolo..., căci nu mai avem vreme s-o şi cercetăm! 

În urmă, ieşim, îndreptându-ne spre Cana, cetatea fericită în care Domnul a fost invitat la o 
nuntă şi unde El a binecuvântat această taină atât de însemnată în viaţa omului. Poate chiar 
cea mai însemnată, fiindcă de Taina Nunții depind nu doar fericirea sau nefericirea omului pe 
pământ, ci şi soarta lui veşnică! Şi încă a multora după el!... 


În Cana Galileii... 


Ajungem curând în această frumoasă localitate cu nume neuitat, acum Kefar Kanna. Şi 
Cana devenise însemnată doar după trecerea Domnului prin ea, pentru că în tot Vechiul 
Testament nu e pomenit nici măcar o dată numele ei!... 

Cana de azi este o liniştită aşezare palestiniană, situată la doar 7 km nord-est de Nazaret. 
Sfânta Scriptură ne spune că din Cana fusese Natanael, «israelitul fără vicleşug», numit după 
întâlnirea cu «Învățătorul din Nazaret» cu nume nou: Bartolomeu (loan 1, 47; 21, 2). Aflăm 
că vechea cetate era ceva mai la nord de aşezarea de azi, în apropiere de Valea Asohis 
(Batauf). Strămutarea satului s-a făcut după năvălirea hoardelor lui Saladin, când localitatea a 
fost distrusă, iar locuitorii scăpaţi cu viaţă au luat drumul pribegiei... 


.. Ne amintim cu bucurie de cel dintâi eveniment evanghelic petrecut aici: Nunta din 
Cana. La această sărbătoare fusese invitat Domnul lisus şi ucenicii Săi. Aceasta, pentru că în 
casa nunţii era ajunsă încă mai dinainte Maica Domnului! La rugămintea Prea Curatei făcuse 
Mântuitorul cea dintâi minune: preschimbarea apei în vin, arătându-Şi Dumnezeirea Sa... 
(loan 2, 1-11). 

Şi încă un amănunt evanghelic petrecut în Cana merită menţionat: până în această cetate 
alergase un slujbaşul împărătesc din Capernaum, cale de peste 40 km! Plin de nădejde în 
puterea Domnului lisus, acesta venea să-L roage pentru fiul său bolnav... Pentru tăria 
încrederii acestui tată în puterea cuvântului spus de Mântuitorul care echivala cu o poruncă 
dată de EL, fiul lui s-a vindecat în chip minunat chiar în ceasul când el vorbea cu Domnul... În 
urmă, toată familia slujbaşului aceluia s-a izbăvit şi sufleteşte, crezând în Domnul lisus, 
convinsă de minunea vindecării săvârşite chiar în casa lor (loan 4, 46-54). 


O, ce nebănuit de mare este puterea rugăciunii celui ce crede şi nu deznădăjduieşte!... 
Ferice de oricine se poate ruga fierbinte, crezând puternic în împlinirea rugăciunii sale, 
nădăjduind împotriva oricărei nădejdi!... (Romani 4, 17-18). 


Aflăm că în Cana de azi trăiesc alături, în linişte şi pace, circa 5.000 de arabi, dintre care 
doar un sfert sunt musulmani... Restul sunt creştini de diferite confesiuni. Deasupra 
impunătoarelor case albe (culoarea păcii!) se înalță câteva cupole de biserici de rit diferit şi un 
minaret de moschee... Această localitate reprezintă încă un model rar de convieţuire paşnică 
în ţinuturile frământate ale Israelului de azi, între ortodocşii greci, romano-catolici, greco- 
catolici etc, îndemnând la mult-visata bunăvoire între oameni. Ce bucurie sfântă că ei pot trăi 
şi în pace, aşa diferiți cum sunt! O, dacă ar prelua acest model binecuvântat întreaga omenire, 
în toată diversitatea ei etnică şi religioasă!... 


„Lumea de azi e plină de frământări, de oameni nemulţumiţi, nervoşi, răi, îndărătnici, 
fiindcă oamenii nu se ştiu rezema în Domnul, nu cunosc oamenii odihna, liniştea, bucuria şi 
dulceaţa unei vieţi rezemată la pieptul lui lisus... “ 


Preot Iosif Trifa 


Pe locul Casei lui Simon Canaanitul... 


Fiindu-ne mai la îndemână, intrăm întâi în Biserica Franciscană din Cana. Acest sfânt 
lăcaş are fațada străjuită de două turnuri înalte şi o cupolă de culoarea sângelui, ca şi 
acoperişul turnurilor. Aceste amănunte o caracterizează şi o fac foarte uşor de găsit. 

Biserica a fost construită în anul 1879, pe ruinele unui alt sfânt lăcaş de prin secolele 4 sau 
6. Pe acest loc au fost descoperite urme dintr-o clădire iudaică, cu pardoseală de mozaic şi o 
inscripție în limba aramaică. Dedesubtul ei se află o peşteră. Se crede că acolo ar fi fost casa 
lui Simon Canaanitul sau Zilotul, fericitul mire la nunta căruia a participat Însuşi Domnul 
lisus, împreună cu ucenicii Lui şi cu Preasfânta Sa Mamă. În criptă se păstrează unul dintre 
acele şase vase de piatră folosite pentru spălare rituală... 


„.. Maica Domnului venise mai dinainte aici, fiind poate rudă apropiată cu familia mirilor. 
Venise ca să ajute!... După ce ea a constatat acea stare delicată din casa mirelui şi anume 
terminarea vinului înainte de încheierea nunţii, s-a adresat cu toată încrederea Fiului şi 
Dumnezeului ei, a Cărui putere o cunoştea cel mai bine decât toţi. Atunci şi aici a rostit Prea 
Curata Fecioară şi Maică unul dintre puţinele ei cuvinte păstrate în Scriptura Noului 
Testament, dar poate cel mai important: «Să faceţi orice vă va zice!»... 

Deşi îndemnul Maicii Domnului se adresa slujitorilor din casa nunţii de atunci, el este la 
fel de actual şi pentru noi, cei de astăzi şi dintotdeauna. O, dacă am asculta fiecare şi din toată 
inima îndemnul Prea Sfintei Fecioare şi am face tot ce ne zice Fiul ei Cel Veşnic 
Binecuvântat..., cât de bineplăcuţi am fi atunci lui Dumnezeu! Dar prea mulţi dintre cei care 
ne lăudăm cu Fiul ei nu numai că nu ascultăm îndemnul Prea Curatei, ci nu suntem în stare 
nici măcar să o cinstim după cuviinţă: ca pe Maica Domnului şi Mântuitorului nostru..., în faţa 
căreia până şi unul dintre mai-marii cetelor îngereşti s-a plecat cu cel mai sfânt respect! Pentru 
că orice om cu un strop de minte sănătoasă preţuieşte cu toată evlavia pe mama prietenului 


sau binefăcătorului său... lată cât de netrebnici suntem cei care n-am priceput încă nici acest 
elementar adevăr! 


... Apa turnată atunci de slugile ascultătoare de îndemnul Maicii Domnului şi de porunca 
Fiului ei în cele şase vase de piatră, a devenit prin puterea Domnului lisus cel mai veritabil 
vin... (loan 2, 1-11). 

O, tot astfel se transformă şi se înnoieşte de atunci şi până azi, şi până în veci chiar şi cea 
mai împietrită inimă de om, când binevoieşte Dumnezeu să o atingă cu adierea Cuvântului 
Său dătător de viaţă! Şi nu numai inima aceluia, ci şi casa lui, cu toate ale sale... 

Meditând la aceste amănunte, pricepem că nu doar nunta lui Simon Zilotul din Cana 
Galileii a fost binecuvântată atunci. Ci în acel ceas Domnul a binecuvântat de fapt însoțirea 
omului cu femeia. Când la această Taină Sfântă este chemat şi El! Dintru început! Şi când 
sfânta Lui învățătură este ascultată şi urmată și după ziua nunţii. Întocmai cum îi sfătuia 
Sfântul loan Gură de Aur pe tinerii căsătoriţi din vremea lui: „,... Osândiți cu putere bogăţia 
şi luxul! Faceţi-vă podoabe din cinste şi din ruşine... 

Rugaţi-vă împreună! 

Duceţi-vă, fiecare, cum se cuvine, la biserică... 

De sunteţi săraci, aveţi în faţă pilda sfinţilor, a lui Petru, a lui Pavel, care au fost mai 
slăviți decăt toţi regii şi bogaţii. Aflaţi cum şi-au petrecut ei viaţa în foame şi în sete... 

Dacă cineva se căsătoreşte în felul acesta şi cu asemenea gânduri, nu va fi deloc mai 
prejos decât călugării — şi starea de căsătorie va fi mai de preț decât necăsătoria... “ 


„.. Cu gândul dus la nunta fericiţilor miri din Cana, cugetăm că «Vinul cel bun de la urmă» 
este taina acestei binecuvântări dumnezeieşti, care nu dă doar stabilitate până la capăt 
însoţirilor făcute după voia Domnului, ci le fac din zi în zi tot mai plăcute şi mai fericite. Cu 
cât înaintează în timp. Chiar dacă tâmplele mirilor de cândva devin tot mai ninse, iar faţa lor, 
tot mai plină de riduri... Abia atunci soţii se cunosc cu adevărat unul pe altul. Şi iubesc nu 
doar trupul celuilalt, ci şi sufletul lui. Şi-i doresc cu orice preţ mântuirea, alături de a sa 
proprie... Şi chiar mai întâi!... 

Dacă însoţirile de azi — spre deosebire de cele de ieri ale părinților noştri binecredincioşi — 
sunt din ce în ce mai fragile şi mai de scurtă durată, aceasta este tocmai pentru lipsa reală a 
Prezenţei Domnului lisus şi a Maicii Sale la nunțile de azi... devenite din ce în ce mai lumeşti 
şi mai fără Dumnezeu... La acestea este invitat de fapt şi dintru început nu Domnul, ci 
diavolul, tatăl tuturor dezbinărilor, după cum îi este şi numele..., întocmai cum spune Sfântul 
loan Gură de Aur: „Rostul înalt şi sfânt al nunţii respinge total muzica lumească, dansurile şi 
cântecele ruşinoase, pompa diavolească, toate cele neruşinate care au loc de obicei la nunta 
lumească. Acestea sunt păcate şi zdruncină legătura căsătoriei! Este ca şi cum ai chema 
demonii la nunta ta...“ 

Cutremurându-ne de aceste adevăruri suspinăm: O, câţi şi unde sunt aceia care mai cred de 
actualitate aceste dumnezeieşti cuvinte, spuse de gura unuia dintre cei mai sfinți Părinţi ai 
Bisericii lui Hristos din toate veacurile? Şi câți nu le consideră spuse doar pentru vremurile de 
mult apuse, când prin jur mai erau şi... păgâni!... Tocmai de aceea sunt din ce în ce mai 
puţini aceia care le împlinesc astăzi!... 


Înainte să ieşim din sanctuarul clădit deasupra casei lui Simon Zilotul, binecuvântatul mire 
de oarecând, ne mai amintim încă un amănunt din Evanghelie: se pare că în casa aceea 
Mântuitorul revenea din când în când!... Aceasta era dovada fericită că în familia acelor tineri 
căsătoriţi, Domnul era întotdeauna primit cu bucurie, ospătat cu dragoste, ascultat cu evlavie, 
petrecut cu lacrimi şi aşteptat cu dor... De aceea El Se simţea bine în casa lor şi revenea acolo 


ori de câte ori trecea prin apropiere, precum în cele două case binecuvântate din Betania: a lui 
Simon Leprosul şi a celor două surori nemaiuitate: Marta şi Maria, al căror frate ajunsese 
«prietenul» Domnului... (loan 4, 46 şi 11, 11; Marcu 14, 3; Luca 10, 38-42). 

Cugetând la aceste duioase adevăruri, gândim: astăzi oare în casele câtor miri care au trecut 
prin fața Sfântului Altar, primind acolo binecuvântarea Tainei Cununiei, mai este aşteptat 
Domnul lisus şi apoi? Şi în câte mai este El primit cu bucurie, împreună cu ceata ucenicilor 
Săi şi cu Prea Sfântă Maica Sa?... 

O suflete al meu, şi tu L-ai invitat cândva pe Domnul la nunta ta şi El Şi-a făcut atunci cu 
prisosință dovada Prezenţei Sale!... Dar după aceea de câte ori a mai fost El aşteptat cu 
bucurie să revină în casa ta şi să rămână la tine „pentru o noapte“? De câte şi mai câte ori ţi-a 
găsit „uşa“ încuiată şi „casa“ răvăşită şi neprimitoare... Trezeşte-te şi veghează: dacă va mai 
trece cândva pe-aproape, stăruieşte de El şi-L cheamă şi nu-L mai lăsa până când ÎL vei găzdui 
din nou în casa ta ca pe Oaspele cel mai dorit şi aşteptat!... (Cântarea Cântărilor 3,4). 


... Ne rotim privirile înfiorate prin această frumoasă biserică şi căutăm un loc liniştit 
pentru câteva clipe de rugăciune... Prăbuşiţi în genunchi în apropierea Sfântului Altar, ne 
aducem cutremuraţi aminte de câte şi mai câte ori a transformat Domnul lisus chiar „apa“ 
sărăciei noastre în cel mai îndestulător „vin“! Şi precum vor fi făcut mirii din Cana de 
odinioară, încercăm să-l mulţumim şi noi Îndurătorului Dumnezeu pentru generozitatea milei 
Sale arătată chiar nouă, nevrednicilor. Nu doar sufleteşte, ci chiar şi trupeşte! De-a lungul 
zecilor de ani de peregrinare pe pământul acesta tot mai înstrăinat de Dumnezeu... 

Apoi, cu inima înfiorată şi cu ochii umezi, ne apropiem de cripta ce ocroteşte acel odor de 
mare preţ din piatră cioplită în care a stat o clipă «vinul cel bun de la urmă»... şi îl admirăm 
cu emoție sfântă, ca pe un martor şi copărtaş al dumnezeieştii minuni săvârşite aici şi în el... 


Observăm cu bucurie că toată incinta aceasta sacră este întreținută cu multă dragoste şi 
destoinicie de câteva smerite şi binevoitoare călugăriţe franciscane, care tocmai atunci trudeau 
la aceasta. Aici şi oriunde se cunoaşte de departe şi oricând mâna harnică şi pricepută a 
„mireselor lui Hristos care fac să strălucească totul de curăţenie şi bună rânduire oriunde îşi 
pun mâna!... 

Privindu-le înfăţişarea plină de evlavie, şoptim în taină: Fiţi binecuvântate până în veci 
oriunde pe pământ, voi, fiinţe interiorizate, cu feţe mereu senine şi fericite, care osteniţi 
neobosite! De dragul Domnului şi de dorul mântuirii semenilor voştri... 


„.. leşind din biserică, mulţumim pentru bunăvoință şi ne luăm rămas-bun de la măicuţele 
binevoitoare, pentru «in cello»... Apoi, plecăm din sfântul lăcaş la fel de emoţionaţi precum 
am Şi intrat. 

Privind în urmă cu nostalgie, gândim: mai mult ca sigur că paşii noştri nu vor mai călca pe 
aceste meleaguri atât de intime şi de binecuvântate!... Dar trăirile duhovniceşti şi amintirile 
sfinte de pe aici încercăm să le luăm pe toate cu noi, ca să le păstrăm în tainiţa sufletului 
nostru. Şi în „găocile“ acestor file de carte... Pentru totdeauna! 


În Biserica Sfântul Toma 


În imediata apropiere a sfântului lăcaş franciscan, dar ceva mai spre şoseaua principală, se 
află Biserica ortodoxă greacă a Sfântului Toma. Este un intim lăcaş divin, ca o bijuterie rară, 
reconstruit după anul 1957. În incinta acestuia se păstrează ca odoare de mare preţ două dintre 
acele vase mari de piatră folosite la nunta lui Simon Zilotul. Tradiţia creştină reţine că acest 


fericit mire a fost din numărul Celor Doisprezece Apostoli (Matei 10, 4; Marcu 3, 18) şi că 
sfintele lui moaşte odihnesc aici în această preafrumoasă Casă a Domnului din Cana... 

După spusele Sfântului Apostol al Iubirii, prezent peste tot şi atent întotdeauna mai ales la 
amănunte, în fiecare vas «încăpeau câte două sau trei vedre...» (loan 2, 6). 

În vremea când intrăm în Casa Domnului, observăm că şi aici doi tineri arabi fac 
curăţenie... Ne permit totuşi să ne închinăm o clipă!... Sărutăm cu emoție şi evlavie sfintele 
icoane şi îngenunchem sub ele pentru o scurtă rugăciune de mulţumire şi recunoştinţă 
Domnului nostru Preaiubit, Care nici pe noi nu ne-a lăsat nicicând fără ieşire, nici chiar în 
vremea când traversam stările cele mai dificile prin care ne-a fost dat să trecem... Adică nu 
mai mult decât trebuia, decât era necesar!... Ci a intervenit întotdeauna la timp, izbăvindu-ne 
de fiecare dată în chip minunat din orice impas, precum pe mirii din Cana Galileii, atunci... 


La ieşirea din sfântul lăcaş întâlnim doi tineri soţi din Moscova. Sunt atât de evlavioşi şi 
luminoşi la față! Au pornit şi ei pe urmele Mântuitorului lor şi al nostru... Constatăm încă o 
dată „pe viu“ cât de adevărate sunt cuvintele Domnului cu privire la Casa Lui: «Casa Mea se 
va chema o Casă de Rugăciune pentru toate popoarele!>... (Marcu 11, 17). Şi iată, cu 
adevărat aşa şi este biserica Lui!... 

Slavă veşnică îndurării lui Dumnezeu cu care ne-a blagoslovit să avem în mijlocul nostru 
din loc în loc Casa Lui, peste care este chemat Numele Domnului şi unde Prezenţa Lui este 
permanentă, întocmai cum i-a promis El regelui Solomon cândva: ,„ ... Am sfințit Casa pe care 
ai zidit-o, ca să petreacă Numele Meu acolo în veci. Şi vor fi ochii şi inima Mea 
acolo în toate zilele!...“ (1 Împărați 9, 3). 

Ne despărțim plăcut impresionați şi de tinerii soți ruşi cu un «Good bye in heaven!...», apoi 
ne îndreptăm spre ieşire cu ochii umeziţi de regretul că drumurile noastre prin frumoasa 
Galileie încet-încet se apropie de capăt... 


Retrospective creştine... 


Aflasem că la extremitatea nordică a localităţii Cana mai este încă o capelă, ridicată în 
amintirea sfântului apostol Bartolomeu, care de acolo îşi trăgea obârşia. Şi pentru că nu putem 
ajunge până la ea, cugetăm la minunata lui întâlnire cu Mântuitorul... 

Pricepusem de mult că Natanael nu era un om indiferent în ale credinţei, cum s-ar părea, 
dar niciun lesne-crezător nu era! Cumpănind tot ce auzise despre «Învățătorul din Nazaret», 
s-a retras cu frământarea nedumeririi lui sub smochinul grădinii sale şi s-a rugat Dumnezeului 
lui Israel, întrebându-L pe El... Apoi, a aşteptat cu răbdare răspunsul Lui şi acesta n-a întârziat 
să vină!... 

În starea înaltă de după rugăciune l-a găsit apostolul şi prietenul său Filip când l-a chemat 
la Domnul, cu glasul fericit şi plin de încredințare: «... Noi am găsit pe Acela despre Care a 
scris Moise, în Lege, şi prorocii: pe lisus din Nazaret!... Vino şi vezi!...». 

Ascultând de îndemnul adevăratului prieten şi venind la Mântuitorul, El i-a descoperit 
dintru început taina inimii — şi aceasta i-a fost de-ajuns! Convins pe deplin că nimeni altul nu 
putea cunoaşte motivul  îngenuncherii lui sub smochin decât Dumnezeul Cel 
Atoatecunoscător, Natanael îşi rosteşte încredințarea în cuvinte pe care nimeni nu le-a mai 
spus până atunci. Confirmând cu mult înaintea Sfântului Petru că lisus este Mesia Cel 
Aşteptat: «Rabi, Tu eşti Fiul lui Dumnezeu, Tu eşti Împăratul lui Israel!». Apoi şi Natanael a 
fost învrednicit să primească un nume nou. Ca şi Simon. Ca şi Levi. Ca şi Saul... Şi a rămas 
pentru totdeauna alături de lisus din Nazaret şi de bunul său prieten din Betsaida, care îl 
adusese la El (loan 1, 44-52; Marcu 3, 16; Fapte 13, 9). 


Desprindem de aici un gând fericit: minunea convertirii lui Natanael poate fi socotită mai 
mare decât celelalte două pe care le săvârşise Domnul în Cana. Vinul cel bun de la nunta lui 
Simon s-a terminat şi el la un moment dat. După cum şi fiul slujbaşului împărătesc din 
Capernaum, vindecat prin puterea cuvântului Mântuitorului, tot a murit odată şi odată. Însă 
numele apostolului Bartolomeu şi întoarcerea lui minunată la Domnul rămân o nemuritoare 
pildă. O chemare şi un îndemn la mântuire pentru toţi oamenii de pretutindeni. Dar mai ales 
pentru cei care se apropie de El cu o inimă curată, ca Natanael: fără viclenie şi fără scopuri 
lumești... 

O binecuvântat ceas al rugăciunii sincere şi smerite, nimeni şi niciodată nu află răspuns 
limpede la întrebările sufletului său precum în tine! Prin tine am cunoscut cât de bun a fost 
Domnul şi faţă de noi, atunci când S-a îndurat să răspundă multelor noastre frământări, 
liniştindu-ne deplin şi pe totdeauna!... 

Prin tine am aflat că Dumnezeu nu leapădă rugăciunea niciunui suflet, dar şi mai mult, a 
celui sincer, care, înaintea oricăror alte lucruri sau trebuinţe, îşi caută mântuirea. Chiar dacă 
până atunci el a fost cel mai căzut şi decăzut suflet!... 


Cugetând la aceste întâmplări din Cana şi privind la pacea şi bunăstarea ce domnesc în ea, 
am mai gândit: credința nu poate fi impusă cu forța. Nicicând şi nicăieri. Ea trebuie să 
convingă! Şi nu doar inima, ci şi raţiunea. Dar această cale este „bătătorită“ numai de oamenii 
duhovniceşti!... Pentru că nu-i deloc uşoară! De aceea nu este nici prea des întâlnită prin 
lumea noastră... 

Prin impunere forțată — oricare ar fi acea credinţă! —, ea va stârni împotrivire şi ură în 
sufletele „celor chemaţi“... Nu atât împotriva celor ce-o propovăduiesc neînţelept, spre paguba 
lor, cât mai ales împotriva Credinței adevărate!... Însăși istoria creştinismului a fost pătată din 
timp în timp de asemenea grozăvii! Toate „Cruciadele“ mai vechi sau mai noi şi toate 
rugurile înfricoşătoare, pe care nu le mai pot acoperi şi şterge nimic, decât iubirea şi iertarea 
lui Hristos Cel Răstignit, sunt dovezi cutremurătoare în sprijinul afirmației de mai sus: 
Credinţa trebuie să convingă! Prin fapte..., nu prin vorbe goale şi amăgitoare, oricât de 
iscusite sau dulci ar părea ele! Şi nicidecum prin constrângeri de vreun fel... 

Dar adevărul cel mai cutremurător este că, deşi toate acele „creştinări“ (cu forţa) au fost 
inițiate în numele Credinței şi al Bisericii lui Hristos, cei care le-au iniţiat sau le-au înfăptuit 
erau fiinţe nu doar neduhovniceşti, ci cu totul fireşti! Oameni care n-aveau nimic nici cu 
credinţa şi nici cu Dumnezeul Cel Adevărat, Care este Iubire... (1 loan 4, 8). Erau făpturi 
blestemate care aveau de tată pe diavolul şi care au fost împinse până în frunte tocmai de 
acela!... (loan 8, 44). Adică un soi de corcituri bolnave care n-au înţeles nicicând că 
„Dumnezeu nu doreşte moartea păcătosului!... Ci mai degrabă să se întoarcă de la căile sale 
şi să fie viu“... (Ezechiel 18, 23; 2 Petru 3, 9). Deci nu o mântuire prin siluire! Ci prin 
atragerea sufletelor la urmarea lui Hristos. De bunăvoie! De dragul Celui Care ne-a iubit atât 
de mult. Atât de mult! Pe fiecare şi pe toţi!... (Marcu 8, 34; loan 3, 16). 


În urmă, părăsim înfioraţi şi Cana Galileii cu trăirile şi învăţămintele ei, constatând 
neputincioşi din nou şi din nou cât de repede fuge timpul şi cu atât mai mult în stări şi locuri 
scumpe!... 

Soarele se pleacă iarăşi spre seară, înroşind cerul în amurg, în timp ce vântul se înteţeşte. 
Ne aplecăm spre odihnă după peregrinările acestei zile minunate. O, pentru toate, pentru 
TOATE, slavă numai Ție, Dumnezeul nostru Cel Bun şi Milostiv!... 


„La apele Iordanului“... 


Acelaşi cântec vesel de păsărele ne trezeşte la o altă dimineaţă cu mult soare şi cu o 
răcoroasă adiere de vânt. Ne pregătim de drum! De data asta, vom urmări ţărmul vestic al 
Mării Chineretului, spre sud. 

De-a lungul drumului ne atrag privirile plantaţii întinse de curmali cu rod. Mai înainte de a 
ajunge în Țara Sfântă, nu ştiam despre curmali că sunt atât de asemănători cu palmierii, încât 
o bună vreme i-am confundat. Până le-am văzut roadele! Şi pe culegătorii urcați pe scări lungi 
să le recolteze... 

Gândind la asemănarea curmalilor cu palmierii, am cugetat că tot aşa suntem şi noi, 
oameni1!... De departe, se pare că nu-i nicio deosebire între unii şi alții. Până te apropii să-i 
vezi. Şi să-i auzi. Ca să-i cunoşti... Abia atunci realizezi că nu toţi suntem „curmali“, cu roade 
dulci, ci o mare parte, dacă nu cumva cei mai mulți, suntem „palmieri“ sălbatici, fără niciun 
rod bun... 

O Doamne Atotmilostiv, îndură-Te şi de noi, cei fără nici un rod, şi „fă-ne buni cu 
bunătatea Ta!“. „Altoieşte“-ne, Te rugăm, în Tine şi „mai lasă-ne şi anul acesta! Poate vom 
face rod în anul care vine!...“ (Luca 13, 7-9). 


„.. Curând ajungem la la Yardenir, o localitate aşezată la extremitatea sudică a Lacului 
Galileii. Aici este locul unde Iordanul îşi lasă în urmă apele aduse în marea pe care a 
împrospătat-o de mii de ani şi apoi se avântă din nou la drum. Spre Marea Moartă!... 

Apele Iordanului pline de peşti curg aici frumos şi liniştit, nu zgomotos şi năvalnic precum 
în ţinutul muntos din nordul Galileii. Pe malurile acestui râu cu nume sfânt, zărim arbori înalți 
cum nu mai văzusem niciunde până aici. Aflăm că aceştia sunt din familia eucaliptului, din 
frunzele şi scoarţa cărora se extrag uleiuri farmaceutice, în timp ce lemnul lor tare şi foarte 
rezistent este folosit în construcţii. 

Pentru nenumăratele mii de peregrini ce vin la Yardenit din toate popoarele şi 
denominaţiile creştine de pe tot pământul, membrii chibuţului din vecinătate au construit un 
complex modern şi o superbă grădină albă. Aceasta este destinată special comuniunii cu 
Dumnezeu! În meditaţie, rugăciune şi cântare. Şi chiar „botezului“!... 


Intrăm în incinta creştină plină de peregrini. Pe zidul interior ne întâmpină nenumărate 
plăci de majolică (un soi de ceramică scumpă). Pe ele sunt scrise frumos cuvintele 
evanghelistului Marcu, din capitolul 1, versetele 9-11, în multe limbi ale pământului şi 
încadrate în chenar ornamentat... Găsim uşor şi versiunea în limba română şi citim înfioraţi: 
„În vremea aceea, a venit lisus din Nazaretul Galileii şi a fost botezat de Ioan în Iordan. Şi 
îndată, când ieşea lisus din apă, el a văzut cerurile deschise şi Duhul pogorându-Se peste El 
ca un porumbel. Şi din ceruri s-a auzit un glas care zicea: «Tu eşti Fiul Meu Preaiubit, în 
Tine Îmi găsesc toată plăcerea Mea!» “... 


Este atât de impresionantă atmosfera de aici! De-a lungul țărmului frumos amenajat cu zid 
de pietre necioplite de diverse culori şi prinse în beton, coboară din loc în loc trepte până în 
apele liniştite ale Iordanului, permiţând accesul peregrinilor în ele... În aproape fiecare astfel 
de loc erau în acel moment grupuri de creştini care aşteptau să fie „botezați“. Printre ei, unii, 
mai ales femei, purtau cămaşă albă, lungă, ca să poată intra cu totul în apă. Aceasta, pentru că 
se păstrează din generaţie în generaţie obiceiul ca fiecare închinător ajuns la Iordan, să intre şi 
el în apă, spre curățirea păcatelor sale... 

Mă apropii profund mişcat de apa Iordanului într-un loc liber... Dar neavând veşminte 
potrivite ca să mă afund în ea, îmi descalţ doar încălțţămintea, murmurând: , ... Cămara Ta, 


Mântuitorule, o văd împodobită, dar îmbrăcăminte nu am ca să intru într-însal...“ Apoi, 
intrând cu picioarele în apa călduţă, şoptesc: 

O Preadulcele meu Mântuitor, Iisuse Doamne, Tu Care Te-ai botezat în apele Iordanului, 
prin mâinile prorocului loan, ca „să speli păcatul strămoşesc“ începând de aici, îndură-Te şi 
de mine, nevrednicul Tău rob, ajuns până aici şi până acum numai prin mila Ta cea fără de 
margini!... 


„... Dar cuvintele mele sunt atât de nepricepute şi sărace pentru o rugăciune în acest loc 
sfânt! — Ci continui să mă rog cu cuvintele Psalmistului David: 


„Miluieşte-mă, Dumnezeule, după mare mila Ta 
şi după mulțimea îndurărilor Tale şterge fărădelegea mea! 
Spală-mă întru totul de fărădelegea mea 
şi de păcatul meu mă curăţeşte. 
Că fărădelegea mea eu o cunosc 
şi păcatul meu înaintea mea este pururea. 
Tie Unuia am greşit 
şi răul în faţa Ta l-am făcut... “ 
... Din când în când, mi s-a părut că pe luciul apei liniştite se fac cerculeţe concentrice în 
dreptul ochilor mei aplecaţi... Vor fi fost acelea lacrimi de pocăință sau doar de bucuria 
ajungerii «la apele Iordanului»?... 


Ceva mai încolo, zăresc un grup de peregrini români care este „botezat“ tocmai atunci de 
preotul care îi însoțea... La ieşire, intrăm în vorbă cu ei: erau din zona Bucureştilor, numai 
părintele era din preafrumoasa zonă a Bucovinei, vecina binecuvântată a Maramureşului 
voievodal... Ne întreţinem câteva clipe, fericiţi că vorbim aceeaşi dulce limbă şi mai ales că 
am ajuns până aici însuflețiți de acelaşi dor aprins după Domnul şi Mântuitorul nostru lisus 
Hristos — ale Cărui urme le căutăm cu înfrigurare şi unii, şi alţii prin Ţara Sfântă... 

Dar cum timpul trece prea repede, trebuie să ne despărțim de confrații noştri, îndreptându- 
ne fiecare pe drumurile noastre... 


(... În primele opt zile din aprilie 2011 am colindat pentru a treia oară meleagurile Ţării 
Sfinte... În Galileia am fost găzduiţi de o harnică familie din Had Nes, la nici 3 km de 
Betsaida. De data asta am ţinut neapărat să mă „botez“ şi eu în apa lordanului!... Am 
cumpărat o cămaşă albă precum fusese cămăşuţa cea lungă de cânepă a copilăriei mele şi m- 
am apropiat de un grup de credincioşi pravoslavnici din Lvov-Ucraina, oraş situat undeva în 
nordul Maramureşului la nici 300 km. 

Tocmai ieșeau din apă când l-am rugat pe preotul lor să mă „boteze“!... M-a primit cu 
bucurie, şi-a pus mâna dreaptă pe creştetul meu încărunţit şi, rostind în limba lui formula 
consacrată, adăugase şi nevrednicul meu nume... M-a cufundat astfel de trei ori în apa râului 
sfânt, apoi m-a îmbrăţişat călduros şi ne-am fotografiat. Fusese ora 12,211... 

N-am socotit practica asta de la Iordan ca o completare a botezului meu din copilărie pe 
care mi-l făcuse preotul satului nostru prin întreită stropire cu agheazmă, pentru că nu m-am 
îndoit niciodată despre temeinicia lui! Aşa se practica pe atunci şi se mai practică încă pe 
multe locuri!... „Botezul“ de la Yardenit are valoarea unei binecuvântări şi nimic mai mult! El 
nu adaugă şi nu înlocuieşte nimic la cea dintâi Sfântă Taină care este irepetabilă... (Efeseni 4, 
5). Am trăit însă aici o bucurie asemănătoare aceleia din ceasul în care mi-am predat viaţa lui 
Dumnezeu, în tinereţea mea... 


Cămaşa cea albă am adus-o acasă şi doresc s-o păstrez pentru tot mai apropiatul ceas al 
scufundării în „celălalt Iordan“... După aceea nu voi mai avea nevoie de ea!...) 


„.. Cu toate că mulţi peregrini ajunşi în Țara Făgăduinţei cred că aici, la Yardenit, S-ar fi 
botezat Mântuitorul, adevăratul loc al Botezului Domnului este la £/-Maghtes, lângă Ierihon. 
Dar din pricină că acela este chiar în graniţa cu Iordania şi pentru că zona respectivă a rămas 
minată din timpul Războiului de Şase Zile ca zonă de siguranţă, accesul în locul sfânt este 
îngăduit doar de trei ori pe an... Dar chiar şi atunci, numai cu avizul şi supravegherea atentă a 
autorităţilor militare israeliene! 

Ne doare că nu putem ajunge să ne închinăm acolo! Dar ne liniştim inima cu o afirmaţie 
destul de recentă a unui episcop ortodox din Iordania: «... Locul în care a fost botezat Domnul 
lisus nu este aici sau acolo, ci este, pur şi simplu, în apele lordanului!...». Acest înţelept 
răspuns pune capăt oricăror controverse pe tema localizării exacte a locurilor sfinte!... Pentru 
că nu locul în sine este cel mai important, ci felul cum te apropii sufletește de el şi de 
evenimentul petrecut acolo, căci numai astfel poţi trăi ceva din minunea atingerii lui nu doar 
cu simţurile trupeşti, ci mai ales cu cele sufleteşti!... 

Suntem fericiţi de trăirile neuitate din acest binecuvântat loc de rugăciune şi meditaţie de 
pe malul Iordanului neuitat, dar trebuie să pornim mai departe! De data asta spre nord, către 
un ţinut străin şi neprimitor, atât pentru Domnul, cât şi pentru Evanghelia Sa mântuitoare!... 


În ţinutul gherghesenilor... 


În partea stângă, o bună vreme, ne mai ţin tovărăşie apele Tiberiadei. După mai multe 
urcuşuri şi coborâşuri abrupte, ajungem în ţinutul de răsărit al lacului Galileii, numit odinioară 
Perea. În vremea Mântuitorului, acea zonă era locuită de străini. Cei mai mulţi, greci. Acolo 
erau cetățile Gherghesa şi Julias, Hippos şi Gamala... Acum, în ţinutul acela se află şi Parcul 
Naţional Kursi. Acesta cuprinde şi ruinele unei mari mănăstiri bizantine de la mijlocul 
mileniului întâi. Ele au fost scoase la lumină în urma săpăturilor arheologice din anul 1970. 
Apoi, din septembrie 1982, au fost deschise pentru peregrinii dornici să le cerceteze. 

În ţinutul Gadarei păşim mai cutremuraţi ca oriunde! Cugetăm înfioraţi că prin aceste 
locuri, acum pustii, au călcat odinioară paşii Mântuitorului!... Venise să-l sloboadă pe un 
sărman suflet ajuns în robia multor duhuri necurate, căci numai Domnul Singur putea săvârşi 
o astfel de minune nemaiauzită!... 

De fapt, întreaga operă mântuitoare a Domnului lisus aceasta a fost: să elibereze nefericita 
făptură omenească, plămădită de Mâinile Creatorului ca să fie liberă şi fericită. Dar ea, prin 
neascultarea Poruncii Dumnezeieşti, căzuse din harul acesta şi ajunsese în cea mai cumplită 
robie a Şarpelui celui vechi. Iar din această robie, nu se mai putea elibera nicicând, întocmai 
cum este scris: Oamenii „nu pot să se răscumpere unul pe altul, nici să dea lui Dumnezeu 
prețul răscumpărării. Răscumpărarea sufletului lor este aşa de scumpă, că nu se va face 
niciodată... * (Psalm 48/49, 7-8). Şi nici nu s-ar fi făcut, dacă nu S-ar fi coborât Domnul lisus 
după noi, ca să ne elibereze şi să ne strămute în Împărăţia dragostei lui Dumnezeu (Coloseni 
1, 13). 

Întocmai cu acelaşi dumnezeiesc rost venise atunci Mântuitorul şi în ţinutul gadarenilor 
după demonizatul de acolo şi după ceilalți, mulţi, care „zăceau în ţinutul şi în umbra morţii“ 
în aceeaşi robie. Precum fuseseră cei din Galileia!... (Matei 4, 16). 


.. În ţinutul acela sterp şi neprimitor, aflat nu departe de Capernaum, se află locul în care a 
fost vindecat demonizatul din Gadara!... In bucuria fără seamăn a eliberării din cumplita robie 


demonică, cel tămăduit stăruia de Domnul lisus să-i îngăduie a-L urma. Însă Mântuitorul îi 
iubea şi pe ceilalți nefericiţi de acolo, pentru că şi aceia erau tot ai Lui!... Şi El ştia dinainte că 
nu-L vor accepta cu uşurinţă în mijlocul lor. De aceea, pe cel vindecat l-a învrednicit de un 
har fără seamăn: să-l lase în cetate. Dar i-a pus pe umeri o responsabilitate pe măsură: să-l 
lase în locul Său!... Ca pe un aluat binecuvântat care va trebui să dospească „plămădeala“ 
Gadarei din care şi el făcuse parte... Acolo, între ai săi, va trebui să mărturisească el cât bine i- 
a făcut Dumnezeu, pentru a-i ajuta să se întoarcă la Domnul, ca să-l cunoască bunătatea şi să 
se mântuiască şi ei... (Matei 8, 28-34; Marcu 5, 1-13; Luca 8, 26-39). 

O, iată locul şi misiunea sfântă, dar şi cutremurător de grea a tuturor celor izbăviţi de 
Domnul din orice robie, trupească ori sufletească: să trăiască în locul Lui! Adică „să-L 
înlocuiască“ pe El... Pentru că numai un astfel de „locţiitor“ al lui Hristos este şi poate fi 
binecuvântat până în veci! 


... Talmudul descrie că în acea zonă era cândva un atelier de confecționat idoli... Aflând 
acest lucru, pricepem şi mai bine motivul pentru care gadarenii nu doreau un alt dumnezeu. 
Avându-şi propriii dumnezeii, nu simțeau nevoia să mai cunoască încă unul. Pentru că acei 
„dumnezei“ pe care-i aveau nu le cereau nimic. Nici măcar să renunţe „la porcii lor“! Adică 
să-şi schimbe felul de viaţă. Tocmai de aceea nu mai doreau un alt dumnezeu. Nici chiar dacă 
Acela era Cel Adevărat!... De aceea, se pare că gadarenii ţineau mai mult la porci, decât la 
mântuirea unui semen de-al lor. Şi de aceea L-au respins pe Domnul... 

Ce cutremurător este avertismentul Evangheliei care merge până acolo că spune: „Cine 
iubeşte pe tată ori pe mamă, mai mult decât pe Mine, nu este vrednic de Mine; şi cine iubeşte 
pe fiu ori pe fiică mai mult decât pe Mine, nu este vrednic de Mine! “ (Matei 10, 37). 

O, dacă am pricepe noi bine profunzimile acestui cuvânt şi mai ales dacă nu l-am uita 
nicicând şi niciunii!... 


Istoricii biblici spun că pe acel loc unde s-a petrecut vindecarea demonizatului a fost 
ridicată mai târziu o modestă capelă. În mijlocul aceleia era o coloană de stâncă naturală, 
împrejmuită frumos, care indica locul pe care a stat Mântuitorul în clipa când a poruncit 
duhurilor necurate să iasă din acel suflet chinuit cumplit. 

În secolele IV-V, ceva mai jos de locul săvârşirii minunii — pentru că nivelul Mării Galileii 
a tot scăzut în timp —, a fost construită una dintre cele mai mari mănăstiri din Țara Sfântă: 145 
m lungime şi 123 m lăţime. Coloane puternice de granit susțineau arcadele imensei biserici 
zidită din acelaşi soi de piatră dură. Mozaicuri ce reprezentau flora şi fauna ținutului aceluia şi 
diferite figuri geometrice împodobeau sfântul locaş de odinioară... În incinta mănăstirii mai 
era pe atunci şi un han ce adăpostea peregrinii care erau în trecere pe acolo. 

Dar în anul 614, atât mănăstirea, cât şi capela au avut de înfruntat furia perşilor. Apoi, ce 
mai rămăsese după acea pustiire, a fost distrus în cutremurul devastator din anul 749. Însă 
paguba cea mai cumplită a fost cauzată de invazia arabilor, în secolele 8 şi 9, când pietrele din 
zidurile mănăstirii şi bisericii au fost folosite la zidirea de case de locuit... De atunci, nimeni 
nu le-a mai rezidit vreodată! Însăşi localitatea care L-a alungat atunci pe Domnul a fost 
abandonată definitiv spre sfârşitul secolului 9... Ce oare mai poate rămâne acolo de unde 
Dumnezeu este alungat? Sau de unde Fericita Lui Prezenţă Se retrage neprimită sau 
respinsă?... Cu adevărat, numai pustiirea cea mai înfricoşătoare! Precum în Gadara de 
odinioară... 


Printre ruinele Gadarei... 


Păşim cutremuraţi în incinta Parcului Naţional Kursi. Încă de la intrare, ne întâmpină ciripit 
vesel de păsărele de prin arborii şi arbuşti ornamentali încărcaţi de flori minunate... Înaintăm 
pe aleile pavate cu piatră cioplită de granit spre ruinele imensei biserici de odinioară şi 
admirăm porțiunile restaurate ale zidurilor de piatră de oarecând: stâlpi de marmură. Mozaic 
frumos lucrat şi bine păstrat. Absida unui imens altar. Coloane de marmură cu capiteluri şi 
arce de piatră cioplită... Toate acestea amintesc de puternica viaţă monahală începută aici prin 
secolul 4 şi continuată până spre secolul 8. Chiar în ţinutul cel potrivnic al Gadarei!... 

A fost şi această aşezare monahală de acolo o biruință a Domnului, cum au fost 
nenumărate altele, prin veacuri, când în locul, în clădirea sau în inima cea mai potrivnică lui 
Dumnezeu, Se instalase triumfător Prezenţa lui Dumnezeu, spre a-Şi râde de vrăjmaşul satana 
şi a-l batjocori, atunci când nu mai poate face nimic spre a I se împotrivi!... (Psalm 2, 4). 


... Urcăm puţin mai sus pe coasta dealului din preajmă, apoi apucăm la dreapta şi ajungem 
lângă ruinele capelei de cândva şi la rămăşiţa porțiunii de stâncă ce aminteşte şi azi de locul 
pe care a stat Mântuitorul chiar în momentul vindecării demonizatului. 

După ce ne rugăm cutremuraţi în faţa absidei altarului reconstituit, privim uimiţi la 
mozaicul fisurat al capelei ce a rezistat peste atâtea veacuri până la noi. Ca mărturie pentru cei 
ce pot crede şi spre a-i încredința că Domnul nostru este Atotputernic, pentru că numai El face 
tot ce vrea în tot Universul văzut şi nevăzut... 

Ne atingem cu frică şi evlavie ochii şi mâna de stânca pe care a stat Mântuitorul cândva, ca 
un Stăpân de Care până şi puterile iadului sunt silite oricând să asculte... Apoi murmurăm 
fericiți şi înfioraţi: Slavă Ție, Domnul şi Dumnezeul nostru, Singurul Atotputernic şi Temut în 
tot universul văzut şi nevăzut! Cu adevărat numai Tu stăpâneşti peste toate, pentru că Mâna 
Ta le-a creat cu înţelepciune şi Ție Ți se supun toate, ascultându-Te!... Te rugăm, să ne ajuţi şi 
pe noi să învăţăm de la ele, ca să facem tot aşa, împlinindu-Ți Voia Ta cea sfântă!... (Psalm 
134/135, 6). 


Înfioraţi de minunea eliberării acelui nefericit suflet, petrecută în acest loc atât de 
neprietenos, întoarcem pe poteca dealului pietros, îndreptându-ne iarăşi spre ruinele mănăstirii 
de oarecând. În timp ce coborâm, ne aducem aminte cum Domnul S-a îndurat şi de noi, 
venind până în «Gadara» noastră, spre a ne slobozi şi pe noi. Din patimi... 

În inimă ne vine viersul mişcător al cântării «Doamne, de-ar fi fost vreun altul», a 
nemuritorului poet Traian Dorz, care, mai înainte de a-şi scrie opera, a trăit cu toată puterea 
ființei sale la picioarele Domnului. Buzele încep să ni se mişte înfiorate, atingându-se nu doar 
de armonia melodiei, cât mai ales de asemănarea profundă a versurilor cu ceea ce s-a petrecut 
cândva tocmai pe acest povârniş sterp: 


„Doamne, de-ar fi fost vreun altul 
mai căzut şi mai ateu, 
poate că pe-acela, Doamne, 
l-ai fi-ales în locul meu, 
— Doamne, însă n-a fost nimeni 
mai pierdut şi mai uitat 
decât mine, — şi de-aceea 
m-ai ales şi m-ai chemat! 
Tu, lisuse, Scump Iisuse, 
m-ai ales şi m-ai chemat! 


Doamne, de-ar fi-un preţ mai mare 
să ne mântui din păcat, 
bunătatea-Ți iubitoare 
pe acela l-ar fi dat, 
— Doamne, de-ar fi fost altunde+ 
pentru noi mai dulce rai 
cu minuni şi mai profunde, 
Tu acolo ne-aşezai, 

Drag Iisuse, Scump Iisuse, 

Tu acolo ne-aşezai! 


Doamne, de-ar fi-un har pe lume 

decăt viaţa — mai presus, 

pentru Dulcele Tău Nume 

— eu pe-acela l-aş fi-adus. 

Dar eu n-am decât cântarea 

cât o pot de-nlăcrimat 

şi iubirea, şi-adorarea, 

şi pe-acestea Ți le-am dat, 
Scump Iisuse, Drag Iisuse, 
şi pe-acestea Ți le-am dat!“ 


„... Răscoliţi până în străfunduri de cântarea dinainte pe care ne-o asumăm în totul şi de 
minunea săvârşită aici, încercăm să-l mulţumim Domnului şi Mântuitorului nostru, Care a 
avut milă şi de noi, întocmai ca de acel nefericit om din ţinutul sterp al gadarenilor!... O, dacă 
nu L-am mai izgoni niciodată prin neascultările noastre de tot felul! Şi dacă ne-am împlini cu 
bucurie şi credincioşie datoria de a mărturisi, mai ales cu fapta, şi celor din jur cât bine ne-a 
făcut nouă Dumnezeu. Da, chiar nouă! Şi de atâta amar de vreme... 


Ascultând „graiul pietrelor“... 


„.. Pe un stativ aşezat la intrarea în imensa lavră de oarecând sunt aşezate mai multe pietre 
de mărimi diferite. Ele marchează tăcut nivelul tot mai scăzut al apelor Tiberiadei de-a lungul 
vremilor. În jur se văd ruinele multelor construcții de odinioară, dar din toate numai pietrele 
au mai rămas! Şi graiul lor tainic, tot mai nedesluşit de mulţi dintre contemporanii noştri care 
mai trec pe aici... 


... Gadarenii s-au întors cu toţii în cetatea lor, supăraţi că şi-au pierdut porcii... După ei, 
încercând să-şi împlinească misiunea încredinţată, s-a dus şi fostul demonizat... Doar între 
ruinele capelei de odinioară, pe colţul rotund de stâncă „dăltuită“ de trecerea vremilor, se pare 
că mai stă Cineva. Priveghind, în aşteptare îndelungă şi iubitoare. Dar parcă nespus de 
singur!... 

Nenumărate sunt miile de „demonizaţi“ care şi astăzi au nevoie să iasă la El spre a fi 
izbăviţi. Dar cei mai mulți dintre ei — din pricina certurilor confesionale în care îşi macină 
energiile urmaşii lui lisus — nu mai ştiu încotro să apuce!... 

Dar nici „în pustie“ nu mai ies, ca odinioară..., pentru că se simt mult mai la larg „în 
cetate“! Larma cetăţii, care depersonalizează individul şi-l lasă tot mai gol de conţinut 
duhovnicesc, le prieşte de minune, ca să-şi adoarmă astfel mai uşor şi de-a binelea conştiinţa 
ce încă nu le-a amuţit chiar de tot!... 


O realitate durută ne pune pe gânduri aici: câtă vreme demonizatul din Gadara locuia în 
mormintele cetăţii, semenii lui se obişnuiseră cu el şi cu felul lui: îl socoteau ca pe «unul de-al 
lor»!... Abia când acesta fusese eliberat de Domnul lisus din robia duhurilor necurate şi 
devenise un om paşnic şi liniştit, îi apucase pe ei frica şi împotrivirea! Şi încă nu atât faţă de 
sufletul acesta atât de nefericit înainte, cât mai ales față de Eliberatorul lui... 

Ce ciudat!... De ce oare? Se temeau cumva să nu fie „vindecaţi“ şi ei şi să trebuiască apoi 
să renunţe la porcii lor şi la obiceiurile idolatre? Se prea poate, pentru că tocmai astfel de 
lucruri nu-şi doreau nicidecum!... 

Câtă lumină răzbate şi în această privinţă din versurile aceluiaşi inegalabil poet creştin, 
care amintesc chiar de vremea copilăriei sale trăită departe de Dumnezeu şi mai ales de 
atitudinea potrivnică a celor din jur stârnită abia după convertirea sa: 


„Cât păcatul m-a purtat 
cincisprezece toamne, 
toţi mereu m-au lăudat, 
nimeni nu S-a supărat, 
nimeni, Doamne! 


Cât la cel rău i-am slujit 
cincisprezece toamne, 
toată lumea m-a iubit, 
nimeni nu m-a prigonit, 
nimeni, Doamne! 


Cât de lume mi-a plăcut 
cincisprezece toamne, 
orice rele-aş fi făcut 
nimeni nu m-ar fi-abătut, 
nimeni, Doamne! 


Cât trecură ca un fum 
cincisprezece toamne, 
nimeni nu mi-a stat în drum 
să mă strige ca acum, 
nimeni, Doamne! 


Dar de când mă port să-Ți plac 
(trei ori patru toamne), 

bine caut mereu să fac, 

şi tot nu mă are-n plac 

nimeni, Doamne! 


... O, mereu de-aş fi-un pribeag 
toate-a vieţii toamne, 

ura tuturor o trag, 

mi-e de-ajuns că mă ai drag 
azi, Tu, Doamne... “ 


... În timp ce murmurăm cântarea cu paradoxurile ei, undeva departe pe Lacul Galileii se 
depărtează în zare două corăbii... Ne întrebăm nostalgic şi înfioraţi: vor fi oare ale Celor 
Doisprezece cu Învățătorul lor, retrăgându-se dinspre Gadara unde doar noi am mai rămas 
singure1?... Şi asta se poate! 

În jurul nostru sunt mulţi trandafiri şi arbuşti ornamentali plini de flori... Dar coastele 
dealului pe care păştea oarecând turma de porci a gherghesenilor arată dezolant acum. 
Binecuvântarea ploii vine arar pe aici... Nici că s-ar putea altfel! Cine ÎI alungă pe Domnul, se 
lipseşte voit şi de darurile Sale cele bogate... 


Ne oprim să odihnim o clipă pe nişte bănci de lemn aşezate la umbră. Toată fiinţa noastră 
înfiorată de gândurile dinainte, se trudeşte să desluşească ecoul tot mai stins al rugăciunilor 
stăruitoare rostite cândva între zidurile acestei mănăstiri ajunsă de mult ruine: „... O 
Preadulcele nostru Domn şi Dumnezeul veşnicelor Îndurări, nu Te duce de la noi, nu Te duce! 
Chiar dacă tot mai mulţi Te tăgăduiesc şi Te alungă. Sau Te părăsesc şi Te uită. Pentru marea 
Ta iubire de oameni, care nu vrea nicidecum moartea păcătosului, ci întoarcerea lui, rămâi şi 
pe mai departe între noi! Căci, aşa cum suntem, suntem ai Tăi!... (Psalm 118/119, 94). 
Mântuieşte-ne, Te rugăm, şi pe noi! Pentru că Tu Care ne-ai creat, Tu ne-ai şi răscumpărat! 
Cu Preţul Jertfei Tale cutremurătoare şi depline... Rămâi cu noi! Te rugăm şi Te implorăm să 
ne asculți încă şi încă!...“ 


.. Aflăm că între apele lacului Ghenizaret şi şosea, în imediata apropiere a Parcului 
Naţional Kursi, se află Chibuţul En Gev. Acesta este alcătuit din evrei de origine germană şi 
cehă. Ei au fost pionierii curajoşi care, încă din anul 1937, s-au aşezat aici, la estul lacului 
Chineret. Treizeci de ani au trăit înconjurați de sirieni, dar n-au plecat!... Apoi, după Războiul 
de Şase Zile din 1967, aici s-a dezvoltat puternic industria pescăritului. 

Noi însă nu intrăm în chibuţ, ci ne pregătim de întoarcere spre casă din acest ţinut fioros şi 
pustiu... Urmărim întâi drumul ce duce spre nord până la extremitatea mării, apoi pe cel de-a 
lungul țărmului nord-vestic. Fusese aceasta ultima noastră zi pe care o petrecusem în Galileia! 
Mâine dimineaţă — dacă o vom ajunge cu pace — vom pleca spre Marea Moartă! 

Din goana maşinii, privim cu nostalgie încă o dată în urmă spre locurile dragi prin care am 
colindat o săptămână întreagă: Capernaum şi Betsaida, Magdala şi Tabgha, Tiberias şi 
Nazaret, Țippori şi Cana, Hermon şi Tabor, Carmel şi Gadara... 

Apoi, ajunşi în Arbel, ne aplecăm spre odihna celei din urmă nopţi în el. E trecut mult de 
ora 23. Dar a fost atât de minunat în toate aceste zile pe urmele lui lisus Galileianul! Şi cu 
El... 


„.. Suflete al meu, cât oare ni s-a întipărit de neşters în inimă şi minte din toate cele văzute 
şi auzite pe meleagurile Galileii preafrumoase? Cât am înţeles noi din „graiul pietrelor“ ce 
multora se pare că nu le spun nimic astăzi? Şi mai ales cu cât ne-am apropiat prin toate 
acestea de Domnul şi Mântuitorul nostru, hotărându-ne să nu ne mai dezlipim niciodată de EI, 
precum au făcut cei aflaţi de El prin aceste ţinuturi învrednicite de cea dintâi chemare a Lui?... 

O Preadulcele nostru Mântuitor, descoperă-ne Tu din toate clipele trăite pe aceste 
meleaguri adevărul cel mântuitor, singurul care rămâne până în veci! Te rugăm să faci Tu 
aceasta, pe măsura îngustei noastre înţelegeri şi a credinţei care în noi n-a atins nicicând 
mărimea bobului de muştar... Ca să nu ne fie în zadar cutreierarea prin aceste locuri sfinte! 
Dar şi mai mult: să nu ne fie de mărturie şi spre osândire în Ziua Judecăţii... Te rugăm, 
miluieşte-ne şi pe noi după mulţimea îndurărilor Tale!... Amin. 


Spre Noul Ţoar 


Cântecul vesel al păsărelelor şi lumina blândă a soarelui dimineţii ne trezesc pentru ultima 
oară în Arbelul Galileii! Ne pregătim pentru drumul cel lung pe care îl avem de făcut până 
lângă extremitatea sudică a Mării Moarte: Neve Zohar. Apoi, după ce ne luăm rămas-bun 
(oare pentru «in heaven»?...) de la ospitalierele noastre gazde Sara şi Israel Shavit, ne 
încredințăm cu rugăciune în Mâna Atotputernicului Dumnezeu: Doamne lisuse, fii-ne încă 
milostiv şi ne mai însoţeşte pe drumurile Canaanului, până spre margini de pustie!... Ca să 
avem din toate folosul cel sufletesc care rămâne pentru veci! Amin. 


... Ştim şi simţim că mulţi dintre preaiubiţii noştri de departe se roagă pentru noi, după cum 
ne silim să facem şi noi pentru ei în fiecare din aceste locuri sfinte prin care trecem! Şi suntem 
încredinţaţi că Dumnezeu ascultă rugăciunea fiecăruia!... (Psalm 64/65, 2). 

O, ce minunat este să fii cu Domnul oriunde şi mai ales să simţi că nu eşti singur sau 
părăsit în niciun loc şi în nicio vreme!... 

În timp ce rememorăm locurile prin care am trecut în «Galileia Neamurilor» şi le 
comparăm cu cele prin care am fi dorit să trecem, realizăm încă o dată că Țara Bibliei, cu o 
istorie atât de plină de evenimente sfinte care s-au adunat de-a lungul miilor de ani, nu o poţi 
cuprinde nicicum în câteva zile. Poate nici în câţiva ani, ci doar în câteva vieţi. Dar nu le 
avem!... Ne mângâie însă gândul că am tras în piept câteva guri de „aer de Cannan“! Şi câteva 
zile am călcat înfioraţi pe glia lui. Ici-colo, poate că am dat şi de urma câte unei lacrimi de dor 
după Dumnezeul lui Avraam, Isaac şi Iacov, vărsată din ochii lor sau a urmaşilor, peregrinând 
spre Ţara Făgăduită sau prin ea, către Cealaltă de Sus!... Ori poate şi de urma vreunei picături 
de sânge sfânt, ţâşnită din pieptul vitejilor lui Hristos, de dragul Căruia au înfruntat ei orice 
suferință sau moarte, sfidând vremile din ce în ce mai potrivnice pentru Cer... 


... Undeva în stânga drumului nostru ce coboară prin oraşul Tiberias, lăsăm în urmă un 
prim loc necercetat de noi, dar unul important: Tombs Matriarhs — Mormintele Matriarhelor, 
de pe HaShomer Street... Cum cucerirea Canaanului s-a făcut înaintând spre nord, tot aşa s-au 
înşiruit şi cimitirele cu cei rămaşi pe drum, întru aşteptarea plină de nădejde a unei mai bune 
învieri... (Evrei 11, 35). Reţinusem din Cuvântul Sfânt că rămăşiţele pământeşti ale unora 
dintre personalităţile poporului lui Israel au fost aduse până în Pământul Făgăduit, cu dorul de 
a fi îngropate în el, precum Iacov şi Iosif (Facere 47, 29-30; 50, 12-13 şi 24-25; Ieşire 13, 19; 
Iosua 24, 32). Dar nu gândisem ca tocmai pe povârnişul acestui deal orientat spre răsărit, pe 
care coborâm acum, să fi fost aduse şi îngropate osemintele unora dintre marile femei ale 
poporului lui Israel, precum: lochebet şi Sefora, mama şi soţia lui Moise, sau Elişeva şi 
Miriam, soţia lui Aaron şi sora celor doi conducători ai poporului, Bilha şi Zilpa, soțiile 
patriarhului Iacov, şi multe altele... 


Ajunşi la Yardenit, ne luăm «bun-rămas!» şi de la Marea Galileii, cotind la dreapta, pe 
drumul ce duce spre Ierusalim. În stânga noastră, undeva foarte aproape, se vede valea 
Iordanului, hotarul ce desparte acum Israelul de Iordania... Dincoace de vale, de-a lungul 
drumului se întinde un nesfârşit gard fortificat de sârmă ghimpată. Din loc în loc atârnă de el 
avertizoare galbene, care anunţă primejdie de moarte: terenul de dincolo este minat... 

Privind la avertizoare, gândim: O, dacă am avea noi şi ochii cei duhovniceşti permanent 
deschişi şi atenţi!... Atunci am vedea că şi drumul cel sufletesc ce duce spre ispită şi păcat este 
tot aşa de bine avertizat. Şi atunci n-am mai trece „dincolo de gard“ niciunul şi niciodată. Nici 
o dată! Ca să nu pierim... 


Curând ajungem la o ramificaţie de drum ce ducea cândva spre terminalul către lordania 
vecină. Acum, el este de mult închis şi părăsit... Ce neplăcute sunt oriunde gardurile înalte şi 
porţile zăvorâte! Dar de o mie de ori mai mult, când zidurile se interpun între frați şi între 
popoare vecine... O, cu câtă strângere de inimă ne amintim cât de cumplit eram zăvorâţi şi 
noi până mai ieri în „lagărul socialist“!... Pe atunci, pentru cei mai mulţi dintre cei de acolo, 
drumurile care duceau spre alte ţări erau zăvorâte cu totul. Până şi spre cele din imediata 
apropiere!... 


„Răzbunarea“ regelui Saul... 


.... În dreapta drumului nostru începe să se desluşească lanţul Munţilor Gilboa, cu piscuri 
ce urcă până la 475 m. Ne reamintim că în acea zonă muntoasă, israeliții conduşi de întâiul lor 
rege au fost învinşi de filisteni şi că tocmai acolo a fost locul morţii lui Saul şi a celor trei fii 
ai săi: Ionatan, Abinadab şi Malchişua... 

Curând, trecem fără să oprim prin străvechiul Beth Shean (Beith She'an)... Aflasem că 
acest oraş are câteva obiective istorice însemnate, printre care: Teatrul roman din anul 200 şi 
«Mănăstirea Stăpânei Maria», construită în anul 567. În interiorul acelei lavre se păstrează 
câteva minunate mozaicuri de demult, foarte bine păstrate. Noi însă le lăsăm pe toate în urmă 
şi gonim spre sud, lăsând aducerile-aminte despre istoria Țării Sfinte să ni se perinde prin 
mintea înfiorată!... 


„.. Pe zidurile Beth Sheanului fusese spânzurat corpul decapitat al regelui Saul şi trupurile 
fulor săi ucişi de filisteni, dar ele au fost recuperate noaptea de către nişte tineri viteji din 
labesul Galaadului. Aceştia le-au ars şi îngropat în cetatea lor, situată acum în ţinutul de 
dincolo de Iordan (1 Samuel 31, 8-13). 

Locuitorii din labes avuseseră de plătit o datorie de recunoştinţă ceva mai veche față de 
Saul, cel care îi salvase cândva din mâinile regelui Nahaş Amoniteanul... Aceasta, în ciuda 
faptului că printre ei se găsiseră mai demult unii oameni care îl dispreţuiseră chiar în ziua 
când el fusese uns rege al lui Israel, zicând: „Acesta oare ne va izbăvi pe noi? “... Dar Saul 
„S-a făcut că nu-i aude“... (1 Samuel 10, 27). 


Când regele amonit împresurase labesul, cei din cetate n-aveau putere să i se 
împotrivească, de aceea i-au cerut pacea, zicând: „Fă legământ cu noi, şi-ţi vom fi supuşi! “... 
Dar amonitul îngâmfat le-a răspuns batjocoritor: „Voi face legământ cu voi, dacă mă lăsaţi să 
vă scot la toți ochiul drept şi să arunc astfel o ocară asupra întregului Israel!... (1 Samuel 
11, 1-13). 

Ajunşi într-o asemenea primejdie, la cine puteau cere ajutor decât la regele lor pe care l-au 
disprețuit ieri?!... Astfel că Saul are prilejul să le întoarcă ofensa adusă atunci. Dar în cu totul 
alt mod! Ca unul peste care venise Duhul Domnului... Pentru că pe vremea aceea Saul era 
încă „mic în ochii săi“... (1 Samuel 15, 17). 

O, ce mult spun aceste cuvinte ale Scripturii pentru oricine are prilejul „să se răzbune“ pe 
aceia care i-au făcut cândva vreun neajuns! 

Suflete al meu, ai tu urechi de auzit şi inimă de luat aminte?... Atunci fă şi tu întocmai ca 
Saul şi împlineşte cuvintele Domnului lisus din Predica de pe Munte: „/ubiți pe vrăjmaşii 
voştri, binecuvântaţi pe cei ce vă blastămă, faceți bine celor ce vă urăsc şi rugaţi-vă pentru 


cei ce vă asupresc şi vă prigonesc! Ca să fiți fiii Tatălui vostru Celui din ceruri. Care face să 
răsară soarele şi peste cei răi, şi peste cei buni. Şi trimite ploaie şi peste cei drepți, şi peste 
cei nedrepți!“... (Matei 5, 44-45). 


Pe lângă ţinutul Samariei... 


O bună bucată de drum înaintăm prin ţinuturi aproape pustii. Abia ici-colo mai zărim şi 
nişte colibe sărăcăcioase de beduini şi câte o turmă răzlețită de capre, care îşi caută hrana prin 
ţinuturile atât de sterpe din jur. În dreapta noastră se conturează un lanţ nesfârşit de munţi 
pustii şi numai piatră!... Harta ne spune că vârfurile lor se ridică până la 712 m, iar undeva în 
spatele lor se întinde ţinutul Samariei... 

Încercăm să scrutăm depărtarea şi să ajungem măcar cu gândul la pământurile acelea, 
încărcate de impresionante întâmplări biblice, scumpe nu doar fiecărui israelit, ci şi oricărui 
peregrin creştin care trece pe aproape... 

Dar acum mai toate drumurile ce duc înspre acolo se termină cu baraje militare, pentru că 
dincolo de ele încep Teritoriile Palestiniene, presărate ca nişte insulițe în chiar inima 
falnicului Israel de oarecând... Aflând că intrarea în interiorul acelor ţinuturi este mai dificilă, 
iar timpul rămânerii noastre în Țara Sfântă este limitat, ne mulţumim doar să ne amintim de 
câteva locuri şi întâmplări petrecute pe pământurile Samariei: 

.. În ţinutul acela, la circa 65 km nord de Ierusalim se află cetatea străvechiului Sihem, 
numită acum Nablus. Pe dealurile acelea în formă de terase creşte din belşug roşcovul. 
Păstăile acelei plante, numită şi locust, sunt bogate în miere. Şi pentru că marele postitor şi 
Înainte-Mergător al Domnului se hrănea cu acel fruct dulce, i se mai spune şi «Pâinea 
Sfântului loan», (Marcu 1, 6). Însuşi fiul risipitor din Evanghelie, ajuns în cele din urmă 
porcar, jinduia la acele păstăi care erau hrana preferată a porcilor păziţi de el — numai că nu i 
le dădea nimeni, ci trebuia să rabde de foame, dacă s-a vrut departe de casa părintească!... 
(Luca 15, 16). 


Pe pământul Sihemului îşi aşezase Avraam Peregrinul cea dintâi tabără, după ce 
ajunsese acolo venind din Haranul Mesopotamiei... La Sihem zidise cel dintâi altar pentru 
Dumnezeul Care i se arătase (Facere 12, 6-7). Apoi, de aici a coborât el tot mai spre sud. 

Mai târziu, pe ogorul cumpărat de la fiii lui Hamor la marginea Sihemului şi-a instalat 
Iacov cortul său, când s-a întors din Padan Aran cu soțiile şi copiii. Era imediat după 
împăcarea cu fratele Esau pe care îl păgubise cândva... 

Iacov venea atunci încărcat de bogăţiile cu care îl binecuvântase Domnul în timpul slujirii 
lui Laban, cum el însuşi mărturiseşte: ,„ ... Eu Sunt prea mic pentru toate îndurările şi pentru 
toată credincioşia pe care ai arătat-o faţă de robul Tău; căci am trecut lordanul acesta 
numai cu toiagul meu şi iată că acum fac două taberel... 

Rugăciunea aceasta o îndreptase el spre Domnul undeva pe pământul Iordaniei de azi, 
înainte de a trece labocul, un afluent al râului Iordan, după ce aflase îngrozit că fratele său 
venea spre el cu patru sute de oameni înarmaţi... 

Pentru a-i potoli mânia, Iacov plănuia să obţină iertarea prin daruri... Încă nu pricepuse că 
nimic pe lume nu poate înlocui o cerere sinceră de iertare! 


... Abia când Iacov se prosternează de şapte ori înaintea fratelui față de care se făcuse 
vinovat, mânia lui Esau se potoleşte şi iese în întâmpinarea lui, precum tatăl fiului risipitor: 
„Esau a alergat înaintea lui; l-a îmbrățișat, i s-a aruncat pe grumaz şi l-a sărutat. Și au 
plâns.“ Amândoi. Pentru că amândoi greşiseră!... Erau acele şapte prosternări tot pe atâtea 
cereri de iertare! Şi ele au fost în stare să potolească mânia fratelui. Nu darurile pe care Iacov i 
le trimisese înainte şi pe care le acceptase Esau abia după împăcarea cu lacov!... (Facere, cap. 
32 şi 33). 

Ajuns cu bine la Sihem, Iacov a zidit un altar Domnului, spre a-l mulțumi pentru toate 
izbăvirile de care se bucurase până atunci. Dar pentru cea din urmă poate că I-a mulţumit cel 
mai mult!... 

O, dacă şi azi urmaşii celor doi patriarhi ar „dezgropa“ această înţeleaptă cale, cerându-şi 
iertare unul celuilalt, nu amenințând cu oști oricât de înarmate, ba nici chiar îmbiind daruri!... 
Ci smerindu-se mai întâi şi recunoscându-şi partea sa de vină. Ca Iacov atunci!... O, cum s-ar 
reaşeza pacea între hotarele acelea atât de frământate şi cum „ţara în care curge lapte şi miere“ 
i-ar hrăni îndestulător şi pe unii, şi pe ceilalţi, trăind alături în bună înfrățire!... 


La Sihem au fost îngropate oasele lui Iosif, aduse din Egipt de copiii lui Israel, care şi-au 
împlinit astfel datoria sfântă faţă de salvatorul neamului lor, pe care fraţii lui şi părinţii lor îl 
abandonaseră, fără să ştie că de fapt chiar atunci împlinesc un plan al Domnului!... (Facere 
45, 7-8; 50, 24-25; Ieşire 13, 19). O, cât de nepătrunse şi neînţelese de noi sunt căile 
Domnului şi hotărârile Lui!... Dacă am crede noi acest adevăr, cât de liniștiți am rămâne în 
orice loc şi vreme, ştiind că suntem în Mâna Lui, nu într-a oamenilor!... 


După cucerirea Canaanului, la Sihem adunase Iosua seminţiile lui Israel, pentru a le da cele 
din urmă porunci, precum Moise ceva mai înainte! Voia şi el să aţintească privirile poporului 
spre temerea de Domnul şi spre împlinirea poruncilor Lui... Atunci şi acolo au fost rostite 
acele nemuritoare cuvinte prin care Iosua îşi declarase, independent de alegerea poporului său 
nestatornic şi uituc, hotărârea lui nestrămutată: ,„ ... Eu şi casa mea vom sluji Domnului, că 
Sfânt este“... 

Nu mult după aceea, la Sihem a şi murit Iosua, marele şi credinciosul conducător al 
israeliților în dificila perioadă de cucerire a Canaanului şi a împărțirii lui între cele nouă 
seminţii şi jumătate, după ce două şi jumătate dintre ele îşi aleseseră voit să nu treacă 
Iordanul, ci să rămână în afara hotarelor Țării Făgăduite... (Numeri 32, 1-5; Iosua, cap. 24). 

O, dacă n-ar fi uitat ei nicicând cuvintele lui Iosua! Nici hotărârea lor: „,...Noi vom sluji 
Domnului Dumnezeului nostru şi vom asculta glasul Lui!“. Ce viitor strălucit ar fi avut 
întotdeauna Țara lui Israel în acest fericit caz!... 

Dar poporul a uitat prea curând şi izbăvirile Domnului, şi promisiunile făcute în ceas de 
grea cumpănă, întocmai cum şi noi, creştinii, uităm mereu de legămintele făcute cu EI, 
începând cu cel al Sfântului Botez! Ca şi cum nici nu le-am fi rostit vreodată, ca şi cum ele nu 
ne-ar privi pe noi... 

Oare nu tot aşa ai făcut şi faci mereu şi tu, suflete al meu, de ani şi ani? Nu uita însă că şi 
răbdarea lui Dumnezeu cea îndelungă are o margine şi pentru tine!... 


... O dată cu dezbinarea lui Israel din vremea tânărului rege Roboam, cetatea Sihemului a 
devenit capitala Regatului de Nord, până la anul 870 înainte de Hristos. După căderea 
capitalei în mâinile asirienilor, în anul 722 înainte de Naşterea Domnului, aceia au dus 
acolo colonişti cu credinţe şi obiceiuri păgâne, lucru pentru care băştinaşii îi botezaseră 
«samariteni». Astfel, Sihemul ajunge centrul unui cult nou, în care ritualurile iudaice se 
amestecau cu practici idolatre... 


Dar oraşul Sihem are şi reminiscenţe creştine: de aici a fost renumitul filosof Iustin 
Martirul, care a trăit în secolul 2. Apoi, în secolul patru Sihemul devine centru episcopal. 

Creştinii de aici au avut însă mult de suferit din partea samaritenilor. Astfel, în anul 521 
samaritenii le-au incendiat bisericile şi mănăstirile şi au trecut prin sabie atât pe episcop, cât şi 
pe toţi preoţii şi călugării din împrejurimi. În anul 636 oraşul cade în mâna musulmanilor şi 
aşa rămâne până în 1100 când este eliberat de către cruciați. Nu mult după aceea însă, în anul 
1187, Sihemul ajunge din nou în mâinile musulmanilor, până în decembrie 1917, când Țara 
Sfântă ajunge sub Protectorat britanic... 


Sihemul de azi — Nablusul — are înfăţişarea specifică unui oraş oriental. Sunt acolo două 
moschei, care îşi trag originea în două vechi biserici bizantine, şi câteva biserici catolice şi 
protestante, o biserică ortodoxă şi câteva mănăstiri, precum şi o sinagogă a samaritenilor... 


Munţii Binecuvântării şi ai Blestemului... 


. Poporul lui Israel, condus de credinciosul Iosua în lupta pentru cucerirea Ţării 
Făgăduite, ajunsese în apropierea Sihemului. Sprijiniți de Mâna Atotputernicului Dumnezeu, 
purtaseră până aici multe biruinţe, cucerind rând pe rând cetăţi canaanite dintre cele mai bine 
întărite, precum lerihonul, Betelul, Aiul... În urma acelor izbânzi, „Iosua a înălțat jertfelnic 
Domnului Dumnezeului lui Israel pe Muntele Ebal... Acolo, Iosua a scris pe pietre o copie a 
legii... Tot Israelul stătea de amândouă părțile chivotului, înaintea preoților... Erau de faţă 
atât străinii, cât şi copiii lui Israel, jumătate în dreptul muntelui Garizim, şi jumătate în 
dreptul muntelui Ebal... Iosua a citit apoi toate cuvintele legii, binecuvântările şi 
blestemele... “ (Iosua 8, 30-35). 


Rememorând acele momente de o cutremurătoare solemnitate sfântă, privim din nou cu 
jind spre depărtările Samariei şi la cele două piscuri din preajma ei la care n-am avut cum 
ajunge!... 

Privind harta, aflăm că Muntele Ebal are vârful de 940 m şi se află în nordul cetății 
Samariei, iar Muntele Garizim se află în partea de sud a oraşului şi are o înălțime de 881 m. 
Te cuprind fiori când citeşti în Cartea Domnului şi afli că în dreptul acestor două piscuri au 
stat odinioară cele douăsprezece seminţii ale lui Israel. Împărţite în două, spre mărturie 
reciprocă! Atunci Marele Iosua citise binecuvântările lui Dumnezeu care se vor revărsa peste 
cei care vor asculta poruncile Lui, dar şi blestemele, care se vor răsfrânge asupra călcătorilor 
Legii!... 

O, dacă ar fi luat aminte toată obştea lui Israel la ce se petrecea atunci, când ei împlineau 
această cutremurătoare poruncă a lui Moise! Dar poporul a uitat prea repede!... Din pricina 
aceasta a şi avut parte mai mult de urmările nefericite despre care fuseseră preveniţi de pe 
Muntele Ebal... 


Mai târziu, Muntele Garizim a devenit un loc sfânt pentru închinare şi jertfe. Acolo 
construise Ahab acel templu samaritean pentru idolul Baal, o copie a Templului lui Solomon 
din Ierusalim, cu scopul de a-i împiedica pe israeliţii din regatul lui să urce la Ierusalim ca să 
se închine acolo... (1 Regi 16, 32-33). Lucrul acela genera confuzie în multe suflete sincere 
care căutau Adevărul, precum femeia din Sihar... (loan 4, 20). Acel templu idolesc a fost 
dărâmat nu mult mai târziu de către regele Iehu, iar noii slujitori ai lui Baal de aici au fost 
trecuţi prin ascuţişul sabiei (2 Regi 10, 19-28), întocmai cum fuseseră trecuţi înaintaşii lor 
prin jungherul prorocului Ilie, pe vârful Carmelului... 


Aflasem că de pe culmea Muntelui Garizim se deschide o privelişte minunată. La vest: 
Marea Mediterană şi Valea Şaronului, renumită pentru întinderile ei mănoase, fiind centrul 
industriei de citrice din Țara Sfântă. Din pricina aceasta, ea a atras un mare număr de 
imigranţi, fiind cea mai dens populată zonă a Izraelului. La sud, Munţii Efraimului, precum şi 
drumul ce duce spre Ierusalim. La nord şi nord-vest: şesul Mukna, Muntele Ebal şi îngusta 
Vale Farah. Iar la est: Valea Iordanului şi Munţii Ghilead. 

Tot pe vârful Garizim pot fi văzute astăzi şi ruinele unei măreţe construcții a împăratului 
Justinian din secolul 6: Biserica octogonală a Maicii Domnului... 

Un lucru interesant este în oraşul Nablus: trăiesc acolo câteva sute de samariteni, care îşi 
păstrează până astăzi vechea lor tradiţie. La fiecare praznic al Paştelui iudaic, ei urcă pe 
Muntele Garizim şi rămân acolo treizeci şi una de zile, aducând jertfe pe ruinele fostului 
templu... Dar din Sfânta Scriptură, samaritenii de azi recunosc doar Pentateuhul — cele cinci 
Cărţi ale lui Moise — şi Cartea lui Iosua! 

Tot în Sihem se mai află şi ruinele reconstituite ale amfiteatrului oraşului greco-roman de 
odinioară, Neapolis. 


Cetatea Samariei... 


Numele oraşului Samaria este legat de al regelui Omri. Acesta zideşte cetatea pe vârful 
unui deal înalt de 100 m în anul 876 înainte de Naşterea Domnului şi ea devine capitala 
Israelului de Nord. Locul acela, situat la 12 km nord-vest de Sihem şi 79 km de Ierusalim, 
oferea atât o perspectivă largă asupra câmpiei Ezdrelonului în care se înălța, cât şi 
imposibilitatea de a fi cucerit decât prin asediu (1 Regi 16, 24; 2 Regi 6, 24). În plus, prin 
imediata apropiere treceau mai multe drumuri comerciale... 

În Samaria a domnit şi Ahab, construind palate luxoase pentru desfătarea lui şi a Izabelei, 
regina păgână pentru care a zidit un altar zeului fenician Baal (1 Regi 16, 29-33). Dar culmea 
gloriei şi prosperității Samariei şi a Regatului de Nord a fost atinsă abia în prima jumătate a 
secolului 8 înainte de Hristos, în timpul domniei regilor Ioas şi leroboam. 

În anul 722 înainte de Naşterea Domnului, în timpul domniei lui Osea, cel din urmă rege al 
lui Israel, oraşul este cucerit de asirieni, după trei ani de asediu!... Atunci Regatul Israelului de 
Nord încetează să existe, iar o dată cu el şi prosperitatea cetăţii şi liniştea locuitorilor care 
ajung robi împrăştiaţi prin marele imperiu asirian (2 Regi, cap. 17). 

În locul lor, au fost aduşi oameni din Babilon, care, pe lângă zeitățile lor păgâne, şi-au adus 
din captivitate şi preoți iudei. Aceştia i-au învăţat să se teamă şi de Domnul... Astfel că noii 
locuitori ai Samariei făceau compromisul de a sluji la doi domni: şi Dumnezeului lui Israel, 
respectând din frică Legea lui Moise, dar şi zeităților popoarelelor din care proveneau şi pe 
care nu-i uitaseră cu totul... (2 Regi 17, 33). Astfel Samaria a devenit un adevărat centru al 
idolatriei pe pământul Țării lui Avraam. Din această pricină, chiar dacă mai târziu samaritenii 
au dorit să fie asimilați de iudei, aceştia au respins orice încercare de apropiere a lor, 
socotindu-i venetici. În starea acesta de dezbinare şi ură i-a găsit Mântuitorul în trecerile Lui 
dinspre ludeia în Galileia şi înapoi... (loan 4, 9). 


„„. Cetatea Samariei a fost reconstruită de romani în anul 63 înainte de Hristos. Apoi, în 
anul 27 tot înainte de Plinirea Vremii, ea a fost dăruită lui Irod cel Mare. Astfel, peste ruinele 


palatului lui Ahab, Irod şi-a zidit un palat impunător şi luxos de 50 pe 30 m, cu ziduri şi 
turnuri de apărare, cu băi termale şi templu idolatru şi i-a dat numele Sebastia, în cinstea 
favoritului său împărat roman... 

Din toate acele falnice zidiri de demult au mai rămas până azi doar câteva coloane masive 
de marmură, ceva fragmente de mozaicuri şi nişte capiteluri roase de vreme. Cam atâta 
rămâne din toată faima şi din bogăţia mai-marilor pământului dintotdeauna! Şi cu atât mai 
mult dintr-a acelora care şi-au ridicat pumnul împotriva lui Dumnezeu şi a copiilor Săi, 
încercând să le stârpească binecuvântata sămânță, precum Irod... 


După moartea şi Învierea Domnului, Samaria a primit cu bucurie Evanghelia. Mai întâi 
prin gura diaconului Filip, apoi prin a Sfinţilor Apostoli Petru şi loan trimişi acolo de Biserica 
din Ierusalim (Fapte 8, 5-17). 

În urma revoltei iudeilor din anul 64, soldaţii romani au dat pradă flăcărilor vestita cetate a 
Sebastiei în anul 66... Ceva mai târziu, ea a fost refăcută, astfel că prin secolul 4 trăia acolo o 
comunitate creştină cu episcop participant la Cel Dintâi Sinod Ecumenic de la Nicea... 
Aceasta mai ales pentru că în fosta cetate a Samariei erau trei morminte sfinte: ale prorocilor 
Obadia şi Elisei, precum şi al Sf. loan Botezătorul. 

Cu toate că împăratul Iulian Apostatul, în ura lui nebună faţă de creştinism, a transformat 
în cenuşă osemintele din acele morminte şi a aruncat-o în vânt în anii 361-363, creştinii au 
continuat să le venereze. Chiar şi fără moaşte!... Iar mai târziu le-au cuprins în interiorul unei 
mari bazilici construită în Sebastia. 

Furia perşilor din 614 a ruinat imensa biserică, încât n-a mai putut fi refăcută decât după 
cinci sute de ani, de către cruciați, în anul 1165, tot pe ruinele bazilicii bizantine care 
adăpostise cândva cripta cu moaştele celor trei sfinţi îngropaţi acolo... Dar în anul 1187, după 
numai două decenii, şi aceasta a fost transformată în moschee! Noii stăpâni însă au adăugat 
spre cinstire şi mormântul profetului Zaharia... 

Astăzi se pot vedea acolo câteva ruine din sanctuarul Sfântului loan Botezătorul, rămas în 
paragină: câteva bucăţi mari dintr-un perete din faţada vestică, precum şi câteva grămezi de 
coloane. Dar absida şi prezbiteriul au fost convertite în moschee... 

Săpăturile arheologice efectuate la Sebastia în 1909 şi reluate între anii 1931-1935 au 
descoperit acolo rămăşiţele unei biserici de prin secolul 5, pe locul unde a fost aflat capul Sf. 
loan Botezătorul. Au mai rămas neşterse, într-o criptă situată în partea nordică, şi câteva 
porţiuni de fresce, amintind de tăierea capului Înainte-Mergătorului Domnului... 


Închisoarea Sf. loan Botezătorul se află în vecinătatea Moscheii Nabi Yaha din Samaria de 
oarecând. La celula în care a fost închis şi martirizat Înainte-Mergătorul Domnului se ajunge 
coborând printr-un gang întunecos, pe nişte trepte înguste şi neîngrijite de nimeni... 

O încăpere boltită de 4 m pe 5, construită din bolovani mari de piatră, cu patru ferestre 
mici prin care abia străbate lumina de afară, aminteşte de înfricoşătoarea temniţă de odinioară. 
Lespezile acelea de piatră din pardoseală, rămase până azi ca mărturie, au fost înroşite de 
sângele neînfricatului mărturisitor al Adevărului, care nu putea să nu mustre păcatul. Nici 
chiar pe acela al regelui desfrânat care trăia cu nevasta fratelui său!... (Luca 3, 19-20; Matei 
14, 1-12; Marcu 6, 14-29). 

Cugetând la tragedia înfiorătoare petrecută la Sebastia, te cutremuri până în fundul 
sufletului, văzând unde duce păcatul de orice fel! Când nu este părăsit la timp şi lepădat cu 
scârbă. Şi mai ales cel al beţiei şi al poftirii după trupul altuia... (Iuda 7). 


Fântâna Patriarhului Iacov... 


În timp ce înaintăm spre depresiunea Mării Moarte, gândul ne zboară iarăşi spre ţinutul 
Samariei, amintindu-ne de întâlnirea Mântuitorului cu femeia din Sihar, lângă fântâna lui 
Iacov... Aceasta se află la circa 1 km de ruinele vechiului Sihem, la poalele muntelui Garizim 
şi aproape de drumul ce ducea din Galileia spre Ierusalim, acum între localitățile Askar şi 
Balata. Acolo fusese cândva ogorul cumpărat de lacov după întoarcerea din exilul său 
îndelung în Padan Aran. (Facere 33, 18-20). În acel ogor săpase Iacov o fântână adâncă de 
peste 35 m, din care a băut apă el şi fiii săi... (loan 4, 12). 

O, cât am fi dorit şi noi să ajungem până acolo, ca să ne „adăpăm“ sufletul din fântâna 
neuitată, dar poate că numai nevrednicia noastră ne-a împiedicat să avem acel har!... 


... Ceata ucenicilor Îşi însoțea Învățătorul pe cel din urmă drum spre Ierusalim... Cum o 
călătorie din Galileia până în capitala Iudeii presupunea trei zile bune de mers pe jos, Cei 
Treisprezece abia trecuseră de jumătatea drumului... Mântuitorul şedea ostenit lângă fântâna 
lui Iacov. Dar nu Îl obosise atât drumul prin soarele fierbinte, cât mai ales vrajba de veacuri 
dintre iudei şi locuitorii acelui ţinut idolatru. Ei şi atunci erau tot atât de departe ca acum — 
neputând înţelege că au Acelaşi Părinte!... 

Unsprezece dintre ucenici plecaseră în cetate să cumpere de ale mâncării. Numai Domnul 
şi „ucenicul pe care ÎI iubea lisus“ rămăseseră acolo... În aşteptare! Dar nu atât după Cei 
Unsprezece, cât mai ales după cea una... Pentru că tocmai pe ea o aştepta EI! Iar pentru a o 
întâlni, alesese drumul cel mai neumblat de iudei spre Ierusalim... Întocmai cum şi ea alesese 
ceasul cel mai nepotrivit al zilei, când nimeni nu venea după apă!... Acolo a avut loc 
nemaiuitata convorbire a Mântuitorului cu femeia sinceră şi dornică de adevăr. Chiar dacă nu 
şi perfectă!... 

Era acel suflet o nefericită femeie din Sihar, ajunsă la a şasea căsătorie şi încă cu un bărbat 
care nu era al ei!... Din această pricină era nu doar judecată, ci şi dispreţuită de semenii ei, 
care socoteau că nu sunt ca ea... Întocmai ca fariseul care se ruga în Templu, în timp ce 
privea nu înainte, spre Altar, la cei incomparabil mai vrednici decât el, ci spre uşă, la vameşul 
care, ştiindu-şi nevrednicia, nu îndrăznea să-şi ridice ochii în sus. Necum să se apropie de 
Locul Preasfânt!... (Luca 18, 11). 

Întocmai aşa, sărmana femeie, conştientă de nenorocita ei stare, dar neavând putere să o şi 
părăsească, înfrunta mai bine fierbinţeala zilei decât judecata semenilor şi privirile lor pline de 
dispreţ sau poate şi de ură... Cu toate că mulți dintre ei nu erau cu nimic mai buni decât ea... 
Atât doar că păcatele lor erau încă neştiute, fiind făcute în ascuns, nu „la vedere“, ca ale ei!... 
(1 Timotei 5, 24). 

O, cât de bun este Domnul şi Mântuitorul nostru! Şi cum ştie El să caute după astfel de 
suflete împovărate... Ba încă se pare că are o preferință să le găsească tocmai pe acelea!... 
Chiar dacă mulți dintre cărturarii şi fariseii tuturor veacurilor L-au judecat necruţător pentru 
asta şi pe El, şi pe „favoriţii“ Lui!... (Marcu 2, 15-16), nepricepând că tocmai între cele mai 
căzute suflete sunt multe care simt mai arzător nevoia eliberării decât cei „mai puţin 
păcătoşi“... Şi fiindcă simt că n-o pot atinge cu forțe proprii, Îşi caută Eliberatorul, fie şi 
bâjbâind, precum bolnavul care iese disperat în căutarea unui doctor tocmai atunci când îşi 
simte şi mai aproape primejdia plecării!... 


Dialogul Domnului cu femeia din Sihar a dovedit atunci contrariul aşteptărilor omeneşti: 
ea era frământată de grija mântuirii mai mult decât semenii săi din cetate... Numai că ea nu 
ştia unde să şi-o caute, când „credincioşii din Samaria“ pretindeau că locul întâlnirii cu 
Dumnezeu era acolo, pe Muntele Garizim, iar „cărturarii din ludeia“ susțineau sus şi tare că 
aceasta este cu putință doar în Ierusalim... 


O, cât rău fac întotdeauna acei oameni care practică prozelitismul religios şi care nu 
cheamă sufletele în primul rând la Dumnezeu, ci la cultul lor, dorind să se laude apoi nu atât 
cu suflete mântuite, cât cu gloata celor amăgiţi!... (Galateni 6, 13). 

Ne înfiorăm gândind cât de „ostenit“ trebuie să fie Domnul, aşteptând lângă „fântâna“ 
creştinismului de astăzi în timpul „urcuşului“ Său spre Ierusalimul de Sus! Pentru că drumul 
Său trece şi acum tot prin şi printre „Samaria şi Galileia“, ca atunci! În timp ce mulţi din „cei 
doisprezece“ sunt plecaţi „în cetate“ după îndeletniciri asemănătoare cu ale apostolilor 
Domnului, atunci... 


... După ce s-au întors, ucenicii se mirau că Domnul vorbeşte cu o femeie şi încă cu una de 
alt neam... Poate mai ales Iuda, care, neînţelegându-L pe Domnul, ÎL suspecta mereu şi Îl 
judeca! Se pare că prejudecățile erau în floare şi pe vremea aceea!... 

Întocmai aşa facem şi noi adeseori când privim la ce fac şi la ce spun semenii noştri! Fără 
să ne silim să înţelegem cauza determinantă a acelor lucruri. Ca să-i putem iubi mai întâi! 
Chiar dacă mulţi dintre ei sunt tot „samariteni“, ca odinioară!... 

Tradiţia creştină spune că femeia din Sihar, convinsă atât de uşor de Dumnezeirea 
Mântuitorului Care i „S-a legitimat“, descoperindu-Şi Identitatea, a devenit cea dintâi 
misionară a Evangheliei Lui şi încă într-un ţinut controversat!... 

În urma convertirii ei, samariteanca reuşeşte să convingă şi să aducă la Domnul întreaga 
cetate a Siharului de atunci prin acel «vino şi vezi»... (loan 1, 46; 4, 28-42). Mai târziu, ea s-a 
botezat şi a primit un nume creştin: Fotinia. Apoi, în vremea persecuțiilor din vremea lui 
Nero, Sfânta Fotinia avea să primească cununa muceniciei în Cartagina, alături de fiii ei... 

Cugetând la misiunea mântuitoare a femeii din Samaria cu chemarea ei înflăcărată care a 
convins o cetate întreagă, ne aducem aminte de mesajul din poezia plină de încredințarea 
aflării Domnului, «Noi L-am aflat! », scrisă de acelaşi suflet mare care ne-a fermecat inima cu 
opera lui nemuritoare: 


„Noi L-am aflat pe-Acela ce orbilor dă văz 
când ochii stingi de patimi îi spală El de tină, 
căci ne-a adus în noaptea îndureratei prăzi 
Lumina Lui, izvorul de veşnică lumină! 


Noi L-am aflat pe-Acela ce muţilor dă glas 
şi-i face să vestească minunea bucuriei, 
când inima-nţelege al încercării ceas 

şi sufletul primeşte Cuvântul Veşniciei. 


Noi L-am aflat pe-Acela ce morţilor dă trai 
şi-i face să cunoască eterna înviere, 

când inima nu poate să spună-n niciun grai 
a Duhului slăvită şi sfântă înfiere. 


Noi L-am aflat pe-Acela ce-ologilor dă mers 
şi-i face să alerge ca lumii-ntregi să spună 
nemaiuitata clipă când boala lor s-a şters 

şi fericirea care le-a dat-o Vestea Bună. 


Noi L-am aflat pe Domnul... 
— ah, graiul nostru nu-i 
în stare niciodată să spună bucuria, 


Lumina, fericirea şi haru-aflării Lui 
ce-ntrece tot ce poate cuprinde Veşnicia! 


Noi L-am aflatl... Și-acuma am vrea la orice pas 
pe orice om să-l facem s-audă şi să vină, 

să afle harul care nu-ncape-n niciun glas 

şi fericirea care îţi face viaţa plină. 


O, voi cei care-n viaţă aţi plâns atât de-amar 
şi n-a fost mângâiere pe lume să v-aline, 
veniți! — sunt nesecate izvoarele de har 

şi vă vor umple-a voastre adâncuri pline-plinel... “ 

„.. Deasupra Fântânii lui Iacov a fost ridicată prin anii 340 cea dintâi biserică. Aceasta avea 
formă de cruce şi era considerată nu mult în urmă un important loc de peregrinaj al Țării 
Sfinte. Deşi a fost incendiată în anul 485, împăratul Justinian a refăcut-o. Numai că a fost 
distrusă iarăşi! Întâi, de năvălitorii perşi, în anul 614, apoi de cei arabi ceva mai târziu. În 
vremea cruciadelor, biserica de deasupra fântânii a fost refăcută, dar după înfrângerea suferită 
de cruciați în anul 1187 a fost ruinată din nou. 

În decursul vremilor, cinstirea acelui loc sfânt s-a reluat, astfel că în secolul 16 catolicii 
franciscani oficiau acolo o slujbă o dată pe an. În secolul următor s-au adăugat şi creştinii 
ortodocşi, slujind şi ei Sfânta Liturghie din vreme în vreme. Spre sfârşitul secolului 19, 
Patriarhia Ierusalimului a început acolo construcția unei imense catedrale întru aducere- 
aminte de Sf. Fotinia, dar evenimentele primului război mondial au întrerupt lucrările pe când 
era restaurată doar cripta — şi zidurile abia începute au rămas din nou în paragină... 

Aflând aceste lucruri, gândim că se poate ca zidurile acelea neterminate să amintească 
dureros neîmplinirile adevăratului misionarism în lumea noastră creştină! Şi aceasta din lipsa 
unor misionari convertiți, care astăzi lipsesc aproape cu totul. Chiar dacă predicatori dintre 
cei doar cu vorba se întâlnesc mai la tot pasul... 

Astăzi este acolo o catedrală neterminată, cu pereţii ridicaţi până la ferestre. În naosul 
bisericii de sub acele ziduri abandonate, la o adâncime de circa 5-6 m, se află frumos 
amenajată Fântâna Samaritencii. Cu apa acelei fântâni neuitate, peregrinii care mai pot 
ajunge până acolo îşi răcoresc nu doar sufletele însetate de Adevărul mântuirii, ci chiar şi 
trupurile ostenite... 


... La circa 1 km de fântâna lui Iacov se află Mormântul lui Iosif. Până acolo au fost 
purtate oasele marelui om credincios, după cei patru sute treizeci de ani de robie egipteană şi 
după alți patruzeci de peregrinare prin pustie!... (Ieşire 12, 40-41; Iosua 24, 32). Aflasem 
uimiţi că un lucru frumos se petrece azi la acel mormânt: vin să-l cinstească atât evrei şi 
samariteni, cât şi creştini sau musulmani, fiecare din ei socotindu-l pe Iosif ca „unul de-al 
lor“... În anul 1868 mormântul a fost restaurat. 


În partea de nord-est a mormântului se află satul Askar în care Mântuitorul şi ucenicii Săi 
au rămas două zile la stăruința locuitorilor din vechiul Sihar. Pentru a le vesti El Însuşi 
Evanghelia Sa mântuitoare! Astfel că după aceea „mult mai mulți au crezut în Domnul din 
pricina cuvintelor Lui. Şi ziceau femeii: «Acum nu mai credem numai din pricina spuselor 
tale, ci din pricină că L-am auzit noi înşine şi ştim că acesta este într-adevăr IHristosul, 
Mântuitorul lumii» “ (loan 4, 40-42). 


Ce final fericit a avut mărturisirea femeii samaritence între cei care o ştiau bine, tocmai 
pentru că mai întâi L-a cunoscut şi crezut ea însăşi pe Domnul! Înainte de a încerca să le 
vorbească altora despre El... 

Dar o deosebire cât între cer şi pământ este între cei din Sihar şi cei din Gadara! Cei dintâi 
ÎI rugau pe Domnul să rămână la ei ca să-i înveţe, şi s-au mântuit. Ceilalţi însă Îl rugau să 
plece, şi s-au osândit... Suflete al meu, tu dintre care „cetate“ eşti? Ia aminte şi te cercetează 
bine până nu este prea târziu!... Primeşte-L pe Domnul cât mai este lângă tine, cât se mai 
poate!... (Isaia 55, 6). 


„Păşunile Dotanului“... 


Ceva mai la sud de Sebastia Samariei, la circa 32 km de Sihem, se află o altă localitate 
străveche cu rezonanţe biblice: Dotanul. Sfânta Scriptură ne spune că acolo trăise o vreme 
Elisei, ucenicul neînfricatului proroc Ilie. 

La un moment dat armata sirienilor încercuise cetatea cu gând să-l prindă, pentru că 
prorocul le zădărnicea fiecare plan de pătrundere pe pământurile Samariei. De data aceea 
sirienii erau siguri de izbândă! Ei nu ştiau însă că omul lui Dumnezeu este întotdeauna apărat 
de Domnul... şi că oricâţi i-ar fi vrăjmaşii, Puterile Cerului sunt nu doar mai multe, ci şi de 
nebiruit! 

Pentru a-i încredința de acest adevăr, oştile sirienilor care asediaseră Dotanul au fost lovite 
atunci cu orbire şi conduse de proroc tocmai în faţa regelui din Samaria. Acolo au descoperit 
ei îngroziţi în ce capcană căzuseră... 

Dar regele, sfătuit de Elisei, nu i-a ucis, cum plănuise el mai înainte, ci i-a ospătat bine, 
apoi le-a dat drumul... După această lecţie, sirienii nu s-au mai apropiat o bună vreme de 
hotarele lui Israel... 

Era şi aceasta o altă veritabilă răzbunare evanghelică! Din vremea Vechiului Testament... 
(2 Regi 6, 8-23; Romani 12, 19-20). 


.. Dar tot pe câmpurile din împrejurimile Dotanului, care separă dealurile Samariei de 
Muntele Carmel, îşi păşteau cândva oile fraţii lui Iosif după ce plecaseră de la Sihem, unde 
fuseseră trimişi de tatăl lor! 

O, cât de emoţionantă şi mai ales plină de profund înţeles duhovnicesc este istoria lui Iosif, 
care încheie cum nu se putea mai frumos cea dintâi carte a Sfintelor Scripturi!... 

... Iosif, modelul desăvârşit de curăţie sufletească şi de înţelepciune divină, este în acelaşi 
timp prototipul iubitorului de fraţi şi al căutătorului lor întru recuperare. Cu orice preţ!... 

Cu ce grabă sfântă acceptă el misiunea încredinţată de părintele său! Cu toate că era încă 
destul de tânăr pentru un drum de câteva zeci de km din valea Hebronului şi până la Sihem, el 
îşi asumă riscurile călătoriei. Nu mai puţin acelea la care se putea aştepta din partea fraților săi 
despre care ştia bine cât îl „iubeau“... Nu atât din pricina afecțiunii deosebite pe care i-o arăta 
tatăl, cât din pricina visurilor lui prevestitoare şi a înţelepciunii desăvârşite pe care o 
dovedea... 

Gândim: oare cu ce era Iosif de vină, dacă, pentru ascultarea şi comportamentul lui demn, 
era mai iubit de părintele lor, care vedea, tăcut şi îndurerat, deosebirea dintre felul lui de a fi şi 
al celorlalți?!... Şi mai ales: cu ce se făcea Iosif vinovat pentru faptul că Dumnezeu găsise cu 
cale să-i descopere lui evenimente din viitor, care îi vor privi pe toţi? Afară doar pentru 
sinceritatea şi curăţia inimii cu care el li se destăinuia ca un copil nevinovat! Spre a-i 
înştiinţa... 


... Acum, misiunea lui era să plece în căutarea fraţilor săi. A fraților uituci şi indiferenți 
față de părintele lor care pe toți îi iubea. A fraților care nu-l mai puteau suferi prin preajmă şi 
nu-i mai puteau spune nicio vorbă prietenească. A fraților invidioşi şi gata de orice rău 
împotriva lui... 

Iar Iosif trebuia nu numai să-i caute, ci să-i şi găsească! Să vadă dacă sunt sănătoşi. Dacă 
oile sunt bine. Apoi, să ducă veşti despre ei celui ce le aştepta, îmbătrânit şi întristat, cu mâna 
straşină la ochi, privind în depărtare cu ochii umezi de dorul şi grija copiilor săi plecaţi tot mai 
departe... (Facere 37, 1-14). 

Şi Iosif, fiul ascultător de părinți şi iubitor de fraţi, a plecat imediat în căutarea lor. 
Misiunea de a-i căuta şi găsi, era nu numai toată bucuria lui, ci şi sensul existenţei sale... Şi 
pentru că aceea a fost sinceră şi stăruitoare, gata de orice risc întru realizarea ei, a avut cel mai 
binecuvântat deznodământ cu putinţă: recuperarea şi salvarea lor. Atât cea trupească, cât şi 
cea sufletească! 


... Iosif rătăcea acum prin împrejurimile Sihemului, din deal în deal şi din vale în vale, 
căutându-şi fraţii, pe care nu-i mai găsea nicicum, pentru că ei nu mai erau unde trebuia să 
fiel... Cu ce strălucire în ochi trebuie să-l fi întrebat el pe străinul întâlnit pe câmp, care 
cunoştea dinainte răspunsul la întrebarea sa după expresia feţei lui Iosif. „... Caut pe frații 
mei]... Spune-mi, te rog, unde pasc ei oile?... “ 

Dar fraţii lui Iosif nu-l mai aşteptau şi nu şi-l doreau printre ei!... Mai ales pentru că el 
„spunea tatălui lor purtările lor rele...“ De aceea, în clipa când l-au zărit, s-au şi sfătuit să-l 
omoare, aruncându-l într-o fântână fără apă de pe câmpurile Dotanului. Acolo, în acele 
împrejurimi, s-a petrecut tragedia vânzării lui Iosif unei caravane de negustori madianiţi, care 
l-au revândut în Egipt. (Facere, cap. 37). Era aceasta cea dintâi vânzare de frați din istoria 
biblică!... Dar din nefericire nu şi cea din urmă!... 

Însă Dumnezeu avea un cu totul alt plan decât fraţii lui! De aceea nu planul lor criminal, ci 
Planul Lui fericit s-a împlinit întru totul... Pentru că Domnul îi iubeşte mai ales pe cei smeriţi 
şi cu inima curată! Şi nu doar că îi iubeşte, ci îi şi păzeşte şi le poartă de grijă. Chiar şi ajunşi 
„în Egipt“!... 


În apropierea Dotanului se mai pot vedea şi astăzi câteva gropi dreptunghiulare, cu 
adâncimi de până la 3 m, folosite ca rezervoare pentru apă. Gropile uscate de seceta îndelungă 
sunt întocmai ca aceea în care fusese aruncat Iosif... 

Nu foarte departe de movila şi câmpia Dotanului este localitatea Jenin, situată la limita 
dintre Samaria şi Galileia. Potrivit tradiției creştine, în apropierea acelui sat vindecase 
Domnul pe cei zece leproşi, dintre care doar unul s-a întors să-l mulţumească pentru marea 
binefacere... Dar şi acela era tot... samaritean!... (Luca 17, 11-19). 


O, dar câte alte întâmplări minunate se vor fi petrecut între hotarele Samariei pe care noi 
nu le putem atinge acum, dar prin care Mântuitorul va fi trecut din când în când împreună cu 
ucenicii Lui! Căci dacă iudeii n-aveau nicio legătură cu samaritenii, Mântuitorul lumii nu 
putea trece indiferent pe lângă ei... (loan 4, 9). Căci şi aceia erau tot făptura Mâinilor Sale pe 
care venise să o elibereze de sub puterea celui rău şi să o mântuiască!... 


În ţinutul Mănăstirii «Sfântul Gherasim» 


... După ce trecem prin dreptul Ierihonului, dăm de un drum ce apucă în stânga către 
Iordan. Harta ne arată că duce la El-Maghtes, adevăratul loc al Botezului Domnului, situat pe 
granița dintre Iordania şi Israel... Apucăm pe el fără să ştim bine până unde ne va fi permis să 
mergem. Dar după numai câţiva kilometri ajungem în faţa unei porți de gard fortificat pe care 
atârnă un lacăt mare ce zăvorăşte înaintarea spre locul sfânt... O tăbliță prinsă de gard ne 
avertizează că n-avem voie să facem poze... Ştiam că nu-i totul îngăduit pe lume şi mai ales în 
ținuturile cu fraţi care se duşmănesc de moarte!... Va trebui deci să întoarcem şi să coborâm 
tot mai spre Marea Moartă! Spre acolo avem cale liberă... 

Medităm întristaţi: calea ce duce spre locuri şi stări înalte e mereu pândită, primejduită şi 
chiar oprită!... Numai drumul ce coboară înspre păcat este din ce în ce mai liber şi mai deschis 
oricând şi oriunde... Întocmai cum ne adeveresc sfintele cuvinte ale Mântuitorului: „... largă 
este poarta şi lat este drumul care duce la pieire şi mulți sunt cei care intră pe el. Dar strâmtă 
este poarta şi îngustă este calea care duce la viaţă şi puţini sunt cei care o află“ (Matei 7, 13- 
14). 


Tot în stânga drumului nostru, la circa 3 km depărtare de Marea Moartă şi Iordan, se iveşte 
o cetate monahicească milenară: Mănăstirea Sfântului Gherasim. Aceasta îşi are începuturile 
în anul 455, când Sfântul Gherasim, unul dintre întemeietorii monahismului în Ţara Sfântă, s- 
a oprit aici, ostenindu-se singur în pustie, ani la rând. Tradiţia spune că pustnicul era însoţit 
doar de un leu care i-a rămas credincios până la sfârşit, murind şi el de foame pe mormântul 
sfântului care îl hrănise cu înţelegere şi milă... Până la năvălirea perşilor în anul 614, în 
această lavră trăiau mii de călugări cu viaţă sfântă. 

Aflasem uimiţi că în acele vremi, călugării de aici se osteneau de-a lungul posturilor, trăind 
o viaţă deosebit de aspră, singuri în pustie. Ei reveneau în mănăstire abia în ajunul marilor 
sărbători pentru a se mărturisi şi împărtăşi cu Sfintele Taine. Apoi, plecau din nou în deşert 
până la praznicul următor... 


... Ne apropiem de intrare... Înainte de poartă este un atelier mare în care acum un 
mozaicar polonez lucrează de zor... Între toate minunăţiile care prind viaţă aici, ne încântă 
privirile şi inima în chip deosebit o icoană mare a Maicii Domnului cu Pruncul Sfânt în 
braţe... Este atât de luminoasă şi de expresivă cum nu prea am mai văzut! 

Mai încolo, aproape de zidul acestei cetăţi monahiceşti nebiruite, veghează un leu de... 
alamă!... El aminteşte de leul Sfântului Gherasim care îl însoțea şi păzea de orice primejdie în 
această pustietate... 

Imediat dincolo de intrare suntem întâmpinați fiecare cu câte o lumânare şi o iconiţă... Sunt 
un prim dar din partea mănăstirii străvechi!... 

În mijlocul curţii strâmte, se înalță o preafrumoasă cruce de lemn cu lisus Cel Răstignit... 
La picioarele Lui „priveghează“ Sfântul Gherasim, nedespărțit de leul cu privire blajină, 
ridicat în două labe, ca pentru rugăciune... 

Ne oprim o clipă lângă cele două fiinţe înfrățite sub Crucea Domnului şi trimitem spre cer 
câteva gânduri de mulţumire recunoscătoare Aceluia Care a îmblânzit şi firea noastră 
sălbatică prin Jertfa Lui şi prin îndelunga Sa aşteptare răbdătoare... 

După ce urcăm scările ce duc în sfântul lăcaş, aprindem lumânarea primită şi încropim un 
pomelnic... Apoi, îngenunchem, încercând să adăugăm şi umila noastră rugăciune la miile de 
mii care se vor fi înălțat din pustia asta spre Tronul Harului, începând cu cele dintâi ale 
Sfântului Gherasim... 

Întrebăm dacă mormântul ctitorului acestei lavre, al Părintelui Zosima care ostenise tot pe 
aici şi al Cuvioasei Maria Egipteanca sunt prin apropiere. Ni se răspunde că pe acestea le ştie 


numai Domnul, Cel Care i-a chemat la El, pe rând, după ce şi-au isprăvit alergarea şi lupta lor 
cea bună... 2 Timotei 4, 7). 


... Mănăstirea de azi a Sfântului Gherasim a fost construită în secolul 19, pe ruinele Lavrei 
Kalamon, fondată prin secolul 4, dar ceva mai la sud de întâiul aşezământ. Aceasta din urmă 
avea ziduri foarte puternice, încât n-a putut fi cucerită de perşi la începutul secolului al VII- 
lea, precum fusese cea dintâi. Fiind bine întărită, Mănăstirea Kalamon a rezistat până în 
secolul 12, oferind loc de refugiu pentru toţi pustnicii pustiului din jurul Iordanului în vreme 
de primejdie... 

Biserica de azi are trei naosuri şi păstrează în ea urmele bizantine ale unui mozaic din 
secolul 6. Curtea din incinta mănăstirii este foarte mică, fiind împrejmuită şi acum de ziduri 
înalte, pentru a o proteja de posibilele „vizite“ nedorite ale beduinilor nomazi... Acoperişurile 
lavrei au culoare roşiatică, precum nisipul pustiului încins de soarele fierbinte din Țara Sfântă. 

O peşteră din incinta mănăstirii la care nu putem ajunge acum aminteşte peregrinilor care 
trec pe aici de poposirea înăuntrul ei a Sfintei Familii în timpul fugii spre Egipt... (Matei 2, 
13-15). 

Nici la terasa deschisă de deasupra chiliilor cu un singur etaj de pe care se vede până 
departe nu este permis accesul acum... Ni se spune binevoitor că şi de dincolo de zidurile 
mănăstirii putem privi spre depărtările din jur ca de pe terasă... Într-adevăr, ieşind dintre 
zidurile înalte, admirăm la apus întinderile Pustiei Iudeii şi Qumranul din apropiere, cu 
peşterile sale tăinuite până mai ieri. La nord, se zăreşte străvechiul Ierihon, oraşul cel mai 
vechi din lume, iar la sud, Marea Moartă... 

Privind spre răsărit însă, inima ni se strânge de emoție: între Munţii Moabului se desluşeşte 
şi Muntele Nebo, locul celui din urmă popas pământesc al marelui Moise, omul lui 
Dumnezeu, cel care vorbise cu El fără nicio mijlocire, ca nimeni altul: „gură către gură“ şi 
„față către față“... Domnul l-a şi îngropat apoi undeva în vale, în Ţara Moabului, într-un 
mormânt neştiut de nimeni... (Numeri 12, 8; Deuteronom 34, 1-6 şi 10). 

Cu privirile pierdute în zare, suspinăm adânc: o Moise, Moise, ce aproape ai fost tu de 
hotarele Canaanului dorit, dar nu ţi-a fost îngăduit nici ţie să intri în el, ci doar să-l vezi de 
departe!... Aceasta, pentru că te-ai îndoit o dată la Apele Meriba!... 

O, dar de câte şi mai câte ori ne-am îndoit noi în peregrinarea peste faţa acestui pământ!... 
Dacă nu era Jertfa Răscumpărătoare a Crucii Domnului Iisus, nici unul şi niciodată n-am fi 
fost învredniciţi să trecem în hotarele Canaanului cel ceresc! Ci în „valea Moabului!“ ne-ar fi 
rămas şi trupul, şi sufletul nostru pe vecie!... 


Preţul pocăinţei... 


„.. Aflasem mai de mult că prin secolele 5-6 în chiar zona asta a pustiei trăise Cuviosul 
Zosima, un vestit sihastru cu viaţă sfântă încă din pruncie. Pentru a înţelege mai profund 
valoarea Tainei Pocăinţei (nu doar a Spovedaniei....), i-a fost dat lui s-o întâlnească în pustia 
de dincolo de Iordan pe Cuvioasa Maria Egipteanca, o magdalenă din secolele 5-6, convertită 
cu adevărat la credinţă... Cuviosul Părinte aflase din gura ei taina pocăinţei şi ascezei celor 
patruzeci şi şapte de ani trăiţi în singurătate şi pustietate absolută, din care nu mai puţin de 17 
(şaptesprezece!...) în luptă cumplită şi permanentă cu patimile de odinioară care o chinuiau 
sălbatic, precum nişte fiare ce nu voiau nicicum să moară în ea... 

Cugetând la aceste lucruri cutremurătoare, suspinăm adânc: asta da întoarcere la 
Dumnezeu! Asta da împotrivire până la sânge împotriva păcatului!... (Evrei 12, 4). Apoi, 
suspinăm durut: ce departe suntem noi de asemenea trăiri şi lupte cu răul dinlăuntrul nostru 


care ne împresoară din toate părțile!... Aceasta, pentru că noi ne luptăm mai ales cu răul din 
alții]... 


Părintele Zosima a fost cel care a împărtăşit-o pentru ultima oară, în Joia Mare din anul 
522, pe la apusul soarelui şi la capătul urcuşului ei spre mântuire... Căci pentru aceasta lucrase 
din greu „cu frică şi cu cutremur “, întocmai după îndemnul Sfântului Pavel... (Filipeni 2, 12). 

Atunci, Cuvioasa Maria Egipteanca apăruse în fața duhovnicului său pe malul opus al 
Iordanului unde vieţuise îndelung şi păşind în mod miraculos peste ape, a venit până la el... 
După împărtăşire, a trecut Iordanul înapoi în acelaşi fel cum şi venise. Apoi, a dispărut în 
pustie... 


„.. La un an, pe când trebuia să o întâlnească iarăşi şi să o împărtăşească, Părintele Zosima, 
revenind în acelaşi loc, a găsit trupul neînsufleţit al pustnicei. Lângă el era un mesaj scris pe 
nisip prin care i se cerea să o înmormânteze... Părintele a înţeles că Sfânta îşi sfârşise 
alergarea imediat după împărtăşirea cu Sfintele Taine din anul precedent. 

Uluit de descoperire, Cuviosul a început să-i sape acolo groapa, dar a obosit foarte curând. 
Atunci s-a întâmplat un alt lucru minunat care întâi l-a umplut de frică: un leu s-a apropiat şi 
l-a ajutat la săpatul gropii, scurmând pământul cu labele sale puternice. Apoi, leul l-a ajutat în 
acelaşi fel şi să îngroape trupul Cuvioasei... 

Ce întâmplări minunate şi cu adevărat vrednice de Vieţile Sfinţilor sunt acestea! Dar mai 
sunt oare azi şi suflete care pot crede aceste lucruri, învățând din ele taina şi preţul propriei 
mântuiri?... 


... Aflând despre acele îndelungi nevoinţe şi urcuşuri spre despătimire şi sfințire, înţelegem 
şi mai bine că adevărata pocăință care duce la mântuire nu-i deloc un lucru formal, nici unul 
uşor şi nici unul scurt, cum ni se pare adeseori nouă, creştinilor de azi... Noi, din păcate cei 
mai mulți, suntem obişnuiţi doar cu Taina Spovedaniei, nu şi cu cea a Pocăinţei pe care o 
impune! Şi aceasta nu doar înainte de Împărtăşirea cu Preasfântul Trup şi Preascumpul Sânge 
al Domnului lisus, cât mai ales după aceea!... Întocmai în ordinea în care a fost aşezată 
această dumnezeiască Taină de către Sfinţii Părinţi şi Învăţători ai Bisericii lui Hristos între 
Cele Şapte Sfinte Taine. Pentru că pocăinţa este o luptă dură şi neîntreruptă cu fine însuţi 
împotriva păcatului de orice fel, până la sânge şi până la capăt!... (Evrei 12, 4). Întocmai cum 
zice Sfântul Pavel: „Mă port aspru cu trupul meu şi-l ţin în stăpânire, ca nu cumva, după ce 
am propovăduit altora, eu însumi să fiu lepădat!“ (1 Corinteni 9, 27). Pentru că se poate şi 
aşa! Numai că tragedia aceasta se va vedea cu groază abia la capătul alergării pământeşti, de 
către cei care n-au ascultat îndemnul Scripturii şi învățătura Bisericii lui Hristos... 


Gândind la aceste cutremurătoare adevăruri parcă prea uitate astăzi, ne răscolesc din nou 
sufletul versurile profunde ale poetului Traian Dorz, vizând acelaşi subiect: «La ceasul 
pocăinţei». 


„La ceasul pocăinţei mă cercetez în tot 
adâncul vieţii mele — şi fără părtinire, 

să-mi aflu orice vină, orice păcat să-l scot, 
să-l osândesc, să-l leapăd, să-mi aflu liniştire. 


„.. N-am otrăvit pe nimeni, dar buzele-mi de jar 
şi ochii de dorinţe n-au biruit ispite... 
N-am omorât pe nimeni, n-am ars pe nimeni, dar 


prea des şi cu plăcere am mers pe căi oprite. 


Prea m-am temut de ochii tâlhari şi prefăcuţi; 
lumina cea din mine nu le-a învins trufia 

şi n-am luat în seamă duşmanii cei tăcuţi, 
nici vulpile mărunte ce-mi nimiciră via! 


Prea multă nepăsare am dat la cele mici, 

prea multă grijă celor ce le-am crezut de frunte, 
şi-azi văd că nu-i nimica de lepădat şi nici 

nu sunt pe lumea asta păcate prea mărunte. 


Nu-n orice timp blândeţea smerită m-a-nsoţit, 
iertarea şi tăcerea n-au fost mereu senine, 
adeseori în noapte nu m-am sculat grăbit 

să chem din drum străinul, să-l ospătez la mine. 


A stat atâta vreme pe uşa mea zăvor 

şi n-am spălat picioare spre Domnul prăfuite, 
n-am dat cu bucurie oricând la cerşetor, 

prea slobozi mi-au fost câinii prin curţile-ngrădite. 


... La ceasul Pocăinţei mă cercetez în tot 

şi-mi cer zdrobit iertare, plecând smerita frunte, 
căci toate sunt păcate de moarte câte-mi scot, 

iar cel mai greu e-acela că le-am crezut mărunte! “ 


O Dumnezeule Multmilostiv, îndură-Te şi de noi, păcătoşii, şi ne iartă vina noastră multă 
pe care, de cele mai multe ori, nici nu ne-o cunoaştem!... 


„Semnul că cineva a intrat cu adevărat în harul pocăinței este tocmai acesta: când 
începe a-şi mărturisi fără nicio ruşine trecutul său şi păcatele salel... “ 


Preot Iosif Trifa 


leşi din Sodomă, fugi spre munţi! 


eşi din Sodomă, fugi spre munţi 
lăsând a scârbei turmă; 
oricâte-ar trebui să-nfrunţi 
nu-ți mai privi în urmă! 


Ieşi din cetate, sui voios 
pe-a Golgotei cărare, 
— a suferi lângă Hristos 
e harul cel mai mare. 


eşi din grămadă, mergi curat 
pe urmele sfinţite, 

fă tot ce-i drept şi-adevărat 
oricum ţi-ar fi plătite. 


Ieşi din mulțimea ce stă jos, 
mergi semănând întruna, 
nu odihni cât timp Hristos 
nu ţi-a sfârşit cununa! 


Ieşi din ispită, ieşi din laț, 
din tot ce nu te lasă, 

după Hristos şi după fraţi 
mergi pân. ajungi Acasă. 


Ieşi tu, căci dacă ieşi voios 
mergând pe-a Slavei cale, 
ieşi-vor şi-alții ne-ndoios, 


cinstind urmele tale! 


Traian Dorz 


În noul Toar... 


De lângă Mănăstirea Sfântului Gherasim, coborâm tot mai mult spre sălaşul nostru din 
Neve Zohar... La orizont apare curând Marea Moartă. Temperatura de afară e foarte 
ridicată: 42o C. Cotim spre mare şi ne minunăm: vârful muntelui din dreapta noastră este sub 
nivelul oceanului planetar: -87 m! Doamne, în ce văgăună am ajuns!... Şi încă mai avem de 
coborât! 

Curând ajungem în cea mai joasă depresiune de pe toată suprafața pământului, numită En 
Gedi Spa. Aici îşi încetează alergarea spre sud apele vii ale Iordanului, după cei 322 km 
străbătuți prin nenumăratele sale meandre. 

La un moment dat, o barieră ne închide drumul! Câţiva militari obişnuiţi cu traficul zilnic 
de turişti şi peregrini ne cercetează dintr-o privire, apoi ne îngăduie să plecăm mai departe 
fără să se mai uite la actele noastre de identitate. 

În dreapta drumului, sunt numai munţi de piatră arsă de soare, înalţi de peste 400 m, ce 
contrastează puternic cu nivelul apelor mării ajuns la -411 m... Undeva în dreapta drumului 
rămân ruinele fortăreței Masada, cel din urmă bastion pierdut de vitejii lui Israel din veacul 
întâi... 


În cele din urmă ajungem în Neve Zohar (Noul Țoar), aşezat în nord-vestul Sodomei. Este 
într-adevăr o localitate foarte mică, întocmai cum o descrisese fugarul Lot, aşezată pe coasta 
muntelui de piatră stearpă, la doar câțiva metri deasupra apelor Mării Sărate. Mai multe 
blocuri de locuinţe, clădite în amfiteatru, sunt „înfipte“ în coasta dealului. Din loc în loc zărim 
câte un palmier stingher, iar pe lângă case şi blocuri, ici-colo şi câte o floare răsădită în vase 
mari de piatră ori de lut ars. Aceasta este înfăţişarea Țoarului de azi! 

Numele lui aminteşte răscolitor de cetatea în care s-a refugiat Lot, împreună cu cele două 
fete necăsătorite ale sale, din calea prăpădului dezlănţuit de mânia lui Dumnezeu peste cetăţile 
sodomiţilor... Ne întrebăm: oare câţi dintre locuitorii Țoarului de atunci vor fi bănuit măcar că 
ei au fost cruţaţi nu pentru că erau mai buni decât vecinii lor din Sodoma, rămaşi pe 
totdeauna sub potopul de foc şi pucioasă, ci pentru că „veneticul“ ce ajungea gâfâind la ei în 
vremea răsăritului de soare obținuse prin rugăciune acest hatâr pentru el? Şi implicit pentru 
ei!... (Facere 19, 17-23). 


... Ajunşi în încăperea noastră cu aer condiţionat ne răcorim după zăduful de afară, unul 
nemaiîntâlnit de noi până aici. Deschidem înfiorați Cartea Domnului şi cugetăm mai departe: 
din relatarea biblică reiese limpede că Lot avea în Sodoma cel puţin încă două fete măritate. 
Dacă nu trei. Pentru că Scriptura vorbeşte de ginerii lui Lot (la plural!)... Poate că avea chiar 
şi nepoți acolo! 

Faptul că Avraam s-a oprit în mijlocirea sa pentru Sodoma la numărul de zece oameni 
buni, ne face să presupunem că în familia nepotului său erau cel puţin zece persoane şi că 
toate acelea erau cu frică de Dumnezeu. Trebuia să fie, însă, durere, se vede că n-au fost!... 
(Facere 18, 20-32). 

Gândim înfiorați mai departe: dar azi mai sunt oare măcar pe atâţia drepţi în fiecare cetate 
şi de aceea vremea răbdării dumnezeieşti se mai lungeşte încă?... Nu putem da un astfel de 
răspuns! Pentru că e prea puţin probabil să mai fie încă atâta „sămânță bună“ în „brazda“ 


fiecărei localităţi, ci poate numai într-a lumii întregi... Noi însă trebuie să ne rugăm stăruitor 
Domnului să fie mereu cel puţin câte unul, cum căuta El cândva în Ierusalim. Dar atunci nici 
măcar acolo nu era acel unul singur!... (leremia 5, 1). 


... Cugetăm şi mai departe: deşi Lot locuia la poarta Sodomei, se pare că duhul blestematei 
cetăţi contaminase adânc şi familia lui. Chiar dacă ea se afla doar la margine!... (Facere 19, 
1). 

Ce cumplită viață ajunsese să trăiască nepotul credinciosului Avraam până şi în mijlocul 
familiei sale, de vreme ce n-o putea scoate nici pe ea din mocirla în care se scufunda grăbit 
toată cetatea! Ginerii lui Lot — sau poate că şi fetele lui măritate — nu luară seama nici chiar la 
chemările lui disperate dinaintea ultimului lor miez de noapte! Ei «credeau că glumeşte...» şi 
nu l-au ascultat (Facere 19, 12-23; 2 Petru 2, 7-10). Dar au plătit cu viaţa, alături de toată 
cetatea blestemată, respingerea chemării mântuitoare a părintelui lor chiar şi atunci când ea 
devenise disperată!... 

De fapt chiar şi Lot zăbovea încă! Nu putem şti precis dacă îi era foarte greu să-şi 
abandoneze dintr-o dată toată agoniseala sau mai ales îi era peste puteri să-şi lase în prăpădul 
morţii fetele şi nepoţii... Un lucru e sigur: dacă îngerii Domnului, cei trimişi anume după el 
ca să-l ia de mână şi să-l zorească, n-ar fi fost categorici, acolo l-ar fi îngropat prăpădul 
nimicitor şi pe el!... 


Ce adevăruri cutremurătoare sunt acestea şi cât de important lucru este pentru cel 
credincios să-şi mântuiască măcar casa şi familia lui! Dacă Lot i-ar fi putut converti pe ai lui, 
atunci ar fi fost amânată sau poate chiar anulată nimicirea întregului ţinut blestemat. Şi toate 
miile de suflete care locuiau pe acele întinderi mănoase ar fi fost salvate de foc... lată cât 
cântăreşte în Ochii lui Dumnezeu până şi un singur suflet credincios!... 

Câtă dreptate are omul lui Dumnezeu, Traian Dorz, în poezia-cântare „Până când rămân 
părinții“: 

„Până când rămân părinții credincioşi, cu suflet tare, 
e-o nădejde şi de fiii cei căzuţi în neascultare; 

dar când şi părinţii caută căile deşertăciunii, 

învoind nelegiuirea, — nu-i nădejde de niciunii. 


Preţuiţi pe credincioşii ce vi-s fraţi, părinţi şi soți; 
cât i-aveți, mai e-o nădejde, când nu-s ei, e vai de toţi! 


Până soţul bun rămâne credincios şi-n suferinţă, 
e-o nădejde şi de soţul cel căzut în necredinţă; 

dar când soțul bun slăbeşte, întinându-se-mpreună, 
pentru amândoi se pierde orişice nădejde bună. 


Până când mai este unul credincios într-o cetate, 

e-o nădejde că pedeapsa de la toţi se va abate; 

dar când nu mai este nimeni mâinile spre Cer să-şi ţină, 
cine-i mai opreşte focul şi blestemul să nu-i vină?...“ 


Meditând la aceste adevăruri, toată fiinţa ni se cutremură şi gândim spre încheiere: O, dacă 
ne-am împlini noi bine lupta credinţei, prin trăirea după voia lui Dumnezeu, ca să-i putem 
determina şi pe cei din jurul nostru să se apropie de El. Până nu trece vremea mântuirii şi până 


nu sfârşeşte viaţa noastră!... Ca să nu repetăm şi noi cumplita experienţă a nefericitului Lot, 
scăpat prin minune din prăpădul de atunci. Dar izbăvit ca prin foc!... (1 Corinteni 3, 15). 

O Doamne al Îndurărilor nesfârşite, fie-Ţi milă de noi şi cei puţin-credincioşi din vremea 
noastră! Nu ne lăsa mereu tot singurateci între aceia care nu Te cunosc deloc, ci sporeşte 
numărul poporului Tău bine-credincios. Ca din pricina lui să poţi aştepta răbdător şi după 
întoarcerea celorlalți! Până când va veni... Dar oricum, fă Tu să fie aceasta mai înainte de 
Venirea Ta pentru Judecata Zilei celei Mari şi Înfricoşate! Ascultă-ne, Doamne, Te rugăm!... 


Cufundaţi în aceste gânduri răscolitoare de suflet, ne pregătim pentru odihna celei dintâi 
nopţi în cetatea izbăvirii celor trei fugari din calea groaznicului prăpăd din Vechime... 


Pe urmele lui Lot... 


... Deşi soarele abia s-a ivit deasupra munţilor Iordaniei din chiar faţa casei noastre, afară 
este atât de cald precum în cea mai fierbinte amiază însorită de la noi în luna lui Cuptor! 

Pornesc o clipă singur în recunoaşterea Țoarului... La nici zece minute de mers pe Jos, se 
întinde Marea Sărată. De fapt este partea sudică a ei! Mult mai redusă în lățime şi ceva mai la 
suprafaţă: -400 m. Aceasta este separată de apele părții de nord printr-o fâşie de pământ de 
circa 8 km lăţime. 

Un indicator de localităţi uitat aproape de marginea apei aminteşte că pe acolo trecea 
cândva drumul principal. Şoseaua modernă de acum şerpuieşte pe coasta dealului, deasupra 
micului Țoar. 


Pe deasupra mării, dar foarte jos, zboară des şi deodată câte 2-3 avioane militare cu reacție 
care în acelaşi timp ne asurzesc şi ne umplu de fiori. Ne îngrozim când vedem bine că lăcaşul 
special de sub aripi este plin cu „seminţe“ aducătoare de moarte... Să fie oare şi acestea tot 
pregătiri de pace?... De pace omenească, desigur! Pentru că pacea după voia lui Dumnezeu e 
cu totul altceva. Şi ea se instaurează în suflete şi în lume prin cu totul alt fel de mijloace: 
îngenunchindu-ne pe toţi la picioarele lui lisus Cel Răstignit. Şi îmbrăţişându-ne sincer şi 
iertător unii pe alţii. Şi împăcându-ne cu Dumnezeul de Care am prea uitat!... Aceasta este 
singura cale care duce la pacea adevărată, sigură şi statornică! 


... Gândul îmi zboară iarăşi la vremile de demult! Din descrierea biblică se pare că Lot n-a 
zăbovit prea mult în Țoarul în care abia se refugiase... Presimţea plin de teamă că cetatea, fie 
oricât de mică, nu-i poate oferi siguranţă deplină. Dar nici câmpia nu-l mai atrăgea! Erau prea 
sub ochii lui ţinuturile Sodomei din care abia scăpase, acoperite acum de apele morţii... Şi nu 
mai putea suporta această privelişte care îi stârnea numai amintiri înfiorătoare. 

De acum, Lot îşi va căuta scăpare în munţi! Şi în singurătate... Precum îl îndemnaseră 
dintru început îngerii trimişi după el. De aceea a şi plecat din Țoar şi s-a adăpostit undeva 
într-o peşteră de prin dealurile acestea din împrejurimi, tăiate acum de şoseaua modernă. 
Acolo a locuit Lot o vreme, împreună cu cele două fete necăsătorite ale sale (Facere 19, 17-25 
şi 30). Învăţase de acum că dacă poate să-şi scape viaţa, comoara aceasta îi este îndeajuns!... 
(Luca 12, 23). Nimic altceva nu-l mai interesa! Ajunsese la înţelepciunea de după prăpăd!... 

Numai că, oriunde s-ar refugia omul, acolo se va lua cu sine şi pe el/... Oricât n-ar vrea el 
asta! Ce dureros adevăr este acela care spune: De fine însuţi nu poți scăpa niciunde! Nici în 
munţi. Nici în pustie. Nici în nemărginirea apelor. Ba nici chiar între ziduri de mănăstire!... 
Sigurul loc din lume unde poţi scăpa de toate, până şi de tine — acela ce ai fost sau mai eşti 


încă — este doar sub Crucea lui Hristos!... Când te prăbuşeşti acolo în pocăință şi în lacrimi..., 
precum Maria Magdalena la picioarele Domnului şi Saul din Tars pe drumul Damascului ori 
Cuvioasa Maria Egipteanca în singurătatea pustiei... 


„... Dar Lot încă nu ştia înţelepciunea asta! Se despărțise prea în pripă de Avraam cel 
credincios, care ţinea la Dumnezeul său şi la pacea sufletului mai mult decât la orice lucru de 
pe lume! Dacă iubirea lui de Domnul putea renunţa până şi la copilul său, primit prin 
făgăduinţă divină şi din care i se promisese o nenumărată seminţie de urmaşi, cum să nu poată 
renunţa la însoţirea nepotului său cu care călătorise spre Țara Făgăduinţei doar o vreme!... 

De aceea, în momentul răscrucii lor, cu toate că avea toată întâietatea, Avraam nu s-a 
grăbit să aleagă. Pentru că el nu privea spre câmpia îmbietoare a Sodomei cu ochii fireşti, 
precum Lot, care nu presimţea că tocmai aceea îl va strămuta curând tot mai aproape de 
blestemata cetate, până când îl va cuprinde între zidurile ei... «Prietenul lui Dumnezeu» 
prefera să trăiască şi pe mai departe în corturi, peregrinând ascultător până la moarte de 
Dumnezeul său prin Canaanul în care îl chemase cândva. Şi Care ÎI călăuzise ocrotitor până 
atunci. Şi până la capăt!... (Facere 13, 1-13). 


... Ne pregătim să ieşim şi noi din văgăuna aceasta. Dar nu spre munţi, ca Lot, ci spre 
pustie. În timp ce urcăm, întinderea Mării Sărate, scăldată de razele soarelui puternic, pare ca 
un imens patinoar în plină iarnă... Înaintăm pe drumul ce duce către sud şi observăm că acolo 
marea este secată de tot: nu mai e niciun strop de apă! Şi curând ajungem în ţinutul Sodomei... 

La dreapta noastră, pe ţărmul vestic al Mării Moarte, ceva mai la sud de Noul Ţoar, se 
întinde Muntele Sodomei, lung de 11 km şi lat de 3 km, alcătuit în proporție de 98% sare. El 
aminteşte înfiorător de evenimentele petrecute cândva acolo... Aflasem că în acest munte de 
sare sunt multe peşteri, dintre care cea mai lungă este amenajată acum şi iluminată pe 
întinderea celor 300 de metri ai ei. Dar noi nu ajungem acolo! Iubim mai mult lumina zilei... 


Inima de mamă... 


„... Sus, în dreapta drumului nostru, pe Muntele Sodomei, se profilează «Lot’s wife», adică 
Stâlpul de Sare în care a încremenit pe veci femeia lui Lot... (Facere 19, 26). Ce 
cutremurătoare predică ţine această statuie „naturală“ de-a lungul miilor de ani oricărui 
trecător dispus s-o privească. ŞI în stare s-o asculte. Şi mai ales, s-o înţeleagă... 

Crezusem multă vreme că soţia lui Lot a călcat porunca îngerilor, privind înapoi spre 
Sodoma, regretând după bogăţiile rămase acolo. Nu pătrunsesem ceva mai adânc cu 
înţelegerea tainei inimii de mamă... 


... Femeia lui Lot era mamă... În cetatea sortită nimicirii îi rămâneau cel puţin două fete cu 
ginerii şi poate cu copiii lor... lar o adevărată mamă nu se poate rupe cu uşurinţă de fiinţele 
cărora le-a dat viaţă din trupul ei. Dacă nu le poate nicicum salva şi pe ele, mai întotdeauna 
alege să moară alături, decât să le părăsească. Asta e inima de mamă adevărată!... De aceea, 
eu cred cu tărie că durerea pentru odraslele ei rămase în prăpăd a făcut-o să privească înapoi, 
riscându-şi conștient viaţa, încercând să le zărească măcar acum şi pe fetele ei fugind din 
Sodoma pe urmele lor... Dar ele nu se vedeau nicăieri: începuse prăpădul!... 

lată ce zguduitor adevăr ne strigă Stâlpul de Sare al femeii lui Lot de pe Muntele Sodomei! 
Dar eu, în nepriceperea mea, am judecat-o atât amar de vreme!... 


Cugetând la tragedia acelei nefericite mame, mi-am amintit de o întâmplare asemănătoare, 
povestită de acelaşi mare om al lui Dumnezeu, Traian Dorz, în cartea sa de povestiri pentru 
copii «Leagănul de aur», întitulată „Adevărata dragoste“. Iat-o: 


„„... Într-una din zilele acelei veri am văzut arzând o pădure. Mergea focul prin lemnele 
verzi ca prin paie uscate, cuprinzând cu repeziciune pădurea până în vârful dealurilor. Toate 
păsările se ridicau speriate din pădure, zburând cât mai departe de fumul şi de flăcările 
nimicitoare. Numai sus, pe culmea dealului împădurit, pe deasupra unui brad înalt, două 
păsări se roteau, zburând jos şi plângând sfăşietor... 

Am înţeles că acolo, în vârful bradului primejduit de flăcări, bietele păsări au cuibul cu 
puişorii lor care încă nu pot zbura. Văzând cum se apropie flăcările gata să cuprindă bradul 
cu cuib cu tot, ele nu ştiau ce să facă să-şi scape puii lor de la moarte. 

Dar iată că focul se apropia de bradul cu cuib! Eu stăteam privind frământarea bieților 
părinți nenorociţi şi ascultam neputincios ţipetele lor, ca nişte strigăte tot mai deznădăjduite 
după ajutor. 

Când flăcările focului, ca nişte limbi ale celei mai cumplite morţi, s-au întins, cuprinzând 
fulgerător tot bradul, urcând spre vârful cu puişorii lor, dintr-o dată, amândoi părinţii, cu 
aripile desfăcute, s-au aruncat peste cuibuşorul lor în flăcări, acoperindu-şi cu trupurile lor 
puişorii, spre a-i salva de la moarte. Au ars în câteva clipe cu brad cu tot. N-a mai rămas 
decât o torţă de jar scânteind... 

Mie mi-a părut că mi se rupe inima de durere. Ceea ce văzusem m-a cutremurat adânc. 
Cred că n-am să pot uita niciodată jertfa pe care au făcut-o aceste păsări pentru salvarea 
puilor şi cuibului lor. lată inima părintească! — mi-am Zis eu. lată ce poate face dragostea 
părintească. Cine ar mai fi fost în stare de o astfel de jertfă?... 


„.. Cu sufletul răscolit de acele amintiri, cugetăm cutremuraţi: o, dacă am crede noi cu 
adevărat Cuvântul Scripturilor Sfinte, care avertizează că vine curând şi vine sigur prăpădul 
de foc peste lumea noastră tot mai păgână, din pricina păcatului ajuns la culme, cu nimic mai 
puţin sau mai prejos decât cel al Sodomei şi Gomorei de odinioară!... 

Dar dacă am crede noi într-adevăr înştiinţarea Cuvântului lui Dumnezeu, cum ne-am grăbi 
atunci, ascultându-l şi sfințindu-ne viaţa! Mântuindu-ne pe noi şi pe cei din jurul nostru, până 
încă se mai poate!... (Isaia 55, 6; 2 Petru 3, 1-7 şi 10-12). Ca să nu repetăm şi noi zguduitoarea 
dramă a femeii lui Lot... 

Suflete al meu, cum stai tu la acest capitol? Ţi-ai făcut tu toată datoria faţă de cei din casa 
ta — sau ţi-o tot amâi pe mai târziu, riscând să ajungi în aceeaşi grozavă situaţie ca cea mai 
nefericită mamă din Sodoma? Grăbeşte-te să fii gata, căci şi vremea ta e pe sfârşite!... 


Spre Deşertul Negev 


După ce plecăm de lângă aceste urme înfiorătoare, mai oprim câteva clipe şi lângă Muntele 
Sodomei... Încercăm să intrăm în adâncul unei peşteri neamenajate, dar după numai câţiva 
metri, renunțăm... Totul este numai stâncă de sare! Şi întuneric beznă. Şi taină de nepătruns 
pentru mintea noastră mărginită... 

Nu departe de aici, în stânga drumului nostru trecem pe lângă cel mai mare complex 
chimic din lume: «Dead See Works». Acesta se întinde pe o lungime de 29 km şi în el 
lucrează în jur de 35.000 de muncitori. Printre alte produse chimice, aici se obțin anual peste 
3,5 milioane tone de potasiu pentru agricultură — şi poate că nu numai!... 


Deşi de peste locul Sodomei apele au tot secat de-a lungul miilor de ani ce s-au scurs de la 
acea catastrofă apocaliptică, urmele de sare îmbibate în sol rămân şi pe mai departe până la 
sfârşit. Nimeni şi nimic nu le mai poate şterge cu totul!... Ci ele rămân ca mărturie 
cutremurătoare pentru cei care... nu cred!... 

Privindu-le, cugetăm îndurerat: aşa rămân şi urmele păcatului peste trupurile şi sufletele 
oamenilor! Şi numai Jertfa cea Răscumpărătoare a lui lisus Cel Răstignit le poate şterge şi 
acoperi pe veci cu Preţul Rănilor Sale nenumărate şi al Preasfântului Său Sânge vărsat pe 
Golgota pentru păcatele noastre!... 


... Observăm că prin jur au mai rămas şi câteva clădiri răzlețe, dar ele sunt părăsite acum. 
Poate că au rămas în urma Războiului de Şase Zile. Dau şi acestea mărturie la rândul lor 
despre prăpădurile răzbunărilor cumplite din zilele noastre!... Întreg ţinutul acestei pustietăţi 
te înfioară şi te pune pe gânduri)... 


Lăsăm curând în stânga şoseaua principală ce duce la Eilat, oraşul din sudul extrem al 
Israelului şi port la Marea Roşie, apoi urcăm spre pustie, pe şoseaua cu câteva serpentine 
strânse ce duce către oraşele Dimona şi Beer Sheba. În dreapta şi în stânga drumului nostru se 
cască nenumărate văi prăpăstioase, numai că prin ele nu curge niciun strop de apă de cine ştie 
când!... Ce diferite sunt aceste locuri faţă de cele de la noi! 

Pe măsură ce urcăm, dealurile sunt din ce în ce mai sterpe. Abia din loc în loc se mai 
zăreşte şi câte un copac. Dar şi acela, uscat pe jumătate! Din pricina arşiţei îndelungi. De 
nivelul oceanului planetar dăm abia când ajungem în vârful dealului! O Bunule Doamne, prin 
ce ţinuturi ciudate am ajuns să ne purtăm paşii!... 


Prin Pustia Ţin... 


Ne continuăm drumul înainte! La un moment dat apucăm în dreapta şi intrăm într-un crater 
larg, numit întocmai aşa: The Large Crater. Este situat pe un platou întins, la 400 m 
altitudine. Oprim câteva clipe aici ca să privim ciudăţeniile întinderilor de piatră şi nisip, 
colorate intens în mai toate culorile posibile: alb, galben, roşu, mov, verde etc. — şi ne 
minunăm de bogăţia în minerale a acestor pământuri încă neexploatate şi care păruseră atât de 
sărace nepriceperii noastre. O, cât de bogată este Țara Canaanului până şi în cel mai sterp loc 
al ei!... 

Dar va veni şi vremea acestor bogății „ascunse“, când vor fi „găsite“ şi scoase din uitare! 
Precum fusese şi drahma cea pierdută din Evanghelie... (Luca 15, 8-9). Întocmai aşa face 
Domnul cu orice suflet pe care îl scoate din tina păcatului şi din cel mai profund anonimat, 
aşezându-l în locul pe care i l-a dobândit cu preţul Jertfei Sale... 


Am pătruns deja în adâncul Pustiei Ţin! Şi cum Scriptura Sfântă ne ţine loc şi de ghid, ne 
aminteşte de nenumărate evenimente biblice care s-au petrecut odinioară pe aici! 

„.. De-a lungul şi de-a latul acestui deşert a peregrinat poporul lui Israel la întoarcerea din 
Egipt! Şi în necuprinsul acestei pustietăţi avusese loc examenul cumplit de la Apele Meriba, 
probă la care au căzut chiar şi cei doi conducători ai lor: Moise şi Aaron. 

După cei aproape patruzeci de ani de rătăcire prin pustie, poporul scăpat din robia 
Egiptului era din ce în ce mai obosit. Căuta mereu ceartă cu Moise, imputându-i sărăcia 
deşertului în care i-a adus, deşi le promisese ajungerea într-o ţară unde curge lapte şi miere... 
Gloata compara mereu pustia prin care umbla cu ţinuturile mănoase ale Egiptului din care 


ieşiseră! Dar ce ciudat: din acele bogății de care aminteau necontenit niciunii din ei nu se 
înfruptaseră, ci doar le priviseră cu jind fără să le atingă! Totuşi nu şi le şterseseră din 
minte!... Uitaseră prea uşor şi prea repede suferinţele şi lipsurile îndurate acolo, trudind zi de 
zi sub biciul nemilosului Faraon! 


... Oricând aveau probleme care-i depăşeau, Moise şi Aaron alergau la Cortul Întâlniri... 
Acolo se prosternau în faţa Domnului şi-l cereau ajutorul, iar acesta nu întârzia să vină de 
fiecare dată! 

De data aceea, Domnul îi vorbise lui Moise: „Ja toiagul şi cheamă adunarea... Să vorbiţi 
stâncii acesteia, în faţa lor — şi ea va da apă...“ Dar atunci se pare că şi Moise — omul cel mai 
blând din lume (Numeri 12, 3) — îşi pierduse nu doar cumpătul şi calmul față de popor, ci 
chiar şi încrederea neclintită în Puterea lui Dumnezeu care l-a însoţit mereu încă dinaintea 
ieșirii lor din Egipt... Obosit peste măsură de hărţuirea gloatei care nu mai înceta să cârtească 
împotriva lui, Moise, în loc să-i vorbească stâncii, după cum îi poruncise Domnul, a lovit-o 
cu toiagul. Supărat şi îndoielnic. Şi încă de două ori!... (Numeri 20, 1-12). 

Acest cumplit moment al îndoielii de la Apele Meriba aveau să-l plătească dureros şi 
Moise, şi Aaron! Şi va rămâne un cutremurător avertisment până în veci despre ce înseamnă 
în ochii Sfinţeniei lui Dumnezeu necredința şi îndoiala: niciunul din cei doi nu se va 
învrednici să treacă Iordanul în Canaanul făgăduit! Aaron va rămâne curând, chiar în pustia 
asta, pe muntele Hor (Numeri 20, 22-29), iar Moise, ceva mai încolo şi mai târziu, pe Muntele 
Nebo. După ce i se va îngădui să privească promisa Ţară a Făgăduinţei! De la numai un pas 
de ţinutul ei binecuvântat, spre care îşi îndreptase nădăjduitor şi inima, şi paşii, de mai bine de 
patruzeci de ani... (Deuteronom 34, 1-6). Harul acesta i-l făcuse Domnul spre a-l încredința 
că ,„ Țara unde curge lapte şi miere“ n-a fost doar o himeră, ci ea există cu adevărat... 

Încă o dată: ce înştiinţare categorică este aceasta pentru toţi cei care vor să se apropie de 
Domnul! Şi încă mai mult, pentru cei care se vor în fruntea poporului, ori sunt deja ajunşi 
acolo prin orânduirea Voii lui Dumnezeu... Ei toţi şi fiecare trebuie să creadă neclintit în 
Atotputernicia Domnului. Şi să nu se îndoiască de izbândă în nicio împrejurare. Oricât de 
cumplită ar fi încercarea! (Evrei 11, 6) şi oricât de îndepărtată s-ar părea că este izbăvirea... 
Pentru că atunci când Domnul zice — se şi face. Şi când El porunceşte — cuvântul poruncii Lui 
se întrupează... (Psalm 32/33, 9). Nimeni şi nimic nu-l poate sta împotrivă nicicând şi 
niciunde!... 


Lângă muntele Hor... 


În peregrinarea noastră prin Pustia Ţin ajunseserăm la nici 10 km nord-vest de muntele 
Hor, un pisc de 278 m înălțime. Pe această ridicătură de piatră stearpă şi-a încheiat misiunea 
sacră cel dintâi mare-preot al lui Israel. Şi poate că aici se desfăşurase cea mai tulburătoare 
predare de ştafetă între un tată şi un fiu. Între o generaţie care se duce şi alta care vine din 
urmă... 


„.. Scrutăm depărtarea şi timpul!... Ni-l închipuim pe Aaron, urcând greoi spre vârf, la cei 
aproape o sută douăzeci de ani la care ajunsese, sprijinit de braţul fiului său Eleazar. Marele 
Preot, îmbrăcat în veşminte sfinţite, mergea conştient pe ultimul său drum!... În urma lor urca 
şi Moise. Trist şi cufundat în gânduri. De data asta, el primise de la Domnul tulburătoarea 
misiune să-şi dezbrace fratele de veşmintele cu care slujise în Cortul dumnezeiesc al Întâlnirii 
şi să-l îmbrace cu ele pe fiul şi urmaşul aceluia... Sosise vremea ca şi Aaron să fie adăugat la 


poporul său... În aceeași pustietate în care au rămas toți cei care n-au crezut]... (Numeri 20, 
23-28; 33, 38-39). 


... Trecuseră mai bine de treizeci de ani de când Moise îl îmbrăcase fericit pe fratele său în 
cele mai sfinte odoare. Lângă Muntele Sinai. Acolo şi atunci avusese loc cea dintâi hirotonire 
arhierească din lume! Şi poate cea mai paradoxală dintre toate cele ce au mai urmat: arhiereul 
era sfinţit de proroc!... Şi primul îi recunoştea întotdeauna întâietatea celui din urmă... 
(Levitic, cap. 8). 

O, ce cutremurător moment s-a petrecut atunci pe culmea acestui deal pustiu din faţa 
noastră! Aici s-au îmbrăţişat sfâşietor cei doi frați: Aaron şi Moise. Pentru cea din urmă oară! 
La numai doi paşi de Ţara Promisă! Pentru care amândoi au ostenit îndelung. Îmbărbătând şi 
călăuzind mulțimea. Suportându-i cârtirile şi mijlocind pentru ea în rugăciune înaintea lui 
Dumnezeu! Dar cu toate acestea, ei nu s-au învrednicit să intre în ea!... Se îndoiseră de 
«puterea cuvântului» rostit cu credinţă neclătinată, crezând numai în «puterea toiagului»!... 
Acela era nivelul gândirii lumii de atunci!... 


... Pentru ca să ajungem pe vârful muntelui Hor, ar fi trebuit să intrăm pe un drum privat, 
închis circulaţiei publice... Astfel că şi de acel loc sfânt ne-am atins doar privirile înlăcrimate, 
şoptind: O suflete al meu, să ne înfiorăm adânc şi să ne pregătim pe măsură pentru urcuşul de 
„mâine“ cât mai avem prilejul!... Chiar dacă locul şi vremea „dezbrăcării“ noastre par că n-au 
sosit încă, ele nu pot fi prea departe... Să fim gata în orice vreme pentru clipa aceea, ca să ne 
învrednicim să fim atunci îmbrăcaţi de El, şi nu dezbrăcaţi, ca Aaron!... 


Probe de foc... 


Purtându-ne paşii prin acest deşert nesfârşit, ne amintim că tot în Pustia Ţin a avut loc şi un 
alt examen al poporului ales: acela cu șerpii veninoşi... 


„.. Cu fiecare zi, gloata devenea tot mai obosită de drumul ce părea fără capăt. Ca şi 
pustiul... Israeliţii ajunseseră la un moment dat până lângă cetatea Aradului, locuită de 
canaaniţi — şi o cuceriseră, nimicind totul. Dar din pricină că verişorii lor, fiii lui Edom 
(Esau), fratele lui Iacov (Facere 25, 30), nu le-au îngăduit să treacă prin ţinutul lor, a trebuit să 
întoarcă din nou în pustia istovitoare din care abia ieşiseră... Fiindcă preţul neascultărilor 
dinainte încă nu fusese plătit tot. Şi paharul ce trebuia golit până la fund încă nu era băut... 


... Răbdarea poporului ajunsese iarăşi la capăt! Din starea acea de revoltă au cârtit din nou 
împotriva lui Dumnezeu şi împotriva lui Moise, zicând: «Pentru ce ne-aţi scos din Egipt, ca 
să murim în pustie? Căci nu este nici pâine, nici apă — şi ni s-a scârbit sufletul de această 
hrană proastă...». Erau aceste cuvinte batjocoritoare o jignire adresată Dumnezeului Care le 
purtase de grijă tot timpul, pentru că El nu i-a îndestulat cu „hrană proastă“, cum se plângeau 
ei, ci cu «pâine din cer» şi i-a adăpat cu apă duhovnicească din «Stânca ce venea după ei şi 
Care era Hristos» (1 Corinteni 10, 4). Din această pricină, Domnul a trimis împotriva lor acei 
şerpi otrăvitori care au muşcat de moarte pe foarte mulți israeliți. 

De data aceea se pare că însăşi răbdarea lui Moise obosise peste măsură! El nu s-a grăbit să 
alerge ca alteori la Cortul Întâlnirii şi la rugăciune... Poate că trebuia mai întâi să se trezească 
în popor conştiinţa vinovăţiei, să-şi vadă şi să-şi recunoască grozăvia stării în care au ajuns, 


cârtind şi bârfind... Apoi să alerge la Moise şi la Domnul pentru a-şi mărturisi fărădelegea şi 
a-şi cere iertare!... 

Dar după ce se pornise urgia pedepsitoare, oricât de întristat ajunsese omul lui Dumnezeu 
din pricina cârtitorilor, el nu putea să nu intervină pentru poporul său mult-încercat, care de 
data asta murea cu grămada! Şi atunci Domnul i-a răspuns: «Fă-ţi un şarpe înfocat şi 
spânzură-l de o prăjină; oricine este muşcat şi va privi spre el, va trăi!». Şi Moise a făcut 
atunci un şarpe de aramă şi l-a pus într-o prăjină. Oricine era muşcat de un şarpe veninos şi 
privea încrezător spre şarpele de aramă, trăia...» (Numeri 21, 1-9). 


O, ce limpede preînchipuire a Jertfei Golgotei şi a harului adus prin Crucea de pe ea era 
prăjina înălţată cu şarpele lui Moise!... Ca şi israeliţii de odinioară, şi noi, şi orice păcătos, 
trebuie mai întâi să devenim conştienţi de păcatele noastre. Apoi, trebuie să ni le plângem şi 
să ni le mărturisim cu sinceritate şi cu făgăduinţa nestrămutată a îndreptării. lar în urmă, să ne 
întoarcem nu doar privirile, ci şi paşii şi viaţa spre Dumnezeu. Asemenea fiului risipitor!... 
(Luca 15, 11-32). De muşcătura otrăvitoare a şarpelui-satana nimeni nu poate scăpa nicicând 
decât făcând aşa! 

Suflete al meu, fă şi tu tot aşa, pe deplin convins că numai în acest fel poţi scăpa de 
moartea veşnică în care ai ajuns fără ieşire prin păcatul tău!... Dar fă-o astăzi şi fă-o acum! Nu 
mai amâna nicio clipă: mâine nu este al tău... 


... Plecăm cutremuraţi şi de lângă muntele Hor pe drumul ce înaintează prin deşert spre 
nord-vest. Relieful întâlnit este mereu acelaşi: văi adânci, dar uscate, şi munţi sterpi, cu 
piscuri ce ating până la 600 m. Nicăieri nu este nicio aşezare omenească şi nici măcar o 
exploataţie de vreun fel! Nu se vede nicăieri niciun fir de iarbă verde şi niciun izvor de apă, ci 
numai pustietate care îți dă fiori!... 

În sfârşit: se iveşte în stânga noastră un complex industrial. lar ceva mai încolo, apare şi o 
localitate: Yerukham, un oraş cu industrie minieră... leşim din oraş, cotim la stânga pe drumul 
ce coboară spre sud-vest şi pe când consultăm harta constatăm uimiți că undeva pe-aproape 
era străvechea cetate Cades... Cuvântul Scripturii ne spune că până în acel loc ajunseseră 
israelienii cândva şi că acolo au făcut un îndelung popas în călătoria lor spre Țara Promisă. De 
la Cades au plecat şi tot acolo s-au întors cele douăsprezece iscoade trimise de Moise în 
cercetarea Canaanului... (Numeri, cap. 13; Deuteronom 1, 19-46; 2, 1). 


... Dar poporul n-a ascultat atunci de îndemnul înţelept al celor doi tineri, Iosua şi Caleb, 
singurii dovediţi credincioşi în ceata celor doisprezece de atunci, ci a biruit strigătul 
înfierbântat al gloatei!... Pentru că gloata fusese otrăvită cu spaima de canaaniţi şi cu 
necredinţa în Puterea lui Dumnezeu, prin vorbele celorlalte zece iscoade. 

O, ce tragedie este faptul că gloata nu gândeşte nicicând! De aceea, ea nu ştie să 
deosebească cu înţelepciune binele de rău în momentul când amândouă i se îmbie deopotrivă 
de tentant şi alege mai întotdeauna răul, ascultând de şoapta celui viclean!... 

Atunci, la Cades, „toată obştea a ridicat strigăt şi a plâns toată noaptea aceea, cârtind 
împotriva lui Moise şi a lui Aaron... Toți fiii lui Israel au zis: «Mai bine era să fi murit în 
pământul Egiptului sau să murim în pustiul acesta! La ce ne duce Domnul în pământul acela, 
ca să cădem în război?... Nu ar fi oare mai bine să ne întoarcem în Egipt?... Să ne alegem 
căpetenie şi să ne întoarcem în Egipt...» 

Dar cu toată răzvrătirea lor şi pe când gloata era gata să-i omoare cu pietre, Moise şi Aaron 
au alergat la rugăciune!... Şi deşi Domnul Se mâniase puternic pe popor şi era gata să-l piardă, 
Moise „L-a convins“ să Se întoarcă din mânia Lui, zicându-l: „... Dacă omori pe poporul 
acesta ca pe un singur om, neamurile vor zice: «Domnul n-avea putere să ducă pe poporul 


acesta în ţara pe care jurase că i-o va da: de aceea l-a omorât în pustie!»... lartă, deci, 
fărădelegea poporului acestuia, după mărimea îndurării Tale... “ 

Şi Domnul Care nicicând nu leapădă rugăciunea, l-a ascultat pe Moise şi a iertat 
poporul!... Dar cele zece iscoade, care văzuseră într-adevăr cu ochii lor că în Țara 
Făgăduinţei „curge lapte şi miere“ şi au slăbit inima poporului, au trebuit să plătească imediat 
cu viaţa vina de a fi ponegrit-o: „au murit acolo înaintea Domnului, loviți de o moarte 
năpraznică “... (Numeri 14, 1-38). 

Din cauza aceea, poporul a trebuit să întoarcă spre Marea Roşie. De acum vor avea să 
rătăcească prin pustie patruzeci de ani! Până când aveau să moară toţi cei care n-au crezut 
Cuvântul Domnului atunci... 


Tot la Cades a murit Maria, sora lui Moise, şi acolo a fost îngropată (Numeri 20, 1). — Dar 
evocările biblice despre peregrinarea poporului ales prin pustie nu se încheie nici pe departe 
aici!... 


Pe lângă oraşul 
cu «Fântâna Legământului»... 


... În timp ce ieşeam din oraşul Yerukham şi înaintam în deşert, priveam cu jind în urmă, 
la drumul ce duce spre nord-vest. La nici cincizeci de km de răspântia de la care noi apucasem 
la stânga, se află oraşul Beer Șeba, aşezat la jumătatea întinderii dintre apele Mării Moarte şi 
cele ale Mediteranei. La numai 77 km de Ierusalim... 

Aflasem că originea numelui străvechii cetăţi încă nu e bine definit. Ar putea fi legat de 
cele şapte mieluşele dăruite de Avraam lui Abimelec, regele Gherarului, cu prilejul 
legământului lor de pace în urma unei neînţelegeri dintre slujitorii lor (Facere 21, 22-33). Sau 
de fântâna săpată cu mult efort de către slujitorii lui Isaac, străpungând un strat de stâncă de 
peste 5 m, prilej al unui nou legământ între el şi Abimelec (Facere 26, 25-33). 

Toată fiinţa ni se răscoleşte când recitim cuvintele Sfintei Scripturi despre Beer Şeba şi 
împrejurimi!... Fiindcă acel loc este încărcat de amintiri dintre cele mai sfinte: 


... Avraam, «prietenul lui Dumnezeu», acolo a locuit o vreme, pe când încă nici nu era 
zidită cetatea!... Apoi, undeva pe aproape, lângă un izvor de apă din deşertul de la sud-vestul 
ei, ogăsise Îngerul Domnului pe roaba Agar când fugea de stăpâna Sara şi rătăcea în căutarea 
drumului spre Egiptul din care se trăgea... Atunci îi vorbise îngerul: , Întoarce-te la stăpână- 
ta şi supune-te sub mâna ei!...“ Şi acolo i-a făgăduit Domnul şi ei: „Îi voi înmulţi foarte mult 
sămânța şi ea va fi atât de multă la număr că nu va putea fi numărată... Vei naşte un fiu 
căruia îi vei pune numele Ismael... EI va fi ca un măgar sălbatic printre oameni; mâna lui va 
fi împotriva tuturor oamenilor şi mâna tuturor oamenilor va fi împotriva lui...“ (Facere, 
cap. 16). Cine are urechi de auzit, să audă ce spune de mii de ani Cuvântul lui Dumnezeu şi să 
încerce să pătrundă taina vremii pe care o traversăm acum!... 

Ceva mai târziu, tot în pustia asta care de la Beer Şeba începe, a fost găsită Agar de Îngerul 
Domnului. De data aceea rătăcea cu copilaşul ei, căutând şi apă, şi sălaş..., după ce burduful 
ei se golise, iar nădejdea îi ajunsese la pământ!... 


Dar Dumnezeul-Care-Poartă-de-Grijă n-a uitat nici de ea, cum nu uită de nimeni 
nicicând!... Chiar şi atunci când nouă, ca şi roabei Agar, ni se pare că El ne-a abandonat, după 
ce semenii noştri ating câteodată „performanţa“ de a se fi lepădat de noi!... (Facere 21, 1-21). 

Tot la Beer Şeba a locuit Avraam şi după naşterea lui Isaac (Facere 21, 31-32). Acolo a 
sădit el un tamarisc (arbore ornamental cu frunze mărunte şi flori albe sau roz) şi a chemat 
Numele Domnului (Facere 21, 33). Şi tot de acolo a plecat el cu Isaac spre «Tara Moria», în 
acea lungă şi mai ales cutremurătoare călătorie de încercare a credinţei sale... Atunci când se 
silea să asculte de Cuvântul Domnului care îi cerea nimic mai puţin decât jertfa fiului său, 
primit prin făgăduinţă divină... (Facere, cap. 22). Dar pe când aveau ei să întoarcă, Saara nu 
mai era: plecase şi ea Acasă, „la Domnul Care îi vorbise“!... (Facere 23, 1-2). 


... Undeva, nu departe de Beer Şeba, pe acelaşi drum ce ducea spre Egipt, a locuit o vreme 
şi Isaac. După ce acolo îl aşteptase în rugăciune şi meditare pe credinciosul slujitor al tatăl 
său, trimis să-i aducă mireasă... (Facere 24, 62-67). Deprinsese acest bun obicei de la 
părintele său care iubea singurătatea mai mult decât orice altceva. El nu dorea să locuiască «în 
cetate», ca Lot, ci «în corturi», având mereu liniştea şi perspectiva câmpului sau a pustiei în 
care, din când în când, îl cerceta Domnul. Nestingherit de vuietul cetăţii... Acolo a zidit şi 
Isaac un altar Domnului său Care îi vorbise, promiţându-i binecuvântarea. Şi Care n-a 
întârziat să i-o şi dea!... (Facere 26, 23-25). 

Tot în acele locuri obținuse tânărul Iacov — dar prin şiretlic! — binecuvântarea întâiului- 
născut de la bătrânul său tată, care avea vederea slăbită. Făcuse aceasta la îndemnul mamei 
sale, care ţinea mai mult la el decât la Esau, deşi pe amândoi ea îi adusese la viaţă!... (Facere 
27, 1-29). Fiind descoperit în urma acestui fapt, lacov a trebuit să fugă în Haran, la fratele 
mamei sale, ca să nu-l ajungă mâna răzbunătoare a lui Esau, pe care el i-o întărâtase de fapt!... 
(Facere 27,41-45 şi 28, 1-5). 

O, dacă din acest nespus de nefericit episod biblic s-ar înţelepţi toți părinţii din lume, ca să 
nu facă nicicând deosebire între copiii lor, oricum ar fi! Aşa cum nu face Tatăl Cel Ceresc, 
Care pe toţi ne iubeşte deopotrivă. Şi ne poartă de grijă clipă de clipă fiecăruia... (Matei 5, 
45). 

În cele din urmă, la Beer Şeba a poposit şi Iacov, împreună cu cei unsprezece fii ai săi, 
pentru a-l aduce jertfă de mulțumire Dumnezeului tatălui său Isaac, Care îl bucurase iarăşi... 
(Facere 46, 1-7). Erau cu toţii în drum spre Egiptul în care Iosif cel vândut de fraţi ajunsese 
mai-marele ţării lui Faraon, pentru că fusese iubit de Domnul din pricina curăției sale 
sufleteşti fără egal!... (Facere 41, 39-44). 


... Oraşul Beer Şeba a fost cucerit de armata israeliană în anul 1948, devenind apoi un oraş 
universitar. Are o populaţie de peste 185.000 de locuitori şi este socotit capitala ținutului 
Negev. Foarte mulţi dintre israeliți ce locuiesc în el sunt imigranţi din fosta Uniune Sovietică 
şi din Etiopia... 

În Beer Şeba şi împrejurimile sale se pot vizita: 

— tradiționalul târg al beduinilor ţinut în fiecare joi; 

— Universitatea «Ben Gurion de Negev»; 

— una dintre fântânile săpate de slujitorii lui Avraam şi care a fost desfundată din nou de 
slujitorii lui Isaac, după ce toate fântânile făcute de ei fuseseră astupate cu pământ de filistenii 
care îl invidiau mai ales din pricina nenumăratelor binecuvântări primite de la Dumnezeul 
său... (Facere 21, 25; 26, 15 şi 18). 


... Dar noi privim doar de departe spre oraşul Beer Şeba şi spre Fântâna Legământului din 
el, numită azi Fântâna lui Avraam! Privim cu ochii inimii şi ai impresionantelor amintiri 
biblice pe care le „îngroapă“ acest străvechi nume... 


(În aprilie 2011, când peregrinam pentru a treia oară prin Canaan, pe când ne îndreptam 
spre Hebron, am ajuns să trecem prin imediata apropiere a acestui străvechi oraş biblic. L-am 
văzut şi noi mai de aproape!... 

În jurul nostru, pe amândouă părţile drumului modern ce străbate pustia, se întind câmpuri 
pietroase şi arse de soarele pustiei... Din loc în loc se văd nenumărate şi sărăcăcioase tabere de 
beduini care îşi pasc pe aici turmele lor de oi şi capre... Privind la turme şi la păstorii sau 
păstoriţele lor, multe având faţa acoperită, ne imaginăm că întocmai aşa vor fi „rătăcit“ pe aici 
şi turmele Patriarhului Avraam şi cele ale urmaşilor săi în căutare de păşune şi de fântâni... 
Pentru o clipă scurtă ni se pare că trăim chiar în vremea lor!...) 


La Muzeul memorial «Ben Gurion»... 


Curând ajungem aproape de o mică localitate împrejmuită cu gard. Fiind deschisă poarta, 
intrăm, fără să ne dăm seama că nimerim în interiorul unui chibuţ! Pe când descoperim asta şi 
întoarcem spre ieşire, poarta automată se şi închisese în urma noastră, sechestrându-ne ca într- 
o capcană... Cu ajutorul unei persoane binevoitoare din incintă, reuşim să ieşim şi să ne 
îndreptăm înspre muzeul pe care îl căutam de fapt, aflat undeva în cealaltă margine a 
chibuţului. 

Aflăm că în această localitate din margini de pustie, s-a retras întâiul prim-ministru al 
Israelului, după ce părăsise înalta demnitate publică ce-i fusese acordată. Acolo este de fapt o 
oază în mijlocul deşertului, gospodărită cu pricepere şi hărnicie de către membrii Chibuţului 
«David Ben Gurion». Cei dintâi pionieri ai Deşertului Negev care s-au apucat să transforme 
pustia în zonă roditoare s-au aşezat aici imediat după cucerirea independenţei şi întemeierea 
statului Israel în 1948... 


„.. Ajungem la locuinţa fostului prim-ministru, devenită acum casă memorială. Ne uimim 
văzând că aceasta este o locuință modestă, tip vagon, păstrată întocmai ca atunci când era 
locuită de familia înţeleptului bărbat de stat... De fapt o casă memorială nici nu poate fi altfel, 
dacă se respectă pe sine şi pe sufletul mare care a vieţuit acolo! Pentru că doar atunci poţi 
simţi în ea prezența aproape reală a celui care a făcut-o nemuritoare şi pe ea... Când nu-i 
păstrată aşa, ea poate fi orice altceva, dar nicidecum o casă memorială!... 

Intraţi în incintă, vizionăm un scurt film documentar despre viaţa incredibil de aspră a 
pionierilor care s-au aventurat aici... 

Lângă aleea principală ne atrag atenția câteva aforisme săpate în piatră. Sunt cuvinte ale 
marelui Ben Gurion, om de stat originar din Polonia. Înţelepciunea din unul ne despăgubeşte 
pentru efortul făcut ca să ajungem până aici: «Ca să existe, statul Israel trebuie să se extindă 
spre sud!»... 

Ce mare adevăr este cuprins în aceste cuvinte!... Mai ales ţinând seama şi de faptul că 
întinderile Deşertului Negev la care face referire citatul sunt situate la sudul Palestinei şi ele 
reprezintă aproximativ jumătate din suprafaţa Țării Sfinte! 


... După aproape două mii de ani de inexistenţă a statului Israel, e foarte greu, dacă nu cu 
neputinţă, de rezolvat problema convieţuirii paşnice cu poporul palestinian. Cum să împarți 
această îngustă limbă de pământ în aşa fel încât să-i mulțumeşti pe amândoi împricinaţii, când 
niciunul nu vrea cu niciun preţ să renunţe la propriile pretenţii teritoriale? Şi cum să renunţe, 
când este vorba de moştenirea lor, la care ţin pe viaţă şi pe moarte şi unii, şi alţii?... 

Dar cum să trăiască alături când fiecare îl urăște cu toată puterea sa pe celălalt, nedorind să 
ştie ce înseamnă iertarea şi pacea?... Şi cum să cunoască pacea şi iertarea, când şi unul şi 


celălalt aleg să trăiască şi pe mai departe străini de Dumnezeul lui Avraam? Lăudându-se că-i 
sunt adevărații urmaşi, fiecare şi-l revendică, dar fără să-şi însuşească şi credinţa lui cea fără 
egal... Ce amăgire cumplită este aceasta! Grozăvia cea mare stă însă în faptul că niciunul 
dintre ei nu realizează încă aceste adevăruri şi că, în loc să aleagă pacea, aleg mai bine 
războiul!... 


Gândim şi noi că îndemnul marelui Ben Gurion cu privire la viitorul Statului Israel poate 
să devină o soluţie înțeleaptă în viitor, pentru ieşirea din labirintul în care se învârt acum şi 
evreii, şi palestinienii. Credem că poporul lui Israel dispune de puterea necesară, atât 
economică, cât şi spirituală, pentru transformarea pustietăţii, chiar a celei pământeşti, în cea 
mai roditoare grădină! Întocmai cum profeţise profetul Isaia, în vechime: „... Pe dealuri înalte 
voi da drumul la râuri şi la izvoare, în mijlocul văilor. Pustiul îl voi preface în iaz şi pământul 
uscat, în pâraie de apă! Sădi-voi în pustiu cedri, salcâmi, mirți şi măslini şi în locuri 
neumblate, chiparoşi, platani şi ienuperi laolaltă. Ca să vadă şi să-şi dea seama, să cerceteze 
şi să priceapă cu toţii că Mâna Domnului a făcut acestea şi că Sfântul lui Israel le-a zidit! “... 
(Isaia 41, 18-20). 

... Da, toate aceste lucruri sunt posibile! Şi cu atât mai mult aici, pe acest pământ al Țării 
Făgăduinţei..., pentru că la Dumnezeu nu este nimic cu neputinţă şi niciun cuvânt al Lui nu 
este lipsit de putere: EL POATE TOTUL! (Luca 1, 37). 


... Parafrazând dictonul înţeleptului Ben Gurion, credem adânc că şi viitorul creştinismului 
depinde tot de „extinderea lui în sud“! De transmutarea teologiei cea ajunsă prea mult doar 
una „de catedră“ — numai pentru minte —, în una şi pentru inimă... Adică nu pentru filosofare 
creştină, ci pentru trăire creştină. Sau mai ales pentru ea! Când Evanghelia cea ajunsă acum 
doar «de duminică şi sărbătoare» va ajunge una «de toate zilele» şi când îndemnul Sfinţilor 
Părinți alcătuitori ai Sfintei Liturghii: ,„... Toată ziua să ne învăţăm dreptatea Ta, 
Dumnezeule!“ şi „Toată viața noastră lui Hristos-Dumnezeu să o dăm! “, va coborî de la 
nivelul buzelor la cel al inimii, întrupându-se în ea şi rămânând statornic acolo... 

Apoi, când creştinismul nostru se va extinde şi spre cei din afară, „contaminându-i“ pe cei 
indiferenți acum, ajunşi poate şi din vina noastră fără Dumnezeu... Adică pe cei din Biserica 
noastră, din poporul nostru, din lumea noastră. Dar nu printr-o încreştinare cu forţa, ci printr- 
una care să convingă prin trăire cu adevărat creştină! Precum în veacurile de aur ale 
creştinismului... Părăsind nesfârşitele certuri şi lupte fratricide. Şi înverşunata ură 
confesională. Şi lauda excesivă cu „noi suntem cei mai buni!“... Sau: „Numai noi deţinem 
Adevărul!“ Pentru că toate acestea nu pot duce la nimic bun, decât la pieirea celor ce le 
ascultă sau le practică încă (2 Timotei 2, 14). Excluzând pe alții de la mântuirea lui 
Dumnezeu, te excluzi de fapt mai întâi şi mai sigur chiar pe tine!... 

Câtă dreptate avea Părintele Iosif Trifa când spunea: „Mântuirea este proprietatea Tatălui 
Ceresc şi El o dă cui vrea!“... Absolut nimeni nu-L poate împiedica sau determina pe 
Dumnezeu să nu mântuiască pe cineva, când El voieşte aceasta! După cum tot nimeni nu-L 
poate obliga să mântuiască pe cineva care nu-şi dovedeşte dorinţa aceasta... Aceste lucruri 
sunt „treaba lui Dumnezeu“, cum rostea cu ceva ani în urmă un alt înţelept preot al Bisericii 
noastre ajuns de mult la vârsta senectuţii... 

Însuşi Nicolae Steinhardt, înțeleptul «monah de la Rohia» tratează şi această problemă, 
afirmând: , Mântuirea este o taină a cărei dezlegare se află cu exclusivitate în mâinile 
Judecătorului Hristos. Judecata Sa e înfricoşătoare tocmai pentru că nu este perfect 
previzibilă şi nu se face prin referire la dispoziţii scrise categorice. A te substitui Lui, 
îmbrâncindu-L şi făcându-l vânt de pe Tronul Său de Judecător şi a te aşeza tu, simplu om 
slab şi păcătos, pe acel Tron şi a hotări tu, cu neînfrânat orgoliu, cine se mântuie şi cine nu, 
înseamnă a săvârşi hulă şi blasfemie, şi a cădea în păcatul mândriei luciferice... 


Hristos nu S-a întrupat şi nu a venit pe acest pământ spre a repeta banalităţi curente şi a 
reafirma biata logică omenească elementară, şi a face lucruri la care toată lumea se putea 
aştepta. El a venit printre noi ca să facă lucruri neaşteptate, surprinzătoare şi scandaloase 
pentru logica noastră...“ („Dăruind vei dobândi“: «O pseudoproblemă») 

O, suflete al meu, să luăm bine aminte şi să ne înţelepţim din tragedia „poporul ales“, care 
a rămas pe din afară atâta îndelungă vreme tocmai pentru că s-a crezut pe sine că este 
singurul îndreptăţit să dobândească mântuirea lui Dumnezeu, nesocotindu-i pe ceilalți din jur! 
Să nu facem nicicând ca el, ca să nu avem şi noi nefericita lui soartă de până azi!... 


Prin Canionul «En Avedar» 


„... leşim din curtea muzeului închis şi ne îndreptăm spre sud-vest, către vestitul Canion En 
Avedat sau Ben Gurion. 

Nu departe de şosea, o cămilă „paşte“ ici-colo câte-un fir de iarbă uscată, urmată de puiul 
ei... Ni se par aşa ciudate aceste animale ale deşertului, atât la înfăţişare, cât şi în felul lor de 
viaţă! Pot răbda îndelung lipsa apei, cu ajutorul proviziilor din cocoaşă. Se mulţumesc cu 
hrană puţină. Sunt foarte rezistente la drumuri şi poveri. Se odihnesc în genunchi... 

Un indicator topografic ne înştiinţează la un moment dat că trecem peste un alt loc biblic: 
Pârâul Ţin. Numai că, prin albia lui acum nu se vede curgând niciun firicel de apă! Şi totuşi, 
undeva prin zonă, a fost lovită stânca din care au curs ape îmbelşugate... (Deuteronom 32, 51). 

Privind la albia uscată a Pârâului Ţin ne amintim cu durere de „albia“ creştinismului nostru 
de azi, ajunsă şi ea aproape uscată... Ce „şuvoaie“ binecuvântate şi răcoritoare de suflet au 
curs cândva prin ea, iar acum, acele realități de ieri par multora dintre cei de azi doar nişte 
amintiri frumoase! Dacă nu chiar legende... 

O Dumnezeul credincioşilor noştri părinți, mai porunceşte vreunui „Moise al vremilor 
noastre“ să-i vorbească iarăşi Stâncii care nu doar atunci venea după poporul ales spre a-l 
adăpa, ci face acest lucru de-a lungul tuturor veacurilor, până la capătul lor! Pentru că Stânca 
Aceea erai Tu, Dumnezeul şi Mântuitorul nostru lisus Hristos, din coasta Căruia curge mereu 
şi Sânge, şi Apă... (loan 19, 34). „Sânge“, din Potirul Sfintei Euharistii, pentru spălarea 
păcatelor noastre, şi „Apă“, din Sfântul Tău Cuvânt, pentru adăparea sufletelor noastre pururi 
însetate... (1 Corinteni 10, 4). 

Dar fă Tu, Doamne, ca numai să-i cuvânteze Stâncii, nu s-o lovească!... Ajunge cât a fost 
lovită de mii de ani şi de mii de ori!... Te rugăm să faci Tu să ţâşnească iarăşi apa cea 
duhovnicească de care însetează şi astăzi mulțimile, ca oarecând! Pentru ca să fie îndestulate 
toate nevoile cele sufleteşti ale poporului Tău binecredincios care stă înainte, aşteptând de la 
Tine marea şi multa Ta milă... Ca odinioară! Ascultă-ne iarăşi, Te rugăm!... 


... În timp ce încercăm să intrăm în uriaşul canion, supraveghetorul locului ne spune că 
aici este de fapt... ieşirea din el şi că intrarea e undeva în apropierea Chibuţului Ben Gurion, 
de unde tocmai venisem acum... N-avem de ales! Întoarcem acolo, parcăm maşina şi o luăm 
de la capăt. Apoi, apucăm pe poteca ce duce în valea îngustă şi intrăm în canion. 

De-o parte şi de alta a cărării, se vede câte puţină vegetaţie. Chiar lângă cărare ne atrage 
atenţia un ferebint, copac cu nume biblic din care nu mai întâlnisem (Isaia 1, 30). Oprim o 
clipă lângă el ca să-l vedem mai bine: este un arbore răşinos, destul de înalt, cu frunze 
alungite, dar întotdeauna verzi. Din scoarţa lui se extrage terebentina şi alte substanţe folosite 
la tăbăcirea pieilor. 

Înaintăm apoi de-a lungul văii adânci şi înguste, cu pereţi de piatră roşiatică, înalți şi 
aproape verticali. Ni se par ca sculptați de o mână nevăzută în ciudate forme de relief 


nemaiîntâlnite de noi. De-a lungul văii, curge un pârâiaş cu apă încălzită de razele fierbinţi ale 
soarelui... 

Ajungem la o peşteră scobită în peretele de piatră, mare cât o biserică... Ne iese apoi în 
cale o cascadă înaltă, dar cu puţină apă. Pentru a merge mai departe, va trebui să întoarcem 
câţiva paşi şi să urcăm pe treptele săpate în peretele abrupt al stâncii şi de aceea sunt foarte 
înguste: abia cât lățimea unui om! Pentru a permite vizitatorilor înaintarea în siguranță pe 
marginea prăpăstiei, scările mai au şi un parapet solid, cioplit în aceeaşi stâncă. Undeva mai 
sus pe povârnişul din dreapta noastră, zărim câteva capre sălbatice care se plimbă liniştite 
deasupra hăului ca pe cea mai netedă potecă... 

Ajungem curând deasupra cascadei şi privim în vale de la înălţimea ameţitoare la care am 
ajuns. De aici, oamenii de acolo par nişte pitici... Verificăm prin asta un alt cuvânt înţelept 
care spune: când vrei să-i vezi pe oameni într-adevăr cum sunt, trebuie să fii atent de unde şi 
mai ales cum îi priveşti!... Că dacă îi priveşti de sus, întotdeauna ţi se vor părea mici şi 
neînsemnaţi, dar dacă vei face efortul să te cobori pe tine şi să te uiţi în sus la ei, atunci vei 
descoperi că oricare om are şi virtuţi. lar tu, oricine ai fi — sau te-ai crede că eşti —, multe 
scăderi şi neputinţe... 

O Dumnezeule Milostiv, dăruieşte-ne tuturor harul să ne vedem pe noi înşine, ca să nu-l 
judecăm nicicând pe aproapele nostru! Oricine ar fi el! Aceasta, pentru că noi nu-l putem 
cunoaşte în totul, ci numai Tu ştii aceasta. Ci ajută-ne să ne judecăm numai pe noi înşine, 
pentru că pe noi ne ştim prea bine!... 


„... Dar nu numai înălțimea, ci şi căldura din această văgăună este aproape insuportabilă. 
Ceva mai înainte, dăm peste un pâlc de copaci asemănători plopului. O, cât de binecuvântată 
este o clipă de popas la umbră, după atâta umblet prin soare!... Găsesc o cracă mai joasă şi mă 
aşez pe ea ca să fac câteva însemnări... Ne răcorim cu câte o gură de apă şi sorbim adânc în 
piept aerul răcoros şi înmiresmat de aici, apoi pornim mai departe. 

De-a lungul potecii, descoperim urme proaspete de capre sălbatice. Ce bine se vede că 
Cineva le hrăneşte şi pe ele în această pustietate! Ba încă le şi călăuzeşte, ca să umble în 
siguranță şi le apără de primejdii... O, cât de bun este Dumnezeul nostru, până şi cu 
vieţuitoarele câmpului! El le dă hrană „la bună-vreme“ şi lor! Şi ele se satură de bunătăţile 
Lui... (Psalm 103/104, 27-28). 


Versantul pe care din nou urcăm devine din ce în ce mai abrupt. Undeva mai sus 
descoperim câteva peşteri. Se pare că în ele au locuit cândva şi pustnici. Ne abatem într-acolo 
şi constatăm că una dintre peşteri are două abside. Intrând în ele, ne încredințăm că în mod 
sigur cândva au vieţuit şi s-au rugat acolo pustnici, fugind de lumea din afara lor! Dar şi mai 
mult de „lumea“ din ei!... 

Cine ar putea bănui măcar câte rugăciuni fierbinţi se vor fi înălțat spre ceruri de prin aceste 
grote, din inimile curate ale acelor truditori spre mântuire, poate neştiuţi de nimeni, decât 
numai de Dumnezeu!... 

Înălţăm şi noi aici un suspin spre înălțimile senine de deasupra noastră: O Doamne al 
Mântuirii veşnice, Te rugăm, odihneşte-i în Împărăţia Ta pe toţi cei care, de dragul Tău şi de 
dorul mântuirii lor, s-au ostenit aici şi oriunde, prin toate pustietăţile lumii! Adu-Ți aminte şi 
de rugăciunile lor stăruitoare pentru cei rămaşi „în lume“! Şi nu ne uita nici pe noi, 
nevrednicii, care, iată, păşim adesea doar pe urmele lor trupeşti. Dar prea rar şi prea puţin şi 
pe cele duhovniceşti!... 


„... Ultima parte de urcuş a fost nu numai grea, ci mai ales riscantă şi cam peste puterile 
noastre... Două scări metalice cu mulți fuştei, prinse solid de peretele vertical al stâncii ne 


aşteptau tăcute, supunându-ne unui dublu test: şi de curaj, şi de putere... Dar n-avem cum să 
facem cale-întoarsă! Aşa că suntem siliți să mergem cum putem, dar înainte... 

După ce am urcat cu bine până la capătul scărilor de fier, ne-au mai trebuit doar câteva 
minute şi eram ajunşi în vârful ultimei stânci. Şi ieşiţi afară din canion. Slavă Ţie, Doamne, că 
ne-ai ajutat să ieşim cu bine din această văgăună în care singuri am intrat!... 

Ajunşi deasupra, avem surpriza să constatăm că maşina ne rămăsese undeva la o depărtare 
bunicică. Va trebui să aşteptăm până vor merge dragii noştri după ea. O dată ajunşi la şoseaua 
care traversează pustia asta la circa 1 km de ieşirea din canion, ei au găsit repede o maşină de 
ocazie şi problema noastră era ca şi rezolvată... 


În mijloc de pustietate... 


Între timp, intrăm în vorbă cu paznicul care supraveghează ieşirea, împiedicând eventualele 
intrări în canion pe aici. Acelea ar produce la un moment dat un blocaj şi aceasta ar fi o mare 
primejdie. Mai ales în dreptul scărilor de metal şi a treptelor săpate în stâncă, pentru că pe 
acolo poate trece în siguranţă doar un singur om! De la omul acesta binevoitor aflăm că 
Egiptul este la mai puţin de cincizeci de km de aici înspre apus, peste dealurile acestea sterpe 
şi că Pustia Ţin se întinde înspre sud, noi fiind doar pe la jumătatea ei... 

Două beduine din tabăra apropiată, cu veşminte până în pământ, se apropie timid, 
împingând un cărucior de copil, plin cu bidoane de plastic. Goale. Ele vin în acest loc 
amenajat ca să ia apă. Încercăm să intrăm în vorbă cu ele. Ni se par însă atât de tăcute şi 
rezervate: ne răspund doar prin scurte clătinări de cap... 

Ce neînţeleasă şi fără sens ni se pare nouă viaţa acestor locuitori nomazi ai deşertului!... Ce 
condiţii aspre înfruntă ei, încăpăţânându-se să rămână departe de civilizația modernă! 

Gândim însă că e posibil ca şi ei să se mire tot aşa privind spre noi la cât de mult ne-am 
complicat singuri viaţa... Şi ne întrebăm retoric: oare în care „tabără“ o fi poposind statornic 
adevărata fericire? Şi nu suntem siguri care este răspunsul cel adevărat! Mai ales când ne 
amintim de povestea cu „cămaşa fericitului“, care, paradoxal, n-avea... nici cămaşă. Şi totuşi 
doar acela fusese omul cu adevărat fericit!... Se dovedeşte astfel că fericirea adevărată nu stă 
nicicând în dobândirea „multului“ pe care ni-l dorim, ci în renunţarea la o cât mai mare parte 
„din puţinul“ pe care îl avem... Dar ce puţini sunt oamenii care au încercat să verifice acest 
adevăr şi să-l creadă. Şi acest lucru este valabil până şi printre cei înţelepţi şi pricepuţi!... 
(Luca 10, 21). 


... leşim apoi şi noi la şoseaua ce străbate deşertul, în întâmpinarea maşinii noastre. În orice 
parte privim, este acelaşi peisaj ciudat: pustietate nesfârşită... Harta ne spune că piscurile din 
această zonă se ridică la peste 600 m altitudine. Mai observăm că în vecinătatea noastră înspre 
sud se află una dintre fermele agricole experimentale ce au prins deja contur în mijlocul 
Deşertului Ţin. Acestea sunt primele încercări practice ale gândirii înţeleptului David Ben 
Gurion cu privire la viitorul Israelului prin extinderea lui înspre sud!... 

Dinspre fermă, pe nisipul deşertului, paralel cu şoseaua modernă, un beduin conduce un 
tractor cu o cisternă de apă pentru animalele lor din tabăra apropiată. Ne salută respectuos şi îi 
răspundem cu toată cuviinţa, privindu-l cum înaintează prin pustia fără margini în care ne 
aflăm. 

Între timp, soseşte maşina şi ne avântăm prin pustie pe drumul ce duce tot mai spre sud, pe 
urmele israeliților din vechime... Dorim să ajungem şi la Ramon Crater de la Miţpe. 

În stânga noastră se vede o întindere cultivată în mijloc de deşert... Este una din acele 
ferme agricole experimentale care dovedesc temeinicia îndemnului înţelept al marelui Ben 


Gurion: transformarea deşertului în pămând roditor. De acolo îşi umpluse cisterna cu apă 
beduinul care ne salutase o clipă mai devreme!... 


De-a lungul drumului nostru nu se vede nici o aşezare omenească, ci numai pustietate 
nesfârşită. Ici-colo se înalță piscuri de până la 900 m, mai înalte decât cele dinainte, dar 
nicăieri nu se vede vreun firicel de apă, deşi pe hartă sunt însemnate mai multe pâraie 
sezoniere... Undeva în dreapta se conturează un aeroport de pe care vedem cum decolează din 
când în când avioane ce zboară destul de jos deasupra noastră. Se vede că sunt zboruri de 
antrenament, pentru că sub aripi au fiecare lăcaşuri în care, la nevoie, se poate pune „sămânţa 
Morții“... 

Ajungem în sfârşit într-o aşezare urbană! Este oraşul Mizpe Ramon. Aflăm că localitatea 
aceasta este situată pe creasta de nord a uriaşului crater Ramon, la o altitudine de 860 metri. 
Începutul aşezării este în anul 1950 când în mijlocul acesta de pustie a fost instalat un 
avanpost militar, iar apoi s-a aşezat şi un grup de muncitori care lucrau la construcția 
drumului ce duce la Filat, pe ţărmul Mării Roşii. Orăşelul a prins contur însă abia în 1960 
când aici s-au stabilit imigranți din Africa de Nord şi România... Acum trăiesc în el mai bine 
de 5.500 locuitori. Mai aflăm că la circa 5 km în vestul aşezării este un mare observator 
astronomic, dar nu mai avem timp să ajungem la el. 


... După ce ieşim din oraş, ajungem pe o buză de prăpastie ce se cască înspăimântător chiar 
la marginea şoselei moderne ce duce înspre sud... După ce oprim, vedem cum la picioarele 
noastre se întinde o ciudată formă de relief denivelat, ca şi cum pământul acela s-ar fi 
scufundat cândva... Privind craterul, ne amintim de cumplita pedepsire a fiilor lui Core şi a 
celor două sute cincizeci de răzvrătiți împotriva lui Moise, pe care pământul i-a înghiţiţi de vii 
în vechime... Ne cutremurăm citind în Cartea Domnului că aceia nu erau oameni oarecare, ci 
„fruntaşi ai adunării“ şi „oameni cu nume“... (Numeri 16, 1-34). Într-adevăr, nu oamenii 
simpli şi smeriți creează probleme între cei credincioşi!... Ce cumplit este păcatul împotriva 
Duhului Sfânt — între care şi batjocorirea aleşilor Domnului! El nu are iertare „nici în veacul 
acesta, nici în cel ce va să fie“! (Matei 12, 32). 

Potrivit informaţiilor culese, craterul de la Miţpe Ramon are o adâncime de 500 metri şi 
este cel mai întins dintre craterele Deşertului Negev. Având o lungime de 40 km şi o lăţime de 
până la 10 km, pare a fi socotit ca cel mai mare din lume... 

Imediat în dreapta noastră se înalță un platou de stâncă... Pe el, pe lângă multe sculpturi 
este amenajat şi un balcon care „atârnă“ deasupra prăpastiei. De pe el se vede şi mai bine 
imensitatea craterului şi păsările zburând nu deasupra ta, ci sub tine... Dar noi ne pregătim să 
ajungem în alte zone ale Pustiei Ţin mai interesante din punct de vedere biblic şi întoarcem pe 
drumul pe care ajunsesem la Miţpe şi Ramon Crater... 


„Pocăinţa este o cumpănă care nu se apleacă spre iertarea păcatelor până nu punem în ea 
prima «greutate»: recunoaşterea şi mărturisirea sinceră a păcatelor... “ 


Preot Iosif Trifa 


Pe «lnălțimea Acrabim»... 


„.. După ce trecem de localitatea Yerukham, o luăm pe un alt drum ce duce la Dimona, un 
oraş însemnat din ţinutul Negev. Ajunşi acolo, intrăm într-un mare magazin alimentar, apoi 
într-o piaţă — şi dintr-o dată ni se pare că suntem într-un adevărat ţinut al belşugului — nu la 
marginile pustiei care nu rodeşte nimic. Încă!... Dar mâine, cine ştie?... 

Întorcând spre casă, tresărim când observăm un indicator ce arată direcţia spre Înălțimea 
Acrabim, un alt străvechi loc biblic şi reper de hotar al ţării Canaanului de odinioară pentru 
poporul lui Israel... (Numeri 34, 4). Într-adevăr prin toate întinderile acestea pustii, ca şi prin 
cele locuite, trebuie „să-ţi aduci aminte“ şi „să-ţi descalți încălțămintea“, ca Moise, 
oarecând!... Pentru că pe acest pământ pe care calcă acum tălpile noastre, în vremile de 
demult s-a desfăşurat un dialog permanent între Dumnezeu şi poporul Său care peregrina spre 
Țara Făgăduită!... 


După un timp, ajungem la un loc cu serpentine strânse: suntem chiar pe Înălțimea Acrabim 
sau a Scorpionului! La ultima curbă din dreptul vârfului este un stâlp de hotar ca un turn 
dantelat de cetate... Pe el este încrustat un text din care înţelegem doar că şoseaua a fost făcută 
în anul 1950. 

Oprind o clipă şi aici, am urcat cei câteva zeci de metri până pe vârful colinei şi am privit 
până în depărtări înspre miazăzi şi răsărit... Au trecut mii de ani de când pe întinderile acestea 
pustii poposea din loc în loc tabăra israeliților şi Cortul Întâlnirii lui Moise cu Dumnezeu! 
Nici stâlpul de foc şi nici cel de nor nu sunt cu totul străine acestor locuri... (Ieşire 13, 21-22). 
Dar ochii noştri nu sunt învredniciți să desluşească acum urma trecerii lor prin văzduh, cum 
nici auzul nu poate desluşi nimic din vacarmul taberei lui Israel în peregrinarea ei prin 
pustietăţile acestea!... 

Ne-am minunat aflând că acest drum spectaculos pe margini de prăpăstii a fost croit cu 
mult înainte de cel pe care trecem noi azi: în timpul ocupaţiei romane şi cu mijloacele tehnicii 
de acum două mii de ani... 


.... Începem să coborâm iarăşi pe serpentine şi mai strânse, privind cu inima strânsă la 
hăurile ce se cască în imediata lor apropiere spre întinderea acum pustie, dar care fusese 
cândva câmpia roditoare a Iordanului ce ajungea până la Marea Roşie... 

Ajunşi la şoseaua principală, o luăm la stânga şi înaintăm înspre nord. Curând ajungem iar 
în zona secată a Mării Moarte... Este aici o adevărată industrie a sării, rezultată prin 
evaporarea apei! 

Din mersul maşinii, privim cutremuraţi încă o dată la «mlaştina de sare» ce se întinde pe o 
porţiune de aproape 10 km între apele Mării Moarte şi fundul ei uscat dinspre sud. Atât a mai 
rămas din ţinutul Sodomei, cel oarecând irezistibil de ispititor pentru ochii lui Lot şi pentru 
inima lui însetată după bogăţie!... 


... De la „porțile“ blestematei cetăţi, privim încă o dată la stâlpul de sare al femeii lui Lot... 
Atât a mai rămas şi din amintirea familiei nepotului lui Avraam, şi din agoniseala adunată în 
Sodoma! 

Dar acel colos de sare rămas după cea mai cumplită experienţă posibilă este şi un 
avertisment continuu la priveghere înţeleaptă pentru toţi trecătorii pe aici! Ca şi pentru toate 
sufletele care deschid Sfânta Scriptură şi se opresc pe la acele cumplite evenimente... 


... Spre seară, ajungem la apartamentul „nostru“ din cetatea izbăvirii lui Lot... Şi înăuntru, 
şi afară, zăpuşeala este la fel de insuportabilă pentru noi! Abia când se lasă seara şi începe să 
adie o briză răcoroasă dinspre munţii apropiaţi ai Moabului de oarecând, ne mai revenim 


puţin. Dacă n-ar fi aerul condiţionat din încăpere, cred că ne-ar fi cu neputinţă să odihnim în 
acest ținut atât de fierbinte!... 

Cugetând la peregrinările de azi, încercăm să tragem învățăminte, atât din întoarcerile 
noastre pe urmele lui Lot, cât şi din pribegirile poporului lui Israel prin pustie, în drum spre 
Țara Sfântă. O, dacă ne-ar fi nouă toate experienţele acestea acum şi întotdeauna un îndemn 
permanent spre căutarea mântuirii şi spre păstrarea ei cu scumpătate!... Dă, Doamne!... Amin. 


Spre Fortăreaţa Masada... 


... Ne ridicăm din aşternut în toiul nopţii, la ora trei şi jumătate, apoi plecăm spre ruinele 
fortăreței Masada, ca să prindem de pe înălțimea ei un răsărit de soare... 

Accesul spre culmea acestei redute este posibil doar din două părţi. Dinspre nord se ajunge 
prin oraşul Arad, apoi de la poalele dealului se urcă în circa 15 minute pe o cărare amenajată. 
Dinspre sud-est, unde suntem acum, accesul este posibil fie cu telecabina, parcurgând o 
distanță apreciabilă şi la o înălțime ameţitoare, fie urcând cu piciorul ceva mai bine de un 
ceas, pe versantul din ce în ce mai abrupt spre vârf. 

Ajunşi la telecabină, aflăm că încă nu este permis să trecem mai departe până se luminează 
puţin de ziuă. Ni se explică limpede că în multe locuri, accesul pe povârniş este foarte 
primejdios fără lumină... Va trebui deci să mai aşteptăm! Între timp, observăm cum şi în 
această mică oază artificială sunt întinse mai multe furtunuri de cauciuc deasupra rădăcinilor 
câtorva palmieri, aducându-le apă. În plin deşert, mai mult decât oriunde, viaţa înseamnă întâi 
apă!... Chiar şi dacă doar „cu picătura“!... 


În timp ce aşteptăm permisiunea de intrare, aflăm câteva date istorice despre obiectivul 
spre care ne îndreptăm acum: Fortăreaţa Masada este situată la numai 4 km în vestul Mării 
Moarte. A fost construită pe vârful unui platou înalt de 450 m deasupra întinderii apelor 
sărate. Dar faţă de nivelul Mediteranei, fortăreaţa Masada se ridică abia la 20 de metri!... 

Un defileu adânc o separă de toate celelalte înălțimi sterpe din jur, făcând-o cu neputinţă de 
cucerit decât prin asediere. De fapt aşa a şi fost vreme îndelungată, atunci când i-a venit 
vremea judecăţii!... 

Primele fortificaţii au fost începute aici de către marele preot iudeu Alexandru laneus, pe la 
începutul secolului I înainte de Întruparea Domnului. Întăriturile principale de pe culmea 
dealului şi înzestrarea ei militară au fost desăvârşite însă de Irod cel Mare, între anii 40-4 
înainte de Hristos. Aici îşi pregătise el un loc sigur de refugiu dinaintea reginei Cleopatra care 
abia aştepta momentul răzbunării sale... 

Fortăreaţa se întindea în vremea ei pe aproximativ 650 m lungime şi 300 m lăţime. Aflăm 
uimiţi că pe palma aceasta de pământ se făcea atunci şi puţină agricultură... 

Accesul pe Masada era unul singur, iar acela era atent supravegheat de la înălțimea unui 
turn de veghe pentru a putea fi şi apărat pe măsură de garda „invincibilă“ a lui Irod. 


Printre ruine străvechi... 


Descrierile istoricului Iosif Flaviu despre acest important loc sunt foarte exacte, fiind 
confirmate de excavaţiile făcute aici între anii 1936-1965: ,„... Era o stâncă mare în 
circumferință şi foarte înaltă..., înconjurată de văi adânci, încât ochii nu le puteau vedea 
adâncurile. Pe vârful dealului, regele Irod a construit mai întâi o fortăreață, pe care a numit- 


o Masada... Irod a construit, de asemenea, un zid în jurul vârfului de deal... 38 de turnuri s- 
au ridicat pe acel zid, fiecare de câte 50 de coţi înălțime [24 m]... “ 

Constructorii palatului lui Irod au folosit blocuri de piatră, tăiate direct din muntele vestic 
din imediata vecinătate. Pe lângă apartamentele regale luxoase şi terase largi, bogat 
ornamentate în mozaicuri de epocă, la acea înălțime ameţitoare pe peretele stâncii, era şi o 
sinagogă. Ba chiar şi o piscină pentru familia regelui şi o baie publică... 

Atunci când rezervele de apă colectate din ploaie în cisternele mari se epuizau, se căra apă 
de jos, cu măgarii, ca să se simtă bine regele şi regina, ţiitoarele şi slujbaşii lui Irod! Ce mai 
conta truda epuizantă depusă de supuşi pentru asta? Dar oare care sunt „împărații“ pământului 
care nu fac şi astăzi tot la fel? Sau chiar mai mult, fără să socotească preţul confortului lor 
pururi nesatisfăcut!... 


Dar cel mai măreț dintre toate edificiile acestui „cuib de vultur“ a fost palatul cu trei etaje, 
construit în amfiteatru, chiar pe coasta de nord a prăpăstiei... Undeva deasupra acelei 
splendide construcții era turnul de veghe, din care se asigura permanent securitatea 
personajelor regale şi a locuinţelor acestora. 

„.„. Aici se retrăgea Irod cu suita lui atunci când îi poftea inima! Dar mai ales iarna, din 
pricina climei foarte blânde în apropierea Mării Moarte. Şi tot pe Masada regele îşi trimitea 
familia, împreună cu apropiații lui în vremi de restrişte... Fortăreaţa putea adăposti până la 
800 de oameni. Ea a fost locuită de familia lui Irod până în anul 66, când a fost ocupată de 
răsculații împotriva ocupaţiei romane. 


Aflând toate aceste amănunte, cugetăm cu tristeţe: ce şubredă este domnia sărmanilor 
împărați ai lumii dintotdeauna! Toate redutele si armiile ce cred că le deţin se dovedesc 
nefolositoare şi zadarnice, atunci când vine vremea lepădării de la faţa lui Dumnezeu... Ce 
repede şi pentru totdeauna se duc toate, pentru că cei ce le stăpânesc nu se opresc măcar o 
clipă să cugete la soarta ce o vor avea mâine palatele şi comorile lor. Aceasta pentru că le-au 
clădit pe lacrimile şi sudoarea, şi sângele poporului peste care domneau fără inimă, silindu-l 
să tragă ca vita înjugată sub biciul cel mai nemilos... 

Mai-marii lumii din toate vremile nu se apleacă smeriţi în faţa Domnului, ca să-l cunoască 
Voia şi să I-o împlinească. Dar nici în faţa supuşilor nu se pleacă, cu înţelegere şi milă, spre a 
le cunoaşte şi îndulci amarul... De aceea prea repede li se duc toate comorile ca şi cum n-ar fi 
fost nicicând! Iar fortărețele lor „invincibile“ devin dărâmături ce înfioară, pentru că doar 
inteligenţa şi eroismul, oricât ar fi ele de mari, nu-s de-ajuns. Cum nici chiar tot aurul din 
lume! Atunci când vine vremea ca Domnul să-Şi îndrepte spre ei şi spre redutele lor nu 
Puterea Lui Dumnezeiască, ci doar... suflarea gurii Sale... (2 Tesaloniceni 2, 8). 

Întocmai aşa s-a întâmplat şi cu acest magnific palat de pe Masada, atunci când i-a venit 
vremea judecăţii!... 


Începutul sfârşitului... 


.. Pe la anul 66, sicarii, membrii unei temute secte politice evreieşti care aveau o ură de 
moarte împotriva Romei, au năvălit în fortăreaţa Masada şi au luat toate armele depozitate 
acolo pentru a lupta cu ele în Ierusalim. Când duşmanii lor i-au alungat din capitală, s-au 
refugiat din nou în interiorul acestei redute, rezistând eroic până şi după ce măreţul Templu 
din Ierusalim ajunsese doar nişte dărâmături, întocmai cum profeţise Mântuitorului nu mult 
înainte!... (Matei 24, 1-2). 


Dar în primăvara anului 74, ostaşii romani din Legiunea a X-a şi-au concentrat toată forța 
împotriva acestui ultim punct de rezistenţă din Israel. După ce l-au înconjurat din toate părțile 
cu opt garnizoane puternice, nu mai rămânea absolut nicio scăpare pentru cei încercuiți... 
Când cădea şi cea din urmă redută a poporului ales, începea cea mai îndelungă risipire a lui 
printre neamuri (Ezechiel 22, 15). Poate ultima!... 


În partea dinspre nord, în imediata vecinătate a celuilalt munte de piatră, ca să aibă la 
îndemână „muniţia“ necesară, romanii şi-au instalat uriaşele lor maşini de război: catapulte şi 
berbeci... 

(În anul dinainte, venind din partea opusă, prin oraşul Arad, am văzut la poalele Masadei 
un astfel de colos din acele înfricoşătoare maşini de spart zidul cetăților oricât de bine întărite. 
În preajma imensei catapulte reconstituite, erau şi câteva cărucioare de lemn pentru aducerea 
bolovanilor din apropiere. Ca în primul veac...). 

... Când au început toate catapultele romane să-şi arunce „proiectilele“ lor spre cetatea 
întărită de pe vârful acestui munte, atunci nici zidurile ei tari, nici eroismul fără seamăn al 
sicarilor care o apărau pe viaţă şi pe moarte, n-au mai folosit la nimic. Cei nouă sute şaizeci 
de combatanți asediați acolo fără nici o speranţă de scăpare, urându-şi duşmanii cu toată 
puterea sufletului lor, au preferat mai degrabă să se sinucidă, decât să se predea... 

Istoricul Iosif Flaviu reţine că au scăpat atunci cu viaţă doar două femei şi cinci copii, care 
au reuşit să se ascundă într-o peşteră din incinta fortăreței. Era poate şi această tragedie 
cumplită o parte din preţul „primei poliţe“ din cutremurătoarea „scadență de plată“ a 
poporului ales, care va continua să fie cerută generaţiilor următoare, până în vremea noastră. 
Întocmai cum ceruse inconştient şi grăbit întregul norod al lui Israel în fortăreața Antonia din 
Ierusalim, în Vinerea Patimilor Mântuitorului!.... Atunci când gloata stăpânită de o ură turbată 
împotriva Domnului lisus urla: „Sângele Lui să fie asupra noastră şi asupra copiilor 
noştri! “... (Matei 27, 25). Şi cât de cumplit şi de îndelung a fost! Sau mai este încă?... 

Į se păruse poporului ales că-L poate monopoliza pe Iahve, fără să caute în acelaşi timp să- 
L şi cunoască cu adevărat. Şi să-L iubească cu toată puterea sufletului. Şi să-L şi asculte cu 
orice preţ. Şi să-L urmeze necondiționat... O, în ce amăgire cutremurătoare cade oricine 
gândeşte ca cei din Israelul de odinioară!... 


„.„„ Suflete al meu, ia bine aminte la avertismentul Scripturii: «Ce seamănă omul, aceea va 
şi secera! Dumnezeu nu Se lasă să fie batjocorit!...». Cine a semănat vânt, va secera furtună! 
(Galateni 6, 7; Osea 8, 7). Când te leapădă Domnul din pricina neascultării şi împotrivirii față 
de El, nicio rezistenţă oricât de puternică şi îndelungă, nici armele cele mai sofisticate, nici 
betoanele de sub cel mai adânc pământ, nicio putere omenească şi niciun loc din lume nu te 
mai pot ascunde şi scăpa de mânia Lui! 

Ferice de sufletul acela care înţelege şi învaţă din înţelepciunea istoriei, ca să nu ajungă el 
o pildă cutremurătoare din care să se înţelepţească doar alții!... Atotputernic şi Nebiruit este 
numai Singurul Dumnezeu Adevărat! lar unicul adăpost întotdeauna sigur este numai scutul 
nebiruit de sub braţele Crucii Sale. 

Caută-l pe acesta, suflete al meu, şi alege-l acum, pentru totdeauna!... Ca să nu plângi 
zadarnic precum cei dinainte... 


„.. Cu sufletul răscolit până în străfunduri, gândim: O, dacă L-ar primi cât mai curând pe 
Dumnezeul lui Avraam, cu Care se laudă de mii de ani, dar fără să-L cunoască cu adevărat, şi 
poporul lui Israel, cel ajuns «tare la cerbice» (Fapte 7, 51), cum i s-ar rezolva de repede şi 
uşor problemele lui toate!... Şi ce curând, în loc de lacrimi şi sânge, ar curge din nou pe glia 
lui belşug de „lapte şi miere“! Ca odinioară!... Întocmai cum îi făgăduise Dumnezeul 


părinţilor lui credincioşi binecuvântarea, în urma ascultării de El, fapt adeverit cu prisosinţă 
prin îndelunga lui istorie. Şi nu blestemul, ca atunci când poporul ales a întrecut măsura 
răbdării lui Dumnezeu. Precum multe alte naţiuni! De mai înainte şi de după «vremea lui 
Israel»... 

O, suflete al meu, ia aminte iară şi iară la toate învățămintele ce se pot trage din experienţa 
celor de demult! 


„.. Fortăreaţa Masada a rămas ocupată de romani până în anul 111. Apoi, nu mult după 
aceea, un mare cutremur de pământ a dărâmat majoritatea edificiilor ei — şi nimeni nu le-a mai 
rezidit vreodată. Prin secolele 5-6, ceea ce mai rămăsese în picioare a devenit adăpost pentru 
călugării care se retrăgeau din lume prin aceste pustietăţi. După năvălirea perşilor din anul 
614, a rămas sălaş temporar beduinilor nomazi... 

Aşa s-a sfârşit istoria Masadei şi toată măreţia ei de cândva!... Cum sfârşesc toate-toate pe 
pământ, odată şi odată. Peste veacuri şi pentru veşnicie rămâne doar binele făcut printr-o 
umblare smerită şi iubitoare cu Dumnezeu, întocmai cum spune poetul Traian Dorz: 


„Anii trec ca norii, perii-ncărunţesc, 
vremurile-s altfel, totul e-n schimbare, 
zilnic se preface tot ce-i pământesc, 
numai Adevărul este-Acelaşi Soare! 


Iarba se usucă, frunza cade iar, 

apele-şi fac vaduri, altele întruna, 

peste toate-n lume plânge-un «în zadar», 
numai în iubire cântă-un «totdeauna». 


Vara arzi în soare, iarna arzi în ger, 

ce te-ncântă astăzi mâine ţi-e povară, 
toate-apasă duhul, toate-l strâng ca-n fier, 
numai conştiinţa sfântă e uşoară. 


Toţi sunt ca şi tine: slabi şi schimbători,; 
cei aproape astăzi ţi-s departe mâne, 
oamenii, ca anii,-s aburi trecători, 

numai Domnul singur neschimbat rămâne! 


... Nu-ţi lega de nimeni inima acum, 

ca să nu ţi-o smulgă ruperea ce vine, 
leagă-ţi-o de Domnul; lumea-i vis şi fum: 
Singur El rămâne veşnic lângă tine!“ 


Răsărit de soare pe Masada... 


Pentru a ajunge pe vârful acestui munte de piatră, va trebui să parcurgem 2 km de urcuş 
greu. La un moment dat acesta este posibil numai pe trepte: şapte sute la număr!... 

După o oră bună de suiş din ce în ce mai greu, ajungem sus. Este ora 5,25! De peste Munţii 
Iordaniei, de dincolo de Marea Sărată, începe să se ivească tot mai limpede „globul de foc“ 
din ce în ce mai luminos, spărgând întunericul din jur cu incandescenţa lui... Într-adevăr, cum 


zice Scriptura, «soarele iese ca un mire din odaia lui de nuntă şi se aruncă în drumul său cu 
bucuria unui viteaz: răsare la un capăt al cerurilor şi îşi isprăveşte drumul la celălalt capăt; 
nimic nu se poate ascunde de căldura lui!»... (Psalm 18/19, 5-6). 


„.. Mai văzusem şi eu multe răsărituri de soare până aici. Chiar şi de pe munţi mai înalți 
decât acesta! Dar priveliştea fascinantă de pe Masada părea că le întrece pe toate... Îmi este 
cu neputinţă să descriu aici în cuvinte ceea ce am simţit atunci, privind la soarele ce biruia 
dintr-o dată întunericul din jur. Şi pe cel din mine... 

De fapt la fel de frumoase sunt toate lucrările lui Dumnezeu — ori de unde le-ai privi — dar 
numai atunci când inima este înfiorată, adică în stare să simtă măreţia lor fără seamăn şi 
permanenta lor proaspeţime! Asemănătoare Celui Ce le-a creat, Care dimineaţa a zis şi au fost 
făcute, iar seara le-a privit desăvârşirea pe care El le-o împrumutase pe-o vreme... (Facere 1, 
31). 

Dar precum de impresionant este răsăritul acesta de soare, la fel de măreț este şi apusul lui, 
după munţi, ori „după mare“... Sau priveliştea clarului de lună de sub bolta cerului înstelat al 
toamnei... Sau fulgerele ce luminează noaptea brăzdând nemărginirea, în timp ce tunetele 
bubuie din ce în ce mai puternic, amintind de cele de pe Sinai (Ieşire 19, 16-18). Atunci când 
poți sta liniştit deplin, ştiind că peste ele şi deasupra lor stăpâneşte Atotputernicul Dumnezeu, 
Care nu îngăduie să ţi se întâmple niciun rău, pentru că El este Tatăl tău... 


.. Răsare soarele pe Masada! Privindu-i măreţia, ne închinăm emoţionaţi cu faţa spre 
răsărit, mulţumindu-l Domnului pentru momentul acesta superb cu care începem o nouă zi... 
În vârf de munte. În Ţara Sfântă. Şi deasupra Mării Moarte!... 

Privind la măreția acestui răsărit, gândim: aici, soarele răsare de după Munţii Moabului, 
dar nu de la... moabiţi!... Ci Dumnezeu este Cel Care face să răsară soarele Său peste toți 
oamenii deopotrivă: şi peste cei răi, şi peste cei buni, deopotrivă! (Matei 5, 45). Fiindcă El 
este nespus de bun cu fiecare şi cu toţi împreună!... Dar ce răi suntem noi, de cele mai multe 
ori: dacă ar fi în puterea noastră, poate că am împiedica soarele să răsară şi peste duşmanii 
noştri... lată cât de nemernici suntem!... 


Privind în jos peste zidurile reconstituite, zărim un grup numeros de copii ce urcă în şir 
indian pe treptele care şerpuiesc pe coasta abruptă a muntelui... Soarele începe să-şi reflecte 
întâi razele, apoi pe sine însuşi în apele Mării Moarte: este un adevărat spectacol de lumini!... 
Privind la „mingea lucitoare“ din oglinda apei şi la cea de pe întinderea albastră de deasupra 
ei, parcă nu mai ştim care soare e mai frumos: cel de pe bolta cerului, ori cel de pe „bolta“ 
apelor... Şi unul, şi altul ni se dezvăluie neîntrecut în frumuseţea lui!... 

Un alt grup de copii ajunşi pe vârful Masadei cântă frumos şi liniştit undeva foarte aproape 
de noi... Dincolo, o tânără îmbrăcată cuviincios, se roagă singură dintr-o carte, cu faţa 
îndreptată spre Ierusalim, precum prorocul Daniel cândva din Babilon... (Daniel 6, 10). 

Se vede că educatorii tinerei generaţii din Israelul zilelor noastre ştiu bine cât de însemnat 
lucru este ca generaţiile ce vin să-şi cunoască „pe viu“ istoria şi credinţa înaintaşilor! Iar 
pentru devenirea lor frumoasă, ei ştiu că tinerii au neapărată nevoie de repere. Morale. 
Religioase. Istorice. Şi unde oare să le afle mai bine decât „urcând“ pe urmele înaintaşilor!... 

Cugetând la acestea, ne întrebăm retoric: oare când va fi o asemenea preocupare şi grijă 
permanentă din partea educatorilor noştri de azi pentru generaţiile tinere din ţara noastră?... 


Incepem să cercetăm ruinele fortăreței. Lângă Camera de Studiu pentru Mișna s-a oprit un 
grup de tineri ce cântă dulce un psalm de laudă pentru Creator... Facem şi noi un scurt popas 
în apropierea lor. Simțim adânc că avem atâta nevoie să învăţăm încă şi încă de la toți 


înţelepţi biruitori, dar mai ales de la sfinţii de dinaintea noastră, care au reuşit să se biruie mai 
întâi pe ei înşişi... 

În partea de vest a fortăreței se pot vedea ruinele palatului lui Irod. În interiorul acestora, 
încă mai sunt câteva porțiuni de mozaic frumos colorat din vremile de demult... Spre sud-vest 
găsim urmele unei capele bizantine şi ne reculegem o clipă între zidurile a căror cupolă 
preafrumoasă este... cerul albastru. În camera alăturată este o altă porţiune de pardoseală din 
mozaic foarte bine păstrată... 

Ajungem în faţa machetei palatului lui Irod şi ne minunăm atât de imensitatea lui, cât şi de 
mintea ingenioasă care l-a proiectat. Undeva în apropiere mai sunt câteva „proiectile- 
bolovani“, aruncate până aici de jos de puternicele catapulte romane care au reuşit să facă 
breşe în zidul fortăreței, grăbindu-i sfârşitul... 


Cu prilejul săpăturilor arheologice efectuate aici pe la jumătatea secolului trecut, în 
cazematele Masadei au fost descoperite şi câteva suluri cu manuscrise ale Vechiului 
Testament, datând de pe la jumătatea secolului I înainte de Naşterea Domnului. Acestea erau 
fragmente din cărțile Levitic, Deuteronom şi Ezechiel, din Psalmi şi Eclesiast. Printre ruine, 
au mai fost găsite şi manuscrise cu scrieri apocrife în limbile ebraică şi greacă, aramaică şi 
latină, rămase de la esenienii de la Qumran. De asemenea au fost descoperite atunci şi 
douăzeci şi cinci de schelete dintre sutele acelor ultimi apărători ai redutei... 


... Ne pregătim de coborâre! Pentru cei mai în putere, drumul de întoarcere pe jos e de 
numai 30 de minute. E mai uşor să cobori decât să urci!... Simţim însă că picioarele noastre 
îmbătrânite nu ne-ar mai asculta... Aşa că vom aştepta telecabina! Între timp mai privim de pe 
culmea cu ruinele fostului palat al lui Irod, declarat astăzi monument UNESCO, la panorama 
larg deschisă către Marea Moartă şi Munţii Moabului de dincolo de ea... 

Privind la cărarea abruptă de sub noi, distingem cete-cete de turişti cum urcă sau coboară, 
ca într-un adevărat furnicar!... Dar perspectiva aceasta este şi mai impresionantă din cabina de 
sticlă în care urcasem deja şi care alunecă la vale pe funiile de oţel, legănându-se uşor cu noi 
deasupra hăului ameţitor... 

Ajunşi cu bine la sol, pornim cu maşina şi, după ce ajungem la şoseaua principală, cotim la 
stânga, urcând înspre nord ca să ajungem la mare. Peste tot în jur sunt numai sedimente de 
sare rămase după evaporarea apei ce le acoperise. lar undeva, dedesubtul lor, zac comorile 
blestematelor cetăţi îngropate de prăpăd pe totdeauna, alături de nefericiţii care le-au adunat 
cu lăcomie, uitând de Dumnezeu şi de poruncile Lui... 

Suflete al meu, ia aminte bine la aceste cutremurătoare urme şi la învățămintele lor 
adânci!... 


La Marea Moartă... 


Curând ajungem la oaza En Gedi Spa, situată chiar pe ţărmul mării. Oprim o clipă lângă 
indicatorul ce marchează locul cel mai jos de pe toată suprafața pământului: -420 m. 
Raportându-ne la nivelul apelor sărate din preajmă şi la cel al dealurilor de piatră din stânga 
noastră, nu putem realiza în ce afund am ajuns până nu ne aducem aminte de cel al oceanului 
planetar... 


Întocmai aşa este şi duhovniceşte! Când ne comparăm cu cei din jurul nostru, pe care de 
multe ori noi îi socotim păcătoşi, precum fariseul din Evanghelie, ni se poate părea că „stăm 
bine“... (Luca 18, 11-12). Când însă ne cercetăm în oglinda Sfintelor Scripturi şi ne măsurăm 
nivelul sufletesc cu „altimetrul“ sfinţilor, „penele păunului“ din noi ni se dezumflă dintr-o 
dată!... 


Cugetând la aceste adevăruri, plecăm mai departe spre nord, la un loc amenajat pentru a 
intra în apele mării. Ajungem curând acolo şi intrăm în incintă. 

La picioarele noastre se întinde Marea Moartă! Privind la întinderea acestor ape sărate, 
gândim cu nostalgie: ce frumoasă trebuie să fi fost cândva zona aceasta, atunci când apele 
dulci ale Iordanului udau toată câmpia Sodomei, continuându-şi alergarea până la Marea 
Roşie şi ducând viaţă peste tot! Iată cum a schimonosit păcatul până şi configuraţia geografică 
a pământului!... Acum nu mai e aici niciun fir de iarbă verde; totul e pustiu, transformat 
pentru totdeauna în ţinut mort, acoperit de ape sărate... 

Dar Scriptura Sfântă ne aduce aminte că pe malurile Iordanului din preajmă erau atunci nu 
doar cetăţile Sodoma şi Gomora, ci încă alte două: Adma şi Țeboimul (Facere 18, 16-32 şi 
cap. 19; Deuteronom 29, 23 şi Iuda 7). Noi ne aflăm acum pe locul acestora din urmă, pentru 
că celelalte erau situate înspre extremitatea sudică, în vecinătatea micului Țoar în care vieţuim 
de câteva zile... 


... Marea Sărată este o depresiune unică pe suprafaţa pământului, aflată astăzi la -411 m 
sub nivelul oceanului planetar. Ea începe la locul de revărsare a Iordanului — şi se întinde pe 
circa 77 km spre sud, de-a lungul Pustiului Iudeii, până la Deşertul Negev. Lăţimea mării este 
de numai 18 km, dar adâncimea ei coboară până la 433 metri... Ce ciudat e că deşi aici se 
varsă permanent apele Iordanului, aducând anual peste 600 milioane de metri cubi de apă 
dulce, totuşi în această mare este cea mai ridicată concentrație posibilă de sare de pe glob: 
30%! De aceea în apele ei nu pot trăi niciun fel de vieţuitoare. 

Desprindem de aici un cutremurător adevăr duhovnicesc: oricâte daruri mântuitoare s-ar 
revărsa peste un suflet cufundat în mocirla păcatelor, el va rămâne şi pe mai departe tot 
„mort“! Ca să „învie“, el va trebui scos mai întâi din afundul morţii sufleteşti în care se află, 
cum fusese scos cândva prin Taina Sfântului Botez... Trebuie să treacă prin baia cea 
curăţitoare a lacrimilor, care pune început nou pocăinţei, adică naşterii de Sus. Numai după 
această „înviere“, după renaşterea cea mântuitoare de care îi vorbise Domnul lisus lui 
Nicodim în noaptea neuitată (loan 3, 3-7), „apele Iordanului“ — adică Tainele şi darurile 
Bisericii —, îl vor putea face din nou viu şi roditor, ca în clipa Botezului. Fără această înnoire, 
toate binecuvântările cereşti care ajung până la un astfel de suflet mort în păcate, se vor irosi 
în zadar, revărsându-se mai departe spre alţii!... 

Ce greu de priceput se pare că este acest adevăr limpede!... Dacă lui Nicodim 1-a fost 
anevoie să-l înţeleagă, auzindu-l de la Domnul lisus, el este şi mai greu de priceput pentru 
lumea noastră! Creştină... Dar mai ales de acceptat! 


x 


În apele Mării Sărate... 


Dincolo de apele mării, spre răsărit, se văd bine stâncile abrupte ale Munţilor Moabului. 
Undeva între ţărmul lângă care stăm noi acum şi acele înălțimi stâncoase este granița 
convenţională cu Iordania, trasată prin chiar mijlocul apelor, la capătul Războiului de Şase 
Zile din 1967. 


Neştiind să înotăm, intrăm timid în apa caldă şi limpede ca lacrima, dar din ce în ce mai 
adâncă. Nu ne depărtăm prea mult de țărm. Observăm imediat că mai sunt şi alți fricoşi şi 
nepricepuţi ca noi care se mulțumesc să intre în apă doar până unde adâncimea ei nu măsoară 
mai mult de un metru... Cei care ştiu înota se avântă în larg şi plutesc deasupra apei fără 
absolut niciun efort. De fapt, în apa aceasta saturată de sare nu te poţi scufunda chiar dacă ai 
voi. Numai frica te face să stai deoparte!... 

Aproape de țărm se disting bine straturile de sare de pe fundul apei, din care poţi rupe cu 
uşurinţă bucăţi mari ca dintr-o piatră moale... Pe mal, din loc în loc, sunt gropi pline cu mâl 
negru, încălzit puternic de soarele fierbinte. Mulţi vizitatori îşi ung corpul cu acest mâl, 
întrucât el are bogate proprietăţi terapeutice, mai ales pentru reumatism. Pe cei ieşiţi dintr-o 
astfel de „împachetare“ nu-i mai poţi recunoaşte: par a fi nişte adevăraţi oameni negri de prin 
adâncurile Africii... 

Căutând o astfel de groapă cu mâl, băgăm de seamă că abia poţi călca desculț pe nisipul 
înfierbântat de pe țărm, mai ales unde el este îmbibat cu nămol. 

După ce ne „împachetăm“ şi noi, stăm o vreme la soare pe nişte scaune din material plastic 
aduse aici din belşug tocmai pentru asta, apoi ne spălăm în mare, ferindu-ne cu grijă ochii şi 
gura. Gustul acestor ape este respingător, iar pentru ochi, mai ceva ca sarea... amară!... 

Privind la cei avântaţi în larg, prindem puţin curaj şi încercăm să ne depărtăm cât de cât de 
țărm. Constatăm uimiţi şi bucuroşi că în aceste ape sărate putem „înota“ şi nepricepuţii de 
noi... Nu ne puteam nici închipui până acum cât de plăcut e să pluteşti deasupra apei... şi încă 
fără să faci vreun efort pentru asta! 

În urmă, ne îmbrăcăm şi ne pregătim de plecare. Am intrat şi noi o dată în apele Mării 
Moarte — şi nu ne-am înecat!... De câte ori însă ne-am afundat în apele cele moarte ale 
păcatului, ducându-ne spre fundul lor! O, dacă n-ar fi fost atunci mila Domnului cea mare, în 
adâncul lor am fi rămas pe totdeauna şi noi! Precum cei din Adma şi Țeboimul de sub apele 
sărate... 


..„. Se spune că, privită din văzduh, Marea Moartă are forma unui uriaş semn de întrebare... 
Cine ar putea şti cât de mult timp va fi planat deasupra locuitorilor decăzuţi ai acelor ţinuturi 
întrebarea Răbdării dumnezeieşti: «Până când?...», înainte de declanşarea cutremurătoarei 
mânii pedepsitoare a răului? Căci Bunătatea lui Dumnezeu, care nu vrea nicidecum moartea 
păcătosului (Ezechiel 18, 23), aştepta mereu o pocăință pe măsură. Numai că aceasta n-a mai 
venit!... (Facere 18, 20-21). Dar semnul ceresc al întrebării a rămas întipărit şi pe mai departe 
deasupra acelor întinderi! Spre cutremurătoare luare-aminte pentru toate generaţiile de pe 
toată faţa pământului, până la sfârşitul tuturor veacurilor... 

Conştienţi fiind de starea lumii de azi din ce în ce mai decăzută chiar decât a cetăților 
rămase pentru totdeauna pe fundul apelor sărate, ne întrebăm cutremuraţi: oare ce fel de formă 
o fi având «semnul» ceresc ce planează astăzi deasupra întregului pământ în ochii Îndelung- 
Răbdătorului Dumnezeu? Poate că are forma unui cosor gata să taie strugurii lumii aşa cum 
sunt!... (Apocalipsa 14, 17-19). Sau poate forma bobului de lacrimă, cel pe cât de îndelung 
aşteptat de Cerul încă răbdător, pe atât de neîntâlnit în lumea noastră!... 


„.. Ca dovadă de netăgăduit că pe acele locuri erau cândva pământuri dintre cele mai fertile 
de pe lume, pe malurile mării trăiesc şi astăzi peste patru sute de soiuri de plante, nouăzeci de 
specii de păsări, douăzeci şi patru de specii de mamifere şi douăzeci şi cinci de specii de 
reptile!... Iar pe fundul apelor se spune că sunt rămase uriaşele depozite de asfalt, despre care 
aminteşte Cartea Facerii în capitolul 14, versetul 10, numindu-le Valea Sidim. 

Toate acestea sunt doar urmele palide ale acelei câmpii roditoare atât de râvnită de inima 
lui Lot (Facere 13, 10) şi amintirea cumplită a păcatului strigător la cer, care a declanşat 


mânia lui Dumnezeu atunci când El n-a mai putut răbda... Pentru că şi răbdarea Lui are un 
hotar peste care nu trece! 

Numai că cine oare mai ia seama azi la această realitate înfricoşătoare care prevesteşte 
prăpădul de foc ce va arde până şi corpurile cereşti? (2 Petru 3, 10). Şi în ce ochi se mai ivesc 
acum lacrimi de pocăință şi hotărâre grabnică de părăsire a păcatului? Până nu sfârşeşte 
vremea rânduită răbdării mântuitoare a Dumnezeului nostru Cel nespus de Bun! Dar tot pe 
atât şi de Drept... (Isaia 55, 6-7). 

Ajunşi „acasă“ în Noul Ţoar, gustăm ceva şi ne odihnim o clipă. Apoi ne pregătim să 
plecăm înspre Arad, pentru o incursiune în pustietatea din nord-estul acelui oraş, până lângă 
Masada... 


Prin ţinutul Aradului... 


... Urcăm iarăşi pe drumul ce ne scoate din văgăuna Mării Moarte spre Pustia Negev. În 
timp ce urcăm, urmărim uimiţi indicatoarele de altitudine de la marginea şoselei: -300 m, -200 
m, -100 m, «Sea level» (nivelul mării), iar în urmă: 100 m, 200 m..., 500 m. 

În jurul nostru se întinde iarăşi o vastă zonă minieră chiar la suprafaţa pământului, dar încă 
neexploatată. Ajungem curând într-o aşezare modernă, situată pe o culme de deal de peste 500 
m altitudine. Aflăm că oraşul acesta cu mai bine de 22.000 de locuitori acum are o atmosferă 
foarte sănătoasă, fiind socotită deosebit de curativă. 

Suntem în localitatea Arad! Acest oraş se află la o distanţă de numai 52 km est de 
străvechea aşezare Beer Şeba. Aradul a fost cea dintâi cetate cucerită de israelieni în 
peregrinarea lor spre Țara Făgăduinţei — mult înaintea lerihonului. Fiind distrus atunci în 
întregime, locul acela a primit numele Horma, adică Nimicire (Numeri 21, 1-3). 

Ajunşi aici, israelienii erau atât de aproape de Canaan, încât rămâi consternat când citeşti 
în Cartea Domnului că tocmai de aici au pornit înapoi spre sud-est, ca să ocolească Edomul — 
ținutul fiilor lui Esau —, deoarece aceia nu i-au lăsat nicicum să treacă prin ţara lor. Nici chiar 
pentru plată!... (Facere 36, 8; Numeri 20, 21). 

Cugetând la acele întâmplări atât de dureroase, gândim trist: iată ce urmări nemaisfârşite 
lasă duşmănia între fraţi, când ei nu fac tot ce le stă în putinţă să o evite! Ori să o depăşească 
„până nu apune soarele“... (Efeseni 4, 26). 

Aflăm aici că săpăturile arheologice recente, făcute la circa 8 km în vestul Aradului de azi, 
au descoperit urme de sanctuare israelite şi ruinele unei fortărețe străvechi de prin anul 1.200 
înainte de Hristos, care a fost locuită îndelung, până prin secolul 6. 


Noi însă nu ajungem până acolo, ci trecem înainte pe drumul care urcă spre nord-vest. 
Lăsăm în urmă cimitirul Aradului şi intrăm din nou în deşert. Din loc în loc, câte o turmă de 
capre îşi caută hrană pe povârnişurile acestor dealuri sterpe... Pe vârfurile multor coline de 
lângă drum observăm ici-colo rezervoare mari de apă şi conducte ce pornesc din ele înspre 
pustie. Poate chiar înspre acele ferme agricole experimentale care au început să prindă contur 
chiar în inima deşertului... 

După multe urcuşuri şi coborâşuri în serpentină, ajungem la un loc neted. În dreapta 
drumului ce înaintează pe aici spre ruinele fortăreței Masada, se află o mică oază. În ea 
trăieşte o mână de beduini care practică turismul în pustietatea asta nesfârşită. Se pare că pe 
locul unui fost han de caravane de oarecând... 


Printre locuitorii deşertului... 


Deasupra mai multor corturi imense, îşi înalță ramurile câţiva palmieri. Mai multe cămile 
legate între ele cu frânghii, odihnesc în genunchi în afara hanului... La un moment dat vedem 
cum sunt asaltate de un grup de turişti, în majoritate copii, dornici să le încalece, fericiţi de 
prilej, doi câte doi. După ce toţi copiii s-au cățărat în şei, „conducătorul caravanei“ îşi 
îndeamnă cămilele să se ridice în picioare şi să pornească la drum. Prin pustie... 

Privind după copiii fericiţi ce se depărtează călare pe cămile, inima ni se strânge de 
durere... Priveliştea aceasta ne aminteşte zguduitor de scena sfâşietoare în care tânărul Iosif, 
favoritul patriarhului Iacov, a fost vândut de frații săi unei caravane de negustori madianiţi, 
care l-au înstrăinat apoi tocmai în Egipt... (Facere 37, 26-28). Şi gândim înfioraţi: e cu putinţă 
ca drumul acelei caravane de madianiţi să fi trecut din Dotan spre Țara lui Faraon prin locul 
acesta şi să fi poposit peste noapte chiar aici!... 

Cugetând la acel dramatic episod din Vechime, ne cutremurăm cât de departe pot merge 
invidia şi ura, dar şi lăcomia de arginți! Până şi în inima de frate! Atunci când în ea rod 
tăinuite cele trei patimi satanice... 


Ceva mai înainte, poarta acestui «caravanserai» aşteaptă deschisă!... La intrare, un beduin 
ceva mai în vârstă ne oferă binevoitor câte o jumătate de pahar de ceai fierbinte şi foarte 
gustos. 

E semn că putem rămâne liniştiţi!... Obiceiul locului spune că atunci când eşti servit cu un 
pahar de ceai plin, eşti înștiințat în acest mod simbolic că trebuie să-l bei cât mai repede şi să 
pleci grăbit; eşti un musafir nedorit! Dacă însă paharul oferit este umplut numai pe jumătate, 
acela e semn de ospitalitate garantată... 

Ce ciudate sunt tradiţiile deşertului! Nouă ni se părea că acest fel de primire se „traduce“ 
tocmai dimpotrivă!... 


Intrăm în incinta „caravanseraiului“, ne aşezăm pe câte o buturugă scurtă de palmier ce ţine 
loc de scaun şi ne sorbim ceaiul savuros din paharul de unică folosinţă. Apoi, ne rotim 
privirile şi paşii prin spaţiul larg dintre corturi. Cele de dormit au aşternuturile gata pregătite 
pentru oaspeţii ce vor să înnopteze aici. Un alt cort este pregătit pentru servirea mesei: pe 
mijloc sunt aşezate pirostriile pentru oalele cu mâncare fierbinte. Ceva mai în spate, 
descoperim o mică brutărie modernă şi alte acareturi. Totul îţi lasă o impresie plăcută şi te 
îmbie să rămâi şi peste noapte aici... 

Ne gândim cu jind la cât de interesantă trebuie să fie o noapte petrecută în plin deşert. Dar 
în siguranţă!... Numai că noi trebuie să părăsim mica tabără de beduini binevoitori şi să 
întoarcem spre Țoarul lui Lot! Suntem fericiți că avem totuşi o amintire sumară despre felul 
de viaţă al acestor locuitori obişnuiţi cu viaţa aspră din inima pustiei... 

La întoarcere, pe versanţii dealurilor din jur zărim multe urme de peşteri, locuite cândva de 
sihaştri. Prin ce pustietăţi aspre îşi căutau mântuirea mulţi dintre creştinii primelor veacuri! 
Pentru ei, lumea cu toate ale sale nu mai reprezenta nimic; era ca şi cum n-ar fi... (1 Corinteni 
7, 29-31). O, dacă ne-am împroprietări noi cât mai mult cu un fel asemănător de gândire! Şi 
mai ales de trăire... Dar ce departe suntem noi şi generaţia noastră de acele vremuri de aur şi 
de acele înalte şi sfinte trăiri ale celor de atunci!... 

În urmă, după ce urcăm spre Arad, începem să coborâm iarăşi până ajungem la „casa 
noastră“ din văgăuna salvării lui Lot... E cea din urmă seară petrecută aici! Dacă vom ajunge 


cu bine la ziuă, vom porni spre inima Ţării Sfinte, cea din urmă parte a peregrinajului nostru: 
Ierusalimul... 


Cetatea Hebronului... 


(În ultima noastră peregrinare prin ţinutul Negevului din aprilie 2011 ne-am adăpostit 
în oraşul Arad, pe o stradă ce amintea de numele lui Lot: Mivza Lot, nr. 30... În ziua plecării 
de aici, am ales drumul ce duce întâi spre Beer Şeba, apoi urcă la Ierusalim prin Hebron... 

Imediat ce ieşim din Arad, observăm tot mai multe suprafeţe cultivate şi tabere de beduini 
care şi-au părăsit corturile pentru barăci metalice ori chiar construcții de zid... Gândim: iată că 
au făcut şi ei un salt spre civilizaţie!... 

Pe câmpuri sunt turme de oi, multe păzite de fiinţe cu faţa acoperită... Privindu-le, ne 
aducem aminte cu duioşie de Rahela, soţia lui Iacov, şi de Sefora, soţia lui Moise!... Aşa vor fi 
fost şi ele atunci! (Facere 29, 9; Ieşire 2, 16-21). 

Trebuie să trecem iar printr-un filtru, dar suntem lăsaţi fără să fim legitimaţi... Ajungând la 
o răscruce nesemnalizată, nu ştim încotro să apucăm. După ce rătăcim, întoarcem şi întrebăm, 
apoi luăm drumul cel bun: cel care şi de data asta nu duce nici la dreapta, nici la stânga, ci 
drept înainte!... 

În dreapta, apare un gard înalt de sârmă. Oftăm trist a nu ştiu câta oară: acesta e semnul 
„bunei vecinătăţi“ între fraţii de aici?... O Dumnezeule Bun, fie-Ți milă şi-i împacă pe cei 
învrăjbiți!... 


Pe când ne apropiem de Hebron, trecem printr-un filtru. Militarul care veghează ne 
îndrumă cum să ajungem la Peştera Macpela situată în partea de sud a oraşului. 

„.. Hebronul este una dintre cele mai vechi cetăți ale Orientului, fiind zidită de Kiryat Arba 
— de aici şi al doilea nume! — cu şapte ani mai devreme decât Țoanul, capitala Egiptului de 
Jos... (Numeri 13, 22). Oraşul de azi a fost clădit în anul 1970, în partea nord-estică a 
vechiului Hebron, la 927 m deasupra Mediteranei şi la doar 30 km depărtare de Ierusalim. 
Astăzi este locuit în majoritate de etnici arabi. 

Vechile tradiţii rabinice spun că în această zonă a fost creat cel dintâi om — Adam — şi că în 
apropiere de Hebron era şi peştera în care s-au ascuns cei dintâi oameni după călcarea 
poruncii Creatorului... Locul unde Cain şi-a ucis pe fratele său Abel ar putea fi în oraşul 
canaanit Cain — Kirbet Yakin, situat la circa 5 km sud-est de Hebron (Iosua 15, 57). Acolo 
este o moschee a lui Cain: Nebi Yakin... 

Hebronul a devenit a doua patrie a lui Avraam, după ce cumpărase de la Efron Hetitul cu 
400 de sicli de argint (circa 700.000 de dolari!) ogorul în care era Peştera Macpela, ca loc de 
îngropare pentru Sara... (Facere 23). 

Ne cutremurăm când aflăm preţul acelui ogor care la prima vedere părea că i se oferă lui 
Avraam în dar!... Numai că omul lui Dumnezeu cunoştea bine obiceiurile locului şi înţelesese 
că peştera nu se vinde fără ogor. Şi tot la fel de bine ştia că expresia „ţi-o dau în dar“ 
însemna că tot „în dar“ trebuie să-i ofere şi el preţul cuvenit... 

O, ce asemănare adâncă are oferta lui Avraam către Efron Hetitul cu cea pe care ne-o face 
nouă Dumnezeu! Dacă El ne îmbie mântuirea Sa în dar, aceasta nu înseamnă nicidecum că 
ne-o dă pe degeaba, adică nu ni ne cere chiar nimic în schimbul ei... Când citim cu atenţie 
Sfântul Cuvânt, pricepem din el că Preţul mântuirii noastre este Jertfa Domnului lisus (loan 
3, 16). Şi dacă darul Lui a fost viaţa Sa, nici darul nostru pentru El nu poate fi mai puţin decât 
viaţa noastră predată Lui în întregime!... (Evrei 11, 36-38; Filipeni 2, 12; 1 loan 2, 6 etc.) 


... Până în regiunea Hebronului au ajuns cele douăsprezece iscoade israelitene, trimise de 
Moise pentru cercetarea Canaanului... Dar, în ciuda tuturor bogățiilor văzute, zece dintre ei s- 
au întors îngroziţi de statura uriaşă a fiilor lui Anac, înmuind inima poporului care aştepta 
încurajare, nu spaimă... (Numeri 13, 22-33). Dacă poporul ar fi ascultat atunci nu de cei zece 
fricoşi, ci de vitejii Iosua şi Caleb, bizuindu-se pe Dumnezeul Care le purtase de grijă până 
aici, drumul spre Canaan n-ar fi durat patruzeci de ani, ci doar patruzeci de zile!... (Numeri 
14, 1-38). Dar pentru ca poporul să-L cunoască mai deplin pe Dumnezeul Cel Atotputernic, 
israelitenii aveau nevoie de umblare îndelungă printre minuni nemaiauzite! Ca El să devină 
apoi Dumnezeul lor şi al urmaşilor de după ei... 


După moartea lui Saul, bărbaţii lui Iuda l-au uns rege pe David la Hebron şi aici a fost 
stabilită capitala Regatului (2 Samuel 2, 4). Aici au venit ulterior reprezentanţii celorlalte zece 
seminţii, recunoscându-l şi ei pe David ca rege al întregului Israel. Astfel Hebronul devine 
pentru şapte ani şi jumătate capitala regatului reunit... (2 Samuel 5). 

Dar la Hebron s-a coborât şi Absalom, cu gând să pornească răscoală împotriva tatălui său. 
Răzvrătirea lui fusese urzită mârşav ceva mai înainte chiar în casa regelui David... Şi pentru 
că la Hebron şi-a ridicat Absalom stindardul revoltei sale, trecutul de glorie al cetăţii a fost 
umbrit pentru totdeauna din această pricină... (2 Samuel 15, 1-12). Ceva mai târziu, Roboam a 
fortificat cetatea Hebronului, alături de multe alte cetăţi din Iuda (2 Cronici 11, 5-12). 


Morminte împărţite... 


Ajungem în faţa unei clădiri imense cu intrarea străjuită. De o parte sunt militari israelieni, 
de cealaltă, palestinieni... Ce cumplită e starea aceea când nu mai poţi avea încredere chiar în 
nimeni, Ci îl suspectezi pe fiecare!... 

Potrivit Sfintei Scripturi, în Peştera Macpela au fost îngropaţi întâi Avraam şi Sara, apoi 
mai târziu, Isaac şi Rebeca. În urmă, Lea, prima soţie a lui Iacov, şi chiar el însuşi, adus 
îmbălsămat şi cu alai împărătesc din Egipt... (Facere 23, 19; 25, 8-10; 35, 27; 49, 31 şi 50, 
13). 


... Urcăm scările multe ce duc sus şi intrăm în partea centrală care este păzită de militari 
israelieni. Dar după ce pătrundem înăuntru, constatăm stupefiați că de fapt nu putem ajunge 
până lângă Mormintele Patriarhilor, ci doar le vedem printre multe zăbrele... În partea dreaptă 
a unui coridor lung, învelit într-un voal de culoare verde este cenotaful lui Avraam, iar 
dincolo de el, al Sarei, acoperit cu un voal de mătase roşie aprinsă. De partea cealaltă, dispuse 
tot aşa, sunt mormintele lui Iacov şi al întâii sale soţii, Lea... (Facere 25, 8-10; 35, 27; 49, 31 
şi 50, 13). 

Dar mormântul lui Isaac şi al Rebecăi nu le putem vedea nici chiar printre gratii!... Ele 
sunt „de partea cealaltă“!... 

Încercând să ajungem acolo, suntem întâmpinați de militarul palestinian care păzeşte 
intrarea cu întrebarea rece: «Sunteţi creştini»? Cum am fi putut răspunde «Nu!», doar de 
dragul de a fi lăsaţi înăuntru?... Din întrebarea ce ne-a fost adresată şi mai ales după tonul ei, 
am priceput ce atitudine „binevoitoare“ dovedesc oamenii aceştia faţă de creştini... 

În acel timp răsună chemarea plângătoare la rugăciunea de amiază chiar de la moscheea de 
dinăuntrul clădirii cu Mormintele Patriarhilor... N-avem nici o şansă de intrare! Întoarcem 
întristaţi pentru a ne urma drumul mai departe... 


Aflasem că în adâncul Peşterii Macpela de sub acest edificiu imens nu are nimeni acces. 
Undeva în pardoseală este lăsată o mică deschizătură prin care se poate observa o parte din 
grotă, cu ajutorul unei lanterne... 


.. Înainte să părăsim Hebronul, aflăm câteva lucruri de reţinut: zidurile acestea uriaşe au 
fost făcute în vremea regelui Irod. El a încadrat Peştera Macpela cu mormintele patriarhilor 
între blocuri masive de piatră de până la 7 m, după modelul zidului ce înconjura Templul din 
Ierusalim. Clădirea aceasta are nu mai puţin de 65 m lungime, 35 m lăţime şi 15 m înălțime... 

Prin secolul 4 a fost ridicată în partea de sud a curţii o biserică bizantină, care a durat până 
în anul 637, când Palestina a fost cucerită de arabi. Atunci biserica de pe mormintele 
patriarhilor a fost transformată în moschee... În vremea cruciaților, clădirea şi-a recăpătat faţa 
de locaş creştin. De data asta era o biserică în stil gotic... 

După năvălirea musulmanilor, clădirea a devenit din nou moschee, păstrând totuşi 
arhitectura bisericii dinainte — şi aşa a rămas până în ziua de azi... Pentru musulmani, 
Hebronul este socotit al patrulea oraş sfânt al lor, după Mecca, Medina şi Ierusalim. 

În urma Războiului de Şase Zile din 1967, monumentul Haram El Khalil din Hebron este 
socotit ca loc de reculegere atât pentru iudei şi musulmani, cât şi pentru creştini... Când 
reuşesc să afle intrarea liberă...) 


Plecarea din ţinuturile Sodomei... 


Ne trezim dis-de-dimineaţă... Dar nu în ciripit de păsărele, ca la Arbel: n-au ramuri pe care 
să odihnească!... 

Începem să ne facem bagajele pentru ultima noastră destinaţie în Israel: străvechiul Salem. 
Vremea şederii în Canaanul pământesc ni se apropie de capăt. 

Pe când plecăm din Noul Țoar, ni se strânge inima, gândind încă o dată la această localitate 
mică-mică în care s-a refugiat Lot pentru a scăpa de prăpăd. Se poate că viaţa locuitorilor de 
aici încă nu decăzuse atât de adânc precum în Sodoma şi Gomora sau în Adma şi Țeboim... 
Dar nici prea departe nu erau, de vreme ce şi Țoarul fusese sortit nimicirii, alături de celelalte 
patru cetăţi dinainte! (Facere 19, 21-22). 

Ştim însă precis că micul Țoar a fost cruțat în chip minunat în urma rugăciunii disperate a 
lui Lot, care se voia tot într-o cetate. Şi nu în munţi, spre unde îl zoriră îngerii... 

E şi aceasta o dovadă limpede despre cât de mult iubeşte Dumnezeu un suflet ce mai 
păstrează încă în lăuntrul său un singur strop de iubire curată pentru El. Dacă moartea alor Săi 
este scumpă înaintea Domnului, cu cât mai mult este aşa viața lor!... (Psalm 115/116, 15). 


... Dar Lot n-a rămas prea multă vreme în Țoar! A plecat curând spre pustietățile din munţii 
apropiaţi... Îşi chinuise destul sufletul cu cele ce vedea şi auzea până mai ieri în Sodoma! 
Chiar dacă locuia doar la poarta cetăţii — şi nu în mijlocul ei! (Facere 19, 1; 2 Petru 2, 8). Se 
poate că spre marginea Sodomei stricăciunea era ceva mai puţină, dar ea nu lipsea cu 
desăvârşire! Se va vedea bine acest lucru nu mult mai târziu... 

Apoi, se pare că păcatul blestematelor cetăţi sortite focului încă de pe pământ nu era doar 
sodomia, ci, în primul rând era beția/... De la beţie începeau poftele desfrânate ale trupului, 
care continuau cu orgiile sodomite! Şi, durere, se pare că Lot învățase prea puţin despre 
această primejdie ascunsă viclean de către Ispititorul tocmai în „paharul cu vin amestecat“! 
El nu se deprinsese încă să nu privească „la vin când curge roşu şi face mărgăritare în 
pahar“... Nu ştia că „vinul alunecă uşor, dar pe urmă ca un şarpe muşcă şi înţeapă ca o 

viperă“, nici că apoi ochii i „se vor uita după femeile altora şi inima îi va vorbi prostii... * 
(Pilde 23, 29-34). 

Lot nu desluşise limpede până unde poate duce „nevinovata “ patimă a beţiei. Şi pentru că 
nu rămăsese hotărât departe de pahar în cetatea blestemată, prin beţie a căzut prea uşor în 
cursa întinsă de propriile sale fiice, atinse de duhul desfrânat al Sodomei, care spurcă tot ori 
pe unde ajunge... (Facere 19, 30-38). Pagina aceasta dureroasă a Sfintei Scripturi este una 
dintre acelea care te fac cel mai mult să roşeşti!... 

O, dacă am lua noi seama până se mai poate face ceva împotriva acestui cumplit flagel ce 
ne paşte din toate părțile! Dacă am privi măcar la un pas mai departe, ca să desluşim până 
unde duce de fapt duhul blestemat al alcoolului şi care sunt consecințele lui! Nu doar pentru 
individ, cât pentru societate. Şi nu atât pe moment, cât mai ales pentru generaţiile 
următoare... 

S-ar părea că nimeni nu mai are astăzi ochi de văzut şi urechi de auzit! Nici dintre cei mari, 
responsabili pentru soarta turmei şi a gloatelor peste care stăpânesc, nici dintre cei mici... 
Aceasta, pentru că lumea noastră „creştină“ nu prea mai are şi suflet, şi grija lui, ci parcă 
numai trup de carne păcătoasă..., care se lasă călăuzit orbeşte de el şi de patimile lui tot mai 
aprinse şi mai fără săturare... 


„.. Cugetând la aceste dureroase stări, gândul nostru plin de nostalgie întoarce spre vremile 
în care se ivise în ţara noastră Mişcarea binecuvântată a Oastei Domnului — născută de 
Părintele Iosif Trifa în sânul Bisericii Străbune. Aceasta se avântase hotărât în lupta contra 
tuturor păcatelor, dar mai ales împotriva acestui duh viclean şi blestemat al satanei. Poate cel 
mai viclean!... O, dacă această Lucrare a Duhului Sfânt ar fi fost înţeleasă şi sprijinită pe 
măsură de către mai-marii noştri! Atunci. Şi de atunci!... Acum, după aproape o sută de ani 
de luptă a ei, starea morală şi religioasă a poporului nostru ar fi ajuns în mod sigur una cu 
totul diferită de aceea pe care o are! Şi cu siguranţă alta ar fi fost şi starea socială, nu doar cea 
politică în România noastră... 

Dar „vrăjmaşul Irod“ de prin toate vremile pândeşte viața „Pruncului lisus“ şi caută să-L 
suprime cât mai curând oriunde S-ar ivi!... 

O, dacă măcar acum, după „întoarcerea din Egipt“ şi de prin pustia celor patruzeci de ani 
de ilegalitate, principiile scripturistice ale Oastei Domnului, rămase cu totul în duhul Sfinților 
Părinţi, ar fi înţelese şi sprijinite cu adevărat! Poate că n-ar fi totuşi prea târziu nici astăzi să se 
îndrepte lucrurile şi stările din poporul nostru. Şi idealul sfânt propus atunci de Părintele Iosif 
s-ar realiza grăbit şi între fruntarele Ţării Româneşti, întocmai cum gândise el: ,„ ... Când de la 
Nistru până la Tisa tot românul se va hotări împotriva păcatelor, când din Maramureş până 
la Dunăre şi Marea Neagră tot românul se va aprinde de dorul şi de dorința să trăiască o 
viață după Evanghelia lui Hristos; când ţara asta se va umple de fronturi şi de ostaşi 
hotărâți de luptă împotriva păcatelor, când vom cuceri a doua oară această ţară pentru 
Evanghelia lui Hristos, atunci — şi numai atunci — am asigurat pe veci viitorul acestei țări şi 
al acestui Neam... “ 


Cu aceste gânduri trezite de urmările păcatului blestemat peste cetățile rămase pe veci sub 
apele morţii, părăsim micul Țoar şi ne îndreptăm spre Ierusalim... 


În Rezervaţia En Gedi 


Inaintăm spre nord, având în dreapta apele Mării Moarte, scăldate de razele soarelui ivit de 
peste crestele Munţilor Iordaniei, iar în stânga drumului, pustietatea fără margini! La un 


moment dat se iveşte un monument al eroilor, străjuit de flamuri albe, având în mijloc «Steaua 
lui David»: drapelul Israelului. Pământul acestei ţări parcă mai mult decât oricare altul 
păstrează în sine nenumărate urme de eroi şi de sfinţi. Alăturate... Unii s-au jertfit pentru 
patria pământească, alţii, pentru cea cerească. Acum fiecare îşi adună — pe drept — cinstirea şi 
recunoştinţa generaţiilor care îi urmează. Şi răsplata veşnică!... 


... În dreapta noastră rămâne locul cel mai jos din lume: En Gedi Spa. Ceva mai târziu, se 
iveşte în stânga drumului o minunată oază, alimentată de un izvor cu apă dulce, numit 
«Izvorul iezilor». Aflasem că aceasta este renumită pentru cultura plantelor aromatice din care 
se obţin cele mai fine parfumuri din lume. Întinderea aceasta de pământ a fost amintită şi de 
regele Solomon, în asemănarea Mirelui cu „un strugure de măliniţă din viile din En Gedi“... 
(Cântarea Cântărilor 1, 14). Chibuţul cu acelaşi nume de acolo dezvoltă o adevărată industrie 
a mirodeniilor scumpe. Numai că noi nu căutăm aşa ceva, ci urcăm înainte pe drumul ce duce 
în pustie, pe urmele... iezilor... 


„.. Cugetând la „Preaiubitul cel ca un strugure de măliniţă “, ne pomenim murmurând 
cântarea plină de mireasmă divină a omului lui Dumnezeu, Traian Dorz: 


„Ce Nume Scump ai Tu, lisuse, 
Iubitul sufletului meu, 
mireasma lui dumnezeiască 
îmi umple sufletul mereu! 
Nimic pe lume nu mă-ncântă, 
nu mă vrăjesc şi nu m-atrag, 
Comoara mea pe veşnicie 

eşti numai Tu, lisuse Drag! 


Pământul n-a văzut frumseţe, 
nici Cerul, cântec mai curat, 
nici sufletul, un har mai dulce 
ca Scumpu- i Nume Minunat. 
Să spună vântul, ce-ntâlneşte 
atâtea flori în calea sa, 
mai este oare-n lumea-ntreagă 
mireasmă ca mireasma Ta? 


Să spună soarele ce vede 
atâția crini şi trandafiri, 

ce s-ar mai semăna-n frumseţe 
cu-a Tale sfinte-mpărtăşiri? 
Eu strig şi soarelui, şi lunii, 

şi Cerului că-n ele nu-s 

nici fericiri, nici frumusețe, 
nici nume cum ai Tu, lisus!“ 


„.. Cu sufletul înmiresmat de armonia divină a cântării dinainte, intrăm în Rezervaţia 
naturală cu acel preafrumos nume biblic... Ajunşi înăuntru, suntem întâmpinați curând de un 
pârâiaş limpede. In fierbinţeala zilei de aici, care între aceste dealuri înalte de piatră galbenă 


este parcă şi mai înăbuşitoare, e aşa plăcut să-ţi poţi răcori faţa şi capul cu un strop de apă. 
Briza plăcută şi răcoroasă ce adia la mare nu ajunge până aici!... 


„Natura este o măreaţă biserică a lui Dumnezeu! Eu, de câte ori intru într-o pădure, am 
fiorul intrării în biserică; într-o măreaţă biserică, unde păsările fac slujbă de neîncetată 
slavă lui Dumnezeu. Şi unde se pot auzi predici tot atât de minunate ca cele din Biblie... “ 


Preot Iosif Trifa 


Între «Izvoarele Sulamitei» 
şi «Peştera Dudim»... 


Sosim la prima cascadă! Zeci de turişti, mai ales tineri, urcă şi coboară. Oprim o clipă să 
odihnim la umbra unei uriaşe stane de piatră şi ne amintim că prin văgăunile acestea îşi aflase 
cândva adăpost psalmistul David, fugărit de invidia lui Saul, socrul şi regele său. Din aceste 
ape se adăpa şi se înviora el şi oamenii ce-l însoțeau în exodul său îndelung... (1 Samuel 23, 
29). 

Trecem apoi pe sub câteva tufe de bambus cu tulpini lungi şi subțiri şi frunze înguste, 
asemănătoare trestiei de la noi. Ceva mai încolo, dăm de «Izvorul iezilor»: o cascadă înaltă de 
cel puţin zece metri, care îşi risipeşte zgomotos apa puţină într-o baltă limpede de unde curge 
mai departe... 


Urcând pe poteca abruptă şi îngustă, ajungem curând la o răscruce. Un indicator ne 
îndrumă spre două direcţii opuse: la dreapta — Peştera Dudim, la stânga — Izvoarele Sulamitei. 
Încotro să apucăm, oare? Şi pentru că nu reţinusem bine din Sfânta Scriptură numele pustiului 
şi peşterii En Gedi, nu ştim ce semnificaţie poate avea Peştera Dudim şi o luăm în stânga, 
ajungând curând la izvoarele preafrumoasei Sulamita... (Cântarea Cântărilor 7, 1 / 6, 13). 

Lângă izvor, un pâlc de arbori cu spini foarte lungi şi ascuţiţi, numiţi «Spina Cristi», 
aminteşte înfiorător de cununa care I-a însângerat fruntea Mântuitorului nostru în Ziua 
Răstignirii... (Matei 27, 29-30). Privind la crengile cu spinii cei lungi, te cutremuri şi numai 
să-ţi închipui cum a purtat Domnul lisus o astfel de „cunună“ pe cap! Dar să mai fie şi lovit 
sălbatic peste cap cu băţul unei trestii de către torționarii romani înfierbântaţi de vin!... Cu 
adevărat nimeni nu va şti nicicând cât a răbdat Domnul pentru păcatul lumii! Pentru păcatul 
meu... 

Jos, sub crengile unui arbore umbros, ţâşneşte printre pietre o apă limpede şi curată ce 
poartă acel preafrumos nume biblic: Izvoarele Sulamitei! Ne răcorim cu apa aceasta buzele 
însetate şi faţa, ca şi cu o agheasmă sfinţită de Canaan... 

Pe când voim să gustăm ceva, de undeva de foarte aproape, camuflat sub o umbră deasă, 
un supraveghetor al parcului ne avertizează că nu avem voie să folosim alimente în toată 
întinderea rezervației. Mirosul de mâncare ar putea fi adulmecat cu uşurinţă de către 
sălbăticiunile care mişună pretutindeni prin aceste pustietăți şi le-ar provoca să atace... Chiar 
şi oameni)... 

Ne înfiorăm, aflând că printre acele fiare ar putea fi chiar şi lei!... Tocmai de aceea 
paznicul este înarmat: în caz de nevoie, poate interveni salvator, oferind protecție. Noi însă, ca 
nişte copii neînţelepţi, cutreierasem prin toate văgăunile acestea ca prin locul cel mai lipsit de 


primejdii de prin pădurile noastre româneşti! Fără să nici gândim la vreo posibilă surpriză 
neplăcută... 

O, dar şi sufleteşte este aşa! Deşi „diavolul umblă ca un leu care răcneşte, căutând pe cine 
să înghită “, noi tot uităm să priveghem şi să fim treji!... Să căutăm din vreme adăpostul de 
sub Crucea lui Hristos, singurul loc unde vrăjmaşul sufletelor nu ne mai poate ajunge (1 Petru 
5,8). 

Şi pentru că prea puţini sunt aceia care iau în seamă înştiințările Sfântului Cuvânt, 
nenumărate sunt sufletele care ajung în ghearele leului-satana tocmai în ceasul când se 
aşteaptă mai puţin la asta!... Întocmai cum spune mesajul înţelept al nemuritorului poet în 
cântarea «Să calci cu teamă»: 


„Să calci cu teamă-n iarba 
cea moale de la şes 

ispita, ca năpârca, 

acolo stă mai des! 


Acolo stă păcatul 
ca şarpele, pândind 
virtutea, rugăciunea 
şi râvna lenevind, 


Acolo stă desfrâul 

când toate-ţi merg din plin 
şi una după alta 

dorinţe negre vin 


Și unul după altul 
vin demonii vrăjmaşi, 
iar tu, slăbit şi leneş, 
acolo te mai laşi. 


O, nu-ţi slăbi vegherea, 
ci roagă-te mai des 

şi mai cu râvnă-aleargă 
ajuns la drum de şes! 


Când scapi de calea aspră 
şi-ajungi la locuri moi, 

o, mai ales acolo 

ispitele vin roi! 


Atâţi din cei ce-n valuri 
luptat-au strălucit 

în locuri liniștite 
vrăjmaşul i-a zdrobit... 


Mergi mult mai plin de teamă 
ajuns la drum plăcut, 
cununile mai multe 

acolo s-au pierdut! 


... In urmă, întrebăm paznicul binevoitor şi aflăm că de la indicatorul de unde venisem, în 
direcția opusă, se poate ajunge la acea peşteră în care se ascunsese cândva regele David de 
urmărirea lui Saul şi a hăitaşilor lui... 


Lângă peştera „răzbunării“ lui David... 


Cu toată oboseala urcuşului prin soarele fierbinte, întoarcem mai bine de un kilometru şi 
ajungem la Peştera Dudim. Dar pentru a intra înăuntrul ei, trebuie să cobori mai întâi până în 
apele limpezi ale unui pârâu zgomotos pe o scară de metal, prinsă în peretele vertical al stâncii 
de la picioarele noastre. Numai că ajunşi la capătul de jos al scării, constatăm că peştera este 
inundată de ape şi n-ai cum să intri în ea... Aşa că ne resemnăm, amintindu-ne de evenimentul 
incredibil al uneia dintre cele mai mişcătoare „răzbunări evanghelice“ din vremea Vechiului 
Testament, petrecut chiar aici!... (Romani 12, 19-20): 


... David şi oamenii care îl însoțeau în pribegia sa erau adăpostiţi peste noapte în adâncul 
peşterii Dudim... Fără să ştie că în fundul grotei se află chiar cel urmărit de ei, însă apărat 
puternic de Mâna Domnului, a intrat acolo şi Saul cu hăitaşii săi. În toiul nopţii, când regele 
dormea fără grijă, David s-a apropiat de el. Dar în loc să-l ucidă cu sabia, cum îl îndemnau 
oştenii lui, i-a tăiat încet doar un colţ al hainei, spunându-le: „Să mă ferească Domnul să fac 
împotriva unsului Său o aşa faptă». lată cum gândea psalmistul şi regele pribeag... 

Dimineaţa, după ce regele Saul s-a sculat şi a plecat fără să fi descoperit primejdia de 
moarte prin care trecuse, a ieşit şi David din adâncul peşterii, strigând după el: «... De ce 
asculți tu de oamenii care-ţi spun că David îţi vrea răul?... Uite, părintele meu, colțul 
hainei tale în mâna mea! Fiindcă ţi-am tăiat colțul hainei şi nu te-am ucis, să ştii şi să 
vezi că în purtarea mea nu este nici răutate, nici răzvrătire... Totuşi tu îmi întinzi curse 
ca să-mi iei viața... “ 

În faţa acestei incontestabile dovezi, Saul a fost silit să recunoască în faţa gărzii sale bine 
înarmate: ,„... Tu eşti mai bun decât mine, căci tu mi-ai făcut bine, iar eu ţi-am făcut 
răul... Domnul mă dăduse în mâinile tale şi nu m-ai omorât. Dacă întâlneşte cineva pe 
vrăjmaşul lui, îl lasă oare să-şi urmeze drumul în linişte?... (1 Samuel, cap. 24). 

Dar dovada aceasta a credincioşiei lui David şi a temerii lui de Domnul n-a fost singura, ci 
ea s-a repetat şi în Pustia Zif, când Psalmistul, în loc să-l lase pe Abişai, unul dintre cei mai 
viteji ofiţeri ai săi, să-l omoare pe Saul, alege să-şi ierte pentru a doua oară vrăjmaşul de 
moarte, luându-i de la căpătâi doar sulița şi urciorul cu apă. Ca să-i dovedească încă o dată 


< 


cum „se răzbună“ el!... (1 Samuel, cap. 26). 


„.„ Ce om cu adevărat după inima Domnului era David! Despre nimeni altcineva nu s-a mai 
spus asta în tot cuprinsul Sfintelor Scripturi! (1 Samuel 13, 14). Deşi viețuia sub domnia Legii 
lui Moise, purtarea lui dovedea cu prisosință că el trăieşte încă de pe atunci în Împărăţia 
iertării şi dragostei ce avea să vină... (Romani 6, 14). Poate şi de aceea, Domnul lisus, Care a 
adus lumii Porunca Iubirii — chiar şi a vrăjmaşilor! — S-a putut numi şi «Fiul lui David»... Al 
aceluia care încă de pe atunci, din Vechime, ÎI numea: «Domnul său». Şi nu doar că Îl numea, 
ci ÎI şi asculta, trăind după poruncile Lui... (Psalm 109/110, 1). 


O, ce cutremurătoare predică ne ţine Peştera Dudim din faţa noastră, în care noi nu putem 
intra acum! Aceasta şi pentru că nivelul „creştinismului“ nostru este cât de la pământ la cer 
între ceea ce făcea David ieri, «sub Lege», aici şi atunci — şi ce facem noi în fiecare zi, «sub 
Har»!... 

O Dumnezeule Bun, milostiveşte-Te de noi, nevrednicii, şi ne mântuieșşte!... 


Renaşterea Pustiei... 


.. Din faţa Peşterii Dudim în care noi n-am putut intra, întoarcem răscoliți până în 
străfundul sufletului pe cărarea ce duce la Izvoarele Sulamitei. Ca să ne mai răcorim încă o 
dată din ele, înviorându-ne! Şi să ne privim mai bine chipul sufletului nostru în apele lor 
limpezi... După ce am învăţat cum se răzbună un om cu adevărat credincios!... 

După un scurt popas la umbră, coborâm pe cealaltă parte a povârnişului şi ajungem curând 
lângă o zonă cultivată şi locuită. Trecem pe lângă mai multe parcele de pământ pustiu, plin de 
bolovani, dar şi pe lângă altele deja curățate, aşteptând să fie sădite în ele livezi de pomi, 
întocmai după profeţiile din Vechime... 

La poalele dealului de pe care abia am coborât ieşind din Rezervaţia En Gedi, ne ies în cale 
ruinele unei străvechi sinagogi. A fost descoperită prin excavaţiile făcute aici pe la mijlocul 
secolului trecut şi apoi în anii 1961-1965. Cu acel prilej au fost scoase la lumină şi câteva 
urme de fortărețe... Sinagoga este acum reconstituită frumos. Ne atrage atenția mai ales un 
vechi mozaic colorat şi foarte bine păstrat, cu multe inscripţii în aramaică. Sunt desigur 
versete din Scriptura Vechiului Testament!... 


Nu departe de sinagogă zărim câţiva arbuşti ramificaţi, cu frunză lată şi fructe moi. Aflăm 
că rodul lor este foarte otrăvitor. Se numesc «Mărul Sodomei»... Ne înfiorăm constatând încă 
o dată că orice poartă numele cetăţii blestemate, este blestemat şi otrăvitor... 

Ne îndreptăm apoi spre ieşirea din Rezervaţia En Gedi. În ambele părţi ale drumului ce 
porneşte din marginea pustiei se întind livezi bine îngrijite de mango cu rod. Dincoace de gard 
însă, din loc în loc trăieşte răzlețit şi câte un «măr al Sodomei». Parcă anume spre a-i ispiti pe 
trecători cu fructul lor „moale“ şi „dulce“! Ca o cursă primejdioasă... Ce bine se vede şi aici 
că tot ce-i rău nu trebuie neapărat îngrijit: creşte şi rodeşte singur! Mai ales în preajma a ceea 
ce-i curat şi bun! Încercând să-l compromită... 


Ajungem la locul de parcare şi la maşină! Suntem destul de osteniți după cele câteva ore de 
mers prin soarele fierbinte, urcând şi coborând pe cărările prăpăstioase ale acestor pustietăți 
din Rezervaţia cu nume neuitat... Odihnim o clipă sub un uriaş umbrar, construit ingenios din 
ramuri de palmier. Întâlnim şi aici un grup de copii zburdând fericiţi după ce au ajuns la 
umbră. Sunt în ţara lor şi se simt ca acasă!... Un rabin în costum negru şi mantie cu ciucuri 
trece sigur de sine prin fața noastră. Şi el se simte acasă! Probabil ca unul dintre singurii 
deținători al Adevărului lui Dumnezeu!... 

Cu un nerostit «rămas-bun», ne pregătim de plecare şi din Rezervaţia En Gedi, încărcaţi de 
atâtea amintiri duioase şi învățăminte sfinte... 


La «Peşterile Qumran»... 


Deşi venim de atâta vreme, Marea Sărată ne mai străjuieşte încă în dreapta! Dar şoseaua 
şerpuieşte de acum ceva mai la distanţă de apele ei. Se văd şi pe aici câteva construcţii 
părăginite, abandonate probabil tot în urma trecutelor confruntări militare, ca cele din zona 
Sodomei... 

Un indicator ne înştiinţează că în stânga sunt celebrele Peşteri Qumran. Apucăm spre ele şi 
intrăm în incintă. Locul acesta ne aminteşte că în acest peisaj selenar, nu departe de malul 
nord-vestic al mării, au trăit o vreme Prorocul Ilie, Sfântul loan Botezătorul şi esenienii, o 
riguroasă grupare religioasă iudaică din vremile de dinaintea Naşterii Mântuitorului, care îşi 
avea aici una din reședințele ei. 

Aflasem de prin ziare cu mulţi ani în urmă cum un copil de beduini a descoperit aici în 
anul 1947, din pură întâmplare — dar nimic nu-i întâmplător pe lume!... — câteva peşteri 
ciudate. Săpăturile arheologilor care au început curând după această descoperire au scos la 
lumină un turn de apărare, un ingenios sistem de alimentare cu apă şi un rezervor pentru 
păstrarea ei, câteva ateliere de olărit, bucătării, camere pentru scribi etc... 

Dar cele mai valoroase descoperiri făcute atunci au fost cele unsprezece peşteri cu intrările 
zidite, pentru a proteja comorile dinăuntrul lor. Nepreţuitele odoare fuseseră lăsate posterității 
de către esenieni, cu toată grija, dar şi cu toată nădejdea că odată şi odată vor fi găsite!... Şi 
iată că au fost, adeverindu-se încă o dată dictonul înţelept că „nimic nu se pierde“!... Acei 
trăitori după prescripţiile Legii lui Moise, consideraţi a fi fost precursorii monahismului 
creştin, se retrăseseră în pustie din pricina decadenţei şi corupţiei ce cuprinseseră atât pe cei 
mari, cât şi pe cei mici din Israelul vremii lor... 

După esenieni, au vieţuit prin acele locuri pustii şi călugări creştini, fără să ştie ce comori 
zac îngropate chiar lângă ei! Până le-a venit vremea să fie scoase la lumină... 

În grotele acestea de la Qumran au fost găsite mai multe vase de pământ ars, pline cu 900 
de suluri de piele şi papirus cu manuscrise nespus de preţioase, din vremea prorocilor şi a 
începuturilor creştinismului. Unele descriu chiar şi ultima revoltă iudaică împotriva 
ocupanților romani din anul 68 când romanii au încercuit zona şi i-au alungat pe esenieni. 

Printre cele mai importante scrieri găsite acolo au fost: 

— Manuscrise după Cartea prorocului Isaia; 

— Un comentariu la prorocii Avacum şi Naum; 

— Un Manual de disciplină, numit Regulament; 

— Sulul Imnurilor; 

— Sulul Bisericesc, care descrie cum trebuie să fie Biserica Domnului; 

— Comentarii la Binecuvântarea Patriarhilor, la Războiul dintre fiii Luminii şi fiii 
Întunericului; 

— Apocrifa Genezei etc... 


Datând din perioada anilor 88-135, sulurile găsite la Qumran au o valoare inestimabilă. De 
aceea, ele se păstrează în cea mai deplină siguranţă şi în condițiile cele mai sofisticate de 
temperatură şi umiditate în Muzeul Israelului din Ierusalim pe care aveam să-l vizităm în 
zilele următoare. În Parcul Naţional de la Qumran a mai rămas acum doar un mic muzeu 
explicativ şi urmele celor de demult... 

Pentru ca să ajungem pe lumină la „casa noastră din Ierusalim“, trecem grăbit prin aceste 
locuri unice, al căror nume au făcut de mult şi de nenumărate ori înconjurul lumii... Într- 
adevăr „nu este nimic ascuns, care să nu se dea pe faţă şi nimic tainic care să nu se cunoască 
şi să nu vină la arătare “* odată şi odată! Şi binele făcut în ascuns, dar cu atât mai mult răul 


tăinuit!... Oricât s-ar împotrivi cineva şi oricât de bine şi-ar îngropa fărădelegile... Are grijă de 
asta Dumnezeul Cel Viu şi Adevărat! (Luca 8:17). 


Urcând spre Ierusalim... 


După ce trecem de capătul nordic al Mării Moarte, cotim spre vest, lăsând în dreapta 
noastră drumul pe care venisem dinspre Galileia prin Bet Shean. Ceva mai încolo, lăsăm tot în 
dreapta şi cetatea Ierihonului, la care vom cobori şi noi din Ierusalim... Acum ne îndreptăm 
hotărâți spre Sfânta Cetate, ca oarecând Cei Doisprezece cu Învățătorul lor în frunte!... (Luca 
19, 28). 

În jur, e numai pustietate şi pe aici, cât vezi cu ochii! Ici-colo se mai văd înjghebări 
sărăcăcioase de tabere ale beduinilor şi staule pentru turmele lor de capre... 

Când vii dinspre Marea Moartă, de la cei peste 400 de metri sub nivelul oceanului planetar, 
şi urci spre Ierusalim, până la cei 818 m de pe culmea Muntelui Scopus, ți se pare că suişul nu 
mai are capăt... 


Pe măsură ce ne apropiem, un fior ne cuprinde până în străfunduri, gândind la zbuciumata 
istorie a străvechiului Salem... Şi aceasta, pentru că nu şi-a cunoscut ceasul cercetării sale... 
O, cât de mult spun aceste trei cuvinte grave, care ne aduc aminte că de atâtea şi atâtea ori nici 
noi nu ne-am cunoscut «vremea cercetării»!... 

Curând ajungem la o altă barieră militară, atât de obişnuite pe întinderile Ţării Sfinte. Dar 
ciudat: militarii nu ne mai opresc, probabil asigurându-se dintr-o privire că suntem turişti, şi 
nu... palestinieni... Aşa că ne putem continua urcuşul spre destinaţia noastră dorită cu ardoare 
de atâta vreme! 


„... Sus de tot, în faţa ochilor noştri se profilează tot mai limpede cetatea Ierusalimului... 
Apoi, intrăm într-un tunel iluminat care străpunge muntele de piatră. Altfel, ar fi trebuit să 
mai urcăm mult până în vârful dealului. 

În timp ce intrăm în tunel, un fior ne cuprinde: dacă pentru a intra în Ierusalimul pământesc 
trebuie să străbaţi un tunel, cu atât mai mult se cere aceasta pentru a intra în Sfânta Cetate, 
care nu-i zidită de mâini omeneşti!... Ce are a face dacă , tunelul“ acela ne apare acum celor 
mai mulți dintre noi fără nicio lumină şi fără nici o ieşire! Necredinţa noastră sau teama de el 
nu-l pot nici desfiinţa, nici evita... 

După ce ieşim din tunel la lumina zilei, nu mai este mult până pe culmea Muntelui Scopus, 
situat în partea de est a Ierusalimului, dar ceva mai în afara vechiului Salem. 


„.. Potrivit străvechiului său nume biblic: «Salem», Oraşul Păcii, Ierusalimul este centrul 
spiritual al celor trei mari religii monoteiste din lume: iudaismul, creştinismul şi islamismul. 
Toate trei sunt chemate astăzi să hotărască împreună şi cu toată responsabilitatea soarta 
popoarelor lumii!... 

Oricât n-ar vrea unii sau n-ar accepta alţii, viitorul binecuvântat al omenirii depinde 
hotărâtor de relaţiile de pace şi respect reciproc pe care le pot imprima noroadelor 
conducătorii spirituali ai acestor trei mari religii. După cum de refuzul dialogului paşnic dintre 
ei poate depinde sau poate fi grăbit sfârşitul cumplit al întregii omeniri, moment care stă să 
înceapă din clipă în clipă... Aceasta, dacă niciunii dintre mai-marii religiilor de azi nu vor 
renunţa înţelept la îndărătnicia exclusivistă de a se considera mai presus decât ceilalți. 
Singurii deținători ai Adevărului. Şi fiii cei mai aleşi ai Unicului Dumnezeu... Considerându- 


se astfel, uită de adevărata stare pe care fiecare o are: ,„Ticălos. Nenorocit. Sărac. Orb. Și 
gol“. Şi ce e mai grav, nedorind să iasă din ea, apropiindu-se de Acela Care are „leacul 
vindecător“ pentru toate aceste nenorocite stări... (Apocalipsa 3, 17-18). 

O, dacă şi «cei trei» — dar şi noi înşine, fiecare — am lua aminte la această realitate 
sfâşietoare din lumea de azi! Şi am învăţa nu numai să-l tolerăm «pe celălalt». Nici chiar 
numai să-l respectăm. Ci să ne trudim să-l înțelegem. Şi să-l iubim!... Aşa cum am fost 
învăţaţi şi unii, şi alţii de Dumnezeul Care i S-a descoperit lui Avraam pe Muntele Moria şi pe 
Care, pentru a putea vorbi despre EI, israelitenii L-au nimic Iahve, musulmanii — Allah, iar 
creştinii — Dumnezeul Cel Adevărat... Dar şi mai mult, Acela Care ni S-a descoperit prin 
Domnul lisus, Fiul Său, arătându-ne tuturor pe Crucea Golgotei ce înseamnă Adevărata Iubire 
a lui Dumnezeu pentru om: Iubirea care este mai tare chiar şi decât Moartea!... (Cântarea 
Cântărilor 8, 6). 

Cugetând la aceste lucruri grave, suntem şi ajunşi pe vârful cel mai înalt al 
Ierusalimului: Muntele Scopus, pe care se află Universitatea Ebraică... 


„Oraşul dintr-o bucată“... 


Priveliştea largă ce se deschide dintr-o dată de pe Muntele Scopus spre vechiul Salem este 
impresionantă şi cu neputinţă de descris pe măsură!... Da, Ierusalimul este întocmai aşa cum 
zice Psalmistul: „ca o cetate făcută dintr-o bucată“... (Psalm 121/122, 3). 


.. Cetatea Ierusalimului este aşezată pe un podiş denivelat, la o altitudine de 759 m 
deasupra nivelului mării. Cele trei văi adânci care o traversează: Cedronul, la răsărit, 
Hinoamul, la sud, şi Tyropoeonul, la apus, fac să pară şi mai înalte culmile sale. Prin 
contrast!... 

Dar când gândim la realităţile de azi ale Ţării Făgăduinţei şi a oraşului cu numele cel mai 
sfânt din lume, inima ni se strânge înfiorată: 

Poarta de Aur, cea dinspre răsărit din imensul zid al cetăţii prin care intrase Mântuitorul 
pentru cea din urmă oară, înconjurat de mulţimi entuziaste şi primit cu osanale, drept 
„Împăratul Care vine în Numele Domnului“, este închisă cu zid de piatră. De jos şi până sus. 
Ca şi cum n-ar fi fost deschisă nicicând!... 

Pe imensul platou al Muntelui Moria, cumpărat cândva de credinciosul rege David pentru o 
destinaţie cu totul sfântă, acum străluceşte rece — chiar dacă aurită! — cupola Moscheii Omar, 
scăldată de razele soarelui pal ce se pleacă spre seară... Din Templului lui Solomon închinat 
cândva Dumnezeului Savaot ca să fie acolo Casa lui Dumnezeu, în care şi străinul de departe 
să aibă loc de rugăciune şi nădejde că va fi ascultat (2 Cronici 6, 32-33), a mai rămas doar 
«Zidul Plângerii»... Deşi Templul fusese incomparabil mai minunat în toată splendoarea şi 
sfinţenia lui decât orice altceva! Şi pe dinăuntru, şi pe dinafară! 

Ceva mai înspre adâncul cetăţii, de pe colina Golgotei de oarecând, abia se mai zăreşte 
cupola Bisericii Sfântului Mormânt — chiar dacă uriaşă! — din îngrămădirea de zidiri mai vechi 
şi mai noi care parcă o sufocă... 

Undeva în stânga, Sionul de odinioară stă acum trist, împreună cu locurile lui cele mai 
sfinte, ajunse sub stăpânire străină: Cenotaful (mormântul) regelui David, «Foişorul Cinei de 
Taină» şi al Pogorârii Duhului Sfânt (Luca 22, 10-13; Fapte 1, 13). Ca şi Muntele Moria!... 
Abia undeva în apropierea lor, impunătoarea bazilică ce aminteşte peste milenii de Adormirea 
Maicii Domnului îşi aşteaptă liniştit şi sărbătoreşte închinătorii care mai au evlavie şi pentru 
cea mai sfântă ființă pământească... 


... Privind mai aproape, sub picioarele noastre se întinde povârnişul Muntelui Măslinilor 
cu neuitata Grădină a Ghetsimanilor, locul celei mai cutremurătoare rugăciuni a Domnului 
Iisus din ultima Lui noapte petrecută între ucenicii Săi împuţinaţi cu unul... Până a venit şi 
acela. Dar nu să se roage cu ei, ci să-şi vândă Învățătorul! Cu treizeci de arginţi. Şi cu o 
sărutare vicleană!... (Luca 22, 47-48). 

Ceva mai jos se înalță trei cupole ale unor sfinte şi neuitate lăcaşuri de rugăciune: 
„Dominus Flevit“, locul unde Mântuitorul a plâns, privind spre cetatea apostată. Mănăstirea 
Maria Magdalena, în chilule căreia multe dintre magdalenele lumii de azi îşi plâng viaţa lor 
de dinainte de convertire, încercând să răscumpere vremea pierdută... Şi Biserica Sfântul 
Ștefan, pe locul ce se credea până de curând al martiriului Arhidiaconului Ştefan... 

Jos de tot, se întinde mult-pomenita Vale a Cedronului, cu amintirile ei răscolitoare: fuga 
regelui David dinaintea fiului său Absalom. Şi arestarea şi ducerea sub escortă a Regelui 
Cerurilor în «cetatea care omoară pe proroci şi ucide cu pietre pe cei trimişi la dânsa...» 
(Matei 23, 37). El era dus spre a fi osândit şi judecat de mai-marii poporului Său care s-au 
lepădat de EI, cerându-şi singuri osânda... Aceasta, pentru că Domnul lisus n-a voit să-i 
cruţe viaţa, fugind dinaintea urmăritorilor Săi, precum David... El Se născuse ca să moară 
pentru noi şi în locul nostru.... Pentru mine şi în locul meu... Spre a plăti astfel Dreptăţii 
Dumnezeieşti cumplitul Preţ al Răscumpărării... Întreg! 


„... Dincolo, undeva peste Sfânta Cetate, se văd bine construcțiile moderne ale marelui 
Ierusalim de azi, în care viețuiesc împreună — dar încă nu şi în pace! — aproape şapte sute de 
mii de suflete... Cu toate că între locuitorii capitalei de azi a Israelului de azi predomină evreii 
şi arabii, acolo locuiesc şi oameni din cele mai diverse popoare ale lumii. Cu toții sunt atraşi 
irezistibil de dragostea Ierusalimului şi a Sionului din el!... (Isaia 62, 1). 


... Dar oricât ne silim să scrutăm zarea, ca să desluşim undeva şi Chipul Preaiubitului 
nostru, de dragul Căruia venisem de fapt până aici, realizăm că dorul după El rămâne tot la fel 
de mare şi de nestâmpărat şi aici, precum în depărtarea din care venisem... Cum rămâne cerul 
tot atât de departe şi față de vârful muntelui celui mai înalt, şi de întinsul apelor mării sau al 
câmpiei celei mai netede... 

Aprinşi de acest dor pururi neostoit, ne vine stăruitor în minte cântarea «De dorul Tău», 
scrisă de acelaşi „îndrăgostit de Ierusalim“ şi începem să o fredonăm înlăcrimaţi, din mersul 
maşinii: 


„De dorul Tău, lisus, Iubit, 

în dragostea Ta arse, 

şi inima spre Răsărit, 

şi fața ni-s întoarse; 

Iisus, lisus... şi Te-aşteptăm 
cum crinii-aşteaptă rouă, 
privind spre ceruri, Te chemăm 
cu mâinile-amândouă! 


Treci peste anii viitori, 

Iisuse Drag, şi vină, 

ne du mai Sus, mai sus de zori, 
spre Țara de Lumină; 

şi-n clipa când ni-i cununa 


cu-a Slavei Tale Taine, 
schimbaţi, ca Tine, vom purta 
a Păcii albe haine. 


Iar noi, Iubit şi Drag lisus, 
Ti-om da, cu braţe pline, 
toți crinii dorului nespus 
şi-ai dragostei de Tine 

şi Ți-i vom presăra în drum 
cu-o veşnică-nchinare, 
precum Îți presărăm acum 
a dragostei cântare. 

În zorii fiecărei luni 

vom strânge cu uimire 

din Pomii Veşnicei Minuni 
noi roduri de iubire; 

şi-Ți vom cânta, lisus Iubit, 
de drag, o veşnicie, 

că Te-am chemat şi Te-am dorit 
cât nimenea nu ştie!... “ 


„„. Pentru a intra în Sfânta Cetate, a trebuit să apucăm la stânga şi să coborâm Muntele 
Măslinilor până la Pârâul Cedron. De acolo, am urcat din nou pe lângă zidurile înalte ale 
cetăţii multimilenare, lăsându-le în stânga drumului nostru, până ce am trecut dincolo de ele. 
Aceasta, pentru că noi ne îndreptam spre Cartierul Rehavia, unde ne aştepta „casa noastră din 
Ierusalim“... Cu ce bucurie constatăm că ea nu-i departe de străvechiul Salem: pe strada 
Ramban, la numărul 33, apartamentul 3... Ce număr frumos! El ne aminteşte de vârsta 
omenească la care Mântuitorul nostru Preaiubit S-a jertfit pentru mântuirea lumii. Aici, în 
Salem!... 

Am şi ajuns „acasă“!... 


O, de câtă îndelungă vreme visasem să ajungem în tine, cetate fericită şi binecuvântată, 
„Sionul Sfântului lui Israel“... (Isaia 60, 14). Câte doruri şi cântări, şi rugăciuni înlăcrimate 
am trimis înfioraţi spre tine şi noi, şoptindu-ţi numele unic de frumos şi suspinând în dorul de 
a te vedea odată şi odată! Şi acum, iată, cu tălpile noastre călcăm pe străzile tale de piatră 
tocită de vremuri şi de paşii atâtor peregrini din toate popoarele lumii, al căror număr numai 
Domnul îl ştie... De două mii de ani tot vin şi vin pe aici urmaşii lui Avraam şi urmaşii lui 
lisus, dorind să-şi astâmpere dorul, atingându-şi ființa de Locurile tale Sfinte, lerusalime, 
IERUSALIME.!... 


... O, slăvit şi preamărit să fii Tu veşnic şi veşnic, Dumnezeul şi Mântuitorul nostru lisus 
Hristos!... Neputând nicicând înţelege de ce ne-ai iubit Tu şi pe noi atât de mult, dorim şi de 
aici să-Ți mulţumim cu toată puterea sufletului nostru înfiorat şi uluit! Mai întâi, pentru că ne- 
ai căutat şi ne-ai găsit prin cele mai afunde văi în care ne înglodasem în vremea când nu 
întrebam de Tine!... 

Apoi, Îți mulţumim pentru că ne-ai miluit să ajungem acești ani şi să vedem multe lucruri 
dintr-acelea ce n-au văzut nenumărați ochi de rând, ca noi: „urmele“ lăsate de paşii Tăi care 
au sfinţit până şi numele ţării prin care ai trecut odată!... 


Şi Îţi mulţumim pentru că, ajunşi aici, ne-ai însoţit şi ocrotit peste tot, zi de zi şi clipă de 
clipă, înmiresmându-ne sufletul şi făcându-ni-l în stare să guste un strop din ceea ce este Țara 
Făgăduinţei, despre care Tu le-ai spus celor din vechime că în ea curge „lapte şi miere“!... 

O, Preascumpul nostru Mântuitor lisus, Te rugăm să ne învredniceşti ca nici unele din 
aceste haruri pe care ni le-ai făcut până acum să nu ne fie nici spre osândă, nici spre 
mărturie..., ci numai spre mântuire şi bucurie veşnică!... 

Ajută-ne şi nouă să ajungem cu bine în Celălalt Ierusalim, de care ni-e dor incomparabil 
mai mult!... lar când vom ajunge la hotarele aceluia, miluieşte-ne ca nu doar să-l vedem o 
clipă, ca pe acesta de aici... Ci să intrăm în el pe Porţile lui de aur, rămase deschise şi pentru 
noi, nevrednicii. Apoi, să nu mai ieşim niciodată din el!... 

Amin. 


... Dragul meu suflet care m-ai însoţit răbdător şi tăcut până aici în peregrinările mele prin 
Țara Făgăduinţei, oare ai putut desluşi în găocile slovelor acestora vreun strop din 
frumuseţile nebănuite ale Canaanului, pe care am încercat să le descriu aici cu nepriceperea 
mea”... 

Ai putut „gusta“ ceva din înțelesurile duhovniceşti ale acestor locuri pline de taină, care se 
regăsesc întregi pe paginile Sfintelor Scripturi şi din care, ici-colo, am presărat abia câteva 
„fărâmituri“?... 

Dar mai ales, L-ai întâlnit oare şi pe «Învățătorul din Nazaret» trecând pe lângă „cetatea“ 
inimii tale în timpul acestor depănări de vorbe cu iz de Canaan?... Pentru că aş dori ca tot 
împreună să intrăm mâine şi în Sfânta Cetate — ţinta finală a peregrinajului acestuia — acolo 
unde Preaiubitul inimii noastre S-a jertfit „ieri“... Pentru noi amândoi)... 

Dacă ai reuşit, atunci vino să îngenunchem alături, aici „la porţile lerusalimului“!... Şi vino 
să-l mulţumim Preadulcelui nostru Mântuitor pentru harul ce ni l-a făcut amândurora, 
descoperindu-ne şi nouă câteva din urmele Sale pământeşti. Şi deschizându-ne inima să auzim 
ecoul Cuvântului Său, care este la fel de puternic şi duios şi acum, precum în vremea trecerii 
Sale fizice prin „Țara Lui“!... Vino să-L rugăm să ne miluiască a-L urma cu folos mântuitor şi 
mai departe, până pe dealul Golgotei! Şi până în Dimineaţa Învierii. Şi până pe culmea 
Sionului, lângă locul Pogorârii Duhului Sfânt... Ca să ne învrednicim la urmă de dobândirea 
Lui şi a mântuirii noastre veşnice!... Amin. 

Slăvit să fie Domnul! 


Sfârşitul primului volum 


